
Prefaţă 


Cu acest al treilea volum din lucrarea mea O viaţă printre cărți închei 
un ciclu de studii şi articole având ca temă generală aspecte din cultura de 
ieri şi de azi a zonei Argeş-Muscel. De asemenea, se găsesc aici şi o serie de 
articole privind construcția noului local al bibliotecii, care a constituit prin- 
cipalul obiectiv al activității mele din ultimii şapte-opt ani. 

Volumul de faţă este structurat în aceeaşi manieră ca şi primele două, 
cu excepția capitolului al VI-lea, „Palatul cărţii“, dedicat în întregime eve- 
nimentului inaugurării oficiale, care a avut loc la data de 8 martie 2003. 

Am fost foarte zgârcit la selecţie, rămânându-mi pe dinafară zeci de 
articole care nu se vor mai vedea niciodată publicate într-un volum, pentru 
simplul motiv că timpul nu mai are răbdare. 

Peste puţin timp, în 2004, voi împlini 50 de ani de profesie şi 40 de 
când sunt director la această bibliotecă. Trebuie să recunosc însă că Dumne- 
zeu a fost milostiv cu mine şi m-a ajutat să văd împlinit acest vis al iubitori- 
lor de carte din Piteşti — noul local spațios şi luminos, în care să aibă loc pe 
rafturi toate cărţile şi periodicele pe care le are biblioteca, iar numărul locu- 
rilor în sălile de lectură să fie de aproape 300. 

În momentul de faţă, „Palatul cărţii“ din Piteşti, aşa cum a început să 
i se spună, se numără printre cele mai frumoase sedii de bibliotecă din ţară. 
Fără îndoială, principalul merit este al arhitecților Maria şi Alexandru 
Mulţescu, care, după ce şi-au făcut documentația necesară, au dat frâu liber 
imaginaţiei şi au realizat cea mai frumoasă clădire din Piteşti. Creaţia lor a 
fost pusă în valoare şi de artistul plastic piteştean Emanuel Zoe, specializat 
în arta sticlei la Veneţia şi Murano, autorul frumosului vitraliu de 112 mp şi 


al celor două lampadare din holul central. 
* 


* * 


Volumul începe cu o listă completă a cărților româneşti vechi 
(apărute până la 1830), existente în biblioteca noastră, cărora, din motive 
practice, le-am trecut şi cota de format, pentru ca cei interesaţi să nu mai 
irosească timp la fişiere. Mai semnalez aici 25 de cărți apărute în perioada 
1830-1859, perioadă din care noi deținem un adevărat tezaur: peste 300 de 
titluri. 

Capitolul doi îl are în centrul atenţiei pe Voievodul Neagoe Basarab, 
al cărui spirit continuă să domnească aici, de aproape 500 de ani. 

Capitolul trei cuprinde portretele a 23 de personalităţi care s-au 
născut în Argeş sau Muscel şi au ocupat fotolii în Academia Română. La 

începutul acestui capitol se află cuvântul academicianului Constantin Bălă- 
ceanu-Stolnici, care m-a onorat în 1995, scriindu-mi prefața la cartea pe 
care am intitulat-o Argeşeni şi musceleni în Academia Română. 

Capitolul patru conține cinci interviuri apărute în periodice locale 
sau centrale, toate având ca temă activitatea mea de bibliotecar. 

În capitolul cinci, intitulat „Varia“, sunt articole diverse care se în- 
scriu în tematica generală a cărţii. Semnalez de aici „notele de drum “ din 
călătoria făcută în Basarabia cu un grup de oameni de cultură din care a 
făcut parte şi P.S. Calinic, episcopul Argeşului şi Muscelului, precum şi mo- 
mentul în care autorul acestui volum a fost făcut „cetățean de onoare al co- 
munei Călineşti “. 

În ultimul capitol au fost transcrise integral articolele apărute în pre- 
sa locală, imediat după inaugurarea noului sediu al bibliotecii din 8 martie 
2003, care de la această dată poartă numele boierului cărturar şi patriot 
Dinicu Golescu, autorul însemnărilor de călătorie făcute în anii 1824, 1825 
şi 1826 în Europa. 

Cu ocazia inaugurării s-a dezvelit şi bustul lui Dinicu Golescu, opera 
distinsului sculptor Vasile Rizeanu — directorul Şcolii de Arte. Bustul a fost 
turnat în bronz la Combinatul Fondului Plastic din Bucureşti şi montat cu 
sprijinul inginerului Gheorghe Stan — proprietarul Fabricii de marmură din 
Piteşti. 

În sfârşit, cartea se încheie cu fotocopiile câtorva diplome, din cele 
foarte multe pe care eu le-am primit. 

Nu pot încheia aceste rânduri fără să subliniez contribuţia Consiliului 
Județean Argeş la realizarea superbei construcții cu care se poate mândri 
orice piteştean. Ea a fost inițiată de ing. Florea Costache — preşedintele 
Consiliului Județean Argeş până în 1996 — şi preluată de conf. dr. ec. lon 
Mihăilescu — actualul preşedinte, care a făcut toate eforturile necesare pen- 
tru a fi terminată. 

Construcţia a fost realizată de S.C. SOCOMAR S.A., condusă după 
anul 2000 de Gheorghe Axinte. 


Autorul 


Capitolul 1 


CĂRȚI VECHI, CĂRȚI NOI... 
CĂRŢI 


Carte veche românească (până în anul 1830) 
existentă în fondul de patrimoniu 
al Bibliotecii Judeţene Argeş 


Titlul cărţii, locul de apariţie, anul, nr. inv., cota de format 


1. Evanghelie învățătoare, Govora Dealu, 1642-1644, 212747, 
IV 2646 
Îndreptarea legii, Târgovişte, 1652, 158688, IV 2630 
Cheia înţelesului, Bucureşti, 1678, 207221, IV 2627 
Evanghelia, Bucureşti, 1682, 165653, III 20192 
Apostol, Bucureşti, 1683, 212748, UI 20191 
Sfântul loan Gură de Aur. Mărgăritare, Bucureşti, 1691, 207222, 
IV 2628 
7. Alcătuirea aurită a lui Samuel Ravi, Buzău, 1701, 181854, 
II 52098 
8. Liturghii, Buzău, 1702, 207952, II 55984 
9. Psaltirea, Buzău, 1703, 181851, Il 55985 
10. Evhologhion adecă Molitvenic, Râmnic, 1706, 158734, II 55986 
11. Ceaslov, Bucureşti, 1715, 241588, II 55987 
12. Triod, Bucureşti, 1726, 231013, II 55990 
13. Triod, Râmnic, 1731, 232351, IV 2629 
14. Penticostarion, Bucureşti, 1743, 134364, V 1168 
15. Evanghelie, Râmnic, 1746, 134358, V 1197 
16. Psaltire, Râmnic, 1746, 207219, II 55992 
17. Evhologhion adecă Molitvenic, Buzău, 1747, 405837, Il 53360 

.. Apostol, Râmnic, 1747, 241590, II 55991 

„ Psaltire, Râmnic, 1751, 207219, II 55992 

.. Straşnic, Blaj, 1753, 231016, V 1192 

. Evanghelie, Blaj, 1765, 231011, V 1195 

.. Simeon Arhiepiscopul Tesalonicului, Bucureşti, 1765, 439452, 


V 1190 


.. Antologhion, Râmnic, 1766, 202839, V 1187 

. Penticostarion, Râmnic, 1767, 208983, IV 2647 

.. Penticostar, Blaj, 1768, 231012, IV 2636 

. Sfintele şi dumnezeieştile liturghii, laşi, 1768, 405838, II 53359 
.. Sfintele şi dumnezeieştile liturghii, laşi, 1769, 412211, Il 53475 
.. Apostol, Bucureşti, 1774, 236033, III 20190 

.„ Octoih, Bucureşti, 1774, 324607, IV 2626 

.. Mineiul pe luna octombrie, Râmnic, 1776, 251936, IV 2633 
.. Mineiul pe luna octombrie, Râmnic, 1776, 208993, IV 2633 
.. Antologhion, Bucureşti, 1777, 261294, IV 2624 

.. Antologhion, Bucureşti, 1777, 246014, IV 2624 

.. Mineiul pe luna noiembrie, Râmnic, 1778, 261294, IV 2634 
.. Mineiul pe luna noiembrie, Râmnic, 1778, 208994, IV 2634 
.. Mineiul pe luna ianuarie, Râmnic, 1779, 208986, IV 2631 

.. Mineiul pe luna februarie, Râmnic, 1779, 324593, IV 2625 
.. Mineiul pe luna februarie, Râmnic, 1779, 208985, IV 2625 
.. Mineiul pe luna februarie, Râmnic, 1779, 208987, IV 2625 
.. Mineiul pe luna martie, Râmnic, 1779, 208988, IV 2642 

.. Psaltire, Râmnic, 1779, 443015, II 56197 

.. Psaltire, Râmnic, 1779, 251937, Il 56197 

.. Mineiul pe luna aprilie, Râmnic, 1780, 208989, IV 2643 


Mineiul pe luna iunie, Râmnic, 1780, 208991, IV 2641 


.. Mineiul pe luna iulie, Râmnic, 1780, 208992, IV 2640 

.. Mineiul pe luna august, Râmnic, 1780, 158704, IV 2639 

.. Penticostar, Bucureşti, 1782, 324614, IV 2637 

.. Apostol, Bucureşti, 1784, 158761, III 20181 

.. Cuvintele... lui Teodor Studitul, Râmnic, 1784, 151680, IV 2645 


Cazanii, Râmnic, 1792, 261305, III 20180 


.. Cazanii, Râmnic, 1792, 171793, III 20180 


Adunarea cazaniilor, Viena, 1793, 344040, V 1278 

„ Molitvenic, Râmnic, 1793, 348913, II 56199 
.. Apostol, Râmnic, 1794, 403745, IV 2635 
.. Apostol, Râmnic, 1794, 146017, IV 2635 


Evanghelie, Râmnic, 1794, 151678, V 1196 
Deobşte geografie pe limba moldovenească, laşi, 1795, 392973, 
II 56196 


.. Teologia moralicească, Blaj, 1796, 172719, II 56212 


Psaltirea, Blaj, 1797, 231014, 1 15299 


.. Retorika, adecă învățătura şi întocmirea frumoasei cuvântări, 


Buda, 1798, 433431, II 57725 


. Carte folositoare de suflet, Bucureşti, 1800, 240609, II 53373 


Penticostar, Bucureşti, 1800, 324615, IV 2638 


.. Penticostar, Bucureşti, 1800, 324601, IV 2638 


Penticostar, Bucureşti, 1800, 232352, IV 2638 


A Înfruntarea Jidovilor, laşi, 1803, 181853, II 56219 

.. Mineiul pe luna mai, Buda, 1804, 208990, V 1177 

.. Mineiul pe luna ianuarie, Pesta, 1805, 324618, V 1184 
.. Mineiul pe luna martie, Pesta, 1805, 324613, V 1180 

.. Mineiul pe luna iulie, Pesta, 1805, 392797, V 1182 


Mineiul pe luna august, Pesta, 1805, 324617, V 1183 


.. Mineiul pe luna octombrie, Pesta, 1805, 324609, V 1185 


Povățuirea pentru economia de câmp, Buda, 1806, 263034, 
II 56200 


.. Povățuirea pentru economia de câmp, Buda,1806, 181855, 


II 56200 


. Joan Dâmaschin — Descoperire a pravoslavnicii credințe, laşi, 


1806, 158762, II 56210 


.. Ceaslov, Braşov, 1806, 321296, II 56216 
.. Liturghie, Blaj, 1807, 231015, II 52217 
.. Akatistul prea Sfintei Născătoare de Dumnezeu, Sibiu, 1810, 


401243, 1 14895 


„ Acelui întru Sfinţi părintelui nostru Andrei Episcopul Critului, 


Bucureşti, 1810, 406832, V 1375 


.. Cele opt glasuri, Braşov, 1810, 447371, 1 15466 


Octoih, Râmnic, 1811, 151682, V 1189 


„ Octoih, Râmnic, 1811, 232353, V 1194 


ll 


82. Psaltire, Sibiu, 1811, 95291, II 56213 

83. 1oma de la câmp, Blaj, 1812, 171795, 11 5302 

84. Liturghii, Râmnic, 1813, 165648, II 56203 

85. Apostol, Blaj, 1814, 324611, V 1193 

86. Polieleu, Buda, 1814, 171796, II 56202 

87. Ceaslov, Sibiu, 1816, 242739, II 53392 

88. Iriodion (coligat cu Strajnic), Pesta, 1816, 324610, V 1178 

89. Srrajnic, Buda, 1816, 324610, V 1178 

90. Molitvenic, Bucureşti, 1817, 392792, II 55999 

91. Liturghii, Râmnic, 1817, 151671, II 56204 

92. Fotino, Dionisie — Istoria the palai Dakias (Istoria generală a 
Daciei), Viena, 1818, 144593, II 55989 

93. Legiuirea lui Caragea, Bucureşti, 1818, 158703, IV 2644 

94. Octoih, Buda, 1818, 316218, V 1175 

95. Apologhia adecă cuvânt sau răspuns împotriva socorelii celor 
fără de Dumnezeu, Neamţ, 1819, 458431, II 57743 

96. Acatist, laşi, 1819, 207787, Il 15303 

97. Adoleshia Filotheus, laşi, 1819, 207252, II 56206 

98. Biblia, St. Petersburg, 1819, 151670, II 56207 

99. Florian, Jean Pierre, Istoria lui Numa Pompilie, Iaşi, 1820, 
208969, II 56205 

100. Dicţionariu românesc-latinesc şi unguresc (tom, 2 M-Z), Cluj, 
1823, 403945, III 19286 

101. Teoreticonul sau privire cuprinzătoare a meşteşugului musikiei 
bisericeşti, Viena, 1823, 367940, II 20176 

102. Anastasimatar bisericesc, Viena, 1823, 158760, II 56209 

103. Istoria Noului Testament, laşi, 1824, 207961, Il 56208 

104. Din cuvintele lui Dion Filosoful, £.1..1825, 165647, II 56211 

105. Antologhion, Buda, 1825, 324026, V 1174 

106. Lesicon romano-latino-ungaro-german, Buda, 1825, 321274, 
III 20177 

107. Cuvintele lui Vasile cel Mare şi Grigore Bogoslovul, Bucureşti, 
1826, 252072, V 1198 

108. Cuvintele lui Vasile cel Mare şi Grigore Bogoslovul, Bucureşti, 
1826, 406702, V 1198 

109. Logica, Bucureşti, 1826, 63836, 1 14896 


la 





110. Golescu, Dinicu, Adunare de tractaturi ce s-au urmat întru prea- 
puternica împărăție. a Rusiei şi 'Nalta Poartă... pe seama 
Prinţipaturilor Valahii şi Moldovii 1774-1826, Buda, 1826, 
171839, 1 14891 

111. Cuvinte puţine, Bucureşti, 1827, 406702, V 1198 

112. Cuvinte puţine, Bucureşti, 1827, 252072, V 1198 

113. Macarie leromonahul, Tom al II-lea al Antologhiei, Bucureşti, 

„1827, 221447, DI 19834 

114. Vamva, Neofit, Elementuri de filosofie morală, Bucureşti, 1827, 
329800, II 55995 

115. Vamva, Neofit, Elementuri de filosofie morală, Bucureşti, 1827, 
95980, Il 55995 

116. Piscupescu, Ştefan, Oglinda sănătăţii, Bucureşti, 1829, 395074, 
I 148686 

117. Piscupescu, Ştefan, Oglinda sănătății, Bucureşti, 1829, 207253, 
I 14886 

118. Mineiul lunii ianuarie, Neamţ, 1830, 208976, V 1181 

119. Vasici-Ungurian, Pavel, Antropologia sau scurtă cunoştinţă 
despre om..., Buda, 1830, 367939, II 54744 

120. Biblia adecă dumnezeiasca scriptură a Vechiului şi Noului Tes- 
tament, tipărită întâia oară la 1688 în timpul lui Şerban Vodă 
Cantacuzino, Domnul Ţării Româneşti. Retipărită după 300 de 
ani în facsimil şi transcriere cu aprobarea Sfântului Sinod şi cu 
binecuvântarea Prea Fericitului Părinte Teoctist, Patriarhul Bise- 
ricii Ortodoxe Române (Editura Institutului Biblic şi de Misiune 

al Bisericii Ortodoxe Române), Bucureşti, 362299, V 1387. 

25 de tipărituri cu literă de tranziţie, apărute 


între 1831 şi 1859, existente în colecţiile 


noastre 


Dintre tipăriturile apărute în această perioadă, în colecţiile 


noastre se găsesc peste 300 de titluri. Multe dintre ele sunt deosebit de 
valoroase şi în totalitatea lor vorbesc despre dezvoltarea culturii ŞI 
încercările de modernizare a societăţii româneşti din Principate. Este 
evidentă laicizarea producţiei noastre editoriale, cu toate că mai apar 
multe cărți cu conţinut bisericesc. Cele 25 de titluri selectate mai Jos 
fac cu prisosință dovada valorii acestor tipărituri integrate în secţiunea 
Colecţii speciale (CS): 


D= == 


= 


ni 


10. 


bi 


(Titlul cărţii, locul de apariţie, anul, cota de format) 


Regulamentul organic, Bucureşti, 1832, III 19663 

Cantemir, D., Hronicul vechimii a Romano-Moldo- Vlahilor..., 
tom | şi tom 2, Iaşi, 1835, II 53390 

Curier de ambe sexe-jurnal literar, Bucureşti, 1836-1847 

Foae pentru minte, inimă şi literatură, Braşov, 1838, III 19279 
Aaron Florian, Manual de istorie a Principatului României, 
Bucureşti, 1839, II 52096 

Iordache Golescu, Băgări de seamă asupra canoanelor 
gramaticeşti, Bucureşti, 1840, III 18324 

Petrache Poenaru, Florian Aaron şi Gh. Hill, Vocabularul france- 
zo-românesc, Bucureşti, 1840, Il 54842 

Kogălniceanu, M., 4/bum istoric şi literar, laşi, 1844, II 54675 
Martin Aim6, Educaţia numelor de familie sau civilizația nea- 
mului omenesc prin femei, Bucureşti, 1844, IL 53483 (Tradusă 
slobod de I.D. Negulici) 

Legiuirea Principatelor Ţării Româneşti întocmită sub fostul 
domn loan Gheorghe Caragea..., Bucureşti, 1845, II 54671 
Magazin istoric pentru Dacia. Sub redacţia lui August Treboniu 
Laurian şi Nicolae Bălcescu, Bucureşti, vol. 1, 1845 — vol. 4, 
1848 





12. 


13. 


14. 


15. 
16. 


47. 


18. 


9. 


20. 


21. 


22: 
23. 


24. 


25: 


Aaron Florian, Elemente de istoria lumii, Bucureşti, 1847, 
II 52057 i 
Negulici, I.D., Vocabularul românu... de 
străbune..., Bucureşti, 1848, 1 15301 
Cantemir, Dimitrie, Descrierea Moldovei, Ed. II, Iaşi, 1851, 
II 52199 

Barasch Iulius, Minunile naturii, Bucureşti, 1852, II 52144 
Pann, Anton, Culegere de proverburi sau Povestea vorbei..., 
Bucureşti, 1852, II 54856 | | 
Kogălniceanu, M., Letopisețul Țării Moldovei, laşi, 1852, 
III 18356 _- i i 
Aricescu, C.D., Istoria Câmpulungului prima rezidență a Romă- 
niei, Bucureşti, vol. 1, 1855, vol. 2, 1856, 11 52054 ti 
Regnault Elias, Istoria politică şi socială a Principatelor 
Dunărene, laşi, 1856, II 54905 
Brătianu, I.C., Memoire sur la situation de la Moldo- Valachia 
depuis le Traite de Paris, 1857, 1 52167 
Pelimon, A., Bukur. Istoria fundării Bucureştilor, Bucureşti, 
1858, Il 54878 

Hill, G., Gramatica limbii române, Bucureşti, 1858, III 18390 
Kinezu, Emanoil, Revoluțiunea din anul 1848 a românilor sau 
misterele politicii în Principate, Bucureşti, 1859, Il 54660 A 
Fotino, Dionisie, Istoria generală a Daciei sau a Ti ransilvaniei, 
Tării Munteneşti şi a Moldovei, Bucureşti, 1859, III 8310 
Polizu, G.A., Mica chirurgie cu note practice, Bucureşti, Anul 
Unirii, 1859, III 19732 


toate vorbele 


Patru cărţi tipărite la Câmpulung-Muscel 
în prima jumătate a sec. al XVII-lea 


În 1635 este adusă o tiparniță de la Kiev cu ajutorul Mitropoli- 


tului Petru Movilă „care dădu în acelaşi timp şi doi maeştri în ale tipa- 
rului“. Este vorba de Timotei Alexandrovici şi de Ioan Glebcovici. 

Atât tiparnița cât şi meşterii săi au fost aşezaţi în mănăstirea Negru 
Vodă din Câmpulung, care chiar în această perioadă se restaura din 
porunca şi cu cheltuiala strălucitului voievod Matei Basarab, care-şi 
avea scaunul la Târgovişte, capitala Ţării Româneşti. 

Chiar în acelaşi an, 1635, iese de sub tipar prima carte, Molirve- 
nicul slavonesc. Titlul complet al acestei cărți este următorul: Trebnic, 
adică Molitvenic cuprinzând în sine rânduielile bisericii cele ce se 
cuvine preoților. S-au tipărit mai întâi în Tipografia milostivirii sale 
Domnului lo Matei Basarab voievod în Câmpulung, anii de la zidirea 
lumii 7143, iar de la întruparea Mântuitorului Hristos, 1 635, 226 foi 
cu câte 21 rânduri. 

În predoslovie, loan Glebcovici are cuvinte de laudă pentru vo- 
ievodul Țării Româneşti, despre al cărui bun nume se dusese vestea 
până departe peste hotarele ţării. 

După şapte ani, în septembrie 1642, iese de sub tipar Învăţături 
preste toate zilele alese pre scurt din multe dumnezeieşti cărţi de 
folosinţă tuturor creştinilor prepuse de la limba grecească... cu multă 
îngrijire şi cu cheltuiala ieromonahului Melhisedec, egumenul Sfintei 
Mănăstiri Câmpulung. 

În predoslovia cărţii, ieromonahul Melhisedec mărturiseşte: 
++. am nevoit de le-am scos pre limba rumănească, ca să fie de treabă 
şi de folos, nu numai celor ce ştiu, ci şi celora... ce nu ştiu greceşte“. 

De remarcat că în încheierea predosloviei Melhisedec ieromo- 
nahul precizează că era: „egumenul sfintei lavre“ din Câmpulung la 
numai şapte ani de la înființarea mănăstirii. Cartea are 55 de foi nume- 
rotate, cu câte 21 de rânduri pe pagină. 

Peste un an, în 1643, apare la Câmpulung cea de a treia carte 
numită Antologhionul slavonesc. Titlul cărţii este Antologhion, care 
va să zică Civetoslov sau Trifologhion, urmările dumnezeieştilor 
sărbători domneşti ale naşterii Maicii Domnului... în hramul adormi- 
rii prea Sfintei Născătoarei de Dumnezeu, ctitor fiind prea luminatul 

principe lo Matei Basarab Voievod, cu binecuvântarea preasfinţitului 
Kir Teofil... Mitropolitul... Ungro-Vlahiei. În Câmpulung, în anul 
7152, de la naşterea lui Cristos, 1643. 

Tomul are 494 de foi numerotate, cu multe greşeli, tipărit cu 
roşu şi negru şi cu 34 de rânduri pe pagină. 

Cartea are două prefețe scrise în numele lui Melhisedec de 
Orest Năsturel din Fierăşti. Aflăm din cele două prefețe cât este de cău- 
tată cartea atât în ţară, cât şi în țările vecine, precum şi despre exis- 
tența morii de hârtie de unde se luase cantitatea trebuitoare cărții. 
Exemplarul din Antologhionul slavonesc pe care îl avea Biblioteca 
Academiei Române în anul 1940 a fost găsit la biserica din comuna 
Miceşti, din fostul judeţ Muscel. „Numeroasele picături de ceară de pe 
el arată cât de mult a fost întrebuințat“ (I. Răuţescu, /szoria Câmpu- 
lungului, p. 82). 

Cea de a patra carte tipărită la Câmpulung, în anul 1650, este 
Psaltirea slavonească. „S-a tipărit această carte numită Psaltire în 
timpul domniei marelui lo Matei Basarab şi a preasfințitului chir 
Ştefan, cu mila lui Dumnezeu arhiepiscop şi mitropolit al Târgoviştei 
şi a întregii țări a Ungrovlahiei, în tipografia prea cuviosului părinte 
chir Melhisedec ieromonahul, întâiul egumen al mănăstirii Câmpulun- 
gului, în anul de la Zidirea lumii 7158 (1650) luna martie, 9 zile“. 

Aflăm în continuare că cel mai mic din tipografie era Preda 
Stancovici din Câmpulung. 

După anul 1650 nu se mai tipăreşte nimic la Câmpulung până în 
sec. al XIX-lea. 

Voi încheia rândurile mele cu concluzia regretatului nostru ma- 
gistru, Dan Simonescu, din volumul Viața literară şi culturală a 
mănăstirii Câmpulung (Muscel) în trecut, publicat la Câmpulung în 
anul 1925: „În 15 ani vedem că au ieşit din teascurile tipografiei de pe 
lângă mănăstirea Câmpulung patru cărți: trei slavoneşti şi una. româ- 
nească. Cele slavoneşti sunt cărți de ritual, folositoare practicii 
liturghice; cea românească este dogmatico-morală şi urmărea sădirea 
unor sentimente morale şi creştineşti în sufletele credincioşilor. Cele 
slavoneşti nu se adresau exclusiv ţării, nevoilor interne, ci tindeau să 
aducă un serviciu şi altor țări creştine, în care se simţea lipsa cărților 
liturghice. Sufletul acestui curent de activitate tipografică în 
mănăstirea Câmpulung a fost Melhisedec, egumenul. Îndrumările însă 
veneau de sus, de la voievodul Matei Basarab şi de la Udrişte 
Năsturel, cumnatul voievodului, amândoi râvnitori pentru progresarea 
culturii şi literaturii româneşti în veacul al XVII-lea“. 

O carte rară: Istoria generală a Daciei, 
de Dionisie Fotino 


Din cele aproximativ 6000 de volume care constituie fondul de 
colecţii speciale al Bibliotecii Judeţene Argeș, un număr de 120 sunt 
cărți româneşti vechi, tipărite până în 1830. Printre acestea se află, cu 
o valoare de excepție care măreşte nebănuit de mult importanța patri- 
moniului nostru cultural (ca să semnalăm doar câteva lucrări din se- 
colul al XVII-lea), următoarele: 

e Îndreptarea legii, Târgovişte, 1652 

e Cheia înțelesului, Bucureşti, 1678 

e Evanghelia, Bucureşti, 1682 

e Apostol, Bucureşti, 1683 

e Biblia, Bucureşti, 1688 

e Sfântul loan Gură de Aur. Mărgăritare, Bucureşti, 1691. 

Din literatura veche străină (1450-1800) vom aminti aici doar 
câteva cărți deosebit de rare: 

e Epistolae familiares, de Cicero, 1545 

e Sacrorum Fafiorum, de Anbrosii Novidi Fracci, 1559 

e [istoria della Transilvania, de Ciro Spontoni, Veneţia, 1683 

e Colecţia de 12 „elzeviruri“ de la jumătatea secolului 

al XVII-lea, majoritatea tipărite la Amsterdam, şi altele. 


Mi-am propus să prezint acum o carte ajunsă de mult o raritate, 
Istoria Daciei, scrisă de Dionisie Fotino şi tipărită la Viena în anul 
1818. | 

Cu această carte s-a făcut multă vreme greşeala de a fi socotită 
de unii specialişti drept o carte grecească, pentru că autorul ei a fost la 
origine grec şi s-a tipărit în limba greacă. 

Este adevărat că Dionisie Fotino s-a născut în Peloponez, dar la 
vârsta de 35 de ani a venit în Muntenia (în 1804) şi din 1812, o dată cu 
venirea pe tron a lui lon Caragea v.v., a fost unul dintre secretarii 
acestuia. În această calitate a lucrat, sub conducerea logofătului 
Atanasie Hristopol şi a clucerului Nestor, la alcătuirea Legiuirii lui 
Caragea, care s-a tipărit la Viena în 1818, tot în limba greacă. Bănuit 

că scrie anonime împotriva domnitorului, Fotino şi-a dat seama că-şi 
poate pierde capul şi a stat timp de patru ani ascuns în casele boierului 
Jordache Filipescu, viitorul candidat la tronul ţării. 

În acest timp, cu ajutorul marelui boier care-l ţinea ascuns, 
Fotino a scris Istoria generală a Daciei sau a Transilvaniei, [ării 
Munteneşti şi a Moldovei. Boierul Iordache Filipescu i-a adunat tot 
materialul documentar de care avea nevoie. Autorul mărturiseşte că a 
folosit „izvoare istorice diferite şi dovedite adevărate, greceşti, lati- 
neşti, bizantine, ungureşti, ruseşti, sârbeşti şi cronicile valaho-moldo- 
veneşti ce s-au păstrat“. Fără îndoială, vor fi fost folosite, în primul 
rând, documentele găsite în biblioteca marelui boier muntean. 

Când cartea a fost gata, tot cu ajutorul lui Iordache Filipescu a 
fost tipărită, la Viena, în anul 1818. În acelaşi an, Fotino şi-a recâştigat 
deplina libertate, pentru că, în 1818, lon Caragea a părăsit tronul Ţării 
Româneşti. Naturalizându-se, se stabileşte definitiv în Muntenia, unde 
a avut o serie întreagă de urmaşi care au trecut şi în secolul XX. Sunt 
de semnalat: general doctor Androcle Fotino, istoricul şi publicistul 
Ilie Fotino, compozitorul George Fotino şi alți „Fotino“, muzicieni, 
istorici, artişti etc. 

Dionisie Fotino s-a stins din viaţă la 10 octombrie 1821, în 
Bucureşti, unde a şi fost înmormântat. 

Faptul că Istoria Daciei a fost scrisă în limba greacă — limbă de 
salon în Muntenia acelei vremi, care se vorbea în casa boierului 
Jordache Filipescu — nu înseamnă nici pe departe că a fost o carte gre- 
cească, tot aşa cum nu putem spune despre Legiuirea lui Caragea că a 
fost grecească. 

Cartea lui Dionisie Fotino s-a tradus şi s-a tipărit de către 
George Sion în anul 1859 şi este dedicată de către traducător celor 
care au contribuit la Unirea Ţărilor Române şi Domnitorului Alexan- 
dru loan |. 

Voi cita din prefața lui George Sion câteva fraze pe care le so- 
cotesc semnificative: „Cartea lui Fotino se vede publicată la anul 
1818, tipărită la Viena... Judecând după dată, se vede că Fotino a fost 
contemporan cu nemuritorul Lazăr... acest bărbat era prea virtuos 
pentru epoca în care a trăit. Sub Domnii Fanarioţi, consângenii lui, în 

loc de a se ocupa de pozițiunea sa personală, se ocupa de istoria patriei 
sale adoptive...“ 

Dacă privim pagina de titlu a cărţii lui Dionisie Fotino ne va 
atrage imediat atenţia ilustrația din stânga, de pe foaia de gardă, unde 
sunt reprezentate cele trei steme ale Ţărilor Româneşti, Transilvania, 
Muntenia şi Moldova, iluminate de razele emanate de Tatăl Ceresc, ce 
priveşte cele trei steme cu braţele deschise. 

Exemplarul nostru are pe pagina de titlu o mică parafă cu 
ex-librisul Principelui Constantin Karadja. Posesorul acestei cărţi a 
lucrat în diplomaţie şi a fost un mare colecționar de incunabule şi în 
general de cărți rare. În anul 1946 a fost ales membru de onoare al 
Academiei Române. S-a stins din viață în anul 1950, la Bucureşti. 
Catalogul colecției de incunabule din Biblioteca Naţională a Români- 
ei, apărut în 1996 sub semnătura doamnei Ana-Maria Schatz, a fost 
dedicat „memoriei marelui colecţionar şi bibliolog român Constantin 
Caradja“. 

Cred că am reuşit, măcar în parte, să demonstrez că volumul 
prezentat este unul rar şi valoros, cu care biblioteca noastră se poate 
mândri. 


O carte care ar onora 
orice bibliotecă mare din Europa 


Printre raritățile din secţia de colecţii speciale a bibliotecii 
noastre există un volum deosebit de valoros atât prin conţinutul său, 
cât şi prin însemnările manuscrise pe care le are. 

Este vorba de Nouveau vocabulaire francais, apărut la Paris în 
1834, de Alfred de Wailly — Cavaler al Legiunii de Onoare. Sub nu- 
mele autorului, pe pagina de titlu se precizează că lucrarea a fost 
„adoptată de Universitatea Franţei pentru colegiile şi şcolile publi- 
ce...“. Tot din pagina de titlu aflăm că este vorba de „dix-neuvi&me 
edition“. Această a 19-a ediție are 968 de pagini. 

La subsolul primei pagini din Avertisment se face precizarea că 
prima ediţie a apărut la finele anului 1801 într-un tiraj de 5000 de 
exemplare, ediția a doua a ieşit în 8000 de exemplare şi că, în sfârşit, 
ultimele ediţii au cunoscut 15 şi respectiv 16 mii de exemplare. 

Alfred de Wailly a trăit între 1800 şi 1869 şi a fost reţinut prin 
contribuţiile sale în domeniul lexicografiei. EI a făcut parte dintr-o fami- 
lie care a dat culturii franceze din secolele al XVIII-lea şi al XIX-lea 
câţiva bărbaţi de autentică valoare şi despre care socot că nu este lipsit 
de interes să scriu câteva rânduri. 

Bunicul lui Alfred de Wailly, Francois de Wailly, care a trăit 
între 1724 şi 1801, a fost un apreciat gramatician şi lexicograf din a 
doua jumătate a secolului său, căruia în anul 1801, când a încetat din 
viaţă, i-a apărut Nowveau vocabulaire francais, care este prima ediţie a 
cărții de care ne ocupăm. Etienne Wailly (1770-1821), fiul lui 
Frangois, scriitor, a fost un apreciat traducător din clasicii latini. 
Bunăoară, în anul 1807 a scos de sub tipar în traducere franceză Odele 
lui Horaţiu. În casa lui a fost cultivată cultura latină. Aşa se face că 
Gustav de Wailly (1804-1878), fratele mai mic al lui Alfred, pe lângă 
preocupările lui de autor dramatic, a tradus din opera lui Virgiliu. 

Din aceeaşi familie mai semnalăm pe arhitectul Charles de 
Wailly (1729-1798), cel care a proiectat şi construit Teatrul Odeon din 
Paris şi, în sfârşit, Natalis de Wailly (1805-1886), om de mare cultură, 
care din anul 1854 a fost conservatorul secției a, manuscrise din Bi- 
blioteca Naţională a Franţei. 

Revenind la cartea noastră, putem aprecia că a fost vocabularul 
francez care a cunoscut cea mai mare circulație până la apariția mo- 
numentalului Dictionnaire de la langue frangaise — apărut în patru 
volume de format mare plus un supliment, care număra peste 5100 de 
pagini, opera cunoscutului lexicograf Emile Littre (1801-1881), mem- 
bru al Academiei Franceze. Este posibil ca în țara noastră să mai 
existe câteva exemplare, pentru că el circula în Franţa când unii dintre 
tinerii noştri din generaţia de la 1848 se aflau acolo la studii. Exem- 
plarul nostru rămâne însă unic şi despre acest fapt vom vorbi în conti- 
nuare. 

Pe spatele paginii de titlu, Alfred de Wailly şi-a pus semnătura 
cu o peniță care a zgâriat puţin hârtia, pentru că cerneala a ieşit şi pe 

partea cealaltă. Această semnătură trebuie datată 1834, anul când vo- 
lumul s-a tipărit, până să intre în librării. 

Peste doi ani, la 29 martie 1836, pe spatele primei coperţi îşi 
pune semnătura Benjamin Jaures (1823-1889) — viceamiral şi diplo- 
mat francez —, fost ambasador la Madrid şi Petersburg, frate cu tatăl 
cunoscutului orator şi om politic Jean Jaures, întemeietorul Partidului 
Socialist Francez. 

In anul 1838, vocabularul se afla în proprietatea lui Dumitru 
Brătianu (1818-1892), care la vârsta de 20 de ani se afla la studii la 
Paris. In acelaşi an donează vocabularul lui Ion Ghica (1816-1897), 
aflat şi el la Paris din 1835. 

Inflăcărați de aceleaşi idealuri, Dumitru Brătianu şi Ion Ghica 
se vor afla de multe ori alături în anii lor de maturitate, dar mai ales în 
cele două evenimente fundamentale ale veacului al XIX-lea, Revoluţia 
de la 1848 şi Unirea Principatelor din 1859. 

Imprietenindu-se la Paris, Dumitru Brătianu donează Vocabula- 
rul lui Alfred de Wailly lui Ion Ghica, cu o dedicație scrisă tot pe 
spatele primei coperţi, sub semnătura lui Benjamin Juares, cu 
următorul text: 

„Ghika, place mon souvenir dans la pense de notre chere pa- 
trie. Je serai sur alors, que la patrie t'etant toujours presente, mon 
souvenir se representera toujours ă toi. 

Salut et fraternite. 
Le 3 juillet 1838“ 


(Ghica, aşază amintirea mea în gândurile patriei noastre scum- 
pe; eu voi fi atunci sigur că patria, fiind întotdeauna alături de noi, 
amintirea mea se va răsfrânge către tine. 

Salut şi frațietate. 
3 iulie 1838* D. Brătianu) 


Atât Dumitru Brătianu cât şi Ion Ghica vor juca roluri impor- 
tante în viaţa socială şi respectiv în cultura timpului lor, intrând în is- 
toria României prin ceea ce au înfăptuit. 

Acest volum, care a aparţinut câtorva celebrități până să ajungă 
în colecţiile noastre, poartă cu o serioasă motivaţie statutul de „raritate 
bibliofilă“. 

Destine literare 
de Grigore Constantinescu 


Autorul acestei cărți este un om cu care soarta a fost nedreaptă. 
În egoismul nostru, al celor din instituţiile de cultură, ne-am bucurat 
să-l avem printre noi pe Grigore Constantinescu. Dar locul lui ar fi 
trebuit să fie undeva, la o catedră universitară. E tobă de carte, cum 
zice românul, vorbeşte frumos, ştie să se facă ascultat, nu pune 
niciodată creionul pe hârtie până nu are documentaţia necesară făcută, 
scrie cu uşurinţă şi are o frază aleasă, care nu este la îndemâna oricui. 

Volumul de 225 de pagini, Destine literare, apărut în anul 1999 
la Editura Cultura, este suficient să dovedească celui care nu îl 
cunoaşte că rândurile de mai sus nu sunt scrise de florile mărului, ci 
ele sunt o recunoaştere târzie a unei vechi cunoştinţe care se află la 
sfârşitul unei cariere de 50 de ani. Regretul meu este că, deşi îl ştiu pe 
Grigore Constantinescu de peste 30 de ani, l-am cunoscut cu adevărat 
după ce i-am citit această carte. 

Volumul se ocupă de 11 Diatud lt argeşene prin naştere sau 
printr-o mulțime de alte legături, cum au fost Liviu Rebreanu, Ion 
Pillat sau George Topârceanu. Îi cunosc pe toţi în profunzime şi 
despre cei mai mulţi dintre ei am şi scris. Sunt surprins însă să-i 
redescopăr în cartea lui Grigore Constantinescu. Fără să treacă peste 
unele elemente de bază din biografia fiecăruia, fraza lui parfumată 
reuşeşte să creeze portrete de excepţie, dintre care se detaşează Ion 
Pillat şi Tudor Muşatescu. 

Pentru Ion Pillat, unul din vârfurile poeziei româneşti, Florica, 
leagănul Brătienilor din a căror stirpe se trage după mamă, a însemnat 
un binemeritat izvor de inspiraţie, prin natura bogată a împrejurimilor, 
prin semnificaţiile istorice legate de Brătieni şi Goleşti, prin 
priveliştea unică ce se deschide de pe terasa casei de pe deal spre 
zăvoaiele Argeşului şi spre Piteşti. Volumul Pe Argeş în sus, publicat 
în 1923, este un dar Dumnezeiesc pe care poetul Ion Pillat l-a făcut 
Piteştilor şi mai ales, împrejurimilor sale muscelene. 

Poet cu o aleasă cultură, despre care critica literară cea mai avi- 
zată a avut multe aprecieri de făcut, în afara numeroaselor volume de 

poezie care îmbogăţesc literatura noastră, a scris teatru, a avut o re- 
marcabilă activitate editorială, a tradus, a fost un avizat conferenţiar, a 
desfăşurat o fecundă activitate în cadrul Conferinţei de Pace de la Pa- 
ris, după primul război mondial etc. Ei bine, despre toate aceste as- 
pecte ale prezenţei sale în spiritualitatea românească, autorul volumu- 
lui Destine literare, Grigore Constantinescu, vorbeşte cu pasiune şi 
talent. 

Despre fraţii Iordache şi Dinicu Golescu şi despre strănepoţii 
lor, Alexandru Davila şi Elena Davila Petricari, vorbeşte, de aseme- 
nea, deosebit de frumos, aducând în prim-plan informaţii mai puţin 
cunoscute. 

Alexandru Kirițescu, unul dintre marii noştri dramaturgi, prezent 
în repertoriile teatrelor noastre cu Ga;zele lui, a avut surpriza — după 
succesul premierei la Teatrul Regina Maria, în stagiunea '29-'30 —, să 
primească observaţia lui Camil Petrescu, pe cât de pertinentă, pe atât 
de nostimă (piesa se numise inițial Cuibul de viespi): „Păi bine, Dom- 
nule Kirițescu, noi românii nu zicem cuib de viespi, zicem viespar“. 
Cu următorul spectacol, piesa s-a numit Gaiţele şi Gaiţele a rămas 
până azi. 

Lui Tudor Teodorescu-Branişte i-am citit cea mai mare parte 
din operă, inclusiv Gambeta şi Clemanceau, dar surpriza cea mai mare 
mi-a făcut-o romanul Prințul, în care marele prozator şi-a dat întreaga 
măsură a talentului său. Cu câţiva ani în urmă, am fost solicitat de 
redacţia unei reviste şcolare să scriu un articol intitulat „Strada Cri- 
nului — strada marilor noştri scriitori“. În afară de Alexandru Kirițescu 
şi Tudor Teodorescu-Branişte, am scris şi despre Ion Trivale, care s-a 
născut şi a trăit o parte din tinereţe pe... Crinului. 

Liviu Rebreanu, care a trăit la Valea Mare una din cele mai 
prolifice perioade din viața lui de scriitor, nu putea fi tratat mai prejos 
decât ceilalți subiecți ai cărţii. Şi cum Liviu Rebreanu este cel mai 
bine cunoscut, foarte inspirat, autorul a adus în prim-plan două ele- 
mente despre care încă nu se ştie tot, şi anume Jurnalul de la vie şi 
discursul de recepție de la intrarea în Academia Română — Laudă 
ţăranului român. Cu amândouă aceste scrieri, Rebreanu îşi dovedeşte 
geniul. Aproape unic în felul lui, Jurnalul de la vie, un autentic roman 
autobiografic, este împănat cu evenimente din viaţa sa, uneori 

mărunte, alteori de mai mare importanță, şi pe lângă bucuria lecturii îţi 
oferă o mulţime de informaţii despre viaţa scriitorului pe care nu le-ai 
fi putut găsi în altă sursă. Discursul de recepţie la intrarea în Acade- 
mia Română, Laudă ţăranului român, a fost o mare surpriză pentru 
cei de față, de la Constantin Rădulescu-Motru, preşedintele Academi- 
ei, şi până la cel mai proaspăt membru corespondent primit. Pentru 
Liviu Rebreanu, Valea Mare nu a fost un refugiu, cum şi l-a dorit 
iniţial, ci o lume în cadrul căreia a întreținut multiple şi strânse relații, 
aşa făcându-se că Valea Mare a ajuns atât de strâns legată de numele 
scriitorului. 

Pentru evocarea lui George Topârceanu, autorul recurge la o 
stratagemă care-i reuşeşte de minune. O discuţie îndelungată şi inteli- 
gent dirijată cu sora cea mai mică a poetului, Alexandra Topârceanu, 
de la care a aflat o mulţime de informaţii cu totul inedite. Personal, 
l-am cunoscut pe profesorul Gică Topârceanu, fiul poetului, violonist 
de clasă, figură patriarhală a Câmpulungului prin anii '50-'70. Işi di- 
viniza tatăl, dar nu la fel vorbea despre Otilia Cazimir. 

Topârceanu a fost un poet cu un scris unic în poezia noastră, 
inconfundabil, având uneori frumuseți deosebite: 

„Gâze, flori întârziate, 
Muza mea satirică 
V-a-nchinat cu drag la toate 
Câte-o strofă lirică. 
Dar când ştiu c-o să vă-ngheţe 
larna mizerabilă 
Mă cuprinde o tristeţe 
Iremediabilă.“ 
(Rapsodii de toamnă) 


Fără să aibă o viaţă ieşită din comun, George Topârceanu a fost 
prizonier de război în Bulgaria, a avut o colecţie fără egal de arme de 
vânătoare şi, mai ales, a fost unul dintre oamenii de bază ai Vieţii 
Româneşti. A obţinut premiul naţional de poezie pe anul 1926. Mem- 
bru corespondent al Academiei Române. Dacă rândurile mele sunt 
rigide, textul lui Grigore Constantinescu are în schimb parfumul 
obişnuit al autorului. 

Vladimir Streinu, un subiect foarte greu de abordat (dar cunos- 
cut în profunzime de George Muntean şi Emil Vasilescu), este tratat în 
nota volumului. Ea se citeşte cu plăcere şi cine o să vrea să scrie un 
doctorat despre Vladimir Streinu va apela, desigur, şi la alte surse, fapt 
care nu-l va supăra pe bonomul Grigore Constantinescu. 

În ciuda prolificității lui, Tudor Muşatescu rămâne totuşi un 
scriitor puțin cunoscut. Motivele sunt multiple, dar la un moment dat 
vor trebui analizate. Fără să-mi îngădui să fac judecăţi de valoare, eu 
nu văd un alt dramaturg pe care să-l aşezăm imediat după Caragiale. 
Cu toate acestea, Muşatescu n-a fost studiat niciodată în învățământul 
preuniversitar — nici măcar la Câmpulung. El a avut întotdeauna un 
„dinte“ împotriva criticilor literari. Dintele de care am vorbit nu putea 
fi lipsit de umor. În următoarele rânduri mă voi folosi de 
exemplificările lui Grigore Constantinescu: „N-am provocat la duel pe 
nici unul din critici, fiindcă nu puteam încrucişa spada cu frigarea“. 
Despre unii critici care se socotesc mai în temă decât autorii operelor 
despre care scriu, Tudor Muşatescu spune: „Criticul literar: — Hai tată 
să-ți arăt pe unde m-a făcut mama!...“ 

Putem vorbi şi de o reţinere a regimului comunist față de Tudor 
Muşatescu, care înfiera prostia, minciuna, agramatismul, parvenitis- 
mul, cu care am fost pricopsiţi între 1944 şi 1970 (anul încetării din 
viaţă a scriitorului). Cred că nu întâmplător, în Micul dicționar enci- 
clopedic din 1972 despre Tudor Muşatescu se vorbeşte cât despre Te- 
odor Neculuţă. 

Încercând să închei în tonul lui Tudor Muşatescu voi reproduce 
un duel epigramistic pe care îl foloseşte Grigore Constantinescu şi 
care este specific umorului inteligent al marelui nostru scriitor. O ano- 
nimă vâlceană îi adresează următorul catren: 

„Le fac cu ou şi cu oțet 

şi te străpung precis c-o rimă, 
aşa că las-o mai încet, 

că mă constrângi să fac o crimă.“ 

La această epigramă — trebuie să recunoaştem, destul de reuşită 
— Tudor Muşatescu răspunde pe măsură, admonestându-și elegant ad- 
versarul: 

„„Vrei în lumea asta strânsă 
să câştigi, mata, duelul, 

tot ce e posibil, însă 

nu cu rima, cu... rimelul!“ 

Destine literare e o carte de excepţie, a unui scriitor de 
excepţie. Grigore Constantinescu nu e membru al Uniunii Scriitorilor. 
Acest fapt nu trebuie să surprindă pe nimeni. Nici Patriarhul Iustin 
Moisescu, una dintre cele mai proeminente figuri ale Bisericii creştine 
din secolul al XX-lea, nu e membru al Academiei Române. Păstrând 
distanţele impuse de poziţii, amândoi rămân valori de excepție, care 
au dreptul la stima noastră. 


Frumuseţea lumii văzute, 
de Calinic Argatu, 
episcop al Argeşului şi Muscelului 


„Lumea văzută e un dar divin pe care adepţii falselor teorii 
«progresiste» şi ai «transformării naturii» au căutat să-l 
schilodească, mutând, chipurile, munţii din loc. În felul acesta 
omul s-a mutilat pe sine şi astăzi a apărut reversul medaliei, 
ecologismul care caută să panseze aceste răni ale Firii. Pentru că 
omul nu poate «corecta», aşa cum crezuse, Creația divină.“ 


Cu vreo 10 ani în urmă am citit Bucuria lecturii şi de-atunci 
mi-am dat seama că Prea Sfinţitul Calinic are harul scrisului, care îl 
apropie pe cititor şi-l îndeamnă la lectură până la terminarea cărții. Şi 
mă gândeam atunci că a avut Episcopia Argeşului parte de un şir de 
ierarhi cu dragoste: pentru treburile eparhiei, dar şi pentru scris, aşa 
cum au fost Iosif, primul episcop al Argeşului (1793-1820), Iosif 
Naniescu, marele mitropolit al Moldovei, care între 1873 şi 1875 a 
păstorit la Argeş, Gherasim Timuş, episcop aici între 1893 şi 1911, 
dintre ale cărui lucrări două se impun a fi semnalate: Note şi 
meditațiuni asupra psalmilor, Bucureşti, 1896, trei volume care 

totalizează peste 2100 de pagini, şi Dicționar aghiografic, cuprinzând 
pe scurt vieţile sfinţilor, Bucureşti, 1898, de 880 de pagini. 

În sfârşit, Grigore Leu (1936-1940), care a publicat mai mult la 
Chişinău şi la Bucureşti. În 1937 a tipărit însă la Craiova un volumaş — 
frumos îngrijit şi ilustrat — intitulat Comorile Argeşului. 

De la Bucuria lecturii şi până la Frumusețea lumii văzute, Prea 
Sfinţitul Calinic a mai publicat o mulţime de articole, atât în revistele 
care apar în Argeş cu binecuvântarea P.S.S., Lumină lină şi Argeşul 
ortodox, precum şi în alte reviste şi publicaţii argeşene sau din afara 
judeţului. Le-am citit pe cele mai multe dintre ele. I-am descoperit cu 
uşurinţă pe marii favoriţi ai Prea Sfințitului Calinic: Nicolae Iorga, 
Constantin Brâncuşi, Vasile Pârvan şi alţii, dar din eşaloane secunda- 
re. Am constatat surprins că despre fiecare dintre cei trei corifei ai spi- 
ritului românesc Sfinţia Sa are opinii cu totul personale, pornind de la 
premise pe care eu, ca laic ce sunt, nu le-am putut întrezări. 

Cel mai tare m-a prins în mrejele lui, Brâncuşi. În afara frumu- 
seţii cu totul remarcabile a eseului Pace şi bucurie cu Brâncuşi, acest 
personaj s-a apropiat de sufletul meu pe două căi subiective, dar destul 
de interesante în contextul care ne preocupă. Autorul eseului face dese 
trimiteri la Petre Pandrea — cumnatul lui Lucrețiu Pătrăşcanu şi tatăl 
lui Andrei Pandrea, care prin anii '60 a scris o carte de succes, Medic 
la Boişoara (Din Țara Loviştei). Cu aproximativ 40 de ani în urmă, 
am făcut o pasiune pentru Petre Pandrea — sociolog oltean, care îl cu- 
noscuse personal pe Brâncuşi. Mi-a căzut în mână şi am citit pe neră- 
suflate un volum de vreo 400 de pagini, Portrete şi controverse, în 
care se află un amplu capitol, Imperialismul oltean, pe care l-am reci- 
tit pentru frumuseţea lui şi care, cum spune românul, mi-a rămas la 
suflet. 

O altă apropiere (la fel de subiectivă) de Brâncuşi, care la înce- 
putul secolului XX cântase în corul bisericii Mavrogheni din 
Bucureşti, este aceea că aici, la Mavrogheni, biserică cu hramul „„Izvo- 
rul Tămăduirii“, a slujit preotul Ion Voinescu, fratele tatălui meu, între 
anii 1935 şi 1976, când a răposat în vârstă de 90 de ani. În sfârşit, dacă 
la ieşirea din biserica Mavrogheni dai cu ochii de mormântul lui 
I. Heliade-Rădulescu, pe care e dăltuită locuţiunea Non ommis moriar, 
acum nu poţi să nu vezi alături mormântul lui Horia Bernea, cel de- 

spre care P.S. Calinic scrie în cartea sa şi care în ultimii zece ani din 
viaţă a oficiat alături, la Muzeul Ţăranului Român, pe care l-a „sfințit 
cu ştiinţa şi talentul său“. | 

Revenind la ale noastre, trebuie să spun din capul locului că 
Frumusețea lumii văzute (Ed. Dacia, Cluj-Napoca, 2002) este o carte 
de mare succes: literar, documentar, istoric etc. Ea trebuie neapărat 
citită, aşa cum am făcut cu Rotonda plopilor aprinşi a Părintelui 
Valeriu Anania, astăzi înaltul chiriarh Bartolomeu al Clujului, Vadului 
şi Feleacului. Am găsit în cartea asta nişte pagini de o frumuseţe cu 
totul aparte. Aş vrea să precizez — asumându-mi eventualele riscuri — 
că până la apariţia volumului Frumusețea lumii văzute n-a Scris ni- 
meni atât de frumos despre Marele Patriarh Iustin (pp. 39-40): „Se 
vorbeşte şi se scrie azi, cu timp şi fără timp, de europenizarea noastră 
şi de... integrarea noastră în Europa. Din această perspectivă, Iustin 
Moisescu a fost cel mai european ierarh al Bisericii noastre şi unul 
dintre cei mai europeni români ai tuturor timpurilor. Doctor al 
Universităţii din Atena, profesor la Strasbourg şi Varşovia, cunoscător 
neîntrecut al limbii lui Platon (însuşire pe care i-o admira însuşi Con- 
stantin Noica), intelectual desăvârşit...“ A 

P.S. Calinic scrie foarte frumos despre Iorga, despre Brâncuşi Şi 
pagini interesante şi frumos scrise despre ei. Despre Patriarhul Iustin 
unde să găsim însă astfel de pagini, când s-a scris atât de puțin despre 
el? Dar despre arhiepiscopul Antim şi despre mitropolitul Gurie Grosu 
şi despre P.S. Justinian, episcopul Maramureșului şi Sătmarului, de 
unde să aflăm şi noi câte ceva? 

Sunt fericit să constat că P.S. Calinic, împreună cu care am 
făcut o călătorie până dincolo de malurile Nistrului, scrie cu atâta har. 
Şi, deşi „n-am fost vrednic nici măcar de o diaconie“, îl rog să-mi 
îngăduie să-l sfătuiesc să mai mărească sarcinile vicarilor ŞI consilie- 
rilor şi celor pe care îi mai are Sfinția Sa prin preajmă-i şi să întârzie 
mai des la masa de lucru pentru a da tiparului pagini de care cultura 
românească de azi are atâta nevoie. 

Cartea anului 2001 


Se obişnuieşte de câtva timp ca una dintre cele mai valoroase 
tipărituri apărute în volum în anul precedent să fie socotită „Cartea 
anului“ respectiv. La acordarea acestui titlu onorific se au în vedere 
mai multe criterii. Fără îndoială, primul dintre acestea este valoarea 
ştiinţifică a conţinutului cărţii. Acest element este definitoriu, dar nu 
este singurul care trebuie luat în consideraţie. Mai sunt şi elementele 
care ţin de editură şi care au o mare importanţă în susținerea conținu- 
tului cărţii, oricât ar fi el de valoros. Aici intră în general prezentarea 
cărţii: valoarea ilustraţiilor, valoarea hârtiei, încadrarea în pagină, ale- 
gerea literei etc. 

In sfârşit, la toate acestea se adaugă şi talentul scriitoricesc al 
autorului. 

Ținând cont numai de considerentele enumerate mai sus (pentru 
că mai sunt şi altele) socotim cartea anului 2001 pe cea scrisă de isto- 
ricul Narcis Dorin Ion, intitulată Castele, palate şi conace din Romă- 
nia. Volumul de 400 de pagini a fost tipărit la Editura Fundaţiei Cultu- 
rale Române în condiţii cu totul deosebite. Cartea aceasta acoperă un 
gol pe care de o jumătate de secol mulți dintre noi l-am simţit şi aduce 
în acelaşi timp o cantitate apreciabilă de informaţii pe care nu le-am fi 
putut obține pe alte căi, oricâte eforturi am fi făcut. 

Autorul, deşi foarte tânăr (născut în 1974), terminând în mod 
strălucit Facultatea de Istorie a Universităţii din Bucureşti, a început 
să colaboreze la unele reviste de specialitate — sunt remarcabile 
colaborările sale la Magazin istoric — şi a făcut parte din colectivul 
care a editat cele cinci volume din Jurnalul regelui Carol al II-lea. 
Pasionat cercetător al genealogiilor marilor familii princiare şi 
boiereşti şi în aceeaşi măsură al arhitecturii rezidenţiale de pe teritoriul 
patriei noastre, după ce a făcut un amplu inventar al castelelor, pala- 
telor şi conacelor a selecționat tot ce mai merita a fi semnalat şi, după 
o muncă de câţiva ani, a dat la iveală primul volum, pe care îl putem 
avea astăzi în mână. 

Din acest volum aflăm informaţii, în mare parte necunoscute 
nouă, despre Castelul Peleş, Castelul Pelişor, Castelul Bran, Palatul 

regal din Bucureşti, Palatul regal din Mamaia, Palatul regal din Curtea 
de Argeş, Palatul Kiseleff din Bucureşti, Palatul regal din Balcic, 
Castelul regal din Săvârşin, precum şi despre Castelul Sturdza din 
Miclăuşeni, Castelul Callimachi din Stânceşti, Castelul Rosetti- 
Roznovanu din Stânca, Castelul Filipescu-Kretzulescu din Drajnea, 
Castelul familiei Mocioni din Banat, Palatul Ştirbei din Buftea, Palatul 
Cantacuzino din Floreşti, Palatul Dinu Mihail din Craiova, Palatul 
Brâncoveanu-Bibescu din Mogoşoaia, Conacul Mavros-Cantacuzino 
din Călineşti (judeţul Prahova), Conacul Istrate Micescu din Miceşti, 
Conacul Grădişteanu-Ghica din Sihlea, Conacul Brătianu de la 
Florica, Conacul Catargi-Zarifopol din Cârligi, Conacul Miclescu din 
Călineşti (judeţul Botoşani), Conacul Văcărescu-Callimachi din 
Măneşti. 

Trebuie să recunoaştem că despre o parte din aceste reşedințe 
nici n-am auzit sau, dacă am auzit, n-am ştiut mare lucru despre ele. 
Cu o acribie de invidiat, autorul a cercetat documente din arhivele 
statului, documente păstrate încă de unele familii, inventare, însemnări 
zilnice sau pagini de memorialistică cum sunt cele ale reginei Maria, 
ale regelui Carol al II-lea, ale prințesei Martha Bibescu, ale lui Con- 
stantin Argetoianu sau I.G. Duca, arbori genealogici, cronologii, 
amintiri etc. A cules, de asemenea, cu răbdare şi metodă amintiri şi 
informaţii de la descendenţi care mai sunt în viață şi au rămas ori s-au 
întors în ţară. Este de observat şi de reţinut că acest prim volum a fost 
închinat „Domnului Radu Alexandru Miclescu, în semn de preţuire şi 
infinită recunoştinţă“. Este fără îndoială vorba despre un descendent în 
viață al importantei familii boiereşti Miclescu din Călineştii 
Botoşanilor, care construia pe la 1711, într-o primă formă, conacul 
existent şi astăzi. 

De altfel, în introducere, autorul regretă că abia în 1999 a înce- 
put seria de interviuri ale descendenților boierimii noastre care se mai 
află în viață şi în ţară şi pe care îi nominalizează cu condescendenţă, 
după care adaugă: „Pentru amabilitatea şi generozitatea cu care ne-au 
primit în casele Domniilor lor, oferindu-mi documente preţioase, 
informaţii şi fotografii de familie, pentru istoria conacelor boiereşti, 
relatate de fiecare dată, cu mult farmec, pentru şansa de a-i fi putut 
cunoaşte îndeaproape, fiind în preajma Domniilor lor în nenumărate 

rânduri, ascultând evocările atât de calde ale unei lumi normale, de 
mult dispărute, le exprim — o dată în plus — recunoştinţa şi prețuirea 
mea, însoțite de cele mai sincere mulțumiri. Rezultatul acestor înde- 
lungate discuţii este, în parte, acest op, care nu a putut cuprinde — în 
primul său volum -— istoriile tuturor conacelor boiereşti aflate de la 
descendenții aristocrației române pe care am avut bucuria să-i cu- 
nosc.“ 

Textul, scris cu eleganță, am putea spune chiar cu un talent 
desăvârşit, este susținut de o bogată ilustrație alb-negru şi color, ex- 
celent realizată. 

Cele 300 de fotografii, unele realizate de autor, sunt din punct 
de vedere editorial, mai ales cele color, adevărate opere de artă... 

Editura Fundaţiei Culturale Române, care poate fi comparată cu 
oricare dintre editurile celebre din Europa, a colaborat la realizarea 
acestui volum cu tipografia „Monitorul Oficial“. Ambele instituții me- 
rită toată lauda şi recunoştinţa noastră. 

În urma celor înfăţişate mai sus, autorul acestui articol, care 
trăieşte printre cărți de mai bine de 50 de ani, are suficiente motive — o 
parte dintre ele au fost prezentate aici — să socotească lucrarea Castele, 
palate şi conace din România drept „Cartea anului 2001“. 


O viață dăruită muzicii 


Acesta este titlul unei cărți-document scrisă de maestrul 
Emanoil Popescu, carte care a ieşit de sub tipar în anul 2001 la tipo- 
grafia Editurii Paralela 45 din Piteşti. 

Venit în Piteşti în anul 1955 de la Combinatul Siderurgic din 
Hunedoara, unde şi-a început cariera de dirijor, a dirijat aici până în 
anul 1999, când a trebuit să se retragă datorită, mai ales, unor proble- 
me de sănătate. Dar dacă la cei 44 de ani cât timp a dirijat în Piteşti 
vom adăuga stagiul de la Hunedoara, anii de Conservator şi cu cei 8 
ani de seminar, vom constata că profesorul Emanoil Popescu a dăruit 
muzicii aproape 60 de ani din viaţa sa. 

Culmea cea mai înaltă a carierei sale dirijorale a atins-o cu Co- 
rala bărbătească D.G. Kiriac, cu care a dat sute de concerte în ţară şi în 
străinătate şi cu care a cucerit un număr important de concursuri 
naţionale. 1 s-a recunoscut de către mari personalităţi muzicale price- 
perea alegerii repertoriilor şi în acelaşi timp valorificarea unor creaţii 
corale autohtone care au emoţionat până la lacrimi publicul nostru în 
anumite momente ale istoriei sale din sec. al XIX-lea şi al XX-lea. 

Mari compozitori ai vremii au scris pentru corala D.G. Kiriac şi 
pentru dirijorul ei cu convingerea că piesa respectivă va primi cea mai 
fericită interpretare. E destul să amintim nume ca lon Chirescu, Du- 
mitru Botez, lon Dumitrescu, Gheorghe Dumitrescu, Nicolae Lungu, 
Gheorghe Bazavan, Mircea Neagu, Constantin Romaşcanu şi alții. 

Maestrul Emanoil Popescu a făcut în cariera sa o risipă formi- 
dabilă de energie, de care nu mulţi dirijori erau capabili. N-a lucrat 
niciodată cu corepetitori sau cu instrumente. La concerte dădea tonul 
de la pian, deşi tot diapazonul rămânea de bază. Am fost de faţă când, 
după concerte, nici un spectator nu părăsea sala, iar compozitori şi 
dirijori îl felicitau uimiţi de reuşita interpretării, aşa cum s-a întâmplat 
după concertul de la Academia de Muzică din Budapesta, după con- 
certul dat la Conservatorul de la Riga, la Kosice şi la Tatra Mare în 
Cehoslovacia, la Varna în Bulgaria, la Torun în Polonia, la Nancy în 
Franţa şi prin alte părți. Au fost situaţii când dirijorul Emanoil 
Popescu a refuzat turnee în străinătate pentru că formaţia nu era sufi- 
cient de bine pregătită, la nivelul pretențiilor sale. 

În ţară a concertat la Ateneul Român, în sala de concerte Radio, 
în sala Rapsodia de pe Lipscani, la Casa de Cultură din Suceava, în 
sala Teatrului Naţional din Târgu-Mureş, în sala Palatului Cultural din 
Arad, în sala de concerte a Liceului de Muzică din Timişoara, la Casa 
de Cultură din Hunedoara şi în multe alte oraşe (Lugoj, Sibiu, Braşov, 
Târgovişte, Ploieşti, Slatina, Craiova, Rm. Vâlcea). 

În cartea sa, care este un adevărat document, aşa cum am afir- 
mat mai sus, este redat tot zbuciumul în care a trăit permanent de-a 
lungul celor peste 40 de ani cât a dirijat în Piteşti, dar mai ales cât a 
dirijat Corala D.G. Kiriac, cu care uneori a atins perfecțiunea. 

Volumul începe cu câteva confesiuni biografice. S-a născut în Vră- 
neştii Muscelului la 10-12 km de Piteşti, în casa notarului Alexandru 

Popescu. Tatăl său a trăit o viață neliniştită, pentru că nu era uşor să creşti 
cinci copii în anii războiului sau în cei care au urmat. În Conservator s-a 
remarcat ca un student talentat, bine pregătit şi total dăruit muzicii. 

In cartea sa, autorul face trimiteri la o mulţime de documente, 
scrisori, dedicaţii pe partituri, programe de concert, afişe etc. ce se gă- 
sesc în arhiva personală, documente care au fost păstrate cu sfinţenie. 
Bogat ilustrată şi scrisă cu talent, cartea O viață dăruită muzicii se ci- 
teşte cu pasiune și interes, ea reprezentând o pledoarie cu totul aparte 
pentru Viaţa muzicală a Piteştilor din cei peste 40 de ani de care am 
pomenit. 

Am fost martorul frământărilor profesorului Emanoil Popescu 
din anii 2000 şi 2001, când nu ştia la cine să mai apeleze ca să-şi tipă- 
rească volumul. Trebuie să mărturisesc sincer că m-a durut absenţa to- 
tală a reacției unei instituţii specializate care este condusă de un rafinat 
om de cultură. Pe firma acesteia scrie printre altele: „creaţie populară“. 

Dar formaţiile corale ale lui Emanoil Popescu nu au interpretat zeci 
de prelucrări de folclor? De această vinovată atitudine nu se pot disculpa 
nici alţii. Dar acum faptul este consumat. E consumat dureros însă. 

La istoria culturii argeşene s-a mai adăugat un corpus de docu- 
mente: cartea O viață dăruită muzicii, scrisă de profesorul-dirijor 
Emanoil Popescu. 

Vă felicit din suflet, Maestre Emanoil Popescu, şi Dumnezeu să 
vă răsplătească cu o bătrânețe lipsită de griji! 


Două cărţi valoroase ale prof. dr. Ion M. Dinu: 
Figuri de dascăli argeşeni, vol. 2 şi 
Restituiri: popas de cultură şi lumină 


. În anul 2001, prof. dr. lon M. Dinu a avut bucuria să-şi vadă 
apărute de sub tipar două valoroase cărți care incorporează o mare 
cantitate de muncă. 

Astfel, volumul 2 al cărţii Figuri de dascăli argeşeni (Ed. Pa- 
ralela 45, Piteşti) s-a tipărit la 10 ani de la apariţia, în 1991, a primului 

volum, punându-ne în felul acesta la dispoziţie alte 145 de portrete ale 
unor adevărate personalități aparținând învățământului românesc, care 
s-au născut, au învăţat sau numai au lucrat în această zonă a țării. 

Actualul volum aduce în prim-plan 75 de cadre didactice uni- 
versitare, unele promovate până la cel mai înalt nivel — Academia 
Română sau o serie de academii de ştiinţă din ţară ori din străinătate. 

Vom întâlni, prin urmare, nouă membri ai Academiei Române, 
personalităţi cunoscute în mediile ştiinţifice internaționale ca: I. Con- 
stantin Parhon, George Oprescu, Florian Ştefănescu-Goangă, Şerban 
Cioculescu, Valerian Popescu, Constantin Bălăceanu-Stolnici, Eugen 
Proca, Marius losifescu, Gheorghe Păun. (Alți cel puțin 15-20 de uni- 
versitari îşi aşteaptă intrarea în academie. Câţi vor intra, nu avem de 
unde şti.) 

Portretele universitarilor, ca şi cele ale celorlaltor categorii de 
dascăli abundă în informaţii valoroase, ceea ce ne convinge că autorul 
s-a documentat temeinic. 

Profesorul I.M. Dinu a fost toată viaţa un om foarte harnic. 
Învățător la origine, şi-a dat diferențele necesare pentru liceul teoretic 
spre a putea urma cursurile universitare. 

Pe lângă muncile de răspundere pe care le-a avut — inspector 
şcolar, primul inspector general al învățământului din Argeş, director 
de şcoală mulţi ani, cu vocaţia construirii de şcoli —, a scris mult şi a 
publicat tot atât de mult. Pe lângă numărul mare de articole, apărute în 
diferite reviste, a publicat şi opt volume care au fost bine primite de 
cititori. 

Are meritul de a fi făcut cunoscute viaţa şi activitatea lui 
N.I. Apostolescu, despre care o lungă perioadă de timp nu s-a mai 
vorbit nimic. 

În anul 1976 şi-a susținut doctoratul cu Zoe Dumitrescu- 
Buşulenga, avându-i în comisie pe Dan Simonescu, lon Coteanu, 
Augustin Z.N. Pop şi Dumitru Păcurariu, cu un subiect intitulat 
Comparatismul în literatura română. N.I. Apostolescu, primul nostru 
comparatist. 

Astăzi octogenar, profesorul I.M. Dinu este la fel de vivace ca 
acum 40 de ani când l-am cunoscut eu. 

Cel de-al doilea volum publicat în anul 2001, Restituiri...(Ed. 


Universităţii din Piteşti), conţine o selecție riguroasă a articolelor pu- 
blicate în ultimii 40 de ani. Parcurgând volumul se poate constata cu 
uşurinţă că autorul are predilecție pentru portret, volumul conţinând în 
Jur de 30 de portrete ale unor mari personalităţi din cultura română, 
cele mai multe publicate în ziarul local Secera şi ciocanul, în revista 
Argeş şi în câteva reviste şcolare. 

Dacă în volumul Figuri de dascăli argeşeni subiecţii sunt legați 
necondiţionat de Argeş, în Restituiri... vom întâlni nume de rezonanță 
ale culturii româneşti care nu au avut nici o legătură cu Argeşul, dar 
pe care noi, argeşenii, le venerăm pentru contribuţia lor la triumful 
spiritului românesc. Aşa sunt: Petre Dulfu, Ion Agârbiceanu, Ovid 
Densusianu, lon Popovici-Bănăţeanu, Ion C. Visarion, Otilia Cazimir, 
Damian Stănoiu şi George Călinescu. 

Fără îndoială, nu se putea ca în acest volum să nu întâlnim şi 
numele unor argeşeni care s-au înscris în cultura românească prin 
realizările lor. Mi s-a părut cu totul de excepție portretul lui Rudolf 
Schweitzer-Cumpăna, care a donat Piteştiului — oraşul său natal —, 150 
de tablouri. (Păcat că piteştenii îl cunosc atât de puţin sau chiar deloc 
pe acest mare pictor!) 

Volumul se încheie cu notele de călătorie realizate cu prilejul 
unei croaziere făcute de profesorul I.M. Dinu pe Marea Mediterană la 
sfârşitul lui decembrie 1980 şi începutul lui ianuarie 1981. Plecând din 
portul Constanţa cu vasul rusesc de croazieră Aivazovsky, într-o ex- 
cursie organizată de O.N.T., a ajuns până la Palermo, oprindu-se în 
Rodos, Egipt, Malta, Marsilia şi Napoli; iar la întoarcere — la Pireu, 
Atena şi Istanbul. 

„Citind aceste note de călătorie, constați că profesorul Dinu nu 
numai că este un om foarte instruit, dar este şi un talent viguros. Sunt 
pagini de o frumuseţe nebănuită, care te fac să meditezi îndelung asu- 
pra celor citite. 

II felicit şi eu pe autorul celor două cărți, pe care le recomand cu 
căldură iubitorilor de istorie românească, în general, şi argeşeană, în 
special. 

Jean Dumitraşcu: trei cărţi 
şi câteva mii de articole, în doi ani 


Jean Dumitraşcu este unul dintre cei mai talentați gazetari pe 
care i-a avut Argeşul după 1990. Acestui bărbat tânăr, de 35 de ani, i-a 
lăsat Dumnezeu pe lângă talent şi ambiţie şi o forță de muncă de-a 
dreptul de invidiat. Semnătura lui la sfârşitul unui articol sau la 
subsolul unei pagini este o garanţie a calităţii şi te poţi convinge cu 
uşurinţă de acest adevăr. 

Când directorul cotidianului Argeșul a luat iniţiativa înființării 
suplimentului literar-artistic Săgerătorul, de la primul număr, Jean 
Dumitraşcu a fost numit redactor-responsabil. Tot aşa cum, atunci 
când revista Argeş a început să reapară, în anul 2000, sub direcția cu- 
noscutului scriitor şi universitar Mihail Diaconescu, redactor-şef a fost 
numit tot Jean Dumitraşcu. 

Din rândurile de mai sus rezultă că eroul nostru este un gazetar 
foarte angajat. Aşa este. În anul 2000 însă el a publicat şi două cărți, 
care se citesc nu numai cu plăcere, dar şi cu un interes deosebit. 
Aceste cărți lipseau din peisajul informaţional argeşean. După ce au 
apărut, toţi cei care l&-am avut în mână ne-am zis: „Cum de am putut 
sta fără cărțile astea până acum?“ 

Prima dintre ele se intitulează Parlamentarii de Argeş — trecut 
şi prezent. (Editura Tiparg, Piteşti, 2000). Când deschizi la prima pa- 
gină, ai o adevărată surpriză. Cuvântul înainte — O carte necesară — 
este semnat de actualul prim-ministru Adrian Năstase, care spune 
printre altele: „Iată că pe meleagurile argeşene, unde politica este la ea 
acasă, judecând după numărul oamenilor politici născuţi aici, s-a reali- 
zat un dicționar al parlamentarilor din Argeş, la 10 ani de la renaşterea 
democraţiei. Cartea este utilă tuturor celor interesați de fenomenul 
BONE 

Primul capitol este „Scurtă istorie a parlamentarilor de Argeş, 
începând cu 1831“. De ce cu 1831? Pentru că atunci începe viața par- 
lamentară la noi, imediat după aplicarea Regulamentului Organic în 
Țara Românească. Aflăm din acest capitol că primii deputaţi de Argeş, 
în 1831, au fost Iordache Golescu, Constantin (Dincă) Brătianu, 

Ilarion, episcopul Argeşului şi Ştefan Bălăceanu. În paginile cărţii 
sunt trecuţi în revistă toți parlamentarii Argeşului de la 1831 până în 
1948, când se înființează Marea Adunare Naţională. 

Al doilea capitol şi cel mai interesant este „Dicţionarul parla- 
mentarilor de Argeş — 1990-2000“. Trecuţi în ordine alfabetică, fiecare 
parlamentar are o schiţă biografică ce măreşte interesul pentru lectură. 
Aşa se face că primul parlamentar din acest dicţionar este P.S. Calinic 
Argatu, episcopul Argeşului şi Muscelului, deputat F.S.N între anii 
1990 şi 1992, iar ultimii doi sunt Nicolae Văcăroiu, senator P.D.S.R. 
în anii 1996-2000, şi Gheorghe Zgondea, deputat P.D.S.R. în anii 
1992-1996. În sfârşit, din ultimul capitol, „Cum au votat argeşenii 
(1990-2000)“ aflăm câte voturi a obţinut fiecare formaţiune politică şi 
câte procente au reprezentat ele. De unde puteam afla noi atâtea 
informaţii, dacă nu se găsea cineva să le strângă într-un tom? 

Cea de a doua carte pe care Jean Dumitraşcu a publicat-o în 
anul 2000 este Eminescu şi Argeşul. 

Piteştii nu se pot mândri — ca o serie de oraşe moldave sau 
transilvane — cu prezența lui Eminescu mai scurtă sau mai îndelunga- 
tă, dar sunt câteva indicii că în drumurile sale cu trupele de teatru ale 
lui Mihai Pascaly sau Iorgu Caragiali s-ar fi oprit pentru câteva ore şi 
în oraşul nostru. Se ştie, de asemenea, că în 1878 a trecut cu trenul 
prin Piteşti. Autorul cărții, un cercetător ambițios al operei lui 
Eminescu, mai ales al celei gazetăreşti, descoperă şi notează multe 
dintre observaţiile poetului — gazetar la Timpul, oficiosul Partidului 
Conservator — fie despre Argeş, fie, mai ales, despre oameni din 
Argeş, scriitori şi politicieni etc. Cartea începe cu observaţiile autoru- 
lui privind modul cum a fost şi cum este receptat astăzi în Argeş, 
Eminescu şi opera sa. Datorită împrejurărilor şi poate şi a convingeri- 
lor sale politice, marele poet şi gazetar este pus adesea în situaţia de a 
se război cu puternicul politician şi om de stat Ion C. Brătianu şi cu 
acoliții săi. 

Jean Dumitraşcu îşi încheie volumul cu un capitol (al cărui 
subiect este o preocupare mai veche a scriitorului), privitor la data 
naşterii lui Eminescu. Punctul său de vedere este că marele nostru poet 
s-a născut la 20 decembrie 1849. Am citit şi am recitit cu atenţie acest 
capitol. Argumentaţia este pertinentă şi are multe observaţii logice. Pe 

mine nu m-a preocupat biografia lui Eminescu. Am scris de mai multe 
ori despre ediţiile Eminescu. Ne este mai comod însă să rămânem la 
punctul de vedere al lui George Călinescu şi cred că va fi foarte greu 
să se mai modifice această dată astăzi, când în toate enciclopediile 
lumii s-a înregistrat data de 15 ianuarie 1850. Faptul că insistă în a-şi 
susține punctul de vedere ne demonstrează tenacitatea autorului, pen- 
tru care eu îl admir şi mai mult. 

Cea de-a treia carte este: Mihai Eminescu, Și când gândesc la 
viața-mi..... (Editura Argeş Press, Piteşti, 2001). In subtitlu se preci- 
zează: „Confesiuni. Fragmente autobiografice. Jurnal. Prefaţă, tabel 
cronologic, ediţie îngrijită şi note de Jean Dumitraşcu“ Ă 

Realizarea acestei cărți n-ar fi fost posibilă fără cunoaşterea în- 
tregii opere a lui Eminescu, mai ales a poeziilor şi scrierilor gaze- 
tăreşti. Prefaţa este intitulată sugestiv Eminescu Mărturisitorul, iar în 
prima frază a acesteia se spune: „Tot ceea ce a lăsat scris Mihai 
Eminescu stă sub semnul autobiografiei, al confesiunii intime!“ lar 
câteva rânduri mai jos: „George Călinescu atenționa cu temei că opera 
se confundă cu biografia, iar Perpessicius sublinia la rându-i valoarea 
autobiografică a postumelor eminesciene“. | 

Până să se treacă la textul propriu-zis al cărţii, care conţine ci- 
tate din opera poetului numerotate de la 1 la 259, vom întâlni imediat 
după prefața datată la 23 august 2001 (este interesant de precizat 
această dată, pentru că la 20 decembrie în acelaşi an, cartea se lansa la 
Centrul Cultural din Piteşti), vom întâlni deci „Tabelul cronologic“. 
Se poate constata cu uşurinţă că tabelul respectiv este dens şi oferă 
numai informaţii interesante. : 

Celor 259 de citate le corespund tot atâtea „Note şi comentarii“ 
care se găsesc la sfârşitul cărții. Privindu-le atent, vom vedea că pentru 
realizarea acestei cărți Jean Dumitraşcu a folosit Integrala Eminescu, 
cele 16 volume de format mare, a căror tipărire a început în 1939, sub 
îngrijirea lui Perpessicius (1891-1971) care, după o muncă de câțiva 
ani, a stabilit ce trebuie să conţină fiecare din aceste volume. 

Personal, apreciez că această carte este rodul unei munci uriaşe, 
desfăşurată cu multă dragoste de Eminescu, muncă pe care nu mulți 
oameni din ţara noastră ar fi putut să o facă. 

Să-l felicităm pe Jean Dumitraşcu din tot sufletul şi să ne rugăm 
la Dumnezeu pentru sănătatea lui. Mă bucur nespus de mult că am 
reuşit să-i semnalez cărţile în acest volum şi îl asigur de întreaga mea 


preţuire. 


Istoricului Florian Tucă 
i-a ieşit de sub tipar cea de a 60-a carte 


La sfârşitul anului 2002, Editura Europa Nova din Bucureşti a 
scos de sub tipar volumul de 350 de pagini, Români în Europa şi în lu- 
me. Mărturii pentru eternitate. Apărută sub auspiciile Fundaţiei „Ge- 
neral Ștefan Guşă“, cartea poartă semnătura a doi cunoscuţi istorici mi- 
litari: col. (r) dr. Cristache Gheorghe şi gen. (r) dr. Florian Tucă. Nu- 
mele celor doi istorici constituie un gir pentru orice carte scoasă de ei, 
dar volumul de care ne ocupăm mai poartă un gir — şi încă unul de 
mare rezonanţă istorică — pe acela al regretatului academician Ştefan 
Pascu. 

Această carte, aşa cum a fost gândită şi realizată, este un unicat 
în literatura noastră istorică şi umple în mod nesperat un gol ce nu 
putea fi acoperit în nici un fel. Au trecut câteva decenii până a fost 
posibilă apariţia sa, timp în care autorii, o dată cu scrierea altor cărţi, 
şi-au adunat materialul necesar pentru întocmirea acesteia. A trebuit 
cercetat un număr mare de ziare şi reviste de specialitate, cărți, arhive 
militare, acte de stare civilă şi multe alte surse pe care autorii probabil 
şi le-au fişat de-a lungul anilor. Nu este, cred, lipsit de interes să mai 
spun şi aici că istoricul Florian Tucă a creat în istoriografia româneas- 
că o adevărată literatură a momentelor militare şi a însemnelor memo- 
riale, domeniu în care a scris mult, singur sau în colaborare. 

In sfârşit, pentru documentarea acestei cărți, autorii au călătorit 
în ţările vecine sau chiar mai îndepărtate, unde se află monumente ri- 
dicate în memoria ostașilor români care şi-au jertfit viaţa — sau chiar 
cimitire româneşti în care se află un număr impresionant de eroi. 
Faptul acesta ne îndreptățeşte să credem că au fost nevoiți să poarte o 

corespondență susținută cu ambasadele noastre sau cu servicii specia- 
lizate din unele ministere ale apărării naționale. 

Cartea este sugestiv ilustrată, deşi este evident faptul că în cele 
mai multe cazuri fotografi au fost autorii înşişi. 

După ce în primul capitol autorii se ocupă de peste 125 de mo- 
numente şi însemne memoriale, în capitolul doi vor fi prezentate „Ci- 
mitire ale eroilor români de pe teritoriile altor ţări“. E un capitol 
cutremurător. Autorii au strâns în evidențele lor aproape 95 000 de 
eroi români care odihnesc prin ţări străine, la care trebuie să mai 
adăugăm câteva zeci de mii pentru care s-au ridicat monumente, unii 
dintre ei aflându-se în gropi comune. 

În sfârşit, aşa cum o spun şi autorii, în cunoştinţă de cauză, câte 
mii de eroi români nu vor mai fi zăcând neştiuţi de nimeni?! Şi dacă la 
toate acestea vom adăuga jertfele oştilor lui Mircea, lancu de Hune- 
doara, Ştefan cel Mare şi Mihai Viteazul, care au oprit cu piepturile 
lor puhoiul turcesc ce voia să înghită Europa, atunci poţi să nu te în- 
trebi unde 'e obrazul acestei Europe care ne pune azi să aşteptăm la 
rând şi ne trimite cohorte de târgoveţi civilizatori?! 

Cartea se încheie cu un al treilea capitol, intitulat „Cimitire, 
monumente şi alte însemne memoriale aparținând altor state, aflate pe 
teritoriul României.» 

Cimitirele cu cei mai mulţi eroi străini aflaţi pe teritoriul ţării 
noastre sunt cele germane şi ruseşti, pentru că mulți ostaşi ai acestor 
țări au căzut pe pământul nostru. Aici îşi dorm somnul de veci şi câte- 
va sute de ostaşi francezi care au luptat alături de ostaşii noştri în pri- 
mul război mondial, când trupele germane şi austro-ungare ne ocu- 
paseră cea mai mare parte din țară. Cimitirele acestor eroi sunt bine 
îngrijite şi se bucură de tot respectul pe care îl merită. 

Personal, am citit această carte cu un mare interes şi, aşa cum 
spuneam la început, am aflat o mare cantitate de informaţii pe care 
numai aici le-am putut găsi. 

Voi încheia acest articol cu afirmaţia din titlu. Este pentru 
a 60-a oară când istoricul Florian Tucă — doctor în istorie şi general în 
rezervă, laureat al Academiei Române — îşi pune semnătura pe o carte. 
A scris multe cărți singur şi tot atât de multe în colaborare. Sunt mii 
de pagini tipărite care se citesc cu interes şi foarte adesea cu emoție. 

Dându-i cezarului ce este al cezarului, trebuie să recunoaştem, cu 
mândrie chiar, că Argeşul zilelor noastre dă spiritului românesc încă un 
mare scriitor, de data aceasta un scriitor militar care ne lipsea din pal- 
mares şi căruia trebuie să-i adresăm întreaga noastră gratitudine. 

Să trăiţi, Domnule General ! 


O nouă monografie sătească 
apărută recent în judeţul nostru 


Judeţul Argeş are o veche şi interesantă tradiţie în domeniul 
monografiilor de localităţi şi de instituţii. Afirmația aceasta se bazează 
atât pe numărul mare al unor astfel de lucrări, cât şi pe vechimea uno- 
ra dintre ele. 

La ora actuală sunt tipărite peste 50 de monografii de localităţi, 
pe primul loc aflându-se /storia Câmpulungului..., apărută în două 
volume în anii 1855 şi 1856, opera lui Constantin Aricescu. Este în 
acelaşi timp şi prima monografie a unui oraş din România ([.R.). Nu 
putem să nu semnalăm aici că trei din cele patru monografii întocmite 
de preotul loan Răuţescu: pentru Dragoslavele în 1937, pentru 
Topoloveni în 1939 şi pentru Câmpulung în 1943, au fost premiate de 
Academia Română. Răspunzând unui apel făcut de ministrul de In- 
terne Vasile Lascăr, pentru întocmirea de monografii săteşti, în judeţul 
Argeş au apărut în 1904 două monografii: cea a comunei Priboieni, 
întocmită de Rădulescu-Codin, şi cea a comunei Mozăceni, întocmită 
de preotul loan Musicescu. 

Cunoscând aceste două monografii care au apărut în 1904 şi care 
răspundeau unui chestionar întocmit de numitul minister, ne vom putea 
da seama cât de mult au evoluat cunoştinţele întocmirii unei monografii, 
mai ales după anul 1930, după ce apar îndrumările în materie ale unor 
cărturari cum au fost Dimitrie Gusti, H.H. Stahl, care publică în 1934 
Tehnica monografiei sociologice şi N.A. Constantinescu, care la rândul 
lui publică în 1935 Planul unei monografii de istorie locală. În anul 
1937, H.H. Stahl a publicat lucrarea Monografia unui sat. Cum se 

alcătuieşte, spre folosul Căminului Cultural. Prefaţa acestei lucrări a 
fost scrisă de Dimitrie Gusti. Ne explicăm acum cu uşurinţă cum a 
reuşit preotul loan Răuţescu să realizeze trei monografii de o asemenea 
valoare. Trebuie să mai precizăm că a fost un istoric pasionat şi un pa- 
Jeograf de excepţie. La monografia istorică a Topolovenilor, prefața a 
fost scrisă de Ion Mihalache, renumitul politician, care se vede că era la 
curent cu opiniile autorizate privind monografia unei localități. 
„Cunoaşterea trecutului, spunea el, înseamnă cunoaşterea de sine: cine 

poți păşi spre viitor cu toată siguranța dacă nu ştii de unde vii, pe unde 
ai mers, ce bagaje porți cu tine, ce puteri îți stau la îndemână“. 

Monografiile preotului Răuţescu au însemnat un adevărat ghid 
pentru mulți dintre cei care s-au încumetat să realizeze astfel de lucrări 
pentru localităţile lor. Printre acestea, multe sunt deosebit de valoroase 
şi-mi face plăcere să semnalez câteva: 

e Comuna Corbi şi locuitorii săi..., de Constantin Rădulescu-Codin 
în 1922 (de precizat că această comună va mai avea două monografii); 

e Muşăteşti..., de învățător emerit N. Gh. Teodorescu; 

e Rucăr, de prof. dr. Gh. Pârnuţă; 

e Colibaşi, de col. farm. Gh. C. Săvulescu; 

e Berevoieşti, de prof. univ. Bucur Hera; 

e Davideşti, de prof. lon Băcanu,; 

e Boțeşti, de prof. Constantin şi Niculina Dinu, împreună cu fu- 
ca lor, prof. Elena Stănescu; 

e Bascov, ediţia a 2-a, de înv. Sevastiţa Găiseanu şi Sever Moiceanu; 

e Teiu, de prof. Vasile Fălcescu. 

La data de 7 septembrie 2002 a fost lansată la Căminul Cultural 
Monografia satului Bădeşti, sat aparţinând comunei Pietroşani, cu pri- 
lejul împlinirii a 650 de ani, din 1352, când este pentru prima dată 
atestat documentar satul Bădeşti. Autorul monografiei, prof. ing. 
Eugeniu Drăguşanu, a făcut cercetări de profunzime a îndelungatei 
istorii a satului muscelean, încărcat de evenimente şi tradiții, iar în 
ultimele două secole, de oameni de ispravă şi instituţii. 

Istoria satului este legată de istoria Mănăstirii Negru-Vodă din 
Câmpulung, care îi şi facilitează apariția atât de timpurie în documen- 
tele scrise. A fost iniţial sat domnesc, cu care Nicolae Alexandru 

Basarab Voievod a dăruit ctitoria sa şi a părintelui său, făcând ca 
Bădeştii să rămână sat mănăstiresc de-a lungul întregului ev mediu 
românesc. Autorul monografiei urmăreşte evoluţia aşezării muscelene 
de-a lungul celor 650 de ani, cu suişurile şi coborâşurile sale, dar 
având întotdeauna în față documentul pe care şi-a bazat cercetarea. 

Monografia domnului Drăguşanu oferă în cea mai mare parte a 
sa o lectură pasionantă. Personal, am citit cartea cu mare plăcere. Am 
constatat şi câteva scăpări de corectură. Bunăoară, la pag. 30 se spune 
despre Grigore Tocilescu: „A fost istoric şi arheolog, epigramist şi 
folclorist român“. La aceeaşi pagină însă, se face precizarea că 
Tocilescu este „considerat întemeietorul epigrafiei româneşti“. Alte 
câteva scăpări de corectură de felul celei de mai sus nu pot ştirbi însă 
cu nimic valoarea lucrării ale cărei merite sunt evidente. 

Monografia satului Bădeşti are totuşi un capitol care trebuia să 
lipsească: „Glosar“. Ar fi fost nevoie de acest capitol dacă el ar fi ex- 
plicat nişte cuvinte locale, necunoscute în afara zonei. Dar noi găsim 
în acest glosar: „Alba-lulia“, „Antonescu Ion“, „Austro-Ungaria“, 
„lon I.C. Brătianu“, „Călinescu Armand“, „Decebal“, „Etiopia“, 
„Iorga Nicolae“... până şi „Manciuria“. Toate aceste denumiri de lo- 
calități, oameni sau ţări, trebuie căutate în dicționarele de specialitate 
sau enciclopedice, nu în glosarul unei monografii săteşti. 

Eliminându-se „Glosarul“, monografia satului Bădeşti este o lu- 
crare meritorie, pentru care autorul ei, prof. ing. Eugeniu Drăguşanu tre- 
buie să primească toată lauda. Intelectualii şi tineretul din Pietroşani pot 
fi mândri că unul din satele comunei lor are o astfel de monografie. 

Capitolul II 


DIN ISTORIA ARGEȘULUI 
ŞI MUSCELULUI 


La 475 de ani de la sfinţirea ctitoriei lui 
Neagoe Basarab din Curtea de Argeş. 
Trei momente de referinţă 
din istoria acestui monument 


Despre ctitoria domnitorului Neagoe Basarab de la Curtea de 
Argeş s-a scris mult, poate mai mult decât despre oricare monument 
de artă feudală din ţara noastră. Vestea despre frumusețea acestei 
construcţii a ajuns departe, dincolo de hotarele țării noastre, încă din 
secolul al XVI-lea. Imediat după sfințire, conducătorul comunității 
călugăreşti de la Muntele Athos aprecia că: „nu este aşa mare şi so- 
bornică ca Sionul, care îl făcu Solomon, nici ca Sfânta Sofia care o au 
făcut marele împărat Iustinian, iară cu frumusețea este mai pre deasu- 
pra acelora...“ 

Pe la jumătatea secolului al XVII-lea, Paul de Alep, călător prin 
țara noastră, aflându-se la Târgovişte, consemna în jurnalul său de 
călătorie: „Auzisem de la mai mulţi oămeni că în acest ţinut al Țării 
Româneşti se află o mare mănăstire domnească, care după spusa lor 
nu mai are o egală în ceea ce priveşte frumuseţea arhitectonică. Mai 
auzisem de la nişte neguţători greci ce făceau comerț în Țara Francilor 
şi la Veneţia că acolo nu este nimic asemenea ei. Se numeşte 
Mănăstirea Argeş...“ În secolele al XIX-lea şi al XX-lea, când Europa 
şi-a catalogat marile valori arhitecturale, biserica lui Neagoe de la 
Curtea de Argeş şi-a menținut tot timpul statutul de capodoperă. 

În rândurile ce urmează vom consemna, foarte pe scurt, trei 
momente de referință din istoria acestui monument, în semn de oma- 

giu la cea de-a 475-a aniversare a sa (august 1992) adus ctitorilor şi 
tuturor acelora care i-au asigurat existenţa şi strălucirea. 

Primul moment la care ne vom referi îl constituie festivitatea 
sfințirii bisericii, care a avut loc pe 15 august 1517, în ziua Sfintei Ma- 
rii al cărui hram îl poartă. 

Gavril Protul, care a fost invitat de domn la sfințire împreună cu 
toți egumenii şi arhimandriții de la mănăstirile din muntele Athos, ne 
lasă în cartea sa Viaţa şi traiul sfinţiei sale părintele nostru Nifon, pa- 
triarhul Ţarigradului... o descriere amănunţită a acestei impresionante 
festivități. În afară de Domnul Neagoe, Doamna Despina şi copiii lor, 
de curtenii şi boierii țării, la sfințire a fost prezent mitropolitul 
Macarie, cu „tot elirusul“ (clerul) din Ţara Românească şi o impresio- 
nantă mulţime de oameni veniți din toate colţurile ţării. 

Au participat, de asemenea, Teolip patriarhul Țarigradului, îm- 
preună cu patru mitropoliți, precum şi „ighimonul Panoniei“. Dionisie 
Fotino, în Istoria generală a Daciei, apreciază că numărul feţelor 
bisericeşti care au slujit aici s-a ridicat la 1000. Şi tot el ne 
informează, având ca sursă pe acelaşi Gavril Protul: „După ce s-a ter- 
minat ceremonia sfințirii, care s-a prelungit trei zile şi trei nopţi, la 17 
al lui August, Domnul a făcut o mulţime de daruri la mănăstirile din 
țară şi la cele de la Sfântul Munte, la arhierei şi clerici; a împărțit milă 
la sărmani, văduve şi orfani...“ 

Se pare că manifestarea de la Curtea de Argeş din acel mijloc de 
august al lui 1517 a fost cea mai grandioasă din tot evul mediu româ- 
nesc. Cât despre mărinimia lui Neagoe Basarab, nu este lipsit de 
semnificaţie faptul că el se găseşte printre ctitori la aproape toate cele 
20 de mănăstiri de la Muntele Athos, aşa cum a constatat şi universita- 
rul sibian Teodor Bodogae. 

La acest prim moment de referință am mai avea de adăugat că 
cea mai veche şi completă versiune a cărţii lui Gavril Protul, cunos- 
cută până acum, a fost copiată la 1682 de egumenul loan de la Schitul 
Trivale din Piteşti, al cărui manuscris a fost publicat de B.P. Hasdeu în 
1865 şi de Tit Simedrea în 1937. 

Un al doilea moment pe care îl semnalăm îl constituie cea de a 
doua sfințire care s-a făcut bisericii lui Neagoe Basarab, la 12 octom- 
brie 1886. 

În anul 1875, Principele Carol, bine consiliat de ministrul său de 
Culte, Titu Maiorescu, şi mai ales de Alexandru Odobescu, a adus din 
Franţa pe arhitectul Emile Andr& Lecomte du Noiiy, căruia i-a încre- 
dinţat restaurarea monumentului de la Curtea de Argeş, aflat într-un 
stadiu avansat de ruinare. Restaurarea a durat 1] ani. Arhitectul francez 
a înlăturat întregul ansamblu mănăstiresc şi a lăsat doar biserica, „sco- 
țând-o la lumină“ ca pe o floare rară, aşa cum se poate vedea şi astăzi. 

Biserica a trebuit resfințită, şi Carol I, devenit între timp rege al 
României, şi-a propus să o facă cu fastul pe care îl făcuse la prima 
sfințire Neagoe Basarab, primul ctitor. 

Despre cea de-a doua sfințire a Bisericii Episcopale de la Curtea 
de Argeş — căci de la 18 octombrie 1793 se crease Episcopia 
Argeşului — s-a scris mult în presa vremii, dar de referință rămân două 
lucrări şi anume: Biserica episcopală de la Curtea de Argeş a lui 
Grigore Tocilescu, apărută în 1887, şi Episcopia Curtea de Argeş, în 
volumul Mănăstirile şi bisericile din România..., al lui Constantin 
Bilciurescu, apărut în 1890. 

„Această serbare religioasă a pus în mişcare mii de oameni, care 
se grăbiră a veni din toate unghiurile țării, ca să vadă pe iubiții lor Su- 
verani deschizând iarăşi drept credincioşilor locaşul Dumnezeiesc al 
lui Neagoe Voievod“, ne spune Constantin Bilciurescu în cartea sa. 

Regele Carol I şi Regina Elisabeta au venit la Curtea de Argeş 
însoţiţi „de toţi miniştrii țării, de corpul diplomatic“ şi de alți demni- 
tari. Din aceeaşi sursă, aflăm că „Serviciul sfințirii se oficiă de 
P.S.S. Episcopul Ghenadie (viitorul mitropolit primat al României, 
n.n.) cu patru Arhierei, cu 4 Arhimandriţi şi cu 12 diaconi, în asistenţa 
tuturor preoților din eparhia Argeşului şi a unui număr însemnat de 
preoți veniți de prin alte eparhii...“ Răspunsurile au fost date de corul 
Bisericii Domnița Bălaşa din Bucureşti. 

În afara suveranilor şi a demnitarilor români şi străini, au mai fost 
de faţă Mitropolitul Moldovei şi Sucevei — Iosif Nanicescu, fost episcop 
de Argeş între 1873 şi 1875, arhitectul restaurator Emile Andre 
Lecomte du Noiiy, veneratul poet Vasile Alecsandri şi o uriaşă mul- 
țime de oameni, care umplea până la refuz parcul din jurul bisericii. 

A doua zi, pe 13 octombrie 1886, Regele şi Regina, împreună 
cu Mitropolitul Moldovei, cu Ghenadie, episcopul Argeşului, cu 

ceilalți episcopi şi cu ministrul Cultelor, Titu Maiorescu, au pus piatra 
fundamentală a palatului episcopal, care se va construi după planurile 
aceluiaşi arhitect. 

În sfârşit, cel de-al treilea moment de referință din istoria biseri- 
cii ctitorite de Neagoe Basarab, se referă la sărbătorirea care s-a făcut 
în anul 1967, la 15 august, cu prilejul împlinirii a 450 de ani de la 
sfințire şi care a fost prevăzută şi în planul UNESCO. 

Acestui eveniment îi este dedicat aproape integral numărul pe 
iulie-august 1967 al revistei Biserica Ortodoxă Română — 132 pagini 
cu o bogată ilustrație —, precum şi ample spaţii în alte reviste. În Mi- 
tropolia Olteniei, 127 pag. şi ilustraţii, în revista Argeş nr. 8, din 1967, 
şase articole, în România liberă din 15 şi 16 august 1967, trei articole, 
în Scânteia din 16 august, două articole, în Contemporanul, Tribuna, 
Gazeta literară, Pentru apărarea păcii câte un articol, în revista 
Credinţă din Detroit un articol. 

De reținut că am semnalat numai apariţiile din luna august 
1967. 

Cu acest prilej au apărut trei cărți — două pe plan central, res- 
pectiv la Editura Meridiane şi Editura Institutului Biblic şi de Misiune 
Ortodoxă, şi una la Piteşti, Mânăstirea Curtea de Argeş. Impresii, 
semnată de Silvestru Voinescu. Aceasta din urmă a realizat şi un re- 
cord (cel puţin pentru autorul său): întregul tiraj de 4000 de exemplare 
s-a vândut la Curtea de Argeș în ziua sărbătoririi. 

Vorbind despre manifestarea religioasă din ziua de 15 august, 
cronicarul revistei Mitropolia Olteniei consemnează: „Dis-de-dimi- 
neaţă, a început să curgă şi să umple curtea mănăstirii o lume de basm 
cu preafrumoase costume argeşene, cu chipuri vii şi zâmbitoare, de 
vârste diferite, de sub munte, din văi şi din coline, de aproape şi de 
departe. Părea că întregul neam românesc era de faţă... 

În biserică, unde au luat parte toţi invitații, s-a săvârşit slujba 
Sfintei liturghii împreună cu parastasul pentru ctitori... Slujba a fost 
săvârşită de Prea Fericitul Patriarh Iustinian împreună cu un sobor de 
5 diaconi de la catedrala Sfintei Patriarhii, 4 preoţi şi 5 arhierei: 
Î.P.S. Mitropolit Hrisostom de Austria, Î.P.S. Arhiepiscop Alexei al 
Talinului, P.S. Episcop Vasile Costici de Peci, P.S. Nicolae al 
Macariopolei, rectorul Academiei teologice din Sofia“. 

“De faţă se mai afla întregul Sfânt Sinod al Bisericii Ortodoxe 
Române cu peste 10 episcopi, un număr însemnat de reprezentanți de 
seamă ai bisericilor creştine din lume, toți conducătorii şi reprezen- 
tanţii Cultelor religioase din România. Conducerea statului român a 
fost reprezentată de profesorii Grigore Geamănu — secretarul Consiliu- 
lui de Stat, Alexandru Balaci — vicepreşedinte al Comitetului de Stat 
pentru Cultură şi Artă, şi Dumitru Dogaru — secretar general al De- 
partamentului Cultelor. Au fost de asemenea de față şi o serie de 
autorități locale. Afară, pe lângă mulțimea venită din toate părțile, se 
afla un mare număr de preoţi din judeţul Argeş şi din alte judeţe. 

Subliniem în mod expres faptul că la această mare sărbătoare nu 
a luat parte nici un demnitar al Partidului Comunist Român, fapt. pe 
care presa nu l-a comentat, dar pe care întreaga țară l-a observat. Pr 

În cuvântul rostit după slujbă, Patriarhul de atunci al Bisericii 
noastre a spus: „Poporul nostru a avut şi are în această mândră şi ves- 
tită mănăstire cea mai frumoasă biserică din câte a înălțat în cursul 
veacurilor şi una dintre cele mai frumoase din lume“. 

Am ţinut să aducem în prim-plan aceste trei momente din istoria 
ctitoriei lui Neagoe Basarab, pentru că anul acesta (1992), ea 
împlineşte 475 de ani de existență. 

Este o mare biruinţă a poporului român, care a câştigat multe 
bătălii în istorie, fie cu sabia, fie cu spiritul său ascuţit şi rafinat. 

Alături de atâtea alte monumente de pe teritoriul patriei noastre, 
biserica de la Curtea de Argeş vorbeşte lumii despre trecutul nostru şi 
depune garanţie trainică pentru un viitor plin de certitudini. 


Neagoe Basarab, 
protector al Bisericii Ortodoxe 


În 2001 s-au împlinit 480 de ani de când — la 15 septembrie 
1521 — s-a stins din viață Voievodul Neagoe Basarab. 

Domn al Ţării Româneşti, între 1512 şi 1521, Neagoe Basarab 
rămâne o personalitate emblematică pentru Argeş, pentru că aici pre- 

zența lui se întâlneşte şi după aproape o jumătate de mileniu, prin ur- 
mele pe care le-a lăsat şi prin faptul că aici şi-a ales locul de odihnă 
veşnică pentru el şi familia sa. 

Protector fervent al Bisericii Ortodoxe, îşi extindea binefacerile 
până departe, în Asia Mică, în capitala Imperiului Otoman, în Muntele 
Athos, în Transilvania şi în alte părți. În afara daniilor făcute, a reparat 
şi construit biserici care fac şi azi dovada eforturilor sale, pentru 
păstrarea şi întărirea credinței ortodoxe. La Muntele Athos a construit 
biserica Sf. Nifon, a contribuit substanţial la terminarea Mănăstirii 
Cutlumuz şi a ajutat cu diverse ofrande toate aşezămintele monahale 
de aici. A construit Biserica Sf. Nicolae din Şcheii Braşovului, care a 
lăsat, de-a lungul existenței sale, o dâră luminoasă atât în lumea 
creştină, cât şi în existența poporului român. 

În ţară a reparat o mulțime de aşezăminte bisericeşti, printre ca- 
re mănăstirile Tismana, Cozia şi Snagov, a construit biserica mitropo- 
liei Ţării Românești din Târgovişte şi biserica de la Curtea de Argeş. 

Neagoe Basarab se trage din boierii Craioveşti, este fiul marelui 
vornic Pârvu Craiovescu şi al Neagăi, care l-au ajutat să obţină scau- 
nul voievodal. (Era nepotul lui Basarab al III-lea, „cel tânăr“.) La ve- 
nirea sa pe tron țara era dezbinată din cauza neînțelegerilor dintre 
grupările marilor boieri. Cu un admirabil tact, noul domn potoleşte 
ambițiile celor din jur şi se impune prin înţelepciune spre folosul țării, 
crescându-i prestigiul în rândul vecinilor. Merge la Istanbul şi îi 
prezintă omagii sultanului, dar în acelaşi timp, întreține bune relații cu 
toate țările creştine din jur. În toate iniţiativele a avut sprijinul Doam- 
nei Sale, Despina-Miliţa, fiica despotului sârb Ioan Brancovici. 

Construirea bisericii de la Curtea de Argeş a însemnat un mare 
efort, pentru că la numai cinci ani de la urcarea pe tron, la 15 septem- 
brie 1517, ctitoria sa era sfinţită cu un fast care nu mai avusese 
niciodată loc pe pământul ţării. Soborul a fost condus de Patriarhul 
Teolip al Constantinopolului, însoţit de Macarie, mitropolitul țării, şi 
de alți patru mitropoliți din țările vecine, precum şi de stareţi ai 
mănăstirilor din muntele Athos, în frunte cu Gavril Protul (primul 
dintre aceştia), şi de la noi. După slujba de sfințire, Domnul Neagoe 
1-a ospătat şi a oferit daruri tuturor — invitaţi şi norod — după rang şi 
după cuviință. 

Sfârşindu-se din viață, după zece ani de bogată şi blagoslovită 
domnie, Neagoe Basarab a fost înmormântat în ctitoria de la Curtea de 
Argeş, cea mai dragă sufletului său. Doamna Despina, după intrarea în 
cinul monahal, devenită monahia Platonida, i-a supraviețuit multă 
vreme, stingându-se din viață la Sibiu, în ianuarie 1554. După doi ani, 
a fost adusă şi înmormântată lângă soţul său. 

Alături de Domnul Neagoe şi de Doamna Despina se află mor- 
mintele a patru dintre copiii lor: Petru, Ioan, Anghelina şi Stana. 

În afara acestui monument strălucit care este Biserica Episco- 
pală de la Curtea de Argeş, Domnul Neagoe ne-a mai lăsat un monu- 
ment, care este cea mai importantă scriere a literaturii noastre vechi: 
Învățăturile lui Neagoe Basarab către fiul său Theodosie. 

Lucrarea voievodului nostru este de o gândire profundă şi de o 
logică surprinzătoare privind atât teoria, cât şi tehnica instituției monar- 
hiei autoritare, singura credibilă în evul mediu european de a organiza şi 
conduce statele. Scrierea lui Neagoe Basarab este contemporană cu 
Principele lui Machiavelli, fără ca autorii lor să fi ştiut unul de celălalt. 

Referindu-se la scrierea voievodului nostru, Bogdan Petriceicu- 
Hasdeu o caracterizează astfel: 

„Neagoe Basarab, acest Marc Aureliu al Ţării Româneşti, prin- 
cipe artist şi filozof, care ne face a privi cu uimire, ca o epocă excep- 
ţională de pace şi de cultură, în mijlocul unei întunecoase furtune de 
mai mulţi secoli, scurtul interval dintre anii 1512 şi 1521“. 

Lucrarea este o strălucită realizare în istoria vremurilor zbuciu- 
mate când expansiunea otomană spre Europa ameninţa în repetate 

rânduri să înghită ţările române. Timp de 47 de ani, Ştefan cel Mare al 
Moldovei a alergat de la un hotar la altul cu mica dar viteaza lui oaste, 
reuşind să păstreze ființa ţării sale. (În scurta lui domnie, Radu de la 
Afumaţi a stat tot timpul cu buzduganul în mână, purtând 20 de lupte 
care sunt înşiruite pe lespedea de marmură ce-i acoperă mormântul în 
biserica lui Neagoe din Curtea de Argeş. 

În acelaşi timp ungurii sunt bătuți la Mohâcs în 1526, când ţara e 
transformată în paşalâc turcesc, cum a fost transformată şi Serbia, în 1459.) 

Învățăturile lui Neagoe Basarab..., un adevărat monument de 
înţelepciune, de filozofie şi diplomaţie, se adaugă zestrei pe care 

Domnul de la Argeş o lasă urmaşilor săi. 


cdi 





Avem deci suficiente motive să-l sărbătorim şi să-l comemorăm 
cu venerație pe Voievod, aşezându-l pentru eternitate în panteonul valo- 
rilor autentice pe care poporul nostru le-a dat spiritualităţii universale. 


O aniversare de prestigiu: 150 de ani de la 
înfiinţarea Şcolii naţionale din Piteşti 


Mărturii documentare atestă că preocupările pentru învățătura 
de carte în Argeş sunt îndepărtate. Începând din secolul al XIV -lea 
vom întâlni o serie de grămătici, scriitori pe lângă cancelariile 
domneşti sau conţopişti, unii chiar din diferite sate ale judeţului. 

In secolul al XVII-lea ia ființă şcoala de la Câmpulung, iar în 
secolul al XVIII-lea şcolile de pe lângă schitul Buliga şi biserica 
Sf. Gheorghe din Piteşti. 

i In primele decenii ale secolului al XIX-lea se deschid în Piteşti 
câteva şcoli particulare în care vor avea acces mai ales fiii oamenilor 
avuţi. 

La începutul anului 1833, Adunarea Obştească a votat Regula- 
mentul şcoalelor publice din Principatul Ţării Româneşti. Aşa se face 
că, la 8 februarie 1833, în Piteşti a luat ființă prima şcoală cu 
învățătură în limba română, la care puteau avea acces fără plată copii 
de orice stare. Festivitatea de deschidere a avut loc în prezenţa ocâr- 
muitorului județului, a sfatului orăşenesc şi a altor participanți, după 
cum raportează magistratul oraşului. 

Primul dascăl al acestei şcoli a fost câmpulungeanul Nicolae 
Simonide, un distins elev al şcolii lui Gheorghe Lazăr de la Sf. Sava. 
Deschizându-şi cursurile în casele episcopiei — mai târziu va avea un 
local propriu — şcoala va avea o structură bine definită pentru trei ani 
de studiu în clasele amenajate cu material didactic şi mobilier 
corespunzător metodei lancasteriene, fiind pusă sub îndrumarea şi su- 
pravegherea Eforiei şcoalelor, ca autoritate centrală şi a Comitetului 
de inspecţie ca organ local, format din ocârmuitorul Judeţului şi doi 

membri, oameni de vază ai oraşului (în primul comitet, Dincă 
Brătianu şi loan Socolescu). 

În prima zi de şcoală s-au prezentat 50 de copii, pentru ca apoi 
în câteva luni numărul lor să crească la 167 (72 în clasa I, 50 în clasa 
a Il-a şi 45 în clasa a III-a). Vestea despre şcoala cea nouă s-a 
răspândit repede, iar părinţii şi-au retras copiii de la şcolile particulare 
înscriindu-i la Şcoala națională. 

Prin organizarea „cu solemnitate“ a examenelor, Simonide i-a 
atras şi mai mult pe orăşeni către şcoala sa, oferind în acelaşi timp 
elevilor prilejul ca silința lor la învățătură să se facă cunoscută. La 
examenul din anul 1834 printre băieţi se afla şi Ion C. Brătianu, viito- 
rul revoluţionar şi om politic, care va rămâne până la sfârşitul vieţii cu 
nețărmurite sentimente de afecțiune pentru dascălul său, Nicolae 
Simonide, căruia i-a evocat figura chiar într-o şedinţă a Parlamentului. 

Un rol important i-a revenit Şcolii naţionale din Piteşti şi 
dascălului ei în organizarea învățământului sătesc din judeţul Argeş. 

Începând din anul 1838, în cadrul ei, numindu-se din acest an 
Şcoală Normală, s-au pregătit seriile de învățători care urmau să orga- 
nizeze şi să conducă şcolile în satele lor. În toamna aceluiaşi an 1838, 
un număr de 100 de candidaţi pregătiți de Simonide au mers în satele 
județului Argeş pentru a pune bazele învățământului sătesc. 

În martie 1839 în județul Argeş funcționau la sate 135 de şcoli, 
iar în noiembrie 1845 la şcolile săteşti funcționau 179 de cadre didac- 
tice, dintre care 95 de învăţători şi 84 de candidaţi, toți pregătiți la 
şcoala lui Simonide din Piteşti. | 

O altă realizare de seamă a Şcolii naţionale din Piteşti a fost, în- 
cepând din luna iulie 1840, organizarea unei biblioteci şcolare, care a 
avut însă şi funcţie de bibliotecă publică. 

Format la şcoala lui Gheorghe Lazăr, Nicolae Simonide fusese 
educat în spiritul muncii fără preget pentru luminarea poporului. Sin- 
our preda lecţiile la toate cele trei clase, dar în acelaşi timp, după ore, se 
ocupa de alegerea candidaţilor de învăţători, pe care în timpul vacanței 
de vară îi pregătea intensiv pentru a-i trimite dascăli în satele lor. 

Lui Nicolae Simonide i-au urmat la Şcoala naţională din Piteşti 
Toma Serghiescu, 1. Rădulescu şi Andrei Pretorian, iar după anul 1848 

o serie de alte devotate nume s-au înscris prin activitatea lor în istoria 
învățământului argeşean. 

La Şcoala naţională din Piteşti, care va purta multă vreme nu- 

mele primului său dascăl, „Nicolae Simonide“, au învăţat carte o serie 
întreagă de piteşteni care au ajuns nume de rezonanță în viaţa socială a 
României. 
N. _Dacă municipiul Piteşti se poate mândri astăzi cu un sistem de 
învățământ puternic şi bine organizat, el are în acelaşi timp dreptul să 
se mândrească şi cu vechimea de un secol şi jumătate a primei şcoli 
organizate de stat. 


Două figuri temerare 
ale Războiului de Independenţă: 
Titus Dunca şi Nicolae Codreanu 


Titus Dunca şi Nicolae Codreanu sunt două figuri despre care se 
vorbeşte astăzi destul de puţin. În rândurile care urmează îmi propun 
să-i readuc în memoria noastră pe aceşti doi oameni, temerare exis- 
tenţe din a doua jumătate a secolului al XIX-lea românesc, care şi-au 
legat aidoma numele pentru totdeauna de pământul Argăsiilui. 

Lupta pentru libertate a fost crezul vieții lor şi fiecare a închinat 
acestei generoase idei energia şi priceperea lui, Nicolae Codreanu 
chiar şi viața. 

Dacă, în general, lupta pentru libertate a fost privită şi abordată 
de fiecare dintre ei cu totul diferit, două elemente le-au rămas totuşi 
comune: apropierea de ideile sociali ICi ăzboi 
cati ii rari ialiste şi participarea la Războiul 

4 Titus Dunca s-a născut în 1845 la Iaşi, unde a făcut şi o 
parte din studii. În anul 1859 părăseşte Academia Mihăileană şi se 
angajează voluntar în batalionul de geniu pe care-l conducea maiorul 
Donici. La vârsta de 15 ani era sergent major în armata Domnitorului 

Alexandru Ioan Cuza. În anul 1862, după desfiinţarea batalionului 
pleacă la Neapole, unde începe să studieze matematica. Italia acelor 

ani era cuprinsă de o puternică mişcare revoluţionară, în fruntea căreia 
se aflau Mazzini şi Garibaldi, care-şi propunea să înlăture dominaţia 
Austriei şi să realizeze unitatea naţională. 

La sfârşitul anului 1862, Titus Dunca se înrolează în legiunea 
revoluţionarilor maghiari care luptaseră până atunci alături de 
Garibaldi. Sublocotenentul — la numai 17 ani — va lua parte la luptele 
sângeroase din sudul Italiei în regiunea Calabria, unde se va remarca. 
Peste câteva luni, a fost prezentat lui Garibaldi, la îndemnul căruia 
pleacă în Galiţia (ocupată de austrieci) şi de aici, trecând în Polonia, se 
înrolează în ajutorul Revoluţiei Poloneze. Curajul său este uimitor. În 
octombrie 1863, când cade rănit în timpul unei lupte, era deja locote- 
nent în armata guvernului național polonez. Avea numai 18 ani. 

La începutul anului 1864, aflându-se din nou în Galiţia, ia parte 
la o acţiune foarte periculoasă alături de un grup de revoluționari po- 
lonezi, împreună cu care îl ajută pe prințul Adam Sapieha — fruntaş al 
Revoluţiei poloneze — să evadeze din temnița palatului curţii criminale 
din Lemberg, unde era ţinut la cererea guvernului țarist. Prinţul 
Sapieha a reuşit să treacă în zilele următoare granița în România, un- 
de, la Bucureşti, l-a vizitat pe Domnitorul Cuza, ca şi pe Sofia Dunca, 
căreia i-a adus mulțumiri pentru curajul fiului său. Titus Dunca a fost 
însă arestat de către austrieci, când voia să treacă granița, şi dus înapoi 
la Cracovia, unde a fost închis. De aici va evada însă peste câteva zile, 
escaladând turnul unei biserici şi aruncându-se în şanțul cu apă care 
înconjura fortăreața şi unde era să piară înecat. Peste trei zile trecea şi 
el granița în România, pe la Sirăuți. 

În aprilie 1864, la insistențele guvernelor rus şi austriac, este 
arestat împreună cu mai mulți revoluționari străini. În luna mai, Titus 
Dunca este dus la Giurgiu şi trecut cu o barcă pe malul celălalt al 
Dunării, la Rusciuc. La vârsta de 20 de ani se afla în Egipt, unde lucra 
ca inginer la Canalul de Suez, după ce mai înainte lucrase la căile fe- 
rate turce, făcând măsurători de terenuri. 

Folosindu-se de recomandările lui C.A. Rosetti, la începutul 
anului 1866 Titus Dunca se afla din nou în apusul Europei, în contaci 
cu diverse cercuri revoluţionare. La 15 aprilie 1866, împreună cu un 
mic grup de revoluționari, l-a vizitat pe marele poet francez Victor 
Hugo, care se autoexilase pe o insulă din Marea Mânecii, în semn de 

protest împotriva domniei lui Napoleon al III-lea (Insula Guernsey din 
Marea Mânecii a fost şi locul de naştere al Mariei Grant, soţia lui 
C.A. Rosetti.) 

Titus Dunca îşi va aminti toată viaţa cuvintele pe care i le-a 
adresat Hugo, când i-a fost prezentat: „Ei! Ei! Sunt la valahi şi revolu- 
ționari aşa de tineri ca d-ta? În 1850 am cunoscut pe Rosetti, Bratiano, 
Golesco şi alţii“. 

În autograful pe care Hugo i-l oferea în aceeaşi zi, i-a scris: 
„Pentru D. Titus Dunca... Urmează drumul libertăţii. Libertatea este 
speranţa şi visul poporului — disperarea şi coşmarul tiranilor“. 

După un popas în ţară cu scopul de a recruta voluntari pentru 
alcătuirea unei armate ce ar fi trebuit să ia parte la o proiectată campa- 
nie împotriva Austriei (proiect italian), se întoarce în Italia şi la 12 
iulie 1866 ia parte la marea bătălie de la Bezzecca, unde voluntarii lui 
Garibaldi îi înfrâng pe austrieci. 

Luptând cu un curaj impresionant, deşi rănit din nou, după luptă 
este decorat de Garibaldi cu „Valoarea militară“, îmbrăţişat şi avansat 
la gradul de căpitan. (Avea 21 de ani.) Continuând să rămână în Italia, 
după scurt timp s-a instalat la Caserta (oraş înfrățit cu municipiul 
Piteşti din anul 1976), unde l-a cunoscut pe Alexandre Dumas-tatăl. 
Întors în ţară, până la 1870 va duce o viață mai liniştită. Aflându-se în 
apropierea lui C.A. Rosetti, a colaborat la ziarul Românul. 

După dezastrul de la Sedan — 2 septembrie 1870 — când Napo- 
leon al III-lea capitulează şi trupele prusace vor să înainteze spre Pa- 
ris, Titus Dunca, cu sacrificii, reuşeşte să ajungă în Franţa şi se 
înrolează ca voluntar. 

În campaniile care vor urma îşi va arăta atât curajul, cât şi 
cunoştinţele militare şi organizatorice, remarcându-se în repetate rân- 
duri. La 2 octombrie 1870 i se va recunoaşte gradul de locotenent şi va 
lua parte la marile lupte de pe valea Loirei. Rănit, la 15 decembrie, 
după ce fusese avansat căpitan, este trimis pentru refacere la Marsilia, 
unde îl va cunoaşte pe Jules Verne. 

La sfârşitul lui martie 1871 se va întoarce în ţară, unde îşi va 
relua preocupările de inginer hotarnic. 

Stabilindu-se la Iaşi, se va apropia de liberalii radicali şi se va 
remarca printr-o serie de articole violente antimonarhice. La începutul 

anului 1877, Titus Dunca se adresează în scris lui Garibaldi, cerându-i 
părerea în legătură cu evenimentele care se agitau în Balcani. 

Răspunsul lui Garibaldi va fi publicat mai întâi în Telegraful şi 
apoi în Românul din 8 mai 1877: 


„D-lui T. Dunka, vechi comandant de voluntari. 


| Iubitul meu Dunka, 

Eram surprins în adevăr de a vedea pe români nepăsători pen- 
tru cauza liberării sclavilor din Orient, care combat oribila dominație 
a otomanilor. Astăzi glasul tău emancipator mi-a făcut un mare bine. 
Mă întrebi ce trebuie să faceți. Ei bine, spune tinerimei române, că 
voi, ca şi bulgarii, grecii, macedonenii, tesalienii, albanezii, epiroții şi 
celelalte popoare, ale Orientului, trebuie să combateți supt drapelul 
libertăţii, până veţi goni semiluna dincolo de Bosfor. 

Al tău, G. Garibaldi “. 


Titus Dunca se va oferi voluntar încă din primele zile ale 
războiului. La 10 martie 1877 căpitanul Titus Dunca era „şeful avan- 
posturilor“ Brigăzii 1 de infanterie din Divizia a II-a. Va lua parte acti- 
vă la toate acţiunile armatei noastre în zona Calafatului până la trece- 
rea Dunării. 

După ce la 20 august a trecut Dunărea, la 21 august se afla la 
Muselim-Selo. La 30 august, divizia sa se afla la Verbiţa, lângă 
Griviţa, luând parte la operaţiunile de încercuire a Plevnei şi în conti- 
nuare la luptele aprige ce s-au dat în această zonă. La 17 octombrie 
1877, din insula Caprera, Garibaldi îi scria lui Dunca pe adresa: „La 
Plevna, reduta Griviţa“: 
„Jubite Dunka, 

Noi suntem mândri de valoroşii noştri frați români şi sperăm în 
victoria lor deplină contra barbarilor. Un salut din inimă la toți. | 

G. Garibaldi “. 


A luat parte la toată campania de cucerire a Plevnei şi a asistat 
la capitularea lui Osman Paşa, care s-a predat colonelului Cerchez. La 
20 noiembrie 1877, colonelul Matei Vlădescu, şeful brigăzii al cărui 

ofițer de armată era Titus Dunca, raporta că unitatea sa a luat prizonie- 
re 5 batalioane turceşti, în care se aflau 3 colonei. 
| Prin înaltul decret regal nr. 311 din-15 februarie 1878, căpitanul 
Titus Dunca era decorat cu „Virtutea Militară“, pentru „fapte meritorii 
de curagiu şi devotament săvârşite cu ocazia diferitelor lupte care s-au 
succedat“. 
După război a dus, în general, o viață paşnică, ocupându-se de 
gazetărie, inginerie, teatru etc. 
| In octombrie 1880 a scos gazeta Înainte, în al cărei subtitlu se 
scria: „Organ democratic socialist al proletariatului român“. Fără a 
reuşi să pătrundă esenţa lucrurilor, Dunca n-a mers prea departe pe 
linia ideilor socialiste. Gazeta Înainte şi o serie de articole îl impun 
însă atenției. 
| Până la 1900 a trecut printr-o serie de încercări care, adăugate la 
uriaşele eforturi făcute în tinereţe, i-au distrus sănătatea. În 1896 moa- 
re, într-un accident stupid, prima sa fiică Alma Leonia, ce fusese bote- 
zată de Gambeta, iar în 1899 moare cea de a doua soție a sa, în vârstă 
de numai 32 de ani. 
Prin 1900, Titus Dunca, bolnav şi aproape uitat, devenise eco- 
nom al Spitalului judeţean din Piteşti. În această funcţie se afla la 14 
octombrie 1903, când a încetat din viaţă în oraşul nostru, într-o 
încăpere modestă dintr-un imobil de pe Strada Mare. A fost îitntare 
mântat de primărie în cimitirul din Piţeşti, unde îi sunt osemintele şi 
astăzi. În urmă, rămâneau proiecte nerealizate, o serie de manuscrise 
încredințate prietenului său, Constantin Mille, şi o fetiţă orfană, Ada 
Ortansa Dunca, în vârstă de numai 8 ani, elevă la Azilul Elena Doam- 
na. 
aut Nicolae Codreanu s-a născut în anul 1852 într-o veche fa- 
milie de ţărani moldoveni. | 
i In anul 1870, absolvind seminarul, se înscrie la Facultatea de 
medicină din Bucureşti, pe care o termină în anul 1876. În anii de fa- 
cultate vine în contact cu ideile progresiste care pătrund din ce în ce 
mai mult şi la noi în țară, ca o consecinţă firească a răspândirii tot mai 
intense a ideilor marxiste în Europa. 
In anul 1875 l-a cunoscut pe C. Dobrogeanu-Gherea şi în luna 
august a aceluiaşi an îi scria lui Nicolae Russel la Geneva. În Bu- 

cureşti, cunoscuse de asemenea o serie de alte persoane, împreună cu 
care a participat la înființarea cercurilor socialiste din Bucureşti şi 
laşi. 

Licenţiat în medicină în anul 1876, Nicolae Codreanu va fi nu- 
mit medic de plasă în localitatea Puieşti, din fostul judeţ Tutova. Pen- 
tru activitatea sa socială, socotită periculoasă, îşi pierde postul de me- 
dic de la Puieşti şi reuşeşte în acelaşi an să ocupe un post asemănător 
în judeţul Argeş. 

De când se afla încă în Moldova făcuse demersuri pentru a intra 
în serviciul sanitar militar. Aşa se face că în anul 1877 va lucra un 
timp ca medic militar la Stolnici, apoi la Spitalul Militar Piteşti. Aici a 
depus eforturi uriaşe pentru a putea face faţă cerinţelor. O perioadă 
rămăsese singurul medic al spitalului şi răniții soseau mereu. 
Strădaniile sale de zi şi noapte i-au fost remarcate şi medicul Nicolae 
Codreanu, care nu avea decât 25 de ani, a fost decorat cu înaltul ordin 
„Steaua Românei“. 

La sfârşitul lui decembrie 1877, Constantin Dobrogeanu-Gherea 
se afla la Piteşti pentru ca împreună cu Nicolae Codreanu să meargă la 
Curtea de Argeş, unde era medic Nicolae Russel, cu care trebuia să 
discute proiectele şi statutul „Societăţii social democratice române“ pe 
care voiau să o înființeze. 

În anul 1878, cei trei socialişti, împreună cu Zamfir Arbore şi 
alţi câţiva colaboratori, au desfăşurat o activitate intensă pe multiple 
planuri. Nevoit să dispară din Bucureşti, unde a stat câteva zile ascuns 
de doctorul Sergiu, a plecat la Curtea de Argeş, pe o vreme ploioasă şi 
rece de noiembrie. Pe drum a răcit, contractând o dublă pneumonie, 
care-l va ţine câteva săptămâni la pat, până la 31 decembrie 1878, 
când murea în braţele prietenului său Nicolae Russel, în Curtea de 
Argeş. 

Printre cei câţiva oameni care îl urmau pe Nicolae Codreanu pe 
ultimul său drum în Curtea de Argeş, unde a fost înmormântat, se 
aflau doctorul Russel şi arhitectul Emile Andre Lecomte du Noiiy, 
căruia cu trei ani în urmă i se încredințase restaurarea ctitoriei lui 
Neagoe Basarab. Acestuia din urmă i se datorează (se crede) şi por- 
tretul lui Nicolae Codreanu, pe patul de moarte. 

S-a stins din viaţă la numai 26 de ani, după ce învățase să-i 
iubească pe oameni, după ce închinase cea mai mare parte din scurta 


CC... ducând cu el în mormânt atâtea şi atâtea gânduri fru- ARGEŞENI ŞI MUSCELENI 
IN SPIRITUALITATEA 
ROMANEASCA. ACADEMICIENII 


Capitolul III 


Un cuvânt al academicianului Constantin Bălăceanu-Stolnici, 
Membru al Academiei Române, Preşedintele Societăţii Scriitorilor 
Români de ştiinţă, pedagogie şi memorialistică: 

„Una din îndatoririle unui om de cultură este să nu uite trecutul 
şi să facă efortul de a reaminti tinerilor că nu sunt un produs al unei 
generații spontane şi că spiritualitatea lor se află pe o traiectorie ce-şi 
are obârşia cu veacuri în urmă. 

De aceea orice regim politic totalitar — din afară sau dinlăuntru —, 
când vrea să-şi consolideze mâna de fier cu care încearcă să-şi deper- 
sonalizeze «supuşii», începe prin a şterge memoria celor îngenun- 
cheaţi, distrugând arhivele, literatura istorică şi memorialistică. 

Iniţiativa domnului Silvestru Voinescu mi se pare în acest sens 
extrem de lăudabilă, căci recunoaşterea poporului român nu este posi- 
bilă fără o corectă cunoaştere a istoriei sale. Este remarcabilă şi atitu- 
dinea revistei Calende, care şi-a oferit paginile pentru evocările bio- 
grafice ale domnului Voinescu, reluând tradiţia celui care a înființat 
revista, acel minunat om al condeiului românesc şi martir al prigoanei 
bolşevice, Vladimir Streinu, pe care am avut prilejul să-l am profesor 
la Liceul «I.C. Brătianu» din Piteşti. 

Iniţiativa domnului Voinescu nu mă miră, căci acest jurist 
argeşean, din 1955 până astăzi, şi-a petrecut viaţa printre cărți, înce- 
pând modest ca bibliotecar la Topoloveni şi ajungând apoi, în 1964, 
director al Bibliotecii Judeţene Argeş, bibliotecă pe care a organizat-o 
atât de bine, încât din 1990 a fost trecută la gradul |. 

De subliniat că nu s-a mulțumit numai cu rolul de «manager de 
cărţi», ci a organizat diferite manifestări culturale remarcabile, ca 

aceea din 1980, când biblioteca şi-a serbat centenarul, manifestare de 
care-mi aduc şi acum aminte cu plăcere. Autor a numeroase monogra- 
fu, studii şi articole apreciate de numeroase personalități, domnul 
Voinescu ne oferă în această lucrare un «serial» de 18 capitole despre 
personalitățile argeşene şi muscelene care au jalonat istoria spirituală — 
culturală — a celor două judeţe tradiționale, astăzi vremelnic reunite. 
Ele sunt urmate de două prezentări de ansamblu privind argeşenii şi 
muscelenii, care au ajuns în Academia Română, forul suprem de ates- 
tare a valorilor intelectuale din țara noastră. 

| Am citit cu multă plăcere microbiografiile domnului Voinescu, ca- 
re mi-au amintit de unele personalități pe care am avut bucuria să le cu- 
nosc, ca George Oprescu, Constantin Baraschi sau Dan Barbilian. Pe doi 
dintre ei, C.I. Parhon şi Valerian Popescu, i-am întâlnit în cariera mea 
medicală. Ceilalți îmi erau familiari din lecturile mele. Aş menţiona în 
acest sens pe Dan Simonescu şi mai ales pe Gh. lonescu-Gion, pe care în 
adolescența mea îl «reînvia» cu multă competență doamna Bobancu, una 
din figurile reprezentative ale Piteştiului cultural de odinioară. 

' Cred că această evocare, făcută cu atâta competență de domnul 
Voinescu, trebuie considerată drept o contribuţie însemnată la istoria 
culturală şi ştiinţifică nu numai a Argeşului şi Muscelului, dar şi a 
României. Cititorii — la sfârşitul lecturii lor — vor avea satisfacția să 
constate că din sânul neamului nostru, oropsit de o istorie nemiloasă, 
s-au ridicat personalităţi de anvergură europeană, ceea ce este o indis- 
cutabilă chezăşie pentru viitorul nostru.“ 


Ion C. Brătianu 


(Piteşti, 2 iunie 1821 -— Florica, 4 mai 1891) 
Membru de onoare al Academiei Române 
din 19 martie 1885 


Cunoscut om de stat, I.C. Brătianu a fost fiul stolnicului Con- 
stantin (Dincă) Brătianu, fost ispravnic al județului Argeş şi reprezen- 
tant în Obşteasca adunare. 

Şi-a început studiile în casa părintească din Piteşti, iar între anii 
1833 şi 1835 a fost elevul lui Nicolae Simonide de la Şcoala Dom- 
nească. Atât lui Simonide cât şi şcolii sale le va păstra o vie amintire. 
Aşa cum consemnează Sabina Cantacuzino, fiica sa, la vârsta de 14 
ani a fost „încorporat la iunkeri, la Bucureşti, şi pe urmă la Zimnicea, 
în regimentul fratelui său, Teodor“. 

În anul 1841 a fost trimis la Paris pentru continuarea studiilor 
militare, dar aici va studia şi istoria, pentru care avea o vădită pasiune. 
Atrage mai întâi atenţia şi apoi prietenia celebrilor profesori Jules 
Michelet şi Edgar Quinet, cunoscuți filoromâni. Va rămâne la Paris 
până în anul 1848 când, întorcându-se în țară, se va număra printre 
fruntaşii Revoluţiei. 

A fost secretar al guvernului revoluţionar provizoriu alături de 
Nicolae Bălcescu, A.G. Golescu-Negru şi C.A. Rosetti. După înfrân- 
gerea revoluţiei, a plecat din nou la Paris, de data aceasta în exil, unde 
va rămâne până în anul 1857. 

În timpul exilului a publicat o serie de articole şi a tipărit câteva 
broşuri în care sunt arătate drepturile şi aspiraţiile poporului român. 
Semnalăm: Memoire sur l'Empire d'Autriche dans la question 
d'Orient (1855) şi Memoire sur la situation de Moldo-Valachie depuis 
le traite de Paris. 

Reîntors în ţară, a fost ales membru în Divanul ad-hoc şi va mi- 
lita pentru Unire. Sunt demne de reținut cuvintele pe care 
I.C. Brătianu le-a adresat domnitorului Alexandru loan Cuza în 1859, 
când a sosit la Bucureşti: „Măria Ta, cinci milioane de români te-au 
ridicat, prin puterea sufletelor lor, prin puterea credinţei lor naționale, 
pe scaunele întrunite ale lui Ştefan cel Mare şi Mihai Viteazul; cinci 
milioane de români au simbolizat în Măria Ta independența 
naţională... Prin iubirea tuturor românilor, Măria Ta este unul din su- 
veranii cei mai tari; fă ca actele Guvernului Măriei Tale să corespundă 
cu această putere, ca astfel generaţiile viitoare să se înşiruiască bine- 
cuvântând numele Măriei Tale“. 

Fără să fi făcut parte din apropiații domnitorului, I.C. Brătianu 
n-a fost împotriva reformelor realizate de acesta. La 11 februarie 1866 
însă, împreună cu C.A. Rosetti, s-a aflat în fruntea celor care au impus 
abdicarea lui Alexandru loan Cuza. În primăvara aceluiaşi an, a mers 

la Diisseldorf şi a propus prinţului Carol de Hohenzollern-Sigmarin- 
gen să primească tronul României. La 8 mai 1866, prinţul străin a sosit 
în țară însoţit de I.C. Brătianu. A făcut parte din primele ministere ale 
lui Carol I, a fost preşedinte al Partidului Naţional Liberal, iar între 
1876 şi 1888 a fost prim-ministru (cu o întrerupere de câteva luni, în 
18861). 

Împreună cu Mihail Kogălniceanu, a avut un rol important în 
realizarea independenţei de stat a României. 

Primirea lui I.C. Brătianu în Academia Română — în timpul 
preşedinţiei lui Ion Ghica — a fost un act de recunoaştere pentru meri- 
tele marelui patriot în crearea statului român modern. 

Retrăgându-se din viața politică, s-a stabilit la proprietatea sa de 
la Florica (azi comuna Ştefăneşti), unde s-a stins din viaţă în vârstă 
de 70 de ani. Dispariţia sa a avut un larg ecou, presa din ţară şi din 
străinătate omagiind memoria marelui dispărut. 

Mormântul lui I.C. Brătianu se află în necropola bisericii de la 
Florica, ridicată în 1898 după planurile arhitectului Emile Andre 
Lecomte de Noiiy, alături de o parte dintre copiii şi nepoții săi, printre 
care se numără patru membri ai Academiei Române. 

Vom încheia acest medalion cu câteva ecouri, din zecile de arti- 
cole care au apărut în presa europeană la aflarea morţii lui I.C. Brătianu. 

Într-un amplu articol, apărut în periodicul englez Daily 
Telegraph, citim: „Moartea lui Ion Brătianu a răpit României pe cel 
mai capabil şi energic dintre patrioţii care au jucat un rol de şef de 
partid în romanul ultim de emancipare a statului de sub suzeranitatea 
turcească, plin de aventuri. Defunctul bărbat de stat era principalul 
fondator al celui mai tânăr regat european“. 

În Deutsche Zeitung din Viena, într-un articol în care Ion 
Brătianu era socotit drept „Bismarckul României“, se spune: „Unul 
după altul se duc aceia care în istoria secolului al 19-lea au Jucat un rol 
însemnat şi care au dat vieții publice a ţărilor o direcţie, punându-i o 
țintă. Da, Ion Brătianu, care astăzi a închis ochii pentru totdeauna, a 
fost unul dintre puţinii aleşi care au influențat hotărât asupra sorții 
continentului... Poziţia ce Brătianu a ocupat în patria sa nu se poate 
compara decât cu aceea pe care o avea Bismarck în calitate de cance- 
lar al Germaniei... 

Amintirea lui nu va viia numai în poporul său: numelui lui îi 


este asigurat un loc de onoare şi în istoria culturală şi universală a se- 


colului nostru“. 


În presa franceză, în timpul zilelor de doliu ale poporului nos- 


tru, s-a scris: „Le Cavour de la Roumanie est mort“. Ample articole 


dedicate morţii, dar mai ales personalităţii de excepție a lui Ion 
Brătianu au apărut la Paris în Le Temps din 16 mai şi în La Republique 


Francaise din 17 mai 1891. 


Gheorghe lonescu-Gion 


(Piteşti, 14 octombrie 1857 — Bucureşti, 29 iunie 1904) 
Membru corespondent al Academiei Române 
din 1 aprilie 1889 


Una din personalitățile marcante pe care Argeşul le-a dat 
spiritualității româneşti a fost Gheorghe lonescu-Gion, publicist, isto- 
ic şi animator al vieţii culturale bucureştene din ultimele două decenii 
ale secolului trecut, astăzi, pe nedrept, destul de puțin cunoscut. | 

Gheorghe Ionescu-Gion a fost fiul lui Ivancea Pârvanovici, ne- 
gustor înstărit, cu case şi magazin pe fosta stradă Teiuleanu. Acesta se 
număra printre ctitorii din secolul al XIX-lea al Bisericii Domnești de 
la Curtea de Argeş. Aşa cum ne mărturiseşte Virgil Drăghiceanu, 

Jvancea Pârvanovici, tatăl lui Gion ferecă uşile cu fier în 1858“. 5 
După terminarea şcolii primare în oraşul natal, fiul negustorului pi- 
teştean va urma Gimnaziul „Gheorghe Lazăr“ Şi apoi Liceul „Sf. Sava“. | 
La Facultatea de Litere din Bucureşti va avea printre profesori 

nume de prestigiu ca: A. Treboniu Laurian, Bogdan Petriceicu- 
Hasdeu, Alexandru Odobescu, V.A. Urechia şi alții. După terminarea 
Universităţii din Bucureşti, va merge la Paris, unde îşi pregăteşte 
doctoratul pe care îl va susține la Bruxelles. Po 

- Întors în ţară, va fi profesor de istorie la Şcoala Normală de in- 
stitutori din Bucureşti, apoi la Liceul „Gheorghe Lazăr” Şi, în sfârşit, 
din 1890, profesor de limba franceză la Liceul „Matei Basarab". 

Debutează în ziaristică la Telegraful, în 1876, dată la care printre 
redactorii gazetei se număra şi piteşteanul I.C. Fundescu. Între 1877 şi 
1889 a colaborat la România liberă, ziar de autoritate, în care a semnat 
alături de I.L. Caragiale, Barbu Delavrancea, Duiliu Zamfirescu, Ale- 
xandru Vlahuță, Alexandru Macedonski, B.P.-Hasdeu, V.A. Urechia, 
Olănescu-Ascanio. 

Între anii 1884 şi 1891, Ionescu-Gion a fost redactor la ziarul 
Românul, periodic de mare prestigiu, condus atunci de Vintilă C.A. 
gazetăreşti. Din coloanele acestui ziar putem constata că a fost cel mai 
de seamă cronicar dramatic al Bucureştilor şi un apărător al intereselor 
scenei româneşti. 

În sfârşit, în domeniul gazetăriei, între 1887 şi 1895, a fost re- 
dactor la Revista nouă a lui B.P. Hasdeu, alături de Ştefănescu- 
Delavrancea, Vlahuţă, Victor Bilciurescu, D.D. Racoviţă şi 
Th. Speranţia. Dacă la Românul lonescu-Gion a publicat cronici în- 
scrise într-o largă tematică, la Revista nouă s-a remarcat prin articole 
cu conţinut istoric. Aici a publicat cele zece Portrere istorice care vor 
apare în volum cu acest titlu în anul 1894. Printre subiecți se numără 
doctorul Constantin Caracaş, Constantin Năsturel Herăscu, Ion 
Maiorescu, Dora d'Istria, lulia Hasdeu, lon Brezoianu. 

Un alt capitol important din viaţa lui lonescu-Gion îl constituie ac- 
tivitatea desfăşurată în cadrul Ateneului Român. La 8 mai 1685 este ales 
membru, iar din anul 1890 şi până la încetarea din viaţă, în 1904, a fost 
vicepreşedinte al acestei strălucite instituții de spiritualitate românească. 

Om de cultură activ, cu multiple preocupări intelectuale, 
Ionescu-Gion a avut o mare predilecție pentru istorie, domeniu în care 
a dat mai mult, atât cantitativ, cât şi valoric. 

Îşi începe seria scrierilor istorice cu volumul Ludovic XIV şi 
Constantin Brâncoveanu, apărut în 1884. Urmează o serie de alte vo- 
lume, dintre care vom semnala numai unul singur, care este capodope- 
ra vieţii sale, şi anume Istoria Bucureştilor, apărută la Socec în anul 
1899. Această carte, „bogată mină de informaţii“, cum o numeşte 
Georgescu-Tisu, a atras asupra ei o adevărată campanie de atacuri şi 
aprecieri încă de la apariție. Interesant însă că o serie de figuri, cum au 
fost |. Bogdan şi N. Iorga, s-au situat şi pe o poziţie şi pe cealaltă. 

O foarte judicioasă apreciere asupra monumentalei lucrări a fă- 
cut-o C.C. Giurescu în lucrarea sa Istoria Bucureştilor, apărută în 1966: 
„Istoria Bucureştilor a lui Gh. lonescu-Gion, e contribuția cea mai 
prețioasă din tot ce au dat predecesorii noştri asupra istoriei capitalei“. 

În anul 1889 Gheorghe Ionescu-Gion a fost ales membru cores- 
pondent al Academiei Române, al cărui preşedinte era în anul acela 
Mihail Kogălniceanu. Poate nu este lipsit de semnificaţie să arătăm că 
în aceeaşi şedinţă a Academiei au mai fost aleşi tot membri 
corespondenți: Dimitrie Onciul, A.D. Xenopol, Constantin Istrati, 
Victor Babeş şi N. Culianu. 

Gheorghe Ionescu-Gion s-a stins din viață la mai puţin de 47 de 
ani (în 1904), în plină putere de muncă, întrerupând subit o carieră în 
care se puseseră mari speranțe. A fost înmormântat la cimitirul Belu, 
în apropierea mormântului lui Petre Ispirescu, despre care scrisese 
elogios în paginile ziarului Românul. 

A lăsat prin testament valoroasa sa bibliotecă de peste 1000 de 
volume oraşului său natal. 

În semn de omagiu, piteştenii au comandat sculptorului 
Frederik Storck un bust, care a fost dezvelit în anul 1911 şi care se 
află în grădina din faţa Colegiului „I.C. Brătianu“. 

O stradă din Bucureşti îi poartă numele şi poate nu peste mult timp, 
şi în Piteşti o stradă se va numi Gheorghe lonescu-Gion (185 7-1904). 


Constantin Gogu 


(Câmpulung, 30 mai 1854 - Craiova, 30 ianuarie 1897) 
Membru corespondent al Academiei Române 
din 3 aprilie 1889 


Matematician de notorietate europeană, ale cărui lucrări, mai 
ales din domeniul mecanicii cereşti, au cunoscut o intensă circulaţie în 
ultimele două decenii ale secolului al XIX-lea. 

Încă din clasele primare pe care le-a urmat la Câmpulung, Con- 
stantin Gogu a dovedit înclinații deosebite pentru matematică. Fără 

îndoială, aceste înclinații le-a moștenit de la mama sa care, din două 
căsătorii, a avut patru copii, toți matematicieni. 

Profesorii de la Liceul „Matei Basarab“, unde a fost în toți anii 
premiant, între 1866 şi 1873, i-au stimulat interesul pentru matematică 
şi următorii trei ani a urmat cursurile Facultăţii de Ştiinţe din 
Bucureşti, pe care le va continua la Paris. În iulie 1878 a obţinut di- 
ploma de licenţă în matematici, la Sorbona. Următorii trei ani a frec- 
ventat cursurile Şcolii de Astronomie ce funcționau în cadrul Obser- 
vatorului din Paris. 

Remarcat de Felix Tisserand, directorul Observatorului astro- 
nomic din Paris, în perioada cât a stat aici după licenţă, şi-a pregătit cu 
perseverență teza de doctorat pe care a susținut-o la Universitatea 
Sorbona în ziua de 7 februarie 1882. Teza sa, Sur une inegalite lunaire 
ă longue periode due ă l'attraction perturbance de Mars..., a făcut 
senzaţie în lumea ştiinţifică, cu atât mai mult cu cât ea corecta calcu- 
lele şi teoriile unor astronomi contemporani de reputație, cum erau 
englezul Nelson şi americanul Stockwell. În acelaşi an, 1882, teza lui 
Constantin Gogu a fost publicată în Annales de 1'Observatoire de Pa- 
ris, iar în anii următori citată în cele mai importante lucrări de mecani- 
că celestă, printre care un loc de frunte îl ocupă cursul lui Felix 
Tisserand apărut în 1894 (vol. III). 

Practic, lucrarea matematicianului român corectează erorile 
făcute de înaintaşii lui privind perturbările pe care le produce planeta 
Marte asupra orbitei pe care o descrie Luna. 

În lucrări ulterioare, care s-au bucurat de asemenea de aprecieri, 
s-a ocupat de efectele pe care le produce Soarele asupra orbitei Lunii. 

Fiind vorba de doctoratul în sine, Constantin Gogu este al trei- 
lea dintre matematicienii români, după Spiru Haret şi David Emanuel, 
care a obținut în mod prestigios acest titlu la Sorbona. (Îi va urma 
Nicolae Coculescu.) 

Reîntors în ţară, din anul 1882 a fost profesor de geometrie ana- 
litică la Facultatea de Ştiinţe a Universităţii Bucureşti. Printre studenții 
străluciți pe care i-a avut, pe primul loc s-a situat Gheorghe Țiţeica, 
cel care a şi urmat la această catedră după moartea prematură a lui 
Constantin Gogu (la numai 42 de ani). În memoriile sale, Gheorghe 
Țiţeica vorbeşte în mod strălucit despre profesorul său. 

În afară de Universitate, Constantin Gogu a mai predat la 
Şcoala de Poduri şi Şosele (1887-1890), precum şi la Şcoala de ofiţeri 
de artilerie şi geniu şi la Şcoala de Arhitectură. Am putea bănui că din 
motive sentimentale a predat matematica şi la Seminarul Nifon din 
Bucureşti, deoarece mama sa, născută Rusescu, era nepoata Mitropo- 
litului Nifon, ctitorul acestui seminar şi mare personalitate a Bisericii 
Ortodoxe Române din secolul al XIX-lea. 

Dintre iniţiativele lui Constantin Gogu semnalăm: întemeierea 
Societăţii „Amicii ştiinţelor matematice“ (1894), a „Societăţii Române 
de Ştiinţe“, al cărei prim preşedinte a fost (1897), şi faptul că se 
numără printre susținătorii revistei „Gazeta Matematică“, al cărei prim 


număr apare în septembrie 1895. 


Fără să aibă o operă de întindere, în scurta sa viață Constantin 
Gogu a contribuit la prestigiul gândirii matematice româneşti, a rezol- 
vat o problemă de mecanică cerească de o mare importanță şi a fost un 
strălucit profesor universitar. 

Dacă luăm în calcul numai aceste trei laturi ale activităţii sale, 
ne vom da seama că a meritat cu prisosință primirea în Academia Ro- 
mână în anul 1889, când această ilustră instituţie avea în fruntea sa pe 
marele istoric şi om de stat Mihail Kogălniceanu. 


Constantin I. Brătianu 


(Piteşti, 17 noiembrie 1844 — Bucureşti, 6 ianuarie 19 10) 
Membru corespondent al Academiei Române 
din 10 aprilie 1889 


Generalul Constantin I. Brătianu, unul din cei mai mari specia- 
lişti în domeniul geodeziei şi topografiei pe care i-am avut în secolul 
al XIX-lea, a fost fiul lui Ioniţă Brătianu din Şuici, fratele mai mic al 
lui Dincă, tatăl lui Ion C. Brătianu. 

Deci generalul a fost văr primar cu celebrul prim-ministru din 
timpul domniei lui Carol I, făcând astfel parte din marea familie a 

Brătienilor, care a dat în secolele al XIX-lea şi al XX-lea atâtea valori 
societății româneşti. 

La 18 ani, în 1862, Constantin 1. Brătianu era elev la Şcoala mi- 
litară din Bucureşti, pe care a terminat-o în 1864, când, la 10 iulie, a 
primit gradul de sublocotenent. Aici l-a avut coleg pe Constantin 
Căpităneanu (născut la Curtea de Argeş şi mort la Piteşti, unde i se 
află şi mormântul), iar printre profesori pe Constantin Barotzi, perso- 
nalități cu care va colabora adesea în cariera sa. 

În anul 1868, cu gradul de locotenent, a plecat la Paris pentru 
continuarea studiilor, unde va desfăşura o activitate intensă, lucrând la 
serviciul de cadastru al Franţei, la Observatorul astronomic şi la statul 
major al serviciului geografic al armatei franceze. 

În anul 1870 se afla în Parisul asediat, unde, ca şi Constantin 
Căpităneanu, a luptat alături de francezi împotriva armatei prusace. 

Reîntors în ţară, în ianuarie 1871, a fost avansat la gradul de 
căpitan, după care mai face un stagiu de specializare în Belgia şi, 
sfătuit de Barotzi, la Institutul Geografic al armatei din Viena. 

Avansat maior în 1874, se va număra printre ofiţerii de elită ai 
armatei noastre, desfăşurând o intensă activitate în domeniul geodezi- 
ei şi al topografiei. A făcut parte dintre membrii fondatori ai Societăţii 
Române de Geografie (înființată la 15 iunie 1875), devenind colabo- 
rator constant al „Buletinului“ acesteia. 

În Războiul pentru Independenţă s-a remarcat ca ofițer de stat 
major prin energia şi pregătirea sa profesională. Prin înaltul Decret 
nr. 952 din 27 aprilie 1877, care stabileşte noua organizare a armatei 
române, va fi repartizat împreună cu maiorul Constantin Căpităneanu 
la Secţia topografică de pe lângă Marele Stat Major, comandată de 
colonelul Nicolae Dona. 

Prin înaltul Ordin de zi nr. 174 din 5 decembrie 1877, care 
organizează altfel armata noastră, maiorul Constantin Brătianu a fost 
numit şeful acestei secții. (Prin acelaşi ordin de zi, argeşeanul Con- 
stantin Căpităneanu a fost numit director al cancelariei Marelui Carti- 
er General al Armatei.) 

După război, a fost avansat locotenent-colonel în 1880, colonel 
în 1883 şi general în anul 1896. În aceşti ani a avut o serie de înalte 
responsabilităţi, dintre care subliniem în mod deosebit pe aceea de 

subşef al statului major general şi pe cea de director al Institutului Ge- 
ografic al armatei. 

Pe linie ştiinţifică, activitatea sa este relevantă mai ales pe două 
laturi. În primul rând, pe linia realizării hărții României, alături de 
Constantin Barotzi şi Constantin Căpităneanu. 

Într-o lucrare din 1982 care se ocupa de contribuţia militarilor 
în ştiinţa şi cultura românească, fiind vorba despre această hartă, este 
citată remarca savantului Ştefan Hepites, care o numeşte FHar?a celor 
trei Constantini. Contribuţia acestei hărți pentru cunoaşterea patriei 
noastre, pentru stabilirea coordonatelor care o fixează în Europa, pen- 
tru cunoaşterea resurselor sale naturale a fost hotărâtoare din multe 
puncte de vedere, pornind de la apărarea hotarelor şi până la dezvolta- 
rea economiei naționale. 

În al doilea rând, împreună cu George Ioan Lahovari, secretarul 
general al Societăţii Geografice Române şi cunoscutul istoric şi arheolog 
Grigore Tocilescu, a realizat Marele dicționar geografic al României, 
care a văzut lumina tiparului între 1898 şi 1902, rod al unei munci de 
peste 15 ani. 

Această operă monumentală (cinci volume de format mare, to- 
talizând aproape 4000 de pagini), unică în Europa, a fost elaborată pe 
baza dicționarelor geografice parţiale ale celor 32 de judeţe, câte avea 
România în ultimul pătrar al secolului trecut. 

A colaborat cu articole şi studii de specialitate la o serie de re- 
viste cum au fost: România militară, Revista armatei, Revista infante- 
riei, Revista nouă a lui B.P. Hasdeu, Revista pentru istorie, arheologie 
şi filologie a lui Grigore Tocilescu, din al cărui comitet de redacție a 
făcut parte alături de N.I. Apostolescu, Nicolae Densusianu, 
Gh. Ionescu-Gion şi alţii, precum şi la Analele Academiei Române, 
după primirea sa ca membru corespondent al acestei înalte instituții 
ştiinţifice, în anul 1889. 

Pentru activitatea sa desfăşurată în campania din 1877-1878, 
precum şi în timp de pace, a primit înalte ordine şi medalii, dintre care 
semnalăm: Steaua României, Coroana României, Virtutea militară. 


i) 


Ion I.C. Brătianu 


(Florica, 20 august 1864 — Florica, 24 noiembrie 1927) 
Membru de onoare al Academiei Române 
din 7 iunie 1927 


Important om de stat, cel de al treilea dintre cei opt copii ai ma- 
relui lon C. Brătianu. Şi-a făcut studiile primare şi primele două clase 
de gimnaziu în casa părintească de la Florica, iar din toamna anului 
1877 a continuat cu clasa a III-a la Liceul „Sf. Sava“ din Bucureşti, 
pe care l-a terminat în anul 1882. 

În vara anului 1883 a plecat la Paris. În drum spre capitala 
Franţei a fost însoțit de tatăl său, care mergea în stațiunea termală 
franceză Aix les Bains. La Gastein, în apropierea Salzburgului, tatăl 
său l-a întâlnit pe prințul Bismark, potrivit unei înţelegeri prealabile. 
După terminarea discuţiilor dintre primul-ministru al României şi can- 
celarul Imperiului German, cei doi Brătianu — tată şi fiu — au fost 
invitaţii prințesei şi prințului Bismark la un prânz luat în intimitate. 
Cunoştinţa „„Cancelarului de fier“ a produs tânărului român o puterni- 
că impresie. 

La Aix, lonel Brătianu i-a cunoscut îndeaproape pe doi distinşi 
prieteni ai tatălui său: Vasile Alecsandri şi lon Ghica. 

In anul 1889 s-a întors în ţară cu diploma de inginer, absolvent 

al Şcolii de Poduri şi Şosele. După ce a lucrat până în 1895 în servi- 
ciul tehnic al căilor ferate, a renunţat la activitatea inginerească şi s-a 
dedicat politicii liberale pe care a slujit-o, ca şi tatăl său, cu devoțiune, 
până la sfârşitul vieţii. 
În ianuarie 1898 s-a născut la Ruginoasa singurul său copil, vi- 
itorul istoric şi academician Gheorghe I. Brătianu, făcut cu principesa 
Maria Moruzi Cuza, cu care a fost căsătorit în anul 1897. (Din a doua 
căsătorie, cu prinţesa Eliza Ştirbei, nu a avut copii.) 

După ce a fost de mai multe ori ministru, între 1908 şi 1910 a 
fost ales pentru prima dată prim-ministru. 

La congresul liberal din 1909 a fost ales preşedinte al Partidului 
Naţional Liberal, demnitate pe care o va deţine până la încetarea din 
viaţă. 

În anii cât s-a aflat în fruntea partidului liberal, a fost de mai 
multe ori prim-ministru şi sfetnicul cel mai apropiat al regelui Ferdi- 
nand |. 

În primul război mondial, după o neutralitate de doi ani, ţara 
noastră a intrat în luptă împotriva Germaniei şi Austro-Ungariei, 
alături de Franţa, Anglia şi Rusia, văzându-şi în 1916 realizat visul de 
veacuri, unirea într-un singur stat. Contribuţia lui I.I.C. Brătianu la 
realizarea acestui mare deziderat românesc a fost uriaşă, atât în timpul 
campaniei sângeroase care s-a desfăşurat pe pământul patriei noastre, 
cât şi la Conferința de la Paris. 

După război, marele om de stat a fost iniţiatorul unor reforme 
democratice, printre care se numără şi Constituţia din 1923, apreciată 
la vremea ei în întreaga Europă şi cu care ne putem mândri şi azi pen- 
tru democratismul profund al instituțiilor pe care le-a creat. 

Între ianuarie 1922 şi martie 1926, ca şi din iunie 1927, a fost 
din nou prim-ministru, timp în care a pus în prim-plan evaluarea şi va- 
lorificarea resurselor proprii ale economiei şi spiritualității româneşti. 

S-a stins din viaţă în vârstă de 63 de ani, la numai 4 luni după 
regele Ferdinand 1. 

A fost înmormântat în biserica de la Florica, unde se află pante- 
onul familiei. (Tot aici se află înmormântat Ion C. Brătianu — tatăl său, 
Vintilă şi Dinu Brătianu, fraţii săi, şi Gheorghe 1. Brătianu — fiul său.) 

Până în anii primului război mondial a restaurat casa părin- 
tească şi atenansele de la Florica după proiectul arhitectului Petre 
Antonescu, în forma în care arată şi azi. După planurile aceluiaşi ar- 
hitect s-a construit şi clădirea „Fundaţia Brătianu“ din Bucureşti (Piaţa 
Amzei), în care se află azi colecţia de cărți rare a Bibliotecii 
Naţionale. 

La 1 ianuarie 1932, când s-a deschis biblioteca „lon I.C. 
Brătianu“ din Bucureşti în casele de care am pomenit, I.G. Duca spu- 
nea : „Colecţia aceasta, în unele privinţe mai bogată şi mai completă 
chiar decât colecţia Academiei Române, a fost începută de Ion 
Brătianu în marea lui dragoste de a cunoşte originea şi viața zbuciu- 
mată a ţărilor româneşti, şi continuată apoi de fiul său, întâi dintr-un 
sentiment de filială pietate şi pe urmă din interesul tot mai viu şi tot 
mai pasionant ce el însuşi purta istoriei noastre“. 

Fiind vorba de preocupările istorice ale lui 1.].C. Brătianu, tot de 
la I.G. Duca aflăm că: „Îl pasionau originile românismului, controver- 
sele în jurul închegării noastre ca stat, grija de a desluşi golul care pre- 
cede secolului al XIV-lea, [...] geniul diplomatic al lui Ştefan cel Ma- 
re, [...] măreaţa înfăptuire a lui Mihai Viteazul, [...] domniile rodnice 
şi îmbelşugate ale unui Matei Basarab şi ale unui Constantin 
Brâncoveanu... Nu s-a putut niciodată mângâia că, ajuns în culmea 
puterii, n-a fost în stare nici măcar să restituie pământului strămoşesc 
cenuşa lui Nicolae Bălcescu. Iar cristalina viaţă a celor patru frați 
Goleşti, în preajma cărora fusese crescut, merita după el o evlavie pe 
care posteritatea nu le-o păstra îndeajuns“. (În Portrete şi amintiri, 
Ed. Humanitas, Bucureşti, 1990) 

Ion I.C. Brătianu a fost una dintre personalitățile marcante ale 
politicii europene din primul pătrar al secolului XX. Alegerea sa ca 
membru de onoare al Academiei Române (preşedinte Emil Racoviţă) 
a fost un gest de meritată recunoştinţă care le-a făcut cinste celor care 
ocupau fotoliile „nemuritorilor“ în perioada respectivă. 


Vintilă I.C. Brătianu 


(Florica, 16 sept. 1867 — Mihăeşti, Vâlcea, 22 dec. 1930) 
Membru de onoare al Academiei Române din 28 mai 1929 


Cel mai mic dintre fii şi al cincilea copil dintre cei opt ai mare- 
lui om de stat lon C. Brătianu. 

Şi-a început studiile în casa părintească, împreună cu Sabina, 
Ionel şi Dinu, făcând limbile franceză şi germană cu o institutoare 
adusă din Elveţia, iar celelalte discipline cu dascăli din Piteşti. 

După terminarea Şcolii Centrale din Bucureşti, ar fi dorit să ur- 
meze arhitectura, dar, întrerupând studiile de belle-arte, va face ca şi 
fraţii săi inginerie la Paris. In anii de studii, fiind un mare iubitor de 
muzică, a ascultat o mare parte din repertoriul concertistic clasic ce s-a 
cântat la Bucureşti şi la Paris. 

După terminarea studiilor, a trebuit să renunțe la această 
plăcere, aşa cum a renunţat la multe altele, cu atât mai mult cu cât şi-a 
început cariera lucrând la construcția podului lui Anghel Saligny de la 
Cernavodă. 

Fiind vorba de renunțările lui Vintilă Brătianu, pe care le 
subliniază toţi biografii săi — dintre care amintim doar pe I.G. Duca 
(Portrete şi amintiri) şi pe Sterie Diamandi (Galeria oamenilor poli- 
țici) —, semnalăm şi noi două din trăsăturile caracterului său care l-au 
urmărit întreaga viaţă şi care stau la baza multor renunțări. 

În primul rând, un sentiment al muncii asidue, tratată cu foarte 
multă seriozitate, pe care l-a moştenit de la tatăl său, şi în al doilea 
rând o timiditate pe care a căpătat-o în anii copilăriei. De aici şi marea 
sa modestie. 

În viaţa de stat a urcat treaptă cu treaptă, până la demnitatea de 
prim-ministru. 

Între anii 1897 şi 1899 a fost director al Regiei Monopolurilor 
Statului (podul de la Cernavodă se terminase în 1895); între 1901 şi 
1907 secretar general la Ministerul de Finanţe, între 1907 şi 1910 pri- 
mar general al Capitalei (avându-l ca ajutor pe doctorul Haralambie 
Botescu, piteştean de origine, ajuns celebru pentru severitatea sa în 
relaţiile cu cârciumarii), ministru de război între 1916 şi 1917, minis- 
tru de finanţe între 1922 şi 1926, 1927 şi 1928, iar din noiembrie 1927 
până în noiembrie 1928, prim-ministru. 

În toţi aceşti ani a avut importante munci de răspundere în con- 
ducerea Partidului Naţional Liberal, al cărui preşedinte a fost de la 24 
noiembrie 1927, când a încetat din viață fratele său Ion I.C. Brătianu, 
şi până la încetarea sa din viaţă. 

Cât timp a fost în fruntea partidului, datorită intransigenţei sale, 
i se poate reproşa că, neajutând „regența“, a grăbit restaurația şi, în 
sfârşit, că a contribuit la desprinderea de P.N.L. a nepotului său 
Gheorghe I. Brătianu, pentru că acesta a acceptat o invitaţie „la palat“, 
după suirea lui Carol al II-lea pe tron. 

Vintilă I.C. Brătianu, cel care a pus în practică doctrina liberală 
„prin noi înşine“, a scris şi a publicat mult. 

În afara cronicilor economice, apărute în Viaţa românească, a 
publicat peste 40 de cărți şi broşuri, cele mai multe cu caracter eco- 

nomico-financiar, rod al observaţiilor atente pe care autorul le făcea 
asupra evoluţiei societăţii româneşti din timpul său. 

Prin întreaga sa activitate a dovedit un înalt patriotism, contri- 
buind la realizarea marilor idealuri ale poporului român din primul 
pătrar al secolului al XX-lea, fiind cel mai credincios colaborator al 
fratelui său, I.I.C. Brătianu. 

Vorbind cu un anumit prilej despre personalitatea lui Vintilă 
Brătianu, I.G. Duca spunea printre altele: „În genere, n-a fost idee de 
progres, în ultimele decenii, care să nu fi găsit un răsunet puternic în 
sufletul său de democrat sincer şi fără de ostentație. 

În chestiunile naţionale, iubirea de ţară şi de neam mergeau la 
el până la fanatism; şi istoria întregirii neamului nu se poate scrie fără 
ca numele său să fie pomenit cu evlavie. 

Cât priveşte chestiunile economice, Vintilă Brătianu a avut un 
mare ideal: acela de a crea şi întări economia națională; acela de a da 
poporului român încredere în puterile lui creatoare, acela de a-l pune 
în putinţa să se organizeze, să se apere şi să propăşească“. 

Alegerea sa ca membru de onoare al Academiei Române în 
timpul preşedinţiei lui Ion Bianu este o cinste meritată din toate 
punctele de vedere. 


Florian Ştefănescu-Goangă 


(Curtea de Argeş, 5 aprilie 1881 - Bucureşti, 1958) 
Membru corespondent al Academiei Române 
din 28 mai 1937 


Oraşul domnesc Curtea de Argeş, în care s-au născut şi au urcat 
pe tronul Ţării Româneşti o parte din primii noştri Basarabi, oraşul în 
care la jumătatea secolukui al XIV-lea s-a întemeiat prima mitropolie a 
țării şi în care mai târziu Neagoe Basarab a construit acel giuvaier care 
de aproape 500 de ani cucereşte admiraţia fără rezerve a tuturor celor 
ce o vizitează, a avut parte să vadă pe unul din fiii săi, în acest secol 
zbuciumat, urcând pe cea mai înaltă treaptă a învățământului univer- 
sitar, aceea de rector, şi intrând chiar în Academia Română. 

Casa în care s-a născut Florian Ştefănescu-Goangă există şi 
astăzi, în centrul oraşului vechi, cu cerdac de stejar şi învelită cu şiță, 
numărându-se desigur printre cele mai vechi monumente de arhitectu- 
ră populară din urbe. Aici a funcţionat, până în 1980, timp de aproape 
30 de ani, biblioteca publică a oraşului. 

Tatăl viitorului academician, Ion Ştefan, era om înstărit şi prin- 
tre preocupările sale era şi aceea de apicultor, motiv pentru care conci- 
tadinii i-au zis „Goangă“. 

După ce face primele studii în oraşul natal, îşi va continua învă- 
țătura la Bucureşti. Licenţiat în drept şi filozofie, la 1 septembrie 1906 
a fost numit profesor la Liceul „V. Alecsandri“ din Galaţi. Continuân- 
du-şi studiile, s-a specializat în psihologie la Leipzig, unde a lucrat în 
laboratorul celebrului savant german Wilhelm Wundt, părintele psi- 
hologiei experimentale (Psihologia popoarelor, 10 volume). 

Aici şi-a pregătit şi şi-a susţinut, în 1911, teza de doctorat, de 
mare succes, care se ocupa de valoarea afectivă a culorilor. 

În anul 1920 a fost numit profesor la Universitatea din Cluj. Aici 
Florian Ştefănescu-Goangă va da întreaga măsură a capacităţilor sale. 

Elevul lui Wundt a devenit un savant pe măsura profesorului 
său. În anul 1921 va crea la Cluj al doilea laborator de psihologie din 
țara noastră (primul fusese creat la Bucureşti de C. Rădulescu-Motru), 
iar în 1922 va crea primul Institut de psihologie experimentală compa- 
rată şi aplicată din țara noastră, care, prin organizare şi dotare, se situa 
la nivel european. 

Astfel, problemele de psihologie a muncii, psihologie a copilu- 
lui, psihologie a deficienţelor şi altele, încep să fie tratate cu rigoare 
ştiinţifică. „Prin îndrumarea pe baze ştiinţifice a omului potrivit la lo- 
cul potrivit, contribuim în mod simțitor şi eficace nu numai la ridica- 
rea puterii de producţie a țării, dar şi la ridicarea bunei stări materia- 
le“, preciza savantul. 

Într-adevăr, o serie de lucrări elaboratg în această perioadă au 
dus la fundamentarea unor idei a căror valoare rămâne de o actualitate 
permanentă. Dintre ele semnalăm: Se/ecțiunea capacității şi orienta- 
rea profesională, Educaţia copiilor inferior şi superior dotați, Adap- 
tarea socială. 

Prestigiul de care se bucură face ca, în anul 1932, Ştefănescu- 
Goangă să fie ales rector al Universităţii clujene, demnitate pe care o va 
deţine până în anul 1940. În tot acest timp va creşte de la an la an pres- 
tigiul centrului universitar de aici. Au fost construite cămine studenţeşti, 
s-au înfiinţat şi construit clinici pe lângă Universitate, s-a construit Casa 
universitarilor, s-a reorganizat şi îmbogăţit Grădina Botanică. 

În anul 1937, activitatea ştiinţifică a lui Florian Ştefănescu- 
Goangă a fost încununată prin alegerea sa în rândul membrilor 
corespondenţi ai Academiei Române. 

Prestigiul de care se bucura savantul şi mai ales disciplina pe 
care reuşise s-o impună în instituţia pe care o conducea, în condiţiile 
în care nu avea simpatii pentru o anumită mişcare politică din ţară, 
i-au atras ura unor conducători legionari. 

Aşa se face că, la 28 noiembrie 1938, Florian Ştefănescu- 
Goangă, rectorul Universităţii din Cluj, este împuşcat cu mai multe 
gloanţe de pistol de către un grup de legionari. 

Deşi rănit grav, este totuşi salvat şi îşi va continua activitatea 
până în anul 1940, când va fi schimbat din funcţia de rector. După 
război şi-a continuat activitatea universitară până la vremea pensionării. 

De numele lui Ştefănescu-Goangă rămân legate inițiative despre 
care nu am vorbit (de ex. extensiunea universitară). De asemenea, a 
ocupat o serie de funcţii în Ministerul Învăţământului. 

Florian Ştefănescu-Goangă rămâne în cultura românească prin 
marea sa capacitate intelectuală ca un mare organizator al învăță- 
mântului universitar transilvan, în sfârşit, ca un promotor al psihologi- 
ei cu aplicaţii sociale din țara noastră. 


Victor Slăvescu 


(Rucăr, 5 iunie 1891 - Bucureşti, 1977) 
Membru titular al Academiei Române din anul 1939 


Economistul Victor Slăvescu, unul dintre cei mai mari spe- 
cialişti ai noştri în domeniul creditului, monedei şi tehnicii bancare, 

s-a născut în localitatea de origine a mamei sale, ce se trăgea din re- 
numita familie rucăreană Baştea, care a dat o serie de personalităţi vie- 
ţii noastre publice şi de stat. (În perioada guvernării liberale din anii 
1933-1937, magistratul George I. Baştea a fost prefect de Muscel.) 

La numai 23 de ani, Victor Slăvescu îşi susținea doctoratul la 

Universitatea din Halle, cu o teză din domeniul ştiinţelor sociale, Pro- 
blema agrară în România — | august 1914. 
În primul război mondial, ca ofiţer de artilerie în rezervă, după 
ce a fost rănit grav într-o luptă de lângă Braşov, necesitând o spitaliza- 
re de şase luni, a luptat la Mărăşeşti, unde, pentru fapte de arme, a 
primit Coroana României cu panglică de Virtutea Militară. 

Şi-a început cariera universitară la Academia Comercială din 
Bucureşti — conferenţiar în 1925, profesor agregat în 1928 şi din 1931 
profesor titular. 

A avut o activitate ştiinţifică deosebit de prolifică, scriind peste 
40 de cărţi care totalizează mai mult de 10 mii de pagini tipărite. 

În afara unor lucrări de strictă specialitate ca: Analiza critică a 
bilanţului unei întreprinderi (1928), Tratat de bancă (1930), Curs de 
monetă, credit, schimb (1932), Elemente de economie politică (1936), 
Curs de economie naţională (ediţia a 3-a, 1943), a scris câteva volume 
care se ocupă de diferite bănci din România, printre care şi Istoricul 
Băncii Naţionale a României. 1880-1924 (1925). 

Un adevărat capitol din activitatea ştiinţifică a lui Victor 
Slăvescu îl constituie cercetarea vieții şi operei unor mari economişti 
români, care s-a realizat prin publicarea unor monografii, dintre care 
cităm: Viaţa şi opera economistului Alexandru D. Moruzzi (1815- 
1878) (1941), Viaţa şi opera economistului Nicolae Şuţu. 1798-1871 
(1941), Economistul Bogdan Petriceicu-Hasdeu (1943), Ion Strat. 
Economist, financiar, diplomat. 1836-1879 (1946). 

După ce în anul 1936 fusese primit membru corespondent, iar în 
1939 membru activ al Academiei Române, în 1940, la 31 mai, şi-a 
ţinut discursul de recepție în Academie, având ca subiect Viața şi ope- 
ra lui Dionisie Pop Marțian, un alt mare economist. Răspunsul la dis- 
cursul său de recepţie a fost rostit de Andrei Rădulescu, jurist celebru, 
fost preşedinte al Academiei Române, care şi-a început cariera la 5 
august 1907 ca supleant la Tribunalul de Argeş. 

A făcut politică liberală şi a ocupat o serie de demnități, ca 

acelea de subsecretar de stat şi ministru de finanțe, în perioada 1933- 
1935, precum şi ministru al înzestrării armatei, în perioada februarie 
1939 — iulie 1940. 
; In această calitate a desfăşurat o prodigioasă activitate pentru 
înzestrarea armatei noastre cu tehnică de luptă modernă şi cu echipa- 
ment corespunzător, străduindu-se să convingă atât regele cât şi gu- 
vernul de necesitatea unor alocaţii substanţiale în acest domeniu, ceea 
ce a reuşit. 

Din anul 1937 a ţinut un curs la Şcoala Superioară de Război: 
Economia naţională românească şi potenţialul ei de război. 

Este, astăzi mai ales, foarte interesant de observat care era 
punctul de vedere al lui Victor Slăvescu despre războiul pe care ar fi 
urmat să-l poarte România, în acele momente când Germania devenea 
tot mai amenințătoare pentru pacea Europei. „Prin potenţialul de 
război al unei țări se înţelege capacitatea pe care o are o ţară de a 
întrebuința, la un moment dat şi pentru un timp determinat, toate pute- 
rile spirituale, morale şi materiale de care dispune, prin populaţia, te- 
ritoriul şi organizaţia ei în vederea apărării graniţelor.“ Iar în anul 
1940, când războiul începuse şi armatele germane repurtau victorii 
fulgerătoare, Victor Slăvescu afirma: „Eu am convingerea că Germa- 
nia va fi învinsă...“ 

A mai îndeplinit o serie întreagă de funcţii pentru care îl reco- 
manda înalta lui profesionalitate, cum sunt acelea de director general 
al Societăţii Naţionale de Credit Industrial, preşedintele Uniunii 
Industriaşilor din România şi altele. 

In anii regimului comunist a avut de suferit, ca atâția alți mari 
oameni de stat pe care i-a avut țara noastră. | 

Primirea lui Victor Slăvescu în Academia Română s-a impus ca 
o necesitate la vremea respectivă. EI rămâne în continuare printre ma- 
rile valori ale spiritului românesc. 

Constantin 1. Parhon 


(Câmpulung, 28 octombrie 1874 — Bucureşti, 9 august 1969) 
Membru titular al Academiei Române din 2 mai 1939 


Savant de renume mondial, fondatorul şcolii româneşti de en- 
docrinologie, născut la Câmpulung, unde tatăl său era institutor. După 
ce îşi petrece în oraşul natal primii ani ai copilăriei, este nevoit să-şi 
urmeze părinţii în Piatra-Neamţ şi Râmnicu Sărat, oraşe în care a ur- 
mat şi clasele primare. Studiile liceale le începe la Focşani şi le termi- 
nă la Ploieşti în anul 1893, după care urmează cursurile Facultăţii de 
Medicină din Bucureşti. Aici este puternic atras de prelegerile şi 
activităţile profesorului Gheorghe Marinescu, marele neurolog. În 
anul 1900 îşi publică teza de doctorat cu subiectul Contribuţiuni. în 
studiul turburărilor vazomotorii în emiplegie. În anii următori publică 
o serie de alte lucrări, singur ori în colaborare cu M. Goldstein sau 
Constanţa Parhon. Prezintă o serie de comunicări la congrese 
internaţionale. 

În anul 1906 pleacă la Miinchen, unde face studii de profunzime 
în domeniul psihiatriei şi psihologiei criminale. În anul 1907, la un 
congres internaţional care a avut loc la Amsterdam, a susținut împreu- 
nă cu profesorul Gheorghe Marinescu o lucrare care s-a bucurat de 
mare succes în lumea medicală. În sfârşit, în anul 1909, împreună cu 
M. Goldstein, publică la Paris monografia Les secretions internes, Ca- 
re îl consacră ca unul din fondatorii endocrinologiei. 

În anul 1912 este numit profesor la Clinica de Neuropsihiatrie a 
Universităţii din laşi. Aici desfăşoară o bogată activitate ştiinţifică şi 
publică numeroase lucrări în ţară şi străinătate, rod al observaţiilor 
zilnice. La Congresul internațional de neurologie de la Gand a pre- 
zentat lucrarea Glandele cu secreție internă şi raporturile lor cu pa- 
tologia mintală şi cu psihologia, care s-a bucurat de asemenea de un 
larg, ecou. 

Din anul 1917 este numit director al Spitalului Socola din Iaşi. 
Va avea un mare rol în organizarea şi desfăşurarea celui de-al treilea 
Congres de psihiatrie din România, ţinut la laşi în 1921. Scrie despre 
activitatea ştiinţifică şi didactică a prof. dr. Gheorghe Marinescu. 

Inființându-se la Facultatea de Medicină din Bucureşti Catedra de en- 
docrinologie, C.I. Parhon va deveni titularul acesteia, stabilindu-se 
definitiv în Bucureşti. 

În anul 1935 participă la Congresul internaţional de neurologie 
de la Londra. De-a lungul anilor a întreţinut strânse legături cu cercu- 
rile democratice din ţara noastră. În timpul celui de-al doilea război 
mondial s-a alăturat grupului de oameni de ştiinţă care au cerut ieşirea 
României din războiul antisovietic. Pentru vederile sale politice şi 
pentru activitatea sa de militant democratic a fost numit, în anul 1944, 
preşedintele A.R.L.U.S. 

Din inițiativa sa a fost creat Institutul de endocrinologie din 
Bucureşti. 

În anul 1948 a fost ales preşedintele Prezidiului Marii Adunări 
Naţionale a Republicii Populare Române. În anul 1928 fusese ales 
membru corespondent, iar în 1939 a devenit membru titular al Aca- 
demiei Române. (Va fi membru al mai multor academii de ştiinţe din 
Europa, precum şi Doctor honoris causa al unor universități.) 

În anul 1950 a fost numit preşedinte de onoare al Academiei Ro- 
mâne. A fost, de asemenea, membru de onoare al Academiei de Ştiinţe 
Medicale. A primit, pentru meritele sale ştiinţifice şi pentru bogata acti- 
vitate pe tărâm social, ordine şi medalii din partea statului român, precum 
şi Ordinul Lenin pentru pace. C.I. Parhon, creatorul Şcolii româneşti de 
endocrinologie şi gerontologie, autorul primului tratat de endocrinologie 
din lume, a scris peste o mie de lucrări originale. Între anii 1954 şi 1962 i 
s-au editat cinci volume de Opere alese, în format mare. 


George Oprescu 


(Câmpulung, 27 noiembrie 1881 — Bucureşti, 14 august 1969) 
Membru titular al Academiei Române din anul 1948 
Istoric, critic şi colecţionar de artă 


După anii copilăriei petrecuţi în oraşul natal, a urmat cursurile 
Liceului „Matei Basarab“ din Bucureşti, unde i-a avut printre profe- 

sori pe G. lonescu-Gion, G. Dem. Teodorescu şi Sava Athanasiu, 
cărora le va păstra o neştearsă amintire. În toamna anului 1900, după 
ce făcuse în vară o călătorie în Grecia cu un grup de bursieri condus 
de Grigore Tocilescu, este numit pedagog la Liceul „Matei Basarab“, 
la intervenţia lui Ionescu-Gion, fapt care-i va permite să urmeze cursu- 


“ rile la universitate. 


Deşi urmează Literele, pasiunea sa pentru artă îl stăpâneşte din ce 
în ce mai mult, datorită apropierii de Ion Cantacuzino, medicul savant, 
om erudit, cu largi cunoştinţe în domeniul artei şi mare colecționar. 

După terminarea studiilor la Universitatea din Bucureşti, în anul 
1904 este numit profesor de limba franceză în învățământul secundar, 
la Giurgiu, iar din anul 1907 la liceul din Turnu-Severin. Încă din 
aceşti ani devenise evidentă pasiunea lui pentru vizitarea muzeelor şi 
pentru călătorii. În vacanţele sale a vizitat de mai multe ori Viena, care 
avea apreciate colecții de artă şi în a cărei Operă era încă proaspătă 
atmosfera strălucitului secol al XIX-lea. 

În discursul pe care îl ţine cu ocazia unei sesiuni festive la Aca- 
demia Română, în iunie 1969, găsim următorul fragment autobiogra- 
fic: „După încheierea primului război mondial, am devenit 
conferenţiar, tot de limba franceză, la Universitatea din Cluj, de unde, 
în 1923, am fost numit secretar al Comisiei de cooperație intelectuală 
a Ligii Naţiunilor şi, timp de şapte ani, până în 1930, am călătorit în 
voie, nu numai în toată Europa, dar şi în părți din Asia şi Africa, 
ocupându-mă — alături de problemele pentru care mă trimisese Liga — 
de chestiuni de artă pe care ajunsesem să le stăpânesc din ce în ce mai 
bine. La terminarea angajamentului meu ca funcționar al Ligii, în 
1930, am ocupat — prin concurs — Catedra de istoria artei, nou formată, 
la Universitatea din Bucureşti, dar n-am încetat să beneficiez de 
avantajele mele pe lângă Liga Naţiunilor, călătorind, atunci, desigur, 
nu ca funcţionar oficial, ci ca membru al uneia din subcomisiile ei şi 
mai târziu al comisiei principale. : 

Tot atunci, adică în 1930, am fost numit director al Muzeului 
«Toma Stelian» şi membru al Academiei“ (membru corespondent — n.n.). 

Rândurile de mai sus se referă la o epocă fundamentală pentru 
formarea şi — în parte — realizarea lui George Oprescu, personalitate de 
excepţie a culturii româneşti din secolul nostru. 

La Liga Naţiunilor a ajuns prin intermediul lui Nicolae Titu- 
lescu, viitorul preşedinte al Ligii (1930-1931), căruia îi fusese reco- 
mandat de prestigiosul universitar clujean Sextil Puşcariu. 

George Oprescu a continuat să lucreze pe lângă acest organism 
internaţional până în anul 1938, după 1930 putându-şi desfăşura însă 
şi activitatea la catedră. 

Între anii 1923 şi 1938 a cunoscut o serie întreagă de perso- 
nalităţi de frunte ale ştiinţei şi culturii mondiale, cum au fost: Henri 
Bergson, filosoful francez (Premiul Nobel în 1927), Hendrick Anton 
Lorentz, fizicianul olandez (Premiul Nobel în 1902), Marie Curie, fi- 
ziciană franceză de origine poloneză (Premiul Nobel pentru fizică în 
1903 şi pentru chimie în 1911), Albert Einstein, fizician german (Pre- 
miul Nobel, 1921), Thomas Mann, scriitorul german (Premiul Nobel, 
1929), Paul Val&ry, poetul şi gânditorul francez, John Galsworthy, 
scriitorul englez (Premiul Nobel, 1923), Edouard Herriot, scriitor şi 
politician francez, Bela Bartok, compozitorul şi muzicologul maghiar, 
născut la Sânnicolaul Mare, Elena Văcărescu, scriitoarea româncă sta- 
bilită la Paris, Ana Brâncoveanu, contesa de Noailles, poeta franceză 
de origine română. 

Lista aceasta ar putea continua, dar ne oprim făcând următoarea 
precizare: compatriotul nostru s-a bucurat de prețuirea tuturor şi de 
prietenia sinceră a multora dintre cei amintiţi. Imediat după cel de-al 
doilea război mondial, este numit decan al Facultăţii de Litere de 
la Universitatea din Bucureşti, iar în 1946 director al Muzeului de Artă 
din Palatul Republicii. În anul 1949 s-a creat Institutul de istoria artei 
al Academiei, al cărui director a fost până la încetarea sa din viaţă. 

George Oprescu a îmbogățit patrimoniul artistic al țării noastre 
cu aproape zece mii de picturi, gravuri, desene şi alte opere de artă. A 
donat Muzeului de Artă al României o serie de tablouri de mare valoa- 
re, ale unor artişti români sau străini, iar cea mai mare parte din 
colecţia sa de artă a fost organizată în propria-i locuință de pe strada 
Doctor Clunet din Bucureşti, care a devenit încă din timpul vieţii sale 
Muzeul de Artă al Academiei. (Custode la acest muzeu a fost Radu 
lonescu, istoric de artă din pleiada formată de George Oprescu în anii 
de după război.) În anul 1978, Colecţia George Oprescu a fost organi- 
zată în Muzeul colecţiilor de artă, instituţie nou creată, alături de 

Colecţiile „Simu“, „Dona“, „Zambaccian“, „Slătineanu“ şi altele. Om 
de o mare erudiție, George Oprescu a publicat studii fundamentale 
despre arta românească şi străină. 

Bogata sa activitate, desfăşurată pe multiple planuri, a fost 
răsplătită atât în țara noastră, cât şi în alte ţări: membru titular al Aca- 
demiei Române din anul 1948, membru corespondent al Academiei de 
Belle-Arte San Fernando din Madrid şi al Academiei de Belle-Arte 
din Paris etc. 


Constantin Baraschi 


(Câmpulung, 27 nov. 1902 — Bucureşti, 22 martie 1966) 
Sculptor, membru corespondent al Academiei Române 
din anul 1955 


Constantin Baraschi completează în mod strălucit galeria mari- 
lor artişti plastici cu care Câmpulungul Muscelului s-a înscris în cultu- 
ra națională: pictorii I. Negulici, G.D. Mirea şi sculptorii D.D. Mirea 
şi D. Măţăoanu. Opera acestor artişti constituie un tezaur cu care s-ar 
putea mândri oricare țară din Europa. Rămas de mic orfan de tată, a 
fost crescut de mama sa cu o dragoste total aparte, pe care viitorul ar- 
tist nu o va uita până la sfârşitul vieţii. 

În anii de şcoală s-a împrietenit cu doi copii de aceeaşi vârstă, 
cu Dan Simonescu (născut la 11 decembrie 1902, ajuns şi el academi- 
cian) şi cu Tudor Muşatescu (născut la 23 februarie 1903). Fiecare 
dintre cei trei s-a mândrit cu prietenia celorlalți toată viaţa lor. 

După primele studii făcute la Câmpulung, a intrat prin concurs 
la Academia de arte frumoase din Bucureşti, condusă în vremea aceea 
de G.D. Mirea, unde va avea printre profesori pe Frederic Storck şi 
Dimitrie Paciurea. 

În urma unui premiu obținut pentru o lucrare (Bust de fară) 
admirabil executată, va putea urma timp de doi ani, la Paris, Academia 
Julien, unde îşi va desăvârşi pregătirea artistică, sub supravegherea lui 
Antoin Bourdelle şi a altor mari artişti francezi. 

Din anul 1929, numele lui Constantin Baraschi se face cunoscut 
în Europa prin obţinerea diplomei de onoare a expoziţiei de la Barce- 
lona. Din acest an va expune cu regularitate în ţară, fie în cadrul 
„Tinerimei artistice“ sau al „Grupului nostru“, fie cu alte ocazii. 

A fost ales preşedintele Asociaţiei sculptorilor români. Între anii 
1931 şi 1936 a organizat ample expoziţii personale, timp în care a avut 
o serie de comenzi pentru lucrări importante în Bucureşti sau în alte 
oraşe ale țării. 

În anul 1937 va obţine două importante distincţii pentru lucrări 
care au cucerit admiraţia unor jurii internaţionale: medalia de aur la 
Paris şi medalia de argint la Milano, unde a expus alături de nume 
consacrate pe plan mondial. 

După cel de-al doilea război mondial a realizat câteva lucrări de 
mari proporţii, care ne amintesc de înaintaşul şi maestrul său Dimitrie 
Paciurea; printre acestea se numără şi monumentul lui Nicolae 
Bălcescu, care înnobilează centrul municipiului Piteşti, atrăgând 
atenţia şi admiraţia privitorilor. 

Insistă din ce în ce mai mult pe portret, realizând busturile unor 
personalități de seamă ale culturii noastre, cum sunt cele ale lui Mihail 
Sadoveanu, George Georgescu, George Calboreanu, Camil Ressu şi 
altele. 

A creat o serie de torsuri şi portrete de tineri, printre care şi fiica 
artistului, la care finisarea marmurei a mers până la limita posibilului. 
Printre busturile marilor personalități câmpulungene, aflate în grădina 
publică a oraşului, se află şi cel al lui... Constantin Baraschi — auto- 
portret — o lucrare de mare valoare artistică. 

Constantin Baraschi a fost profesor şi director al Institutului de 
arte plastice „Nicolae Grigorescu“ din Bucureşti, unde a desfăşurat o 
remarcabilă activitate didactică. În aceşti ani a publicat 7ratatul de 
sculptură, din care în anul 1964 apărea, la Editura Meridiane, ediția a 
doua. 

În afara faptului că este primul tratat de sculptură din literatura 
noastră, lucrarea este remarcabilă atât prin modul cald în care artistul 
împărtăşeşte experiența sa, cât şi prin ilustraţia bogată şi de cea mai 
bună calitate. 

Ca artist şi cadru universitar s-a bucurat de aprecieri unanime. 

Încetarea din viață i-a fost cauzată înainte de vreme de o mala- 
die cardiacă. După incinerare, aşa cum îşi dorise, urna cu cenuşă i-a 
fost adusă la Câmpulung, unde, în cimitirul Flămânda, realizase un 
monument funerar de mare valoare artistică pentru mama sa. 

Este impresionantă dedicația săpată în piatră, în semn de oma- 
giu adus mamei: „În memoria scumpei mele mame şi a tuturor ma- 
melor care asemenea ei şi-au închinat viața copiilor lor“. Marele artist 
a aşezat aici pe o coloană capul unui Crist, pe chipul căruia este im- 
primată parcă toată durerea omenirii. 

Sculptorul Constantin Baraschi, în plină putere de creație, nu 
a mai putut realiza o serie întreagă de proiecte, pentru că „timpul nu a 
mai avut răbdare“. 


Nicolae Cernescu 


(Câmpulung, 31 august 1904 — Bucureşti, 25 aprilie 1967) 
Membru titular al Academiei Române din 1963 


Câmpulungul a avut şansa să dea societății româneşti o serie de 
mari universitari cum au fost: medicii lon Nanu-Muscel şi Constantin 
1. Parhon, matematicienii Constantin Gogu, lon Tutuc şi Dan 
Barbilian, artiştii plastici George D. Mirea şi Constantin Baraschi, is- 
toricul de artă George Oprescu, istoricul literar şi bibliograful Dan 
Simonescu, în sfârşit, chimistul şi pedologul Nicolae Cernescu. 

Şapte dintre cei pe care i-am enumerat au ocupat fotolii în Aca- 
demia Română. 

Nicolae Cernescu a fost un savant care a ilustrat în mod strălucit 
pedologia românească, ale cărei baze fuseseră puse de George 
Murgoci-Munteanu, om de ştiinţă de recunoaştere internațională. A 
fost unul dintre cei şapte copii ai învăţătorilor Elena şi Constantin 
Cernescu din Câmpulung. 

După ce a făcut studiile primare la şcoala unde profesau părinţii 
săi, a fost bursier al Colegiului „Sf. Sava“, după care, între anii 1922 

şi 1925 a urmat cursurile Facultăţii de Ştiinţe de la Universitatea din 
Bucureşti. 

Licenţiat la 21 de ani, din 1925 a început să lucreze la Institutul 
Geologic al României, condus în vremea aceea de savantul Ludovic 
Mrazec. Secţia de agrogeologie, în care venise ca chimist şi care nu 
după mult timp se va transforma în secţie de pedologie, avea câțiva 
specialişti de autoritate care se formaseră alături de George Murgoci şi 
în fruntea cărora se situa acum profesorul Teodor Saidel. 

Între anii 1929 şi 1931 îşi pregăteşte şi îşi trece doctoratul la 
Politehnica federală din Ziirich. 

Întors din Elveţia la acelaşi institut, unde va lucra până la înce- 
tarea din viaţă, va desfăşura o amplă activitate ştiinţifică ce l-a impus 
în ţară şi în Europa ca unul dintre cei mai mari pedologi ai vremii. Pa- 
ralel cu activitatea de cercetare, a desfăşurat cu distincţie o bogată ac- 
tivitate didactică. Din anul 1948 a fost profesor la Catedra de pedolo- 
gie a Institutului Agronomic din Bucureşti. 

De-a lungul anilor, cercetările şi întreaga activitate a lui Nicolae 
Cernescu au lărgit aria de cuprindere a pedologiei şi în acelaşi timp el 
a creat în jurul său o adevărată şcoală de pedologie românească, mai 
ales după cel de-al doilea război mondial când, ajuns la maturitate, a 
putut să dea întreaga măsură a capacităţii sale. ÎI preocupă tot mai 
mult zonarea solurilor României, şi în acest sens face comunicări în 
conferinţe şi congrese interne şi internaţionale care au avut ca obiect 
problemele ştiinţei solului. A realizat „Harta solurilor României“ 
(1971, la scara de 1 : 1 000 000) şi a întemeiat ştiinţa solului. A făcut 
parte din colectivul de realizare a hărţii solurilor din Europa. 

În anul 1955 a fost ales membru corespondent al Academiei 
Române, iar în 1963 membru titular. A fost de asemenea membru al 
Academiei de Ştiinţe Agricole din Berlin şi al Societăţii Internaţionale 
de ştiinţa solului, al cărui preşedinte a fost în anii 1960-1964. 

În sfârşit, a făcut parte dintr-un grup de savanți din diferite regi- 
uni ale globului, care formau Comitetul consultativ pentru aplicarea 
ştiinţei şi tehnicii în dezvoltarea agriculturii, comitet care a funcționat 
în cadrul O.N.U. 

Pentru unele din cele peste 100 de lucrări publicate a fost pre- 
miat de Academia Română cu Premiile „Gheorghe Doja“ şi „Emil 
Racoviţă“. 

În anul 1973 a apărut volumul de Opere alese, publicat de Aca- 
demia Română şi îngrijit de un grup de foşti colaboratori. 

În „Cuvânt înainte“, semnat de acad. C.D. Chiriţă, redactorul- 
responsabil al lucrării, citim printre altele: „Prin această readucere uni- 
tară în actualitate a operei deosebit de valoroase a acad. N. Cernescu, 
Academia R.S.R. aduce un omagiu postum ilustrului om de ştiinţă, 
fost preşedinte al Secţiei de ştiinţe agricole şi silvice, membru al pre- 
zidiului, fost preşedinte al Asociaţiei Internaţionale de ştiinţa solului“. 

Nicolae Cernescu, cel care a văzut lumina zilei în Câmpulungul 
Muscelului, a fost un autentic ambasador al patriei sale, pe care a re- 
prezentat-o la numeroase reuniuni ştiinţifice în Europa şi pe alte con- 
tinente. 


Valerian Popescu 


(n. 26 octombrie 1912, Negreşti, Argeş) 
Membru corespondent al Academiei Române 
din 21 martie 1963 


Valea Cârcinovului, de la Boţeşti, extrema sa nordică, şi până la 
Topoloveni, unde se hotărniceşte cu lunca Argeşului, a dat la rândul ei 
o serie de personalităţi societăţii româneşti, care se înscriu într-o pa- 
letă largă de preocupări. 

Enumerând doar vârfurile, vom aminti de Benedict Stoenescu 
de la Boţeşti, jurist de excepție, ajuns procuror general al României în 
anii dinaintea celui de al doilea război mondial, Benedict 
Gheorghescu din Dobreşti, profesor universitar doctor docent, specia- 
list de recunoaştere europeană în domeniul gasteroenterologiei; frații 
Baicu din Fureşti, ingineri care au răspuns unor înalte responsabilități; 
Octavian Popescu din Fureşti, fost vicar al Patriarhiei Române şi preot 
al capelei române din Paris, parohul Bisericii Elefterie Nou din Bucu- 

reşti; Constantin Rădulescu-Codin din Negreşti, cel mai mare folclo- 
rist al Munteniei; Valerian Popescu din Negreşti, profesor universitar; 
Ştefan C.A. Popescu din Beleţi, fost inspector general în Ministerul 
Învăţământului timp de aproape 40 de ani; Gheorghe I. Popescu-Judeţ, 
folclorist, coregraf şi etnolog de mare valoare; Gheorghe Gh. Popescu 
din Beleţi, colonel, profesor universitar doctor, fost şef de catedră la 
Academia Militară din Bucureşti, Nestor Badea din Priboieni, doctor 
în drept, fruntaş al Partidului Naţional Țărănesc şi unul din ideologii 
acestuia, fost mulţi ani director general al Creditului Rural; Danul 
Topoloveanu, mai întâi episcop de Buzău şi apoi mitropolit al Ţării 
Româneşti între 1719 şi 1732; Ion Mihalache din Topoloveni, care 
împreună cu Iuliu Maniu a fondat şi a condus timp de peste 20 de ani 
unul dintre cele mai mari partide din istoria noastră, Partidul National 
Țărănesc, învățătorul Dumitru Mihalache — fratele lui Ion — căzut în 
primul război mondial, valoros folclorist, încă puţin cunoscut; în 
sfârşit poetul şi filozoful Constantin Păunescu, tot din Topoloveni, 
unul dintre cei mai valoroşi logopezi ai țării noastre. 

Dintre toţi cei pe care i-am enumerat, doar medicul Valerian 
Popescu a avut cinstea de a fi primit în Academia Română. 

După ce a urmat şcoala primară din comună şi Liceul „Matei 
Basarab“ din Bucureşti, la 19 ani, în 1931, intra la Facultatea de Me- 
dicină din Bucureşti, unde în 1930 îşi trecea examenul de doctorat cu 
teza Tratamentul fracturilor gâtului femural — osteo-sinteza extraarti- 
culară după tehnica profesorului Amza Jianu. 

Cariera universitară a început-o la facultatea pe care o urmase, 
unde între 1942 şi 1949 a fost asistent, iar între 1949 şi 1955 
conferențiar. 

Dr. Gheorghe Brătescu, cunoscutul istoric al medicinei noastre, 


făcând într-o lucrare de specialitate o scurtă prezentare a lui Valerian 


Popescu, îi enumera şi titlurile: „Profesor de clinică chirurgicală buco- 
maxilo-facială la L.M.F. Bucureşti (din 1955). Membru corespondent 
a] Academiei R.P.R. (1963). 

Membru titular al Academiei de Ştiinţe Medicale (1969). Mem- 
bru al Academiei de chirurgie dentară din Paris (1965), al Academiei 
de ştiinţe din New York (1965), al Societăţii regale de medicină din 
Londra (1966), al Societăţii belgiene de stomatologie (1968), al 

Societăţii Internaţionale de chirurgie maxilo-facială (1970). Preşedinte 
al Uniunii societăţilor de ştiinţe medicale din R.S. România (1:969- 
1973). Preşedinte al Asociaţiei stomatologice Internaţionale (1975). 

Premiul internaţional al filmului dentar (1965). Premiul Magitit 
al Academiei de medicină din Paris". 

Doctorul Valerian Popescu a făcut ca medicina românească să 
se impună pe plan mondial şi pe această latură foarte specializată a sa 
care este chirurgia maxilo-facială. 

Contribuţia stomatologului român a fost recunoscută pe plan 
mondial şi răsplătită cu o înaltă prețuire. O serie de universități din 
Europa şi Statele Unite l-au invitat să conferenţieze. 

Totodată a reprezentat țara la o serie de congrese şi conferințe 
internaţionale de specialitate. 

Activitatea savantului s-a materializat şi printr-un număr mare 
de scrieri apărute în ţară sau străinătate. 

Din anul 1986 s-a stabilit la Paris, unde şi-a continuat fără pre- 
get activitatea. 


Gheorghe Marinescu 


(Piteşti, 20 septembrie 1919 — Bucureşti, 10 martie 1987) 
Membru titular al Academiei Române din 21 martie 1974 


Născut într-o familie de intelectuali, a urmat şcoala primară la 
Piteşti şi apoi primele patru clase ale Liceului „I.C. Brătianu“ din lo- 
calitate, unde catedra de matematică era condusă de cunoscutul profe- 
sor lon Oncica. 

Terminând liceul la Giurgiu, în anul 1937 s-a înscris la Facul- 
tatea de Matematică a Universităţii din Bucureşti, unde îşi ia licenţa în 
anul 1943. Imediat după terminarea facultăţii a intrat în învățământul 
universitar şi până în anul 1947 a fost asistentul profesorului Nicolae 
Ciorănescu, titularul Catedrei de analiză matematică de la Politehnica 
din Bucureşti. În acest din urmă an, se transferă la Facultatea de Ma- 


91 


tematică a Universităţii din Bucureşti, unde a fost pe rând asistentul 
profesorilor Miron Nicolescu şi Gheorghe Vrânceanu. 

În anul 1949 şi-a trecut examenul de doctorat cu teza: Operații 
relativ complet continui, în faţa unei comisii conduse de profesorul 
Simion Stoilow. După ce a fost doi ani lector, între anii 1951 şi 1960 a 
fost conferențiar. 

Din anul 1955 a predat ecuaţii diferențiale la catedra condusă de 
profesorul Nicolae Teodorescu. 

În anul 1960 a fost înaintat profesor şi a predat ecuaţii diferen- 
ţiale şi matematici superioare în cadrul catedrelor respective. 

În sfârşit, din anul 1965 va fi profesor titular, şeful Catedrei de 
matematici superioare, de la Facultatea de Matematică şi Mecanică a 
Universităţii din Bucureşti, până în anul 1973. În acest an a devenit 
şeful Catedrei de analiză matematică, pe care o ilustrase timp de zece 
ani profesorul Miron Nicolescu, fost preşedinte al Academiei Române 
între anii 1966 şi 1973. 

Ținând cont de numărul mare de lucrări publicate începând din 
anul 1944, de ţinuta superioară a activităţii sale didactice şi de 
contribuţia la dezvoltarea gândirii matematice româneşti, la 21 martie 
1963 a fost ales membru corespondent al Academiei Române, iar din 
1974 membru titular. 

Pe lângă activitatea la catedră a fost, timp de aproape 25 de ani 
(1949-1973), şeful secţiei de teoria măsurii şi distribuţiilor la Institutul 
de matematică al Academiei, iar în anii 1962-1963, director general al 
învățământului superior din Ministerul Învăţământului. 

A participat la o serie de conferințe şi congrese Internaţionale, 
reprezentând ştiinţele matematice româneşti în modul cel mai onora- 
bil. 

Opera ştiinţifică a academicianului Gheorghe Marinescu se în- 
scrie într-o largă paletă de preocupări, în toate acestea contribuţia sa 
fiind de excepţie. 

A realizat lucrări fundamentale în domeniul analizei funcţio- 
nale, ducând mai departe opera academicianului Alexandru Ghica, al 
cărui elev fusese. A lărgit cadrul analizei funcționale, prin introdu- 
cerea unor elemente noi, care sunt „spaţiile pseudotopologice“ şi care 
sunt cunoscute azi sub denumirea de „spații Marinescu“. 

În prima parte a activităţii sale a avut contribuţii notabile în 
domeniul teoriei probabilităților, preluând de la academicianul Octav 
Onicescu, într-o viziune nouă, „teoria funcțiilor-sumă“. În acest do- 
meniu a avut o colaborare fructuoasă cu C.T. lonescu-Tulcea. 

Într-un articol publicat în revista Contemporanul din 3 iulie 
1987 de cunoscutul matematician Solomon Marcus — astăzi membru 
corespondent al Academiei Române —, vorbind despre academicianul 
Gheorghe Marinescu, autorul spunea printre altele: „În mod deosebit 
trebuie să subliniem meritele profesorului Gh. Marinescu în promova- 
rea preocupărilor româneşti de analiză funcțională. 

Este autorul primei cărţi tipărite care poate fi recomandată ca un 
adevărat manual de analiză funcţională, Spaţii vectoriale normate 
(1956), urmată, în 1959, de cartea Spaţii vectoriale topologice şi 
pseudotopologice şi de versiunea ei, mult ameliorată şi dezvoltată, în 
limba franceză, în 1963. 

Scriind aceste cărţi, prof. Gh. Marinescu a avut de rezolvat 
însăşi problema elaborării unui limbaj românesc adecvat pentru ex- 
primarea unor consideraţii funcţionale. 

În anii 60, cărţile profesorului G. Marinescu au constituit pentru 
tânăra noastră generație de matematicieni un instrument principal de 
studiere a analizei funcţionale“. A avut de asemenea contribuţii şi în alte 
domenii: mecanică, ecuaţii diferenţiale, statistică matematică ş.a. 

Academicianul Gheorghe Marinescu se numără printre cei mai 
valoroşi matematicieni români din generaţia de după cel de-al doilea 
război mondial. 


Dan Barbilian 


(Câmpulung, 19 martie 1895 — Bucureşti, 11 august 1961) 
Membru al Academiei Române - post mortem 
din 31 ianuarie 1991 


„Dintre toţi oamenii pe care i-am întâlnit în cursul unei eXIS- 
tenţe îndelungate, nu găsesc nici unul pe care să-l pot asemăna lui Dan 

Barbilian, în ceea ce priveşte inteligența şi modul de viață. Acest om, 
cu totul deosebit, a trăit numai pentru matematică şi poezie. Au mai 
fost în ţara noastră şi aiurea matematicieni care au scris versuri, poeți 
cu preocupări matematice, dar nici unii, nici alții n-au putut depăşi 
limita amatorismului în ambele domenii, aparent disjuncte, de creaţie: 
matematica şi poezia. Singur Dan Barbilian — Ion Barbu — străluceşte 
ca mare matematician şi poet deopotrivă.“ 

Cu aceste aprecieri îşi începe academicianul Gheorghe Mihoc 
„Cuvântul înainte“ la volumul lui Dan Barbilian — Ion Barbu, Pagini 
inedite, apărut în anul 1981 la Editura Albatros. 

Dan Barbilian a fost unicul copil al Smarandei şi al lui Con- 
stantin Barbilian, judecător de plasă în acei ani, care şi-a exercitat pro- 
fesia în mai multe localităţi din Muscel şi Argeş: Topoloveni, Bălceşti 
(pe Topolog), Stâlpeni şi bineînţeles Câmpulung. După terminarea 
şcolii primare, Dan Barbilian urmează clasa întâi la Liceul 
„I.C. Brătianu“ din Piteşti, iar următoarele trei clase la Gimnaziul 
„Dinicu Golescu“ din Câmpulung. 

Între anii 1910 şi 1914 urmează clasele a V-a şi a VI-a la Liceul 
„Gh. Lazăr“, iar clasa a VII-a şi a VIII-a la Liceul „Mihai Viteazul“ 
din Bucureşti. 

În anul 1914 îşi susține bacalaureatul cu o comisie al cărei 
preşedinte era profesorul Gh. Țiţeica, matematicianul de renume, care 
îl remarcase pe Dan Barbilian de la concursurile şi colaborările aces- 
tuia la Gazeta Matematică. Tot în anul 1914 se înscrie la Facultatea de 
Ştiinţe din Bucureşti. 

Îşi va susţine licenţa în matematici în octombrie 1920. (Între- 
rupsese studiile doi ani cât fusese concentrat în Moldova.) 

Ca urmare a unei recomandări a profesorului Țiţeica, în anul 
1921 pleacă în Germania pentru a-şi pregăti doctoratul la Găttingen. 

Din 1923 îşi va continua pregătirea la Tiibingen, oraş german cu 
vechi tradiţii universitare, unde se afla şi prietenul său, Tudor Vianu. 

În anul 1924 se întoarce în ţară, bolnav şi fără să-şi fi dat docto- 
ratul. După mai bine de un an, timp petrecut mai mult la Giurgiu unde 
tatăl său fusese numit preşedinte la tribunal încă înainte de război, s-a 
căsătorit cu o tânără studentă de origine germană, cunoscută la 

Tiibingen, care va deveni nepreţuita lui soţie Gerda Barbilian şi care 
va avea un rol important în editarea operei sale postume. 

Asistent la catedra de geometrie analitică a profesorului Țiţeica 
din anul 1926, îşi continuă pregătirea pentru doctoratul pe care-l va 
susține la 21 ianuarie 1929, cu teza Reprezentarea canonică a 
adunării funcţiunilor ipereliptice. 

În anul 1932 câştigă prin concurs un post de conferenţiar la ca- 
tedra de matematici elementare şi geometrie descriptivă. 

Din anul 1934, după ce participă la congresele de matematică 
de la Praga şi Pyrmont (Germania), se face cunoscut pe plan european 
şi va fi prezent într-o serie de mari centre universitare. Va conferenţia 
la Universitatea din Hamburg şi la Societatea de Matematică din 
Găttingen (1936), în acelaşi an participând la Congresul de matemati- 
că de la Oslo. 

În 1938 va lua parte la Congresul internaţional de matematică 
de la Baden-Baden. În ţară este socotit drept unul dintre marii mate- 
maticieni ai vremii. În sfârşit, din anul 1942 va fi timp de 15 ani pro- 
fesor la Catedra de algebră. 

Dan Barbilian se numără printre membrii fondatori ai Institutu- 
lui de Matematică al Academiei Române (1948). În anul 1956 
primeşte din partea Academiei Române premiul „Gheorghe Lazăr“ 
pentru volumul Teoria aritmetică a idealelor. În anul următor va par- 
ticipa la Congresul internațional de matematică de la Dresda. 

În 1960 îi apare volumul Grupuri cu operatori şi îşi petrece o 
bună parte din vacanţă în casele Patriarhiei Române de la mănăstirea 
Curtea de Argeș. Cu foarte puţin timp înainte de a se stinge din viaţă, 
a revăzut Câmpulungul, pentru care a avut toată viaţa sentimente cu 
totul aparte. 

Întorcându-ne în timp, vom cerceta, la fel de fugar, cealaltă latură 
a uriaşei sale personalități — poetul. În anul 1918 debutează cu poezia 
Fiinţa (ulterior o va intitula Elan), în revista lui Al. Macedonski, Life- 
ratorul. În anul următor, 1919, îi prezintă lui Lovinescu un grupaj de 
poezii care sunt bine primite de maestru şi publicate în Sburătorul din 
6 decembrie sub pseudonimul lon Barbu. 

În 1921 debutează editorial, pe când se afla în Germania, cu 
volumul După melci, ilustrat de M. Teişanu. Surpriza pregătită de pri- 

etenul său Tudor Vianu n-a fost nici pe departe cea scontată. Ion 
Barbu a dezavuat tipăritura, pentru motivul că el nu scrisese o carte 
pentru copii, aşa cum o văzuse ilustratorul. (Ajunsă azi o mare raritate, 
Biblioteca judeţeană Argeş are un exemplar al acestei ediţii din cele 
câteva care mai există.) 

Întors din Germania, va continua să colaboreze la Sburătorul, 
dar va publica şi în alte reviste: Contemporanul, Cetatea literară, Re- 
vista nouă, Viaţa literară, Ideea europeană. În aceasta din urmă va 
publica pamfletele Poerica d-lui Arghezi şi Evoluţia poeziei lirice 
după E. Lovinescu (1927). 

În anul 1930, la Cultura Naţională îi va apărea volumul Joc se- 
cund, care s-a bucurat de aprecierile elogioase ale unora dintre cele 
mai autorizate personalităţi ale momentului, cum au fost: George 
Călinescu, Şerban Cioculescu, Pompiliu Constantinescu, Tudor Vianu, 
Al. Philippide, Al. Rosetti. 

În anul următor, 1931, prefațează volumul lui Dan Botta, 
Eulalii. lon Barbu apreciază textul acesta, pe care îl semnează la înce- 
putul cărții prietenului său, drept „cea mai bună pagină ce-am scris“. 

S-a bucurat încă din timpul vieţii, în ciuda manevrelor politice 
şi de culise, de respectul unanim al marilor matematicieni şi al 
studenților străluciți din generaţia lui Solomon Marcus, precum şi de 
stima binemeritată a celor mai autorizați critici şi istorici literari. 

După moartea sa, atât opera matematică, cât şi cea literară, au 
cunoscut ediţii bine îngrijite. Aceasta din urmă a avut printre editori 
nume ca Al. Rosetti, Liviu Călin, Dinu Pillat, Romulus Vulpescu şi 
alții. 

Este de datoria mea să semnalez aici că volumul de Pagini ine- 
dite, prefaţat de acad. Gheorghe Mihoc şi îngrijit de Gerda Barbilian, 
V. Protopopescu şi Viorel Gh. Vodă, l-a avut referent ştiinţific pe 
dr. docent Marius losifescu, piteştean de origine, astăzi membru al 
Academiei Române. 

Faptul că în Academia Română este primit post-mortem, nu tre- 
buie să ne mire, cazul nu e singular. Aceeaşi soartă a avut-o şi Eugen 
Lovinescu. S-a făcut totuşi un act de dreptate, pentru care noi, cei care 
trăim aici de unde a plecat Dan Barbilian — lon Barbu —, suntem 
profund recunoscători. 

Marius losifescu 


(n. 12 august 1936, Piteşti) 
În martie 1991 membru corespondent al Academiei 
Române, iar din 24 noiembrie 2000 membru titular; 
vicepreşedinte al Academiei Române din anul 2002 


Născut într-un mediu intelectual, după terminarea şcolii ele- 
mentare a urmat clasele Liceului „N. Bălcescu“, (avându-l profesor de 
matematică pe Dumitru Mihalaşcu), unde a fost în toți anii şef 
de promoție. Elev supradotat, a fost cel mai bun din clasă la toate ma- 
teriile, dintr-o clasă de 36 de elevi, dintre care 34 au absolvit diferite 
forme de învățământ superior. 

În anii 1952-1954 era unul din voleibaliştii redutabili din echipa 
liceului şi cânta la vioară în orchestra profesorului Constantin Albu. 

Absolvind liceul în 1954, în acelaşi an a început cursurile 
Facultăţii de Matematică a Universităţii din Bucureşti, pe care le-a 
terminat în 1959. 

La sfârşitul anului 1963 şi-a trecut doctoratul în matematici la 
Universitatea din Bucureşti, iar în decembrie 1969 a devenit doctor 
docent în ştiinţe al aceleiaşi universități. 

La 33 de ani era nu numai un matematician consacrat, ci şi un 
nume în matematicile româneşti, colaborator apropiat al lui Octav 
Onicescu şi Gheorghe Mihoc, autor al unor cărți şi studii de mare va- 
loare, publicate în ţară şi străinătate, în sfârşit, laureat al Academiei 
Române. (În 1965 premiul „Gheorghe Lazăr“ pentru contribuţii la teo- 
ria sistemelor aleatoare cu legături complete. În 1972 va primi un al 
doilea premiu „Gheorghe Lazăr“ din partea Academiei Române, pen- 
tru contribuţii aduse la teoria proceselor stochastice care apar în biolo- 
gie şi medicină.) 

După primii paşi în învățământul universitar s-a dedicat 
cercetării, cu precădere în domeniul statisticii matematice. 

Din anul 1976 este directorul Centrului de Statistică Matemati- 
că, centru care din 1990 este al Academiei Române. 

În noiembrie 1970 a fost ales membru al Institutului 
Internaţional de Statistică. În 1971 a primit de la Churchill College, 

din Cambridge, titlul de „Overseas Fellow“ (acordat pentru prima dată 
unui matematician român). În 1975 a primit medalia de bronz a 
Universităţii din Helsinki. 

Pentru activitatea desfăşurată ca profesor invitat la Universita- 
tea Sorbona, între anii 1974 şi 1991, pentru valoarea conferințelor 
ţinute în învățământul universitar parizian şi pentru contribuția deose- 
bită adusă în cadrul proiectului „Matarom“ (Matematici aplicate pen- 
tru România), printr-un decret din 16 iulie 1993, primul-ministru al 
Republicii Franceze l-a numit pe Marius losifescu „Chevalier dans 
'Ordre des Palmes Academiques“. 

În afara universităţilor pariziene a mai fost invitat să țină cursuri 
la Universitatea din Mainz în 1977-1978, la Universitatea din 
Frankfurt pe Main în 1979-1980, la Universitatea din Bonn în 1961- 
1982 şi la Universitatea din Melbourne, în 1991. 

Este membru al unor societăți internaționale cum sunt: 
Bernoulli Society for Mathematical Statistics and Probability şi 
Biometric Society, din conducerile cărora a făcut parte. 

Face, de asemenea, parte din colegiile de redacție ale unor peri- 
odice de specialitate care apar pe plan intern sau internațional. 

Din anul 1971 este conducător de doctorat, timp în care apro- 
ximativ 25 de doctoranzi au obţinut titlul sub conducerea sa. 

Tot mai cunoscut pe plan internațional în ultimii 30 de ani, 
Marius losifescu a fost invitat să prezinte expuneri la conferințele 
internaţionale organizate la: Budapesta (1972), Vilnius (1973, 1977, 
1981, 1985, 1989), Varna (1978), Praga (1978, 1986), Varşovia (1981, 
1990), Salonic (1987), Olsztyn (1988), Palermo (1988), Uppsala 
(1990), Amsterdam (1993), Paris (1994) etc., etc. 

De asemenea, a conferenţiat în universităţile din: Moscova, 
Varşovia, Viena, Cambridge, Oxford, Paris, Bonn, Braunschweig şi 
Duisburg, Frankfurt pe Main, Heidelberg, Mainz, Diisseldorf, 
Miinchen, Londra, Manchester, Salonik, Gâteborg, Stockholm, 
Uppsala, Florența şi Pisa, Cracovia, Canbera, Melbourne şi Sidney, 
Clermont-Ferand, Nancy, Lille ş.a. (la unele de câte două sau mai 
multe ori). 

A publicat singur sau în colaborare 13 volume din diverse do- 
menii ale matematicii, totalizând 4400 de pagini şi peste 100 de studii, 

dintre care o bună parte au apărut în volume de studii şi comunicări în 
străinătate. 

Primirea lui Marius losifescu în Academia Română, ca membru 
corespondent şi apoi titular, este un act de dreptate care ar fi trebuit să 
i se facă de mult savantului de origine argeşeană. 

Putem afirma că şi în domeniul matematicilor judeţul nostru 
ocupă un loc de frunte în spiritualitatea românească, pentru că nu este 
puţin lucru să fi dat trei academicieni cum au fost Gheorghe 
Marinescu şi Dan Barbilian, la care se adaugă şi Marius losifescu, re- 
prezentant de seamă al şcolii matematice româneşti de azi. 


Eugen Proca 


(n. 12 ianuarie 1927, Godeni, județul Argeş) 
Membru de onoare al Academiei Române 
din 10 noiembrie 1992 


I-a dat Dumnezeu Muscelului — cu un teritoriu mic printre fos- 
tele judeţe ale României — un număr foarte mare de minți strălucite 
care s-au impus cu autoritate în cultura românească. 

Enumerând numai o anumită categorie dintre acestea, profesorii 
universitari, de la Constantin Gogu, care se stinge din viaţă în 1897, 
până la Eugen Proca, universitarul şi savantul cu care suntem contem- 
porani, vom întâlni nume ca: Ion Nanu-Muscel, Constantin I. Parhon, 
Jon Tutuc, George Oprescu, Istrate Micescu, Christian Musceleanu, 
Victor Slăvescu, I.C. Petrescu, Dan Barbilian, Dan Simonescu, Con- 
stantin Baraschi, Nicolae Cernescu, Justin Moisescu (fost rector al 
Institutului Teologic din Bucureşti, înainte de a fi mitropolitul Moldo- 
vei şi apoi Patriarh al României), Valerian Popescu, Aurel Mareş, 
Benedict Gheorghescu, Laurenţiu Mircea Popescu, rectorul Universi- 
tăţii de Medicină şi Farmacie „Carol Davila“ după 1992, Ion 
Dumitrache, care din anul 2000 este rectorul Universităţii Politehnice 
din Bucureşti (şi alţii, cărora le cer iertare că n-au apărut aici, din cau- 
za neştiinţei mele). 

Dintre cei enumerați mai sus, un număr de 10 au păşit în Aca- 
demia Română, printre nemuritorii acestui neam (alături de care tre- 
buie trecuţi şi fraţii Ionel şi Vintilă Brătianu, născuţi la Florica, tot în 
fostul județ Muscel). 

Ca medic, Eugen Proca se alătură în Academia Română lui 
Constantin I. Parhon şi Valerian Popescu. 

S-a născut în comuna Godeni, cunoscută în bazinul carbonifer 
al Muscelului prin exploatarea de lignit de aici. 

După ce şi-a făcut studiile primare în sat, între 1937 şi 1945 a 
urmat clasele Liceului „Dinicu Golescu“ din Câmpulung, iar între 
1945 şi 1951 cursurile Facultăţii de Medicină din Bucureşti. 

În anul 1957 şi-a susţinut doctoratul în ştiinţe medicale la In- 
stitutul Medico-Farmaceutic Bucureşti cu teza Insuficiența renală 
acută. A efectuat studii ştiinţifice în Anglia, la Londra şi Leeds (1963- 
1964), şi în S.U.A, la Boston (1968). 

Intrat în învățământul universitar, a fost asistent în anii 1967- 
1971, conferenţiar în anii 1971-1973 şi, în sfârşit, din 1973, profesor 
de clinică urologică la Bucureşti. A fost unul dintre studenții şi apoi 
subalternii preferaţi ai profesorului Theodor Burghele, creatorul şcolii 
bucureştene de urologie. De altfel, într-una dintre lucrările fundamen- 
tale ale profesorului Proca, Diagnosticul cancerului de prostată, a 
cărei prefaţă a scris-o prof. Th. Burghele, găsim interesante aprecieri 
ale prefațatorului: „Lucrare foarte grea, impunând un perfect 
cunoscător al problemei abordate, un desăvârşit clinician, bazat pe o 
experiență proprie, bogată, un foarte bun specialist urolog. 

Aceste criterii m-au făcut să-l rog pe E. Proca, vechiul şi bunul 
meu colaborator, să-şi asume această sarcina. El a dus-o la îndeplinire; 
eram, de altfel, perfect convins de aceasta, şi astăzi îmi face o deose- 
bită bucurie să văd că nu m-am înşelat în alegerea mea. 

Este vorba de o lucrare care ne interesează pe toţi, care 
evidenţiază calităţile deosebite cu care este dotat autorul ei şi care-l 
situează, pe drept cuvânt şi pe netăgăduit merit, pe poziţia de şef al 
şcolii de urologie din învățământul postuniversitar“. 

Aceste aprecieri, făcute de un savant de talia lui Theodor 
Burghele (fost preşedinte al Academiei Române în anii 1976-1977), 
fac gratuite orice alte aprecieri. 

Între anii 1976 şi 1978 profesorul Eugen Proca a fost rectorul 
I.M.F. Bucureşti, iar din 1978 şi până în 1983, ministru al sănătății, 
calitate în care s-a remarcat ca bun organizator, printre altele şi în do- 
meniul activităților preventive. 

Cunoscut în lumea medicală internaţională, este membru al 
unor societăți de chirurgie şi urologie din Europa şi S.U.A. 

Din anul 1980 face transplanturi de rinichi (primele în acest 
domeniu la noi în ţară) şi se numără printre primii chirurgi români ca- 
re au folosit bisturiul cu laser şi pe care continuă să-l folosească cu 
mare succes în cadrul Clinicii de urologie de la spitalul Fundeni. 

Este autorul unui mare număr de lucrări, proprii sau în colabo- 
rare. Din anul 1983 a început să apară, sub redacţia profesorului Eu- 
gen Proca, monumentalul Tratat de patologie chirurgicală, ajuns la 
volumul opt. 

Primirea, în anul 1992, ca membru de onoare în Academia Ro- 
mână, este un act pe care savantul îl merita mai de mult, iar pentru 
înaltul forum ştiinţific, un act pe deplin benefic. 


„Dan Simonescu 


(Câmpulung, 11 decembrie 1902 - Bucureşti, 11 martie 1993) 
Membru de onoare al Academiei Române 
din 11 decembrie 1992 


Revista Calende a găzduit în numărul său din luna februarie 
articolul închinat lui Ion I.C. Brătianu, membru de onoare al Acade- 
miei din 1927. 

Cronologic, ar fi urmat Vintilă I.C. Brătianu, dar pe 1] martie, 
în ziua când împlinea 90 de ani şi trei luni, a trecut „în lumea 
drepţilor“ cărturarul Dan Simonescu, cel care a slujit cu un nețărmurit 
devotament, de-a lungul a 65 de ani, cultura românească, în general, şi 
istoria literaturii române vechi, în special. 

În paginile revistei Calende va rămâne încadrat de frații Ionel 
şi Vintilă Brătianu, toţi trei membri de onoare ai Academiei Române 

şi fii ai Muscelului legendar, care au avut o contribuţie atât de sub- 
stanțială la spiritualitatea românească. 

Născut într-o familie cu 17 copii, Dan Simonescu îşi petrece 
copilăria în oraşul scăldat de apa cristalină a Râului Târgului şi 
presărat cu numeroase monumente istorice, unele din timpul primilor 
Basarabi, care au avut aici scaun voievodal şi care i-au lăsat Câmpu- 
lungului blazon de oraş domnesc. 

Încă de pe băncile Liceului „Dinicu Golescu“ este atras de viaţa 
culturală a oraşului, susţinută de intelectuali de elită, provenind mai 
ales din rândul numeroşilor profesori şi preoți, care vor sădi de timpu- 
riu în sufletul tânărului Dan Simonescu dragostea pentru trecutul 
oraşului natal, care mai avea încă perioade şi fapte mai puţin cunos- 
cute. 

Între 1921 şi 1925 a urmat cursurile Facultăţii de Litere din 
Bucureşti, unde a avut printre profesori câțiva savanți de valoare 
mondială cum au fost: Nicolae Iorga, Vasile Pârvan, Ov. Densusianu. 

Cei care l-au atras însă în mod hotărâtor şi i-au canalizat intere- 
sul spre bibliografia şi istoria literaturii române vechi au fost marii 
cărturari lon Bianu şi Nicolae Cartojan, alături de care a lucrat şi 
cărora le-a dus mai departe preocupările cu statornică devoțiune până 
la sfârşitul vieţii. 

Opera lui Dan Simonescu se compune din peste 800 de lucrări 
apărute în volum, reviste de studii şi cercetări, în presa literară sau de 
specialitate. A scris cursuri universitare şi manuale şcolare (o parte din- 
tre acestea în colaborare). Cunoscător profund al cerințelor editoriale, a 
îngrijit o serie întreagă de ediţii — unele critice, altele comentate —, a 
scris studii introductive, prefețe, postfeţe, tabele cronologice, biblio- 
grafii adnotate, note bibliografice, interviuri, recenzii etc. 

Dintre lucrările sale fundamentale amintim contribuția la Bibli- 
ografia românească veche (fasciculele 4-8 din vol. III), în colaborare 
cu lon Bianu (1936), volumul IV, pe care l-a scris singur şi care 
conţine descrierea a 491 de cărţi ce n-au fost cuprinse în volumele 
I-III (1944); Literatura română de ceremonial. Cronica lui 
Ghiorgachi. 1762. Studiu şi text (1939). 

Pentru această lucrare, care fusese teza sa de doctorat susținută 
în 1938 şi apreciată cu Summa cum laudae, a trebuit să facă cercetări 

şi studii de documentare la Atena, Constantinopol şi Paris. Unică în 
cultura românească, teza lui Dan Simonescu este de notorietate euro- 
peană privind epoca fanariotă şi ceremonialul bizantin. 

Dan Simonescu are de asemenea contribuții fundamentale la 
cunoaşterea operei lui Mihail Kogălniceanu, a cronicarilor munteni, a 
operei lui C.D. Aricescu şi a vieții şi operei folcloristului Constantin 
Rădulescu-Codin. 

O altă latură majoră a personalităţii lui Dan Simonescu este 
aceea de ctitor al biblioteconomiei româneşti moderne şi în acelaşi 
timp al învățământului biblioteconomic. 

În anul 1962 i se conferă titlul de doctor docent în ştiinţe filolo-. 
gice, iar din anul 1965 a fost membru al Uniunii Scriitorilor. A repre- 
zentat bibliotecile din ţara noastră la mai multe congrese internaţio- 
nale. 

Profesor universitar la laşi şi la Bucureşti, Dan Simonescu a 
fost întotdeauna cu sufletul lângă oamenii şi locurile de unde a plecat. 

Personal am avut şansa să mă număr printre cunoştinţele sale. 
Mi-a scris bucuros prefața la volumul Argeşeni în spiritualitatea ro- 
mânească, apărut în 1980, şi a fost de mai multe ori oaspetele Biblio- 
tecii Judeţene Argeş. 

Dar cea mai mare şansă a mea a fost aceea de a mă afla, împre- 
ună cu alți admiratori ai ilustrului cărturar, la 11 decembrie 1992, în 
casa din str. Icoanei nr. 105 A, în ziua când împlinea 90 de ani şi când 
preşedintele Academiei Române i-a comunicat că în şedinţa ce încă nu 
se terminase, fusese ales membru de onoare al acestei înalte instituții 
ştiinţifice. 

Titlul nobiliar cu care fusese încununat marele cărturar ne-a 
cinstit pe toți cei de faţă, care am sărbătorit cel de al doilea eveniment 
al zilei cu lacrimi de bucurie. 

Prin opera sa trainică, academicianul Dan Simonescu a intrat în 
istorie, învingând timpul şi putând să trăiască mai departe alături de 
noi, cei care l-am iubit, şi de generaţiile care vor urma. 

În încheierea acestui medalion, voi reproduce ultimul articol pe 
care l-a semnat Dan Simonescu şi care a apărut în Agenda culturală a 
municipiului Bucureşti pe săptămâna 15-21 martie 1993, deci după 
încetarea sa din viață: 

„Universitatea. 

Eram copil, la Câmpulung, când mi-a adus tatăl meu o carte cu 
poze. Acolo am văzut, pentru prima oară, palatul Universităţii din 
Bucureşti. N-aş putea spune că m-a fermecat. Mai văzusem, în 
ilustraţii, şi alte palate, mai vechi şi celebre, dar acesta a avut asupra 
mea un efect neobişnuit. 

Am ştiut, de cum am văzut fotografia, că va avea un rol în viaţa 
mea. Imediat i-am spus tatii, cu naivitate, că aici voi învăţa eu când 
voi fi mare. 

Mi-a ajutat Dumnezeu mai mult decât am sperat. Universitatea 
din visurile copilăriei a fost leagănul tinereţii mele. A fost clădirea 
bucureşteană care m-a impresionat cel mai mult. 

| „Dar nu numai palatul aflat în inima oraşului, lângă statuia lui 
Mihai Viteazul, lângă monumentul lui Heliade şi acela al lui Spiru 
Haret, ci mai ales biblioteca de la etajul întâi, mai ales marii profesori 
pe care mi-a fost dat să-i am. Cei de azi nu-şi pot închipui ce însemna 
pe atunci Universitatea. Avea un prestigiu la fel de mare ca şi Acade- 
mia şi ca Ateneul; erau trei instituţii complementare, în care oficiau 
mai toți marii oameni ai neamului şi ai vremii. 

de Am fost unul dintre privilegiații care i-au ascultat şi un norocos 
căci n-am fost numai student, la Universitatea la care am visat, PE 
mai târziu am funcţionat şi ca profesor, urmând înaintaşilor pe care 
i-am admirat. 


acad. Dan Simonescu“. 


Laurenţiu Mircea Popescu 


(n. 15 aprilie 1944, Câmpulung-Muscel) 
Medic, profesor universitar. 
Membru corespondent al Academiei Române din 1995. 
Membru titular al Academiei Române din 2001 


După absolvirea Colegiului Naţional „Gheorghe Lazăr“ din 
Bucureşti (1957-1961), urmează Facultatea de Medicină generală din 

1.M.F. Bucureşti (1961-1967), unde a fost şef de promoție. Grija pen- 
tru o pregătire solidă l-a preocupat tot timpul. Aşa se şi face că la nu- 
mai 28 de ani, în 1972, era doctor în ştiinţe medicale. 

În învățământul universitar a avansat astfel: 1971-1979 — asis- 
tent, 1979-1990 — şef de lucrări, 1990-1992 — conferenţiar, din 1992 — 
profesor la Catedra de Biologie Celulară şi Histologie de la Facultatea 
de Medicină a Universităţii de Medicină şi Farmacie „Carol Davila“ 
din Bucureşti. 

"Din anul 1992 este rectorul acestei Universităţi, iar din 1993 
este directorul Institutului de Patologie „Victor Babeş. 

Pentru activitatea sa prodigioasă materializată în sute de con- 
ferinţe, comunicări ştiinţifice, articole în reviste de specialitate, cărți, 
tratate şi cursuri universitare, a fost cooptat ca membru într-o serie de 
societăţi ştiinţifice internaţionale, cum sunt: European Cell Biology 
Organization, 1974; American Association for the Advancement of 
Science, 1977; European Society for Muscle Research, 1979; The 
New York Academy of Sciences, 1980; The American Society for 
Cell Biology, 1982; Microbial Analysis Society, 1982; European 
Membrane Club; European Muscle Club, 1984; Confederation of 
Chivalry, 1988; International Committee of Histochemistry and 
Cytochemistry, 1990; International Society for Analytical Cytology, 
1992; The Calcium Club, 1993; The American Biographical Institute 
Research Association Life Fellow (membru pe viață), 1995. 

Din anul 1995 este membru de onoare al Academiei de Ştiinţe 
Medicale a Poloniei, din anul 1998 este membru al Academiei Inter- 
naţionale „Albert Schweitzer“ din Elveţia, iar din anul 2001 este 
membru al Academiei Internaţionale pentru Studiul Cordului (din 
S.U.A.). 

În anul 1985 a primit Premiul „Victor Babeş“ al Academiei 
Române. 

În anul 1993 a primit Medalia de Argint a Academiei din Paris 
— Universitatea „Rene Descartes“. 

În anul 2001 a primit Medalia de Merit a Societății 
Internaţionale pentru Studiul Cordului. 

În anul 2002 a primit Premiul pentru cea mai bună carte de 
specialitate acordat de Colegiul Medicilor din România. 

A primit titlul de Doctor honoris causa al unor universităţi: 
Universitatea din Caserta — Italia (1996), Universitatea din Oradea 
(1998), Universitatea din Sibiu (2001), Institutul Paulescu din 
Bucureşti (2002). 

Dintre numărul mare de lucrări publicate, 75 sunt publicate în 
străinătate, iar dintre comunicări, un număr de 40 au fost de asemenea 
publicate în străinătate. 

Dintre lucrările sale, vom prezenta o listă selectivă, în ordine 
cronologică: Experientia (Elveţia, 1970); Experimental Cell Research 
(Suedia, 1971, 1973); Cel] and Tissue Research (Germania, 1971, 
1974); Journal of Cell Biology (S.U.A., 1975); Studia Biophysica 
(Germania, 1974); Drug Research (Germania, 1976), Joumal of Mo- 
lecular and Cellular Cardiology (S.U.A., 1978); Cell Calcium (An- 
glia, 1983, 1984); Biochemical Pharmacology (Belgia, 1985); Euro- 
pean Journal of Pharmacology (Olanda, 1985, 1986, 1987); Biosci- 
ence Reports (Anglia, 1985, 1987, 1989); Acta Histochemica et Cyto- 
Chemica (Japonia, 1971, 1988); Biochemical and Biophysical 
Research Communications (S.U.A., 1988, 1991); Molecular Brain 
Research (S.U.A., 1988), FEBS Letters (Anglia, 1990, 1991); Ameri- 
can Journal of Physiolozy (1991, 1997); Biochimica et Biophysica 
Acta (Olanda, 1992, 1995), Annals of the New York Academy of 
Sciences (1994, 1996); Journal of Neurochemistry Research (S.U.A., 
2001); Peptides (S.U.A. 2001); Haematologia (2002) etc. 

Aceste publicaţii au fost citate de aproximativ 800 de ori în jur- 
nale ştiinţifice şi de 200 de ori în cărți de specialitate — Science 
Citation Index. 

Dintre cărţile apărute în ţara noastră enumerăm: primul A7las co- 
lor de IHistologie din România, Editura Medicală, Bucureşti, 1996; Imu- 
nologia Medicală, Editura Universitară Carol Davila, 1998; Dicţionar 
de Imunologie Medicală, Editura Universitară Carol Davila, 2002. 

A conferenţiat în 10 ţări, printre care: S.U.A., Anglia, Franța, 
Germania, Japonia, Belgia, Olanda, Austria şi în 35 de universităţi 
dintre cele mai importante, cum sunt cele din: Oxford, Harward, 
London, Paris, Heidelberg, Wurtzburg, Tokyo, Nagoya, Leiden, 
Leuvan, Stanford, Yale, Chicago, Pennsylvania, Connecticut, Suny at 
Stony Brook, Columbia, N.Y. Rutgers, N.J. Bordeaux. 

Paralel cu activitatea ştiinţifică şi universitară, desfășoară o im- 
portantă activitate socială. Este senator în Parlamentul României, unde 
este membru în comisia de sănătate. 

Este de asemenea membru în Comitetul O.S.C.E. al Parlamen- 
tului. Desfăşoară şi o intensă activitate editorială. 


N.B. În ziua de 23 decembrie 2002, academicianul Laurenţiu 
Mircea Popescu a primit Ordinul Naţional „Serviciul Credincios“, 
gradul de comandor. 


Gheorghe Păun 


(n. 6 decembrie 1950, Cicăneşti) 
Membru corespondent al Academiei Române 
din 24 octombrie 1997 


După terminarea şcolii generale din comuna natală, urmează 
cursurile Liceului „Vlaicu-Vodă“ din Curtea de Argeş. În anul 1974 a 
absolvit Facultatea de Matematică a Universităţii Bucureşti, iar în 
1977, adică la 27 de ani, obținea doctoratul în matematică, sub condu- 
cerea profesorului Solomon Marcus, cu teza Simularea unor procese 
economice cu ajutorul teoriei limbajelor formale. 

Între 1974 şi 1994 a fost analist sau cercetător principal, în cea 
mai mare parte din aceşti ani la Universitatea din Bucureşti. În august 
1994 a fost numit cercetător principal 1 la Institutul de Matematică al 
Academiei Române. 

În întreaga perioadă de care am amintit (1974-1994) a publicat 
mai multe lucrări în volum şi un număr mare de articole de specialitate 
în ţară sau în străinătate. Aşa se face că în anul 1983 a primit premiul 
„Gheorghe Lazăr“ al Academiei Române, pentru cărți publicate în 
1981, iar în 1994, a primit în capitala Austriei premiul „The Best 


Paper Award“. 

| Până în anul 2000 a publicat în limba română cinci monografii 

de informatică teoretică şi patru în limba engleză, unele dintre acestea 
însă în colaborare. 

A publicat aproximativ 250 de articole de informatică teoretică 


şi este citat în peste 1100 de lucrări ale unor autori români şi străini, 


cei mai mulți dintre ei fiind cunoscuţi pe plan mondial. 

i tie Din anul 1990 este conducător de doctorat în specialitatea „Teo- 
ria limbajelor formale“. A participat cu comunicări la peste 60 de 
conferințe internaţionale. Este membru al Societăţii Americane de 
Matematică şi al Societăților române de Matematică şi Informatică. 
Din anul 1991 este membru al Consiliului de conducere al Asociaţiei 
Europene de Informatică Teoretică. | 

Din anul 1998 este Doctor honoris causa şi membru de onoare 
al Academiei Internaţionale de Informatizare de pe lângă O.N.U. fili- 
ala Chişinău. 

Printre premiile acordate se numără şi cel al revistei Argeş. Din 
1999 este Cetăţean de Onoare al municipiului Curtea de Argeş. 

In Dicţionarul membrilor Academiei Române, ediţia a II-a, în- 
tocmit de dr. Dorina Rusu şi apărut în 1999, îi sunt menţionate 
următoarele lucrări publicate: * Mecanisme generative ale proceselor 
economice (1980); * Gramatici contextuale (1982); * Probleme actu- 
7 se vara limbajelor formale (1984); * Paradoxurile clasamentelor 
2 Din anul 1984 este membru al Uniunii Scriitorilor din România. 
[i semnalăm romanele: O mie nouă sute nouăzeci şi patru (Ed. Ecce 
Homo, Bucureşti, 1993), care a fost tradus şi în limba engleză, Oglinzi 
mişcătoare (Ed. Scripta, Bucureşti, 1994), Hotel Anghila (Ed. Scripta. 
Bucureşti, 1994). | 

. Se înscrie printre cei mai importanți matematicieni din cultura 
românească şi este cel de-al patrulea argeşean primit în Academia 
Română ca matematician, după Gheorghe Marinescu, Dan Barbilian 
(Ion Barbu) şi Marius losifescu. 

In numărul din 20 august 2003 al cotidianului Argeșul, se 
vorbeşte despre „Al 3-lea Simpozion Internaţional de Calculatoare 
Biologice la Curtea de Argeş“. 

Vom reproduce informaţia în întregime, pentru că este legată de 
activitatea academicianului Gheorghe Păun: 


„Un tânăr academician argeşean lucrează 
la calculatorul viitorului 


Ieri, la Casa Armatei din Curtea de Argeş s-au deschis lucrările 
celui de-al treilea Simpozion Internaţional de Calculatoare Biologice, 
iniţiat de academicianul argeşean Gh. Păun şi organizat de Institutul 
de Matematică al Academiei Române, Universitatea Milano-Bicocca 
din Italia şi Colegiul Naţional „Vlaicu-Vodă“. Lucrările simpozionului 
se desfăşoară până la 23 august, reunind nume de primă mână ale 
matematicii, informaticii şi biologiei româneşti şi din lume (Italia, 
Franţa, Spania, India). 

Povestea acestei reuniuni este extrem de simplă. 

A fost să fie un argeşean, Gheorghe Păun, care a uimit lumea 
prin inteligenţa pusă în joc la rezolvarea marilor probleme ale mate- 
maticii. De la algoritmi la go, de la informatică la proza S.F. — totul i-a 
reuşit acestui om încă de tânăr. Dovadă şi alegerea sa în Academia 
Română la o vârstă la care alţi savanţi nici nu visează să ajungă printre 
«nemuritori». ; 

Tot «navigând» printre «sferele paralele», Gh. Păun a descope- 
rit, într-o bună zi a anului 1998, un model original de calcul, denumit 
«P. System» după numele său, inspirat din structura şi funcționarea 
celulei vii. Un model ce poate fi aplicat într-un domeniu ce ţine de 
viitor, cel al calculatoarelor biologice. Ideea savantului argeşean a 
făcut ocolul lumii, astfel încât, în anul 2000, în Curtea de Argeş 
(tânărul academician nu a uitat de unde a plecat şi unde a învăţat carte) 
se organiza primul Simpozion Internaţional de Calculatoare Biologice. 

Astăzi există deja peste 200 de studii scrise în lume pe această 
temă, o bună parte din acestea fiind prezentate la Curtea de Argeş. 

De altfel, zilele trecute, academicianului Păun i-a apărut un tra- 
tat despre acest domeniu revoluţionar, «Membrane Computing», la 
Editura «Spranger Verlag» din Germania. 

eri, în deschiderea simpozionului, au vorbit despre «calculatoa- 
rele vii» J.P. Banatre, academicianul Solomon Marcus, savanții ro- 

mâni |. Ardelean, A. Popescu, A. Profir, E. Boian, C-tin Ciobanu, 
B. Tănasă, D. Dumitriu, Dumitru Huzum şi G. Moruz. 

Astăzi, vor conferenţia savanții P. Frisco, R. Freund, 
M. Oswald, P. Sosik, H.J. Hoogeboom, E. Csuhai-Varju, Gh. Păun, 
T. Bălănescu, M. Gheorghe, F. Ipate, M. Ionescu ş.a. 

Academicianul Păun ne declara ieri, într-o pauză de cafea: 
«Subiectul calculatoarelor biologice ţine de informatica teoretică, 
inspiraţia venind dinspre biologie, în încercarea de a realiza un calcu- 
lator al viitorului care să fie pe baze vii, de biomolecule. 

Deocamdată, din punct de vedere teoretic, calculatoarele biolo- 
gice pot spune că s-au dezvoltat mult. Ca teorie, repet, întrucât nu 
există încă implementări experimentale. În definitiv, nici nu trebuie 
neapărat, cercetările conducând în multe direcţii de lucru importante. 
Totul este să putem controla o celulă astfel încât să o punem să calcu- 
leze cum vrem noi, să dea, dacă îi comandăm 7 ori 7, atât cât face, şi 
nu radical din 7!» 


Vasile Tonoiu 


(n. 3 februarie 1941, Corbeni, judeţul Argeş) 
Filosof român. Membru corespondent al Academiei Române 
din 24 octombrie 1997, membru titular din 21 iulie 2003 


Studii liceale la Curtea de Argeş şi universitare (Facultatea de 
Filosofie) la Bucureşti, unde în 1971 a obţinut titlul de doctor în 
filosofie. A fost preparator (1962-1965), asistent (1965-1968), lector 
(1968-1989) şi profesor (din 1990) la Universitatea din Bucureşti, 
predând cursuri de filosofie generală, filosofia ştiinţei şi metafilosofie. 

A desfăşurat şi desfăşoară o susținută activitate ştiinţifică, cu 
precădere în domeniile filosofiei ştiinţei, ontologiei şi hermeneuticii, 
tratate pe larg în peste 50 de lucrări şi studii, între care: Idoneismul, 
filosofie a deschiderii (1972), în care a încercat, pentru prima oară în 
România, reconstituirea cvasimonografică şi după o topică originală 
unei orientări epistemologice moderne, inaugurată de filosoful 

elveţian F. Gonseth; Dialectică şi relativism (1978), o încercare de 
elaborare a ideii de referenţial ca mediator al celor mai variate puneri 
în situație ale omului; Spiritul ştiinţific modern în viziunea lui 
G. Bachelard (1974), în care se apleacă asupra unor teme de fenome- 
nologie şi psihanaliză ale spiritului ştiinţific modern, mai puţin famili- 
are epistemologilor de formaţie logic-lingvistică; Ontologii arhaice în 
actualitate (1989), un demers reflexiv-hermeneutic original de înscrie- 
re şi valorizare a mentalităţii mitico-religioase în câmpul modernității 
ştiinţifice şi filosofice; Omul dialogal (1995) ş.a. 

Este autorul antologiilor Gaston Bachelard. Dialectica spiritu- 
lui ştiinţific modern (2 vol., 1986) şi F. Gonseth. Filosofia deschisă Q 
vol., 1995), precum şi al traducerii lucrărilor Experiența microfizică şi 
gândirea umană de Ştefan Lupaşcu (1992); Eseuri de hermeneutică 
de Paul Ricoeur (1993); Dezvrăjirea lumii de M. Gauchet (1993). 

Membru fondator al Asociaţiei de Filosofie „F. Gonseth“ (din 
1970); a fost distins cu Premiul „Vasile Conta“ al Academiei Române 
(1972). 


N.B. Acest portret a fost preluat ad lirteram din volumul Mem- 
brii Academiei Române. Dicţionar de dr. Dorina N. Rusu, Editura 
Academiei Române, Bucureşti, 1999, pag. 530. 


Horia Dan Mazilu 


(n. 20 aprilie 1943, Piteşti) 
Istoric literar, profesor universitar. Membru corespondent 
al Academiei Române din 29 noiembrie 2001 


După terminarea cursului primar şi a celui gimnazial, între 1957 
şi 1961 a fost elevul Liceului „Nicolae Bălcescu“ din Piteşti, azi Cole- 
giul Naţional „I.C. Brătianu“. 

Între anii 1961 şi 1966 a fost studentul Facultăţii de Filologie de 
la Universitatea din Bucureşti, unde în anul 1972 şi-a luat şi doctora- 
tul. Între anii 1967 şi 1970 a fost preparator la Catedra de Limbi Slave 

a Facultăţii de Filologie din Universitatea Bucureşti. Între 1970 şi 
1975 a fost asistent universitar la aceeaşi catedră. 

Între 1972 şi 1974 a fost lector de limba şi literatura română la 
Universitatea din Sofia, Bulgaria. Între 1975 şi 1983 a fost lector uni- 
versitar la Catedra de Limbi Slave a Facultăţii de Filologie din Uni- 
versitatea bucureşteană. 

În următorii şapte ani, 1983-1990, a fost conferenţiar universitar 
la Catedra de Istorie a Literaturii Române din cadrul Facultăţii de Li- 
tere. În anul 1993 a fost profesor-invitat al Institutului de Romanistică 
de la Universitatea din Viena, Austria. 

Din anul 1991 este profesor universitar la Catedra de Istoria 
Literaturii Române a Facultăţii de Litere de la Universitatea Bucureşti, 
unde, din anul 1994, este şi decan. 

În toţi aceşti ani, în care a urcat treptele universitare până la 
funcţia de decan, Dan Horia Mazilu a muncit enorm, dând la lumină o 
serie de scrieri care s-au bucurat de aprecierile unor nume de seamă 
din istoria literară şi cultura românească, aşa cum au fost: 
N. Manolescu, D. Micu, M. Iorgulescu, Al. Duţu, E. Papu, Al. Piru, 
M. Ungheanu ş.a. 

Dintre scrierile sale, unele sunt autentice lucrări de referință, în 
fruntea acestora situându-se monografia Udrişte Năsturel (teza sa de 
doctorat, publicată la Editura Minerva, în 1974). 

De aprecieri elogioase s-au mai bucurat: Varlaam şi Ioasaf. Is- 
foria unei cărţi, apărută tot la Editura Minerva, în 1981, Proza orato- 
rică în literatura română veche, apărută în două volume, 1986-1987, 
la aceeaşi editură. În acest volum, istoricul literar stabileşte originile 
bizantine ale vechii oratorii româneşti, în care vor excela o serie de 
ierarhi, atât din Moldova cât şi din Țara Românească. 

Dintre lucrările sale trebuie să mai amintim: Barocul în literatu- 
ra română din secolul al XVII-lea (Ed. Minerva, Bucureşti, 1976); 
Cronicarii munteni (Ed. Minerva, Bucureşti, 1978), Literatura româ- 
nă în epoca Renaşterii (Ed. Minerva, Bucureşti, 1984), Vocaţia euro- 
peană a literaturii române vechi (Ed. Universităţii din Bucureşti, 
1991); Recitind literatura română veche (Ed. Universităţii din 
Bucureşti, vol. I — 1994 şi vol. II — 1998); Literatura română barocă 
în context european (Ed. Minerva, Bucureşti, 1996), Cronicarii mol- 


112 





doveni (Editura Humanitas, Bucureşti, 1997); Introducere în opera lui 
Dosoftei (Ed. Minerva, Bucureşti, 1997); Noi despre ceilalți. Fals 
tratat de imagologie (Ed. Polirom, Iaşi, 1999); Introducere în opera 
lui Antim Ivireanul (Ed. Minerva, Bucureşti, 1999); O istorie a bles- 
temului (Ed. Polirom, laşi, 2001); Dimitrie Cantemir, un prinț al lite- 
relor (Ed. Elion, Bucureşti, 2001); Un „Dracula“ pe care Occidentul 
I-a ratat (Ed. Floarea darurilor, Bucureşti, 2001). 

A îngrijit o serie de ediţii, scriind prefețe, studii introductive, 
glosare şi bibliografii, tabele cronologice, postfeţe etc. In anul 2000 a 
scos o ediţie bilingvă româno-ucraineană a poeziilor lui Eminescu, la 
Editura Elion. 

A tradus din limba ucraineană romanul Canalul al lui Ivan 
Hrihurko, publicat la Bucureşti în anul 1979 şi tot din aceeaşi limbă, 
romanul Stolul de lebede al romancierului Vasil Zemljak. Scriindu-i şi 
prefața, traducerea a fost publicată la Bucureşti, în anul 1985. 

În afara lucrărilor publicate în volum, Dan Horia Mazilu este 
autorul unui mare număr de articole, care au apărut în diferite reviste. 
(Trebuie să precizăm că primul său articol a apărut în revista Argeș în 
anul 1969.) 

Dintre revistele la care a colaborat amintim: Revista de istorie şi 
teorie literară, Limba română, Studii şi cercetări lingvistice, 
Romanoslavica, Fonetică şi dialectologie, Limbă şi literatură, Romă- 
nia literară, Luceafărul şi altele. 

Prodigioasa sa activitate i-a adus o serie de premii, dintre care 
amintim: Premiul revistei Argeş în anul 1985; Premiul „Titu Maio- 
rescu“ al Academiei Române, în anul 1994; Premiul „Nicolae Iorga“ 
al Centrului Naţional Ecumenic pentru Dialog Spiritual în anul 1996; 
Premiul Uniunii Scriitorilor, filiala municipiului Bucureşti, în anul 
2000; Premiul Centrului de Studii Medievale „Antim Ivireanul“, acor- 
dat de Episcopia Râmnicului în anul 2000. 

Socot că este de datoria mea să observ pentru cititorii lui că 
Piteştii au avut noroc de un alt mare academician — în ordine cronolo- 
gică — după matematicienii Gheorghe Marinescu şi Marius losifescu. 

Profesorul universitar Dan Horia Mazilu are până la acest mo- 
ment, când este în plină putere de muncă, o importantă operă, atât la 

catedră cât şi în domeniul scrisului, care îl recomandă ca pe o mare 
personalitate a culturii româneşti. 

Dan Horia Mazilu a fost primit în Academia Română la propu- 
nerea lui Gheorghe Mihăilă, membru corespondent al Academiei Ro- 
mâne, la 29 noiembrie 2001. 

De asemenea, mai trebuie observat faptul că Argeşul a dat cul- 
turii româneşti doi mari exegeţi ai literaturii române vechi, pe Dan 
Simonescu şi pe Dan Horia Mazilu. 


Ion G. Dumitrache 


(n. 26 august 1940, Dărmăneşti, județul Argeş) 
Profesor dr. ing., rectorul Universităţii Politehnice 
Bucureşti. Membru corespondent al Academiei Române 
din 21 iulie 2003 


După terminarea şcolii elementare din comună, a fost elevul Li- 
ceului „I.C. Brătianu“ din Piteşti. Între anii 1957 şi 1962 a urmat 
cursurile Institutului Politehnic din Bucureşti, Facultatea de Energeti- 
că, specialitatea Termoenergetică. După temeinice studii postuniver- 
sitare, în anul 1970 îşi trece doctoratul cu teza Contribuţii la sinteza 
sistemelor numerice fluidice. Şi-a început activitatea didactică univer- 
sitară imediat după terminarea facultăţii. Mai întâi ca preparator la 
Catedra de Automatică (1962). Apoi asistent la Catedra de Automatică 
(1963), şef de lucrări la aceeaşi catedră (1967), conferenţiar (1974), în 
sfârşit, profesor titular la Catedra Automatică şi ingineria sistemelor 
(din 1982). 

Până să ajungă profesor titular, lon Dumitrache era deja o auto- 
ritate în domeniul preocupărilor lui. În anul 1973 i s-a oferit premiul 
„Traian Vuia“ al Academiei Române. În afara unor articole bine pri- 
mite publicate în reviste de specialitate, din anul 1967 va publica în 
colaborare sau singur, în volum, o serie de cărți cum sunt: Elemente de 
execuție hidraulice şi pneumatice, Editura Didactică şi Pedagogică (în 

colab. cu S. Florea), în anul 1973 cursul de Automatizări electronice, 
E.D.P. (în colaborare cu S. Florea). 

În anul 1979, Optimizări în sisteme industriale, Editura Tehnică 
(în colab. cu S. Călin şi M. Tortico). Tot în 1979, Elemente şi circuite 
fluide, Editura Academiei (în colab. cu S. Florea). În 1980, Tehnolo- 
gia reglării automate, E.D.P. (volum pe care l-a semnat singur). Tot în 
anul 1980, Elemente de electronică şi automatizări, E.D.P. (în colabo- 
rare cu S. Florea). În anul 1982 va semna singur volumul Automatizări 
şi echipamente electronice, E.D.P. Din anul 1987 a fost conducător de 
doctorat în specialitatea Sisteme automate. În anul 1998 a fost numit 
profesor onorific al Universităţii Tehnice din Timişoara. Din anul 
1999 este membru al Academiei de Ştiinţe Tehnice şi tot din acest an 
este membru al Academiei din New York. În anul 2000 i s-a acordat 
titlul de Doctor honoris causa al Universităţii Tehnice din Timişoara. 

Între timp, concomitent cu îndeplinirea unor responsabilități 
ştiinţifice, a continuat să publice. Astfel, în anul 1983, Elemente de 
electronică industrială şi automatizări, E.D.P. (în colab. cu S. Florea), 
în 1984, Reglarea numerică a proceselor tehnologice, Editura Tehnică 
(în colab. cu S. Călin), în 1985, Regulatoare automate, E.D.P. (în 
colab. cu S. Călin), în 1993, Automatizări electronice, E.D.P. 
(în colab.). În anul 1995, Intelligent control of industrial robots“, edi- 
tura Mediamira, Cluj-Napoca. În anul 1999, Reţele neuronale în iden- 
tificarea şi conducerea proceselor, Editura Matrix (în colab. cu N. 
Constantin şi M. Dragoicea). În anul 2000, Algoritmi genetici, Editura 
Mediamira (în colab. cu C. Buiu) şi tot în anul 2000, Intelligent con- 
trol of industrial robots, Editura Mediamira, Cluj-Napoca. 

Trebuie să fac precizarea că lucrările citate mai sus au fost luate 
selectiv şi că în afara acestora, prof. univ. dr. ing. Ion Dumitrache a 
mai publicat o serie de lucrări în volumele colective ale unor 
conferințe internaţionale sau naţionale. Pentru activitatea ştiinţifică 
desfăşurată în cadrul învăţământului universitar şi nu numai, în anul 
1981 a primit titlul de „Conferenţiar evidenţiat“, iar în 1987 de „Pro- 
fesor evidențiat“. 

Din anul 2000, profesorul univ. dr. ing. lon Dumitrache este 
rector al Universităţii Politehnice din Bucureşti, iar din luna iulie, anul 
2003, membru corespondent al Academiei Române. 

Capitolul IV 


INTERVIURI 


Pentru o mai vie viaţă spirituală a Piteştiului 


e Ce părere aveţi, domnule Silvestru Voinescu, despre climatul 
literar din Piteşti, despre posibilităţile de afirmare ale scriitorilor de 
aici, în comparaţie cu efervescenţa culturală din alte oraşe de provin- 
cie? 

— În Piteşti există un climat literar, dar nu la nivelul posibilită- 
ţilor pe care le-ar putea avea un oraş cu un număr atât de mare de in- 
telectuali care cochetează cu literatura. 

e Cum credeţi că ar putea revigora Primăria (respectiv Centrul 
Cultural) şi Inspectoratul pentru Cultură Argeş viața literară a urbei? 

— Printr-o mai strânsă legătură cu cenaclurile de creație şi prin 
prezenţa directă la activităţile care se întreprind — atâtea câte sunt. 

e Ce proiecte ar putea înnobila viaţa literară a acestui mare 
oraş? 

— „Imaginea culturală“ este o noțiune mai largă decât „viața 
literară“. Instituţiile specializate, muzee, şcoli de artă, teatru, bibliote- 
că ş.a., desfăşoară activități meritorii care au impus Piteştiul printre 
oraşele ţării. Cred că viața literară ar putea fi revigorată prin întâlniri 
ale creatorilor de aici cu scriitorii noştri consacraţi şi cu alte 
personalități din ţară, în cadrul unor activități periodice, programate ŞI 
popularizate din timp. Creatorii noştri, chiar şi cei neconsacraţi, ar 
trebui stimulaţi şi material. 

e Ce impresie v-a lăsat colocviul „Cartea şi scriitorii români în 
tranziţie “ şi lansarea celor şapte cărți de poezie sponsorizate de Con- 
siliul local şi Primărie? 

— La colocviul „Cartea şi scriitorii români în tranziție“ nu am 
participat. Cunosc subiectul doar din ce a scris presa. Am participat în 

schimb la lansarea celor şapte cărți de poezie, care a avut loc la Cen- 
trul Cultural. Manifestarea a fost o reuşită din toate punctele de vede- 
Te, aşa cum a apreciat şi respectatul critic Alex Ştefănescu. Primăria şi 
Consiliul Local, care au sponsorizat tipărirea celor şapte cărți, merită 
toată lauda. Câte patru-cinci astfel de acțiuni pe an ar însemna foarte 
mult pentru viaţa literară piteşteană. 

Printre sponsori ar trebui să se înscrie şi editurile din Piteşti, ca- 
re fac o afacere profitabilă din tot ce se tipăreşte, mai ales în condițiile 
în care editorul, după ce şi-a încasat banii, îi pune cărţile în braţe bie- 
tului autor, fără să-l mai intereseze dacă acesta îşi mai recuperează 
banii. 

e Ce părere aveţi despre atenţia pe care mass-media din Piteşti 
o acordă scriitorilor şi, în general, culturii de performanță de aici? 

— Apreciez că o parte din mass-media piteşteană semnalează 
succesele scriitorilor noştri şi în general actele de cultură care au loc 
aici. Din păcate, o parte din presa noastră rămâne roaba informaţiilor 
facile, relaţiilor despre prostituate, imaginilor deocheate, tip 
„Superpoziţii“ (sexuale) sau „Sex-text“. Mai putem vorbi despre rolul 
presei în educaţia tineretului? 

e La ce instituții şi firme particulare s-ar putea apela în vederea 
constituirii unui fond destinat acordării unor premii anuale 
substanțiale, editării cărților scriitorilor piteşteni şi susţinerii unei 
reviste literare? 

— Cred că editurile şi tipografiile ar trebui să constituie un fond 
de premiere pentru lucrările meritorii. De asemenea, firmele care au 
cifre mari de afaceri, precum şi instituţiile judeţene de cultură, în frun- 
te cu fostul Inspectorat de Cultură, care pot subvenționa, de exemplu, 
revistele Calende şi Cultura. 

e Ce importanță credeţi că are colectivul redacțional al unei 
reviste în ținuta spirituală pe care ar putea să o impună? Numiţi 
câţiva dintre piteştenii care ar putea fi redactori ai acestei reviste lite- 
rare. 

— Colectivele redacţionale au un foarte mare rol în realizarea 
unor reviste interesante şi valoroase. Trebuie aruncate la coş patimile 
şi căutați oameni cu experienţă şi rezultate bune de-a lungul anilor. Nu 
trebuie ignorate experienţele unora ca Sergiu Nicolaescu, Dan Rotaru, 

Virgil Diaconu, Toma Biolan, Mircea Bârsilă, Nicolae Oprea etc. Am 
convingerea că în Piteşti se pot gace lucruri bune. 


(Ancheta redacţiei revistei Săgerătorul din 21.IV.2001) 


O viaţă dăruită cărţii 


e Stimate d-le Voinescu, aş dori să începem dialogul nostru 
pornind de la titlul ultimei dv. cărţi, apărute în două volume 
deocamdată: O viaţă printre cărţi. Ce înseamnă pentru dvs. acest lu- 
Cru? 

— O viaţă printre cărți, titlul ultimelor două volume pe care 
le-am publicat, înseamnă, de fapt, statutul socio-profesional al tinereții 
şi anilor mei de maturitate, pentru că din 1954, adică de aproape 50 de 
ani, am fost numai bibliotecar, în ciuda faptului că am absolvit facul- 
tatea de drept. Îmi amintesc că în primii ani, când eram bibliotecar la 
Topoloveni, am avut salariu 425 lei pe lună, care nu-mi ajungeau, 
pentru că eram şi student la fără frecvență şi ca să mai câştig un ban 
făceam texte şi brigăzi artistice la Cooperativa „Muncitoarea“ şi la 
Fabrica de conserve din Topoloveni. Într-o vară am făcut o brigadă 
artistică la Căteasca, din sarcina conducerii raionului, cu care am luat 
un premiu pe regiunea Argeş. Cântam şi în Corul Căminului Cultural 
Călineşti, care a luat în anii aceia mai multe premii naționale. Păstrez 
şi azi cu drag câteva numere din Flacăra anilor 1954 şi 1955, în care 
mi-au apărut numele şi fotografia. Toate acestea le făceam în afara 
programului de lucru, în cadrul căruia, ca şef al Bibliotecii raionale, 
mergeam des la căminele culturale unde funcționau biblioteci săteşti şi 
mergeam pe bicicletă de la Cândeştii din Deal şi Boţeşti, până la Teiu 
şi Răteşti. 

Începând din anul 1955, ajutat de părinți şi de fratele meu mai 
mare, am construit casa în care locuiesc din anul 1965, când m-am 
căsătorit. În anul 1963, când am plecat de la Topoloveni, biblioteca 
ajunsese la 16 000 de volume, înscria 1 500 de cititori şi împrumuta 


119 





peste 12 000 de cărți. Între 1955 şi 1960 am mutat biblioteca de două 
ori din dispoziţia „tovarăşului“ preşedinte Debu. Prima dată am făcut 
schimb de spaţiu cu farmacia şi a trebuit să scoatem noi cărțile pe 
trotuar, unde le-am păzit două zile şi două nopți (împreună cu Con- 
stantin Popescu, consăteanul şi colegul meu la Topoloveni şi la Piteşti, 
care s-a pensionat în 1990, dar s-a stins din viaţă până să primească 
prima pensie). 

Din 1963 am început să lucrez la Biblioteca Regională Argeş, 
pe care se străduia s-o scoată din anonimat Petre Popa, azi cunoscut 
istoric şi profesor la Universitatea din Piteşti. Începând din anul 1964, 
când am fost numit director, am pornit un amplu proces de reorganiza- 
re a tuturor serviciilor bibliotecii, avându-i alături de mine pe Nicolae 
Rizescu şi Virginia Călinescu, care au fost şi primii şefi de serviciu ai 
bibliotecii. Au fost ani de muncă dârză, la care a participat întregul 
colectiv. 

Biblioteca Judeţeană Argeş se numără azi printre bibliotecile 
mari ale ţării, cu un fond de carte de 500 000 de volume, care înscrie 
22 000 de cititori şi împrumută 600 000 de unități de bibliotecă. În 
1965 biblioteca avea mai puţin de 90 000 de volume, înscria 7 500 de 
cititori şi împrumuta sub 100 000 de cărți. 

e Ați publicat 12 cărți, toate — caz rarisim — despre oameni şi 
locuri din Argeş şi din Muscel. De ce? Ce rol (şi loc) credeți că ocupă 
cultura argeşeană în cadrul culturii naţionale? Se poate vorbi despre 
un localism creator, un specific argeşean-muscelean? 

— În anul 1967, când am scris prima carte în numai o 
săptămână, din sarcina lui Gheorghe Năstase, secretarul regiunii de 
partid — pe care l-am regretat sincer şi când a plecat din muncă, şi când 
a plecat din viață —, colaboram deja la revista Argeș, care începuse să 
apară din iunie 1966. Pe la sfârşitul lui iulie '67 am început să strâng 
impresiile unor călători străini despre ctitoria lui Neagoe Basarab de la 
Curtea de Argeş. Pe 12 august, cartea s-a terminat de tipărit şi toate 
cele 4 000 de exemplare s-au vândut la Curtea de Argeş, pe 15 august, 
când s-a sărbătorit aici, de către Patriarhia Bisericii Ortodoxe Române, 
împlinirea a 450 de ani de la sfinţirea catedralei episcopale. 

Cea de-a doua carte, care este o istorie a vieții muzicale a 
Piteştilor, a apărut în anul 1971, după ce făcusem o cercetare de 


120 








aproape doi ani, prilejuită de faptul că se împlinise un secol de activi- 
tate corală neîntreruptă în capitala județului nostru. Cartea, având 
prefața maestrului Dumitru Botez, s-a bucurat de un mare succes, nu 
numai în Piteşti şi în judeţ, ci şi în afară, aşa cum rezultă din numeroa- 
sele scrisori primite din ţară. 

Aceste două cărți mi-au trezit pasiunea pentru cercetare şi cele- 
lalte cărţi au urmat aproape inevitabil. 

Între anii 1970 şi 1980 am scormonit adânc în trecutul istoric şi 
cultural al judeţului nostru. O adevărată mină de diamante, din care 
s-a extras puţin şi s-a valorificat tot atât de puţin. Faptul că aici au fost 
primele două capitale ale Ţării Româneşti, unde s-au născut, au dom- 
nit şi au trăit o serie de Basarabi, faptul că aici a fost prima Mitropolie 
a Țării Româneşti, că aici a fost una dintre primele tipografii ale evu- 
lui mediu românesc, că am avut un număr mare de centre de copişti, 
că de aici s-a ridicat un număr mare de chiriarhi ai bisericii noastre 
ortodoxe, faptul că în secolele al XIX-lea şi al XX-lea Argeşul şi 
Muscelul au dat cei mai valoroşi revoluționari şi politicieni societății 
româneşti, ei bine, toate acestea au însemnat un teren fertil de cerceta- 
re, care mi-a dat posibilitatea să scriu şi să public mult. 

De Argeş şi Muscel şi-au legat numele peste 30 de academicieni 
şi putem spune, fără să riscăm, că Argeşul de azi a însemnat şi conti- 
nuă să însemne mult în cultura românească. Putem vorbi şi de un spe- 
cific argeşean şi muscelean dacă la toate cele de mai sus adăugăm şi 
etnografia împreună cu arhitectura populară: un mare folclorist cum a 
fost Gr.T. Niculescu-Varone a spus că bogăția motivelor artistice din 
această zonă este de neegalat. 

e Ați cunoscut şi întreținut relaţii de prietenie cu mari oameni 
de cultură ai ţării. Amintiţi câteva personalități şi, eventual, o întâm- 
plare-două petrecute la Piteşti. 

— De-a lungul anilor, biblioteca noastră a fost vizitată de mari 
personalități ale culturii româneşti, care s-au întâlnit aici cu publicul 
nostru de zeci şi zeci de ori. 

În martie 1973 am avut vizita lui Eugen Jebeleanu, academician 
şi laureat al Premiului Herder, care a venit la Piteşti, în aceeaşi zi cu 
Marin Preda. Conveniserăm în prealabil să-i aşteptăm la intrarea în 
Piteşti. Împreună cu profesorul Petre Popa, care avea atunci o muncă 

importantă, dar care urmărea şi sprijinea cultura îndeaproape, primim 
la intrarea dinspre magistrală pe Marin Preda şi pe tânăra şi frumoasa 
lui soție. Eugen Jebeleanu nu venise. A vizitat biblioteca şi pe urmă a 
dat autografe pe Marele singuratic, ultima sa carte. 

În acelaşi timp vine cineva şi ne spune: „Să ştiţi că la «Bar de 
zi» din spatele teatrului se află Eugen Jebeleanu cu două femei“. Am 
ajuns acolo şi l-am găsit pe maestru furios (era cu fiica sa şi cu poeta 
Ileana Mălăncioiu). „Păi bine, bă, n-a fost vorba să mă aşteptaţi la in- 
trarea în oraş?“ „V-am aşteptat şi cu şampanie, maestre, dar n-a venit 
decât domnul Preda cu doamna“. „Păi eu am venit pe drumul vechi, 
bă, deştepţilor, unde e şampania?“ Am alergat la „Unic“ şi în trei mi- 
nute eram la „Bar de zi“ cu şampania. „Hai s-o bem! Marinică să 
m-aştepte, că şi eu am aşteptat“. Totul s-a terminat memorabil, cu o 
petrecere până după miezul nopţii în vila Ghelmegeanu din viile de la 
Valea Mare, cu vinuri bune, fripturi şi lăutari. 

Până în anul 1980, aici era prezent de două-trei ori pe an aca- 
demicianul Nicolae Teodorescu, preşedintele Asociaţiei Oamenilor de 
Ştiinţă, care susţinea activitatea unui cenaclu bucureştean de inginerie 
istorică. Unul dintre protagoniştii acestui cenaclu era inginerul octo- 
genar Nicolae Miulescu, piteştean de origine, care, deşi locuia în 
Bucureşti, studia aproape tot timpul în biblioteca noastră. El a adus o 
mulţime de noi argumente pe linia celor susținute de Nicolae 
Densusianu în celebra sa Dacia preistorică. Nicolae Miulescu l-a adus 
la noi chiar şi pe Iosif Constantin Drăgan, care scosese în 1976 volu- 
mul Noi, tracii, pe care l-am primit de la autor în ianuarie 1977 cu un 
autograf măgulitor. 

În anul 1980, când am sărbătorit centenarul bibliotecii noastre, 
i-am avut printre invitați pe academicianul Alexandru Balaci, care a 
venit de mai multe ori la noi, pe Constantin Bălăceanu-Stolnici, pe 
Dan Simonescu — viitori membri de onoare ai Academiei Române — 
care ne-au vizitat şi în anii următori, pe Ovidiu Papadima şi Edgar 
Papu, pe Ştefan Pascu, pe Dumitru Almaş, pe loana Postelnicu şi o 
serie întreagă de nume de rezonanță ale culturii româneşti. 

i Radu Boureanu a fost de multe ori oaspetele bibliotecii noastre. 
Inainte de 1970, din iniţiativa lui Mihail Diaconescu, au început să se 
decerneze anual premiile revistei Argeș. Până la încetarea apariției 

revistei, aceste festivități, care au adus mulți oameni de seamă, s-au 
desfăşurat în sala de lectură a bibliotecii noastre. 

În anul 1969 m-a vizitat pe neaşteptate academicianul 
Demostene Botez, împreună cu care am mers la Valea Mare, la inau- 
gurarea Casei memoriale Liviu Rebreanu. Aici am avut cinstea să 
vorbesc şi eu după profesorul Augustin Z.N. Pop, încheind şirul vor- 
bitorilor. Vorbisem frumos şi am primit multe felicitări. Prima a fost 
doamna Fani Rebreanu, căreia i-am sărutat mâna, apoi i-am sărutat 
mâna lui Puia Rebreanu, apoi mâinile câtorva cucoane din compania 
celor două şi, în sfârşit, fără să-mi dau seama, mâna uriaşă a lui 
Demostene Botez, care, luând-o în serios, mi-a spus: „Nu trebuia, tine- 
re, dar aşa simţiţi voi, poeţii“. 

Gafa a fost nostimă şi mi-o amintesc întotdeauna cu plăcere. 

e Ce ne puteţi spune despre fondul de aur al Bibliotecii 
Judeţene Argeş? 

— Biblioteca noastră este mare şi importantă nu numai prin 
numărul mare de volume, ci şi prin rarităţile sale din secţia de colecţii 
speciale. Aici avem câteva mii de volume cu valoare bibliofilă, unele 
unicat în ţară. De pildă, avem două albume mari cu pictură originală 
japoneză din secolul al XIX-lea, unicate pe mapamond. 

Avem o colecţie mare de cărți cu autografe din secolele 
al XIX-lea şi al XX-lea, din care nu lipsesc semnăturile lui Heliade 
Rădulescu, Mihail Kogălniceanu, dr. Carol Davila, V.A. Urechia, 
Grigore Tocilescu, Titu Maiorescu, loan Slavici, Mihail Sadoveanu, 
Victor Eftimiu, Liviu Rebreanu, Camil Petrescu şi alții. Cărți din 
această colecţie sunt adesea expuse în vitrine care le asigură securita- 
tea. 

e Inauguraţi în curând noul sediu al bibliotecii. Ce a însemnat 
pentru dv. această realizare excepțională, menită să dăinuie peste 
decenii? 

— Noul local al bibliotecii este una din cele mai mari realizări 
ale Piteştilor de după 1990. Localul acesta nu a fost „clocit“ de mine, 
cum spune Marin Ioniţă în cartea lui cu „roata“. 

Prin înfiinţarea Curţii de Apel, am rămas fără clădire. Meritul 
cel mare este al celor doi preşedinţi ai Consiliului Judeţean Argeş, 
domnul ing. Florea Costache, preşedinte în legislatura 1992-1996, 

când s-a proiectat, s-a deschis finanţarea, şi s-a pornit lucrarea, şi dom- 
nul dr. ec. Ion Mihăilescu, care a preluat cu toată căldura inițiativa 
începută şi a continuat eforturile financiare. 

Va fi cea mai frumoasă clădire din Piteşti. Meritul meu a fost de 
conjunctură, pentru că putea fi altcineva director în aceşti ani. 

e În activitatea dv. creatoare aţi avut un model? Ce planuri 
aveți? 

— Trebuie să împart răspunsul în două. În activitatea mea de 
organizator şi conducător de bibliotecă am avut-o tot timpul model pe 
doamna Angela Popescu-Brădiceni, fosta directoare a Bibliotecii 
Centrale de Stat, care a făcut din această instituție prima bibliotecă a 
țării şi una dintre bibliotecile importante din Europa. Astăzi, după ce 
a fost trimisă la pensie, doamna Brădiceni trăieşte într-un nepermis 
anonimat, luptându-se cu lipsurile, iar creaţia sa, Biblioteca Naţională 
a României, nu-şi mai motivează de mult numele, mai precis de când 
este condusă de un anonim. 

În privinţa scrierilor mele, modelele le-am găsit aici. Ele au fost 
Constantin Rădulescu-Codin, lon Gh. Nicolaescu-Măţău, preotul loan 
Răuţescu, preotul Constantin Dejan — fost protopop de Piteşti, Dumi- 
tru Udrescu şi alţi câțiva care au încercat cu bună-credinţă să şteargă 
colbul aşternut peste oameni şi fapte ce au însemnat zestrea cea mai de 
preţ a trecutului. 

Primul şi cel mai important plan este acela de a vedea biblioteca 
reorganizată în noul sediu şi funcţionând la nivelul pretențiilor mile- 
niului în care am intrat. Nu mă pot abţine şi mărturisesc dorinţa de a 
avea grijă de nişte nepoţei cărora să le spun poveşti şi basme şi pe care 
să-i învăţ primele rugăciuni. 

e Ce vă leagă de revista Argeş? 

— De revista Argeş am fost legat chiar înainte de apariţia ei, 
pentru că am făcut parte din cei câţiva apropiaţi ai lui Gheorghe 
Năstase care au fost consultați asupra numelui ce urma să-l poarte re- 
vista. În ianuarie 1996 a apărut primul număr intitulat Meşterul 
Manole. Era atunci un entuziasm general pentru hidrocentrala de la 
Vidraru, care urma să se pună în funcțiune. În cabinetele înalte, nu- 
mele nu a fost acceptat, probabil socotindu-l legat de biserica lui 
Neagoe Basarab. 

În luna iunie a apărut primul număr al revistei intitulate Argeş. 
Pentru acest nume optaseră de la început atât Gheorghe Năstase, cât şi 
Mihail Diaconescu. Din primul comitet de redacţie mi-i amintesc pe 
Şerban Cioculescu, pe Gabriel Ţepelea, pe Augustin Z.N. Pop, 
pe Baruţu Arghezi şi pe Al. Cerna-Rădulescu. Redacția era condusă de 
Mihail Diaconescu, adus de la Braşov la Institutul Pedagogic din 
Piteşti ca să conducă această revistă. De la primele numere, revista a 
apărut în cele mai bune condiţii, bogat ilustrată şi bine orientată, aşa 
încât cei câţiva veleitari care se visaseră redactori-şefi au fost nevoiţi 
să renunţe. 

În redacţia revistei am cunoscut în anii de început, în afara celor 
amintiţi mai sus, o serie de nume mari, cum au fost: Gheorghe Vrabie, 
Aurelian Sacerdoţeanu, Vasile Netea, Barbu Brezianu, Horia Oprescu, 
Marin Bucur, Romul Munteanu şi alţii. Colaborarea mea la revistă a 
început chiar din 1966, când în numărul din octombrie mi s-a acordat 
o jumătate de pagină pentru articolul Strângerea şi valorificarea cărții 
vechi în biblioteci. 

e Într-o fotografie din 1973 apăreți alături de directorul revistei 
noastre la lansarea de la Piteşti a cărților sale Culorile sângelui şi 
Gib 1. Mihăescu. Știu că vă leagă de Mihail Diaconescu o veche 
şi statornică amiciţie literară. Ce înseamnă pentru dv. romanele şi 
lucrările sale ştiinţifice? 

— Fotografia de care vorbiți dumneavoastră cred că a fost 
făcută de Baruţu Arghezi în redacția revistei, care era atunci pe strada 
Justiţiei. Eu am citit întreaga operă apărută în volum a lui Mihail 
Diaconescu. Operă de mii de pagini a unui mare scriitor, care este şi 
istoric. Am recitit de curând trei dintre romanele sale: Culorile sân- 
gelui, Adevărul retorului Lucaci şi Marele cântec. 

Mihail Diaconescu este unul dintre marii noştri prozatori şi 
faptul că se află din nou în fruntea revistei Argeş trebuie socotit de noi 
ca un privilegiu. 


(Interviu consemnat de Jean Dumitraşcu 
în Argeş — seria nouă, an |, nr. 10, iulie 2002) 

Reuşita în carieră şi calitatea 
vieţii bibliotecarilor 


„Dacă ar fi să o iau de la început, cred că tot în bibliotecă 
mi-aş găsi locul. * (Silvestru Voinescu) 


Cariera d-lui Silvestru Voinescu — personalitate distinsă a bi- 
blioteconomiei româneşti şi a managementului de bibliotecă — este un 
model pentru devenirea profesională şi afirmarea publică a unui om 
care îşi dedică viața culturii şi instituţiei cărții. 

Lucrează în bibliotecă de cca 50 de ani, fiind, vreme de 40 de 
ani directorul prestigioasei biblioteci argeşene. „A trăit“ printre cărţi 
şi printre oamenii care iubesc cărţile, în sensul cel mai adânc şi 
emoționant al cuvântului. A publicat, singur sau în colaborare, 14 
Cărţi, dintre care amintim: Istoria Municipiului Piteşti, elaborată îm- 
preună cu profesorul univ. Petre Popa şi Paul Dicu şi publicată la 
Editura Academiei Române în anul 1998 — când Piteştii împlineau 
600 de ani de atestare documentară, Argeşeni şi musceleni în Aca- 
demia Română, prefațată de acad. Constantin Bălăceanu-Stolnici, 
1995; O viaţă printre cărţi, două volume — 1997 şi respectiv 2001 — 
dedicate cărţilor, bibliotecii piteştene, culturii din zonele Muscel şi 
Argeş. 

Este renumit şi stimat în lumea bibliotecară, este iubit şi apre- 
cial de oamenii locului. La 15 iunie 2002, comuna argeşeană 
Călineşti, în care s-a născut şi a locuit, i-a conferit titlul de „Cetăţean 
de onoare “, în prezenţa unor personalităţi din Parlamentul Românei 
şi din structurile judeţene care, după cum singur se exprimă, ştiau că 
toată viața a fost bibliotecar. 


e Profesia de bibliotecar între hazard şi destin 

— Părinţii mei au vrut să mă facă preot şi m-au înscris la 
Seminarul Central Bucureşti. În urma reformei Vasilichi, din 1948, 
seminariile teologice s-au desfiinţat, aşa că mi-am continuat studiile 
liceale la Liceul de băieţi din Piteşti — actualul „I.C. Brătianu“ — pe 
care l-am absolvit în anul 1954. În acelaşi an m-am înscris la Faculta- 
tea de Drept din Bucureşti, secția fără frecvenţă, şi tot atunci am fost 

angajat, la cerere, pe postul de responsabil al Bibliotecii raionale 
Topoloveni. Întotdeauna am socotit ca un semn al destinului vacan- 
tarea acelui post, pentru că la facultate mi se cerea adeverinţă „din 
câmpul muncii“ şi pentru că am intrat într-o meserie care m-a cucerit 
pentru totdeauna. 

Încă din prima săptămână m-am apucat să reaşez cărţile în sala 
unde intrau cititorii. Nu aveam nici o idee despre regulile biblioteco- 
nomice de aşezare a cărților la raft, dar m-am gândit că le-ar sta mai 
bine dacă le-aş pune după mărime (înălțime), asigurând o mai bună 
ordine în polițe. După trei zile de muncă, biblioteca arăta într-adevăr 
altfel. Preşedintelui raional i-a plăcut tot ce făcusem eu în acea 
săptămână şi mult timp după aceea se felicita în mod public că a găsit 
omul potrivit pentru bibliotecă. 

Profesia de bibliotecar nu intrase în proiectele mele profesiona- 
le, dar chiar din primele zile m-am îndrăgostit de bibliotecă. Cine ar fi 
putut bănui atunci că şi peste 50 de ani voi fi tot în bibliotecă? 

e „Punctele de cotitură “ din carieră 

— „Punctele de cotitură“ din cariera mea nu le pot asocia decât 
cu momentele faste din viața instituţiei, aşa cum s-au derulat ele, fără 
salturi spectaculoase, dar în continuu progres. Aceasta a presupus o 
foarte bună pregătire de specialitate, de aceea primul demers semnifi- 
cativ în profesie îl identific cu participarea mea la cursul de iniţiere în 
biblioteconomie, desfăşurat pe o perioadă de trei luni la şcoala de 
activişti culturali din Bucureşti. Aici i-am avut ca profesori pe doi 
dintre autorii de referinţă ai bibliologiei româneşti — N. Georgescu- 
Tistu şi Dan Simonescu — şi i-am cunoscut pe cei care au marcat în 
felul lor ştiinţa şi instituţia bibliotecară: Mircea Tomescu, Atanase 
Lupu, Gheorghe Pârnuţă, Ştefan Gruia — pe atunci directorul Direcţiei 
biblioteci din Ministerul Culturii şi apoi, mulţi ani, redactor-şef al re- 
vistei Călăuza bibliotecarului (azi Biblioteca). 

Cunoştinţele dobândite la acel curs mi-au fost utile în decursul 
activităţii şi îmi sunt utile şi astăzi. De pildă, principiile clasificării 
zecimale, predate atunci de apreciata profesoară Simona lancovici, 
actualizate şi adaptate cerințelor de modernizare a domeniului, îmi vor 
fi necesare în curând — toamna anului 2002 — când biblioteca piteş- 
teană se va muta în noul sediu. 

Dând timpul înapoi pot spune că toate acţiunile importante din 
viaţa bibliotecii, de la organizarea depozitului de unicate pentru sala 
de lectură a Bibliotecii regionale Argeş, a sistemului de cataloage 
pentru public, a secţiei de colecţii speciale în care am strâns cartea de 
patrimoniu şi cea cu valoare bibliofilă, la sărbătorirea centenarului 
bibliotecii în anul 1980 şi la reînființarea posturilor de bibliotecari 
comunali cu normă întreagă în cele 93 de comune din judeţ şi încadra- 
rea lor cu oameni selecționați prin concurs, au reprezentat tot atâtea 
trepte urcate cu satisfacție într-o carieră profesională construită cu res- 
ponsabilitate. 

In esență, „punctele de cotitură“ pot fi abordate şi în termenii 
performanței. 

e Mizele performanţei. Rolul lor în evoluţia carierei 

— O primă miză a performanței vizează punerea în practică a 
cunoştinţelor teoretice asimilate în mod sistematic. Primele perfor- 
manţe au apărut în primii ani de activitate şi pot spune că au avut un 
rol determinant în cariera mea. La începutul deceniului al şaptelea, 
când s-a desfiinţat raionul Topoloveni — o dată cu multe alte raioane 
din ţară — biblioteca la care lucram a devenit comunală. Puteam atunci 
să-mi găsesc alt loc de muncă — eram în pragul absolvirii facultății —, 
dar n-am plecat din bibliotecă. Curând după aceea am fost promovat 
bibliograf la Biblioteca Regională Argeş. În anul următor, 1964, am 
fost numit director. Aveam atunci 29 de ani. 

Inaintea mea fuseseră directori ai bibliotecii doi oameni de va- 
Joare excepțională: profesorul de engleză Marcel Ghibernea, plecat în 
diplomaţie, şi profesorul de istorie Petre Popa, astăzi profesor univer- 
sitar. 

A doua miză este, în opinia mea, comunicarea eficientă cu se- 
menii: colegi, cititori, reprezentanți ai comunităţii locale. Mi-am tratat 
întotdeauna colegii cu multă considerație. Ei au fost lângă mine în 
toate acțiunile întreprinse, făcând eforturi deosebite şi acumulând, 
ca şi mine, multe nopți nedormite din cauza grijilor şi a răspunderii pe 
care ne-o asumam. 

Practic, tot ce am realizat este rezultatul unei largi susțineri a 
celor din jurul meu. 

Dacă Biblioteca Judeţeană Argeş a evoluat de la cca. 90 000 de 
volume, 7 500 de cititori înscrişi şi sub 100 000 volume împrumutate 
în 1965, la 500 000 de volume, 22 000 de cititori înscrişi şi 200 000 
frecvență anuală, 600 000 de împrumuturi în zilele noastre, aceasta s-a 
datorat întregului colectiv, dar mai ales celor care au condus diverse 
sectoare: Nicolae Rizescu, Virginia Călinescu şi Mihai Radu — acum 
trecuţi în lumea umbrelor, Mihai Sachelarie, actualul director adjunct, 
pregătit să conducă în viitor biblioteca, Elena Roceanu — contabil-şef, 
care a drămuit fiecare bănuţ pentru a ne realiza proiectele, ş.a. 

Cu Constantin Popescu, cu care am şi copilărit, am lucrat cinci 
ani la biblioteca din Topoloveni şi alţi 25 la cea din Piteşti, practic 
până s-a pensionat (1990). Ajunsese un foarte bun legător de cărți. 

În privinţa oamenilor cu care am lucrat, cred că m-a urmărit no- 
rocul. De când sunt director, nu am avut niciodată convulsii în colec- 
tiv. M-a preocupat foarte mult atmosfera din bibliotecă, am comunicat 
foarte bine unii cu alţii. Totul s-a făcut în condiții de normalitate, fără 
ton de comandă, fără sancţiuni. Oamenii au venit cu drag la serviciu. 
Mulţi şi-au completat studiile, au avut condiţii să se perfecționeze, să 
scrie cărți. 

Eu cred că nu numai directorul unei biblioteci mari trebuie să 
fie un om de prestigiu, ci şi ceilalți specialişti din bibliotecă. Toţi tre- 
buie să beneficieze de recunoaştere publică. Prestigiul nu îl capeţi o 
dată cu numirea în funcţie, ci îl cucereşti prin muncă, dedicație, crea- 
tivitate. 

De exemplu, colegii noştri Nicolae Rizescu şi Octavian 
Sachelarie s-au făcut cunoscuţi nu numai prin strădania pusă în slujba 
bibliotecii şi a vieţii spirituale a localităţii, ci şi prin cărțile pe care 
le-au scris. (Octavian Sachelarie îşi dă acum doctoratul în sociologie, 
fiind şi lector la Universitatea Piteşti.) 

e Reflecţii despre eşecuri 

— Aşadar, după o viață în care proiectele proprii se confundă 
cu cele ale instituţiei în care lucrezi, performanțele profesionale nu pot 
fi disociate de succesele ei. Nici eşecurile nu pot fi disociate. În ce mă 
priveşte, a fost vorba de unele neîmpliniri generate de neajunsurile 
sistemului. Ministerul Culturii a fost întotdeauna mai sărac decât ce- 
lelalte ministere, iar lipsurile materiale au afectat împlinirea multor 

proiecte. Faptul că după 1990 am fost trecuţi la consiliile județene a 
fost pentru noi o mare şansă. Consiliul Judeţean Argeş a cheltuit 40 de 
miliarde de lei pentru noul sediu al bibliotecii în care ne vom muta 
curând. 

e Șansele carierei în contextul activității de bibliotecă 

— Cariera poate fi şi o problemă de şansă, dar şansele nu ţin 
toată viaţa. Pentru o carieră se cere pregătire şi muncă. Munca trebuie 
făcută sistematic şi cu bună-credinţă. Cel care intră în bibliotecă şi 
pleacă la prima ofertă de salariu mai bun nu va face niciodată o carieră 
profesională de care să fie mulțumit. 

Cariera cere sacrificii. Sunt oameni care nu pot face niciodată 
sacrificii şi care cea mai mare parte din viață vânează „şansele“. 

Eu consider că activitatea în bibliotecă permite realizarea unei 
cariere profesionale remarcabile. Din generația mea s-au ridicat nume 
de referință în biblioteconomia românească contemporană. Mă refer la 
Nedelcu Oprea de la Galaţi, la Dumitru Zamfir de la Constanţa, 
la Gh. Maxim de la Ploieşti, la Nicolae Busuioc de la Iaşi, la Dimitrie 
Poptămaş de la Târgu Mureş, la Alexandru Oproescu de la Buzău, la 
Victor Petrescu de la Târgovişte şi la alți directori de unități, care nu 
numai că au organizat biblioteci de nivel european, dar au şi scris o 
serie de cărți care i-au consacrat în domeniu şi care îi recomandă cul- 
turii româneşti. 

De asemenea, unii şefi de servicii sau simpli bibliotecari au rea- 
lizat lucrări de biblioteconomie sau din domenii conexe, care i-au scos 
din anonimat şi le-au asigurat reperele unei cariere profesionale recu- 
noscute. 

În ce mă priveşte, dacă ar fi să o iau de la început, cred că tot în 
bibliotecă mi-aş găsi locul, având în preajmă cărțile, oamenii şi cal- 
culatorul fără de care nu ne putem imagina biblioteca viitorului. 


(Interviu consemnat de dr. Maria Moldoveanu, 
în revista Biblioteca, nr. 6/2002) 

O viaţă închinată cărţii 


e Domnule Voinescu, sunteți o personalitate care a semnat de- 
seori în paginile revistei Aripi, spre onoarea noastră, încurajându-ne 
şi fiind chiar în mijlocul nostru la unele momente deosebite din viața 
şcolii. Dorim să cunoaştem momente din activitatea dumneavoastră, 
care a devenit model. Legăturile dv. cu Argeşul sunt strânse. Originar 
din Călinești, absolvent al unui liceu de prestigiu — „Nicolae 
Bălcescu“, acum Colegiul „1.C. Brătianu“ — şi al Facultăţii de Drept 
din Bucureşti, aţi ales ca loc de desfăşurare a activității dv. Argeşul — 
Topoloveni, unde aţi intrat în 1954 la Biblioteca raională. Din 1963 
sunteți la Biblioteca Judeţeană Argeş, pe care o conduceţi cu toată 
competența, din 1964. 

Aproape 49 de ani! O cifră impresionantă, o activitate frumoa- 
să, complexă. Care a fost perioada cea mai grea pentru dv.? Care au 
fost dificultăţile pe care le-aţi întâmpinat ca director? Cum s-au în- 
chegat bunele relații cu personalitățile din judeţul nostru? 

— Deşi am absolvit Facultatea de Drept a Universităţii 
Bucureşti, am lucrat toată viața numai în bibliotecă. După ce am lucrat 
aproape zece ani la Topoloveni, din 1964 sunt director la principala 
bibliotecă publică din Piteşti, care, de la 8 martie 2003, când a fost 
inaugurat noul sediu, poartă numele lui Dinicu Golescu, marele 
cărturar şi patriot din Goleşti, autorul primului memorial de călătorie 
publicat în anul 1826, a cărui prospețime se păstrează şi astăzi. 

De-a lungul celor aproape 40 de ani de când sunt director aici, 
am avut multe momente grele, pe care însă le-am trecut luând hotărâri 
chibzuite şi bazându-mă pe sprijinul colectivului. Cele mai grele mo- 
mente le-am avut între anii 1995 şi 2002, perioadă în care s-a construit 
noul sediu. Cu toată grija Consiliului Judeţean Argeş care ne-a 
finanţat în aceşti ani, greutățile au fost multe şi mari: lipsa de fonduri 
suficiente la achiziţii, scumpirea exagerată a cărţilor, salariile mici, 
lipsa de spaţiu în vechiul local ş.a. Bunele relaţii cu personalităţile 
judeţene au pornit de la faptul că biblioteca a răspuns cu solicitudine, 
întotdeauna, de lunea până sâmbăta, tuturor celor care au apelat la ser- 
viciile sale. 

e Contribuția dv. la construirea noului sediu al Bibliotecii | 


» Dinicu Golescu “ din municipiul Piteşti a fost enormă. Aţi fost suflet 
şi mistuire în toți anii cât a durat construcția acestui local. Corespun- 
de actuala bibliotecă cerințelor impuse de municipiul Piteşti, de 
județul nostru? Ce se poate spune în legătură cu noul spaţiu al bibli- 
olecii, în raport cu acela pe care l-aţi părăsit în 2002? 

— La construcţia noului local al bibliotecii era firesc să mă zbat 
pentru nevoile ce se iveau. Aş putea spune că a fost şansa mea. Noul 
spaţiu, pe lângă faptul că este foarte modern, este şi mult mai generos. 
Putem oferi servicii la care în vechiul local nici nu ne puteam gândi. 
Avem cu 180 de locuri mai mult spaţiu în sălile de lectură, avem o 
sală de conferințe cu 140 de locuri, avem o sală de lectură pentru 
învăţământul teologic şi, în sfârşit, am început un amplu proiect de 
informatizare, care peste un timp îşi va arăta eficienţa. 

* Știm că dispuneți de un fond de carte considerabil. Aţi lărgit 
acest fond? V-aţi bucurat de anumite donaţii în ultimii ani? 

— Avem un fond valoros de carte care a depăşit 500 000 de 
volume. Acest fond s-a mărit continuu. Cu toate lipsurile noastre, în 
anul 2002 am cumpărat carte curentă din ţară şi din afară, în valoare 
de un miliard de lei. În ultimii ani am primit şi donaţii valoroase. O 
donaţie franceză de peste 10 000 de volume şi una de fizică de la doi 
fizicieni care au studiat la Dubna, în limba rusă, de peste 1 000 de 
volume. 

e Găsiţi că pretenţiile publicului sunt ridicate? Există un interes 
pentru literatura de specialitate din partea profesioniştilor, sau numai 
a studenților şi a elevilor? 

— Pretenţiile publicului sunt ridicate. Literatura beletristică de 
bună calitate circulă foarte mult, dar specialiştii şi studenţii caută lite- 
ratură de specialitate, pe care de cele mai multe ori o găsesc la noi. 
Profesioniştii şi studenții au cererile cele mai elevate. Elevii găsesc 
întreaga bibliografie şcolară, indiferent de nivelul la care se află. 

e Cum aţi organizat secția pentru copii? Ce fel de cărţi aţi pri- 
mit în ultimii ani şi spre ce se îndreaptă preferinţele acestora? 

— Secţia de copii, care dispune de un fond de aproximativ 
60 000 de volume, are la dispoziţie un spaţiu amplu, care ne-a permis 
să expunem la raftul liber 35-40 de mii de volume. Fără îndoială, aici 

literatura cea mai căutată este cea din bibliografia şcolară, dar, cu 
„toată ploaia“ de filme violente pe care le difuzează televiziunea pe 
toate canalele, marii autori de literatură pentru copii, români şi străini, 
sunt căutaţi. Încă în anii din urmă ne-am propus să organizăm pentru 
cititorii mici o ludotecă, pe care din lipsă de fonduri n-am putut s-o 
realizăm, dar ne rămâne în vedere pentru anii viitori. 

e Într-o epocă dominată de calculator, se citeşte mai puțin. 
Lipseşte răbdarea pe care o impune lecturarea unei cărți ce oferă, 
într-un spațiu limitat, un larg univers estetic şi etic. Ce recomandați în 
acest sens? Ce părere aveți despre literatura oferită publicului şi cum 
vedeţi o atragere a acestuia pentru o lectură de calitate? Nu toți oa- 
menii au capacitate de discernământ. 

— Eu, care mă aflu la sfârşitul unei îndelungate cariere de bi- 
bliotecar, n-am fost niciodată împotriva metodelor moderne de infor- 
mare. Trebuie să spun însă răspicat că „galaxia Gutenberg” va mai 
rezista şi de aceea trebuie să oferim servicii tot mai calificate. Nu pot 
spune că azi se citeşte mai puțin. Am terminat anul 2001 (în 2002 am 
lucrat numai până în luna august) cu 22 000 de cititori înscrişi, care au 
împrumutat cca. 600 000 de volume. 

Biblioteca noastră, care expune la accesul liber aproape 120 000 
de volume din cele mai diverse domenii (aici am luat în calcul şi cele 
câteva mii de lucrări de referință din sala de lectură), dă posibilitatea 
cititorilor noştri să-şi aleagă cărţile dorite. Trebuie să mai adăugăm că 
la etajul I, într-o sală largă şi foarte luminoasă, avem cataloagele gene- 
rale pentru cititori, printre care şi catalogul noutăților intrate în bibli- 
otecă. Cât despre posibilitățile de alegere ale unor cititori, trebuie să 
precizăm că bibliotecarii noştri îndrumă lectura cu toată bunăvoința. 

e Aţi dus o viaţă printre cărţi, aţi trăit pentru ele şi ați semnat 
multe, în calitate de autor sau coautor. Mărturisiţi într-un volum că 
visul nu vă era să fiţi „bibliotecar “. Ce aţi fi vrut să deveniți? Vă pun 
această întrebare deoarece destinul dv. profesional şi literar a fost şi 
este acesta, culminând cu o împlinire în plan spiritual — editarea pro- 
priilor cărţi şi articole, ridicarea unui for de cultură, Biblioteca 
Judeţeană „Dinicu Golescu“, şi realizarea unui climat favorabil în 

căminul dv. Dacă ați săvârşit ceva ce nu ați dorit, în mod special, şi 

ați făcut-o la superlativ, sunteți un model, domnule Voinescu, un om 
admirabil! Ce aţi vrut să deveniți? 

— Din generaţia părinților mei, au fost în familia noastră mai 
mulți preoți. Şi eu am început seminarul, care s-a desființat în 1948. 
Fratele meu mai mare a făcut dreptul şi în anii de liceu şi eu visam să 
fac dreptul şi să profesez avocatura, dar am profesat munca de biblio- 
tecar. Gheorghiță, băiatul meu cel mare, a făcut tot dreptul şi de câţiva 
ani e consilier juridic într-un minister. 

e Ați studiat mult, aţi scris peste 200 de articole, aţi elaborat 
lucrări de valoare (Mănăstirea Curtea de Argeş. Impresii, 1967; Un 
secol de activitate corală în Piteşti, 1971; Argeşeni în spiritualitatea 
românească, vol. Î, 1980, Călineşti 600, Piteşti, 1971; Argeşeni şi 
musceleni în Academia Română, 7995; Istoria municipiului Piteşti, 
1988; O lucrare în colaborare cu Nicolae Rizescu şi Octavian 
Sachelarie: Argeşeni în spiritualitatea românească, vol. 11, 1988. Care 
vă este cartea cea mai dragă sufletului? Sus am amintit câteva dintre 
ele. Răsfoind O viaţă printre cărţi, vol. I şi 1], am observat zeci de arti- 
cole care vă aparțin, articole bine documentate, variate, utile pentru 
cercetare, întâmpinate favorabil de către public. Publicaţiile ilustrea- 
ză perfect relaţia care se poate crea între autor şi cititor. 

— Am scris articole şi studii pe care le-am publicat, tot aşa cum 
am scris un număr de 15 cărţi, singur sau în colaborare. Tatăl meu, 
care era născut la sfârşitul secolului al XIX-lea, îmi spunea adesea: 
„Pe unde treci, să se cunoască orice ai fi în viaţă, dar fără să faci rău 
cuiva“. Acest sfat m-a urmărit toată viaţa. Mi-a plăcut să cercetez tre- 
cutul şi foarte multe din scrierile mele sunt rezultatul cercetării trecu- 
tului istoric şi cultural al zonei Argeş-Muscel. 

e Ce aveți în prezent pe masa de lucru? 

— În prezent am pe masa de lucru volumul al treilea de la O viață 
printre cărți. Cu această carte voi încheia un ciclu cu care sper că, mă- 
car parţial, mă voi achita de o profesie care mi-a fost dragă toată viaţa. 

e Nu vă întreb dacă aveți timpul necesar pentru lectură. Opera 
dv. mărturiseşte. Cum arată o zi din viața dv., domnule director? 

— O zi din viața mea încearcă să arate ca în anii de tinereţe, dar 
de câţiva ani am început să-mi simt vârsta. Locuiesc la ţară, la 
Călineşti, şi sunt foarte multe de făcut. Cel de-al doilea băiat al meu, 

Spiridon, de câţiva ani îmi tot preia din responsabilități, deşi, până la 
29 de ani câţi are, a publicat trei volume de versuri. 

e Care sunt trăsăturile caracteristice ale vieţii culturale din 
Piteşti? Ne înscriem în parametrii impuşi de cultură, de tradiție, de 
standardele europene şi occidentale? 

— Piteştenii au o viaţă culturală normală. Chiar dacă nu avem o 
filarmonică, ne ridicăm cu mult peste media de activitate culturală a 
țării. Avem şcoli multe şi bune, avem două universităţi cu cca. 20 000 
de studenți, cu o populaţie civilizată. Cât despre „standardele europe- 
ne“, noţiunea sună de câţiva ani tot mai fals. Dacă țara noastră ar fi 
mai bine condusă, ar râvni Europa la noi. Dar nu trebuie să ne pierdem 
nici un moment încrederea în forţele şi mai ales în şansele noastre. 

e Ce recomandaţi dascălilor din Argeş pentru a desăvârși un 
proces de educaţie? Vu 

— În Argeş avem dascăli buni, dar mulți dintre ei pun problema 
salariilor înaintea îndatoririlor. Faptul se leagă de ideile de mai sus. 

e Colectivul de redacție, cititorii revistei Aripi, elevii şi cadrele 
didactice din Şcoala Nr. 11 „Mihai Eminescu “ vă admiră. Personal, 
văd în dv. „un profet al neamului“ în viața culturală a Piteştiului. Ce 
le spuneţi cititorilor revistei Aripi? | 

— Revista Aripi'este una din cele mai bune reviste şcolare din 
țară. În paginile ei se scrie frumos şi bine. Ideea de a acorda spații în 
revistă unor profesionişti cum sunt domnii Marin Ioniță sau Sergiu 
Nicolaescu e foarte bună. Am citit multe poezii de valoare scrise de 
elevii dv. E normal... doar şcoala poartă numele lui Eminescu. In ce 
mă priveşte, am sentimente aparte pentru această şcoală. Am fost pre- 
zent şi la inaugurare. Nu numai că eram director unde sunt şi azi, dar 
eram consătean cu Mişu Păunescu, directorul de atunci. Doresc Şcolii 
Nr. 11 şi revistei sale să crească şi să înflorească. 

+ Domnule director Voinescu, vă mulțumesc pentru amabilita- 
tea arătată, pentru frumoasa activitate desfăşurată în viața oraşului 
nostru. Ati intrat în istoria Bibliotecii Judeţene „Dinicu Golescu, în 
istoria Argeşului. Vă mulțumim pentru tot şi vă dorim sănătate, ani 


buni de creaţie, de împlinire! 


(Interviu consemnat, în anul 2003, de prof. Renata Alexe, 
în revista Aripi a Şcolii Nr. 11 din Piteşti) 

Noul sediu al Bibliotecii Judeţene Argeş, 
un foarte mare vis împlinit 


Fără îndoială că evenimentul săptămânii trecute a fost inaugu- 
rarea noului sediu al Bibliotecii Judeţeane Argeş. Un motiv de mare 
bucurie şi pentru directorul Silvestru Voinescu, un om dăruit total 
culturii şi cărții. 


e Reprezintă noul sediu un vis împlinit? 

să Un foarte mare vis împlinit. Pentru că biblioteca din Piteşti 
nu mai avea sediu şi avea toate şansele să ajungă în stradă. Şi, în loc 
să ajungem în stradă, am ajuns într-o clădire nouă. Faptul că avem 
acest nou edificiu se datorează inginerului Florea Costache, cel care 
era preşedintele Consiliului Judeţean în 1994. În acel an s-a hotărât 
înființarea Curţii de Apel Piteşti şi Primăria a cedat Justiţiei Palatul 
Culturii. Atunci, inginerul Florea Costache a lansat un concurs la In- 
stitutul Judeţean de Proiectări pentru un proiect al viitoarei Biblioteci 
Judeţene. Proiectul a fost câştigat de soţii Maria şi Alexandru 
Mulţescu. 

e De câți ani sunteți în slujba cărții? 

— De 50 de ani. Mi-am început activitatea la Biblioteca raio- 
nală Topoloveni. În 1963 am venit la Biblioteca judeţeană. 

e Câte cărți avea atunci biblioteca? 

— În 1963 avea 90 000 de exemplare. Acum, în 2003, avem un 
total de peste 500 000 de volume. 

e Care sunt cele mai vechi şi valoroase cărți? 

— Avem mai multe cărți din secolul al XVI-lea. Cea mai veche 
— un volum din 1545 cu scrisori ale lui Cicero. Avem şi cărți 
româneşti foarte vechi: Îndreptarea legii, Târgovişte (1652). Avem şi 
cărțile lui Şerban Cantacuzino: Apostol (1683), Evanghelia (1682), 
Biblia (1688). 


(Interviu consemnat de Denis Meraru 
în Argeșul, 11| martie 2003) 

Capitolul V 


VARIA 


Iunie '90, de bun augur 
pentru bibliotecile publice din Argeş 


Despre instituţiile de cultură, în general, şi despre biblioteci, în 
special, se scrie puţin, şi judeţul nostru nu face excepţie. Ultimele de- 
cenii ne-au obişnuit cu situaţii pe cât de umilitoare, pe atât de 
revoltătoare; prezența unui mare universitar sau scriitor într-o biblio- 
tecă nu era semnalată, în timp ce presa anunţa producţii iluzorii de pe 
tarlalele cu pălămidă sau din sectoare zootehnice, în care o parte din 
vaci nu se mai puteau ridica singure. 

Astfel de situaţii nu ne-au împiedicat să ne vedem de treburile 
noastre şi să punem în permanență cartea bună la dispoziţia iubitorilor 
de lectură. Foarte dureros a fost faptul că, după 1975, pentru a se putea 
face faţă „marilor investiţii“, statul socialist nu i-a mai putut plăti pe 
bibliotecarii de la sate, urmând ca activitatea din aceste instituții de 
cultură să se desfăşoare pe baze obşteşti. 

Judeţul Argeş are, prin cele 93 de biblioteci comunale ale sale, 
o zestre materială uriaşă. Peste 50 de unități au mai mult de 8 000 de 
volume din cele mai diverse domenii de cunoaştere, făcând ca numă- 
rul total de cărţi din această reţea să se cifreze în jurul a 800 000. (Da- 
că adunăm şi cele peste 500 000 de volume din biblioteca judeţeană şi 
pe cele din cinci biblioteci orăşeneşti, ne putem da seama cu uşurinţă 
de câtă carte dispune reţeaua de biblioteci publice a judeţului nostru.) 

Îndurerat de sângele nevinovat care a curs şi care ne este cu atât 
mai scump, Moş Crăciunul anului 1989 de-abia în februarie 1990 a 
scos din sacul lui cu bunătăţi darul pentru bibliotecile de la sate. Ro- 
mânia îşi plăteşte din nou bibliotecarii comunali şi la apariția acestor 
rânduri, în aproape toate cele 93 de biblioteci comunale avem un bi- 

bliotecar remunerat cu normă întreagă (Ordinul nr. 70, din 10.11.1990, 
al Ministerului Culturii). 

S-a făcut un act de justiție socială, care ne reaşază şi din acest 
punct de vedere pe locul ce îl merităm în Europa, în această Europă 
din care n-am lipsit după 1944 nici o clipă şi care trebuie să 
recunoască în patrimoniul său prezența spiritului românesc, pe care 
nici un fel de „indicaţii“ nu l-au putut ţine închis. 

Deschizându-ne cu cheia sa uriaşă porţile spre mai bine, judeţul 
Argeş va avea, în ziua Sfântului Petru (29 iunie), o reţea de biblioteci 
publice — 93 de biblioteci comunale, cinci biblioteci orăşeneşti şi o 
bibliotecă județeană, instituţie culturală de prestigiu, care împlineşte 
anul acesta (1990) 110 ani de existenţă. 


Tablou de promoţie. 
Omagiu profesorilor noştri 


Privesc adesea, cu o încărcătură sentimentală lesne de înţeles, o 
fotografie de format mare, făcută în anul 1979 pe scările de la intrarea 
în Liceul nostru. Suntem aproape 40 de foşti colegi care am absolvit în 
anul 1954 (Clasa a XI-a A). Pe prima treaptă, sunt o parte din profeso- 
rii noştri: I. Steriopol, Gh. Toma (foşti directori), Ovidiu Dumitrescu 
(diriginte), D. Mihalaşcu, FI. Cosmescu şi Gh. Muranievici. (Dintre 
profesorii a căror absenţă am regretat-o au fost Marin Bădescu şi Titus 
Păuna — directorii de mai târziu ai liceului.) 

Din clasa noastră doar doi colegi nu au urmat cursurile unei 
forme de învățământ superior, unul a îmbrăţişat cariera de învăţător, 
iar celălalt a condus grefa unei judecătorii foarte mulţi ani. 

Treizeci şi şase de absolvenţi dintr-o singură clasă au păşit în 
învățământul superior, fără meditații, numai cu cât ne-au dat profesorii 
noştri, unii absolvind în mod strălucit în frunte cu şeful promoţiei, 
Marius losifescu, astăzi membru al Academiei Române — nume de 
circulație internațională în matematicile contemporane; opt medici, 
zece ingineri, printre care nume de prestigiu în judeţul nostru, cum 

sunt Gheorghe Budan şi Iancu Vasiliu, sau în Regionala de căi ferate 
Cluj, unde Sabin Ionescu conduce un important sector de foarte mulți 
ani; patru colonei, printre care fostul meu coleg, de bancă Daniel 
Barbu, pe care sunt sigur că am să-l văd purtând tresele de contraami- 
ral; profesori (Costel Cucurezeanu în învățământul universitar), 
economişti, cercetători, printre aceştia un Râpeanu, nume în fizica nu- 
cleară românească etc. , 

Pe chipul fiecăruia eu citesc emoția cu care am plecat din clasă, 
unde s-a strigat catalogul şi am asistat la lecţia de geografie a profeso- 
rului Gh. Toma. Ne-a vorbit despre „hotar“. 

Astăzi, în 1990, îmi dau seama că lecţia aceea a fost nu numai 
temerară, ci, mai ales, consecința patriotismului plin de demnitate şi 
încredere în viitor pe care distinsul dascăl le-a purtat până dincolo de 
viață. i % 

Îl aud şi acum pe profesorul Toma spunând atunci în clasă: 
„Hotarul unei ţări trebuie să îndeplinească trei condiții: să fie natural, 
să fie istoric şi să fie demografic. Un astfel de hotar este Nistrul, care 
ne-a despărţit şi ne va despărţi totdeauna de vecinii noştri de la 
Răsărit...“ 

Fără îndoială, ziua aceea din 1979 rămâne una dintre amintirile 
noastre scumpe în care au fost imortalizați liceul pe care l-am absolvit 
— căruia i s-a spus „I.C. Brătianu“ şi va trebui să i se spună la fel — şi 
iluştrii noştri profesori în faţa cărora ne-am plecat de atâtea ori frunțile 
şi cărora astăzi le suntem datori cu rugăciunile noastre. 


De pe malurile Argeşului pe malul Nistrului, 
împreună cu P.S. Calinic 


La sfârşitul lunii mai 1994, un grup de colegi şi prieteni din 
instituţii de cultură ale județului am făcut o călătorie în raionul Rezina 
din Republica Moldova, răspunzând astfel vizitei făcute în Argeş, cu 
două luni înainte, de un grup de rezineni, în general cu aceleaşi 

preocupări ca ale noastre. Cu acest prilej s-au dus şi 25 de colete cu 
cărți bibliotecii din Rezina. 

Am avut prilejul să fim însoţiţi în călătoria noastră de 
P.S. Calinic, Episcopul Argeşului şi Muscelului, care, pe lângă faptul 
că s-a dovedit a fi un admirabil companion, a dat grupului nostru mai 
multă importanță. Sfinția Sa a fost însoțit de Părintele Mărgăritescu, 
secretarul Episcopiei Argeş. Atmosfera oarecum sobră din timpul 
călătoriei a fost din plin răsplătită de imaginile mirifice ale plaiurilor 
străbune. În opririle noastre la câteva mănăstiri, am beneficiat şi noi 
cu emoție de cinstirea ce se acorda, după tipic, Vlădicăi de Argeş. 

Oraşul Rezina, nou din punct de vedere urbanistic, este totuşi o 
aşezare veche, ce vine din evul mediu moldovenesc, capitală de plasă, 
din vechiul județ Orhei. Vestiţii arcaşi orheeni din oastea lui Ştefan cel 
Mare şi Sfânt, cum i se spune pe acele meleaguri, au dispărut, dar dâr- 
zenia oamenilor a rămas. 

Aşa se face că cei din Rezina vorbesc aceeaşi limbă românească 
pe care o vorbim şi noi şi care ne-a îngăduit să cântăm împreună 
aceleaşi cântece, să recităm din Eminescu sau Mateevici, din 
Alecsandri sau Coşbuc. Totul mi s-a părut cu atât mai firesc, cu cât la 
aceeaşi masă şedeau Mihai şi Radu, Vasile şi Petre, Ion şi Alexandru, 
Nicolae şi Constantin, deşi unii erau de pe malurile Argeşului, iar alţii 
de pe malul Nistrului. 

Contactele culturale ne-au demonstrat că „amândoi suntem de-o 
mamă“, că Balada lui Ciprian Porumbescu, cântată de o fetiță de 10 
ani, care ne-a înfiorat ca şi cea pe care o ascultam cântată de maestrul 
Ion Voicu, este şi a unora şi a altora, chiar dacă administrativ unii nu 
recunosc. 

Prima vizită în zonă am făcut-o la schitul Ţâpova, săpat în ma- 
lul calcaros al Nistrului, la 20 km aval de Rezina, unde nu se poate 
ajunge decât pe apa fluviului. Coborâţi de pe puntea vaporaşului am 
urcat pe o potecuţă, până am ajuns pe platforma din faţa fostului schit, 
ale cărui chilii şi biserică au fost săpate în peretele vertical al stâncii. 
Totul e impresionant. În primul rând, uriaşa strădanie a oamenilor din 
timpurile vechi de a-şi crea adăpost şi apărare şi, în al doilea rând, pa- 
norama ce se deschide peste apa Nistrului şi a dealurilor transnistrene. 

Schitul Adormirii de la Țâpova este din secolul al XVII-lea. 
Tradiţia însă spune că aici Ştefan cel Mare s-ar fi cununat cu Maria 
Vochiţa, iar cercetările arheologice, care mai continuă încă, 
demonstrează că o parte din spaţii au fost săpate încă din timpul geto- 
dacilor. Ultimii călugări au trăit la Țâpova în sihăstrie până în jurul 
anului 1950. 

Întorşi pe vas, căpitanul ne-a informat că Nistrul are, în porțiu- 
nea pe care navigăm, 120 m lăţime şi între 3 şi 8 m adâncime. In călă- 
toria noastră am fost însoțiți de arhitectul-şef al Rezinei, lon Perciun, 
cunoscut poate mai ales pentru poeziile sale de un vibrant patriotism. 

A doua zi, însoţiţi de acelaşi arhitect şi poet, în care am desco- 
perit un mare suflet de român, am mers la mănăstirea Saharna. Datând 
din secolul al XVIII-lea, mănăstirea a fost desființată după ocupaţia 
sovietică, dându-i-se întrebuințări laice. In ultimii ani, până în aprilie 
1991, când s-a reînființat, în biserică a fost un disco-club pentru tine- 
retul satului aflat în apropiere. În mai puţin de două luni, aici s-a 
reînfiripat viața monahală, paralel cu organizarea şantierului pentru 
restaurarea generală a bisericii. 

Vizitând biserica în care se făceau săpături, iar pictura era total 
degradată, starețul ni s-a plâns că fondurile alocate pentru restaurare 
sunt mici şi întreprinderea care o execută lucrează foarte încet. P.S. 
Calinic a explicat starețului şi arhitectului cum trebuie tencuită biseri- 
ca în interior, urmând ca în 1992 pictura să se facă în frescă pe chel- 
tuiala Episcopiei Argeşului, de către pictorii acesteia. 

În timpul mesei care a urmat, arhitectul Ion Perciun ne-a recitat 
din versurile sale, iar părintele Adrian, starețul şi pictorul amator, 
Malai, a cărui casă, adevărată galerie de artă, o vizitaserăm în satul 
Suharna, în drum spre mănăstire, ne-a mulțumit pentru vizită, arătând 
că prezența Vlădicăi de Argeş se va înscrie ca o dată memorabilă în 
istoria mănăstirii. Am mai întârziat câteva minute în jurul maşinii, 
admirând de departe locuinţele rupestre ale unor schimnici din vremu- 
rile de demult, săpate în stânca ce închide valea în spatele mănăstirii. 
În acest timp, părintele Mărgăritescu — secretarul Episcopiei Arge- 
şului, a consemnat datele necesare pentru înscrierea starețului Sahar- 
nei la una din facultăţile de teologie din țară, cu o bursă acordată de 
P.S. Calinic. 

Într-una din zile, am făcut o călătorie mai lungă, mergând apro- 
ximativ 80 de km spre nord, printre ogoare bine lucrate, cultivate cu 
grâu şi orz, porumb, floarea soarelui şi tutun. La capătul drumului 
nostru, am ajuns în oraşul Soroca, aşezat pe dealuri şi udat de apa 
Nistrului — care curge dinspre nord spre sud. 

Am poposit la Casa de cultură, o construcție modernă de 
proporții impresionante şi, însoțiți de cineva din conducerea acesteia, 
am mers să vizităm cetatea aflată în apropiere şi aşezată chiar pe malul 
Nistrului, în apele căruia îşi oglindeşte maiestatea zidurilor de peste 
25 m înălțime, încă din secolul al XV-lea. Impresionant de bine con- 
servată, cu ziduri groase din bolovani de munte, de formă circulară, cu 
turnuri în patru părți şi cu creneluri trainice, cetatea a fost ridicată la 
sfârşitul secolului al XV-lea de Ştefan cel Mare, se pare pe locul unui 
fost fort genovez, şi durată în piatră în forma actuală de Petru Rareş. 

Cetatea a fost aşezată în acest punct unde Nistrul, având vadul 
larg, era trecut de tătari călări în incursiunile lor de pradă. De-a lungul 
istoriei sale, cetatea Soroca a adus servicii reale Moldovei, ţinând sub 
supraveghere Nistrul pe o distanță de zeci de kilometri, atât spre Hotin 
cât şi spre Tighina. Nu este lipsit de semnificaţie faptul că cetatea 
Soroca nu a fost niciodată cucerită de duşmani. 

După ce am primit explicaţii foarte preţioase de ordin istoric şi 
militar de la o tânără profesoară de istorie care vorbea o admirabilă 
limbă românească, am părăsit celebrul monument îndreptându-ne spre 
„Muzeul de etnografie şi îndeletniciri casnice de ieri şi de azi“. 

Aflându-ne în faţa clădirii, n-aveam prea mare entuziasm pentru 
vizita ce urma să facem, dar în timpul acesta am trăit sentimentul stra- 
niu că ne aflăm la noi în Argeş, în Muscel sau în Teleorman, printre 
unelte cu care mamele noastre împodobeau casele şi ne făceau albitu- 
rile înflorate cu care am crescut. Aceeaşi meliță, aceleaşi fus şi furcă, 
sucală şi vârtelniţă, spată şi vătale, suveici şi tindeche etc. Țesăturile 
care făceau piesele de rezistenţă ale expoziţiei, din in, din cânepă, din 
pânză topită sau din lână, parcă atunci fuseseră dezbrăcate de părinții 
noştri şi puse în cui. O asemenea identitate de preocupări casnice por- 
nind de la origini identice nu puteam bănui. Ghidul muzeului, care n-a 

trebuit să ne dea nici un fel de explicaţii, a fost la fel de fericit ca şi 
noi, care ne-am simţit pur şi simplu acasă. 

Ultimul obiectiv vizitat la Soroca a fost Biserica Stratilat, cate- 
drala oraşului, monument de arhitectură cu totul deosebit de la înce- 
putul secolului nostru. Am fost impresionat de cantitatea enormă de 
verdeață cu care era împodobit interiorul. A doua zi era Pogorârea 
Sfântului Duh sau Duminica Rusaliilor. În timpul cât P.S. Calinic s-a 
întreținut în altar cu protopopul oraşului — parohul catedralei — noi am 
cercetat cu atenție biserica, complet renovată, cu policandre, catape- 
teasmă şi icoane împărăteşti valoroase, dar cu o pictură modestă, la 
care contribuia şi stridenţa culorilor. 

În drumul de întoarcere spre Rezina ne-am oprit în comuna 
Țarenca — fostă Ţăreni — unde eram aşteptaţi. Aici am vizitat Casa de 
cultură şi Biblioteca şi am ascultat un taraf dirijat cu nerv de o tânără 
profesoară care cânta şi la vioară. Clopotele care l-au salutat pe 
Vlădica de Argeş au strâns tot satul la biserică. Am fost întâmpinați cu 
colaci mari, împletiți şi cu sare. P.S. Calinic le-a vorbit sătenilor, care 
nu văzuseră niciodată un episcop în biserica lor, despre rolul bisericii, 
despre buna înțelegere, despre pace şi le-a dat binecuvântarea arhie- 
rească. Seara le-am povestit entuziasmați prietenilor noştri de la Rezi- 
na tot ce văzuserăm în călătoria de peste zi. 


* 


Ultima zi de şedere la Rezina — Duminica Rusaliilor (26 mai). 
Potrivit programului făcut de sâmbătă seara, grupul trebuia să se 
împartă în două: P.S. Calinic trebuia să meargă la Episcopia din Bălţi 
să oficieze liturghia împreună cu P.S. Petru, episcopul de aici, iar o 
altă parte a grupului să viziteze oraşul Rîbnița, de pe malul stâng al 
Nistrului. 

Ploaia torențială însă a făcut imposibilă călătoria la Bălți (peste 
100 de km) şi de aceea P.S. Calinic, împreună cu părintele Mărgări- 
tescu, secretarul Episcopiei Argeşului, a mers la Mănăstirea Saharna, 
din apropierea Rezinei. 

Ceilalţi am trecut Nistrul la Rîbnița, peste podul care leagă cele 
două oraşe. Am vizitat câteva magazine, cu mărfuri puţine şi sorti- 
mente şi mai puţine, apoi am întârziat toţi într-o librărie mare şi bine 

aprovizionată cu carte numai în limba rusă. Rîbnița s-a încorporat 
mişcării transnistrene şi deşi 25 % din populație e moldovenească, nu 
mai are nici o şcoală cu predare în limba română. Copiii moldovenilor 
de aici vin la şcoală în Rezina. Pe un raft am găsit totuşi cărți în limba 
română cu scriere latină, de autori români şi străini, ieftine şi foarte 
frumos legate. Am ieşit toți cu brațele pline de cărți, singura răsplată a 
vizitei noastre în acest oraş de peste Nistru, în care ne-a plouat atât cât 
să nu-l uităm multă vreme. 

Printre cărţile pe care le-am cumpărat se află şi volumul — sin- 
gurul care mai era în librărie — Cartuşiera, al poetului basarabean 
Efim Tarlapan, de care auzisem cu câțiva ani înainte ca fiind un mare 
patriot şi un talent cu totul aparte. În câteva ore i-am citit volumul pe 
nerăsuflate — circa 30 de rondeluri şi foarte multe epigrame şi aforisme 
— cu o superbă ilustrație făcută de pictorul Dumitru Trifan. Rondelul 
intrusului a făcut mare vâlvă într-o anumită presă, de aceea îl transcriu 
aici integral: 

„Venetice, ce te-aşezi? 

Vrei să stau eu în picioare 

În căsuţa mea? Nu-ţi pare 

Că prea mult pe-aici îmi şezi? 


Loc în ţara ta cea mare... 
Este cât cu ochii vezi |... 
Venetice, ce te-aşezi? 

Vrei să stau eu în picioare? 


Pleacă ! Şi-aş vrea să mă crezi: 
Primitor sunt din născare 

Dar mai am şi-o zicătoare, 

Te rog s-o memorizezi: 


NEPOFTITUL SCAUN N-ARE !...“ 


După ce critica de stânga l-a atacat, poetul Efim Tarlapan a 
răspuns cu încă un rondel din care citez doar ultima parte: 


„Recunoscu-mi vina mare 
Faţă de partid şi stat. 

Am greşit când am strigat 
«Nepofiitul scaun n-are !» 


Şi-ntrucât m-am corectat, 
Strig cum este, dar mai tare: 
«Nepoftitul scaun are 
Fiindcă Stalin i l-a dat!!!» 


Ştiu de ce v-aţi supărat...“ 


La ora 14 am avut o întâlnire oficială la care au participat în- 
treaga noastră delegație şi conducerea oraşului şi raionului Rezina. 
Am fost primiţi de Domnul Nicolae Proca, preşedintele executivului 
local, deputat în Parlamentul Republicii Moldova. Au mai fost de față 
domnul Anatolie Badan, prim-locţiitorul preşedintelui, şi ceilalți doi 
locţiitori, Zaharia Groza şi doamna Eugenia Chișlean, care răspunde, 
printre altele, şi de cultură. Discuţiile s-au purtat într-o atmosferă cal- 
dă, informându-ne reciproc despre realităţile şi viața argeşenilor şi a 
celor din Rezina. 

Domnul preşedinte Nicolae Proca, foarte la curent cu întreaga 
viață social-politică din România, ne-a spus: „Parlamentul Moldovei 
şi eu personal urmărim cu viu interes, ca întreaga republică de altfel, 
tot ce se întâmplă la dumneavoastră. Televizoarele noastre şed deschi- 
se mai mult pe Bucureşti. Cunoaştem întreaga activitate a domnului 
Iliescu, a lui Petre Roman şi a Parlamentului României. Speranţele 
noastre sunt mari“. 

Cuvinte cu mare încărcătură emoțională. 

Mi-am îngăduit, ca şef al delegaţiei noastre, să-i invit la Piteşti 
pe conducătorii Rezinei să realizeze contacte directe cu conducătorii 
județului Argeş şi municipiului Piteşti, pentru integrarea acestei legă- 
turi în mişcarea amplă ce se desfăşoară astăzi între România şi frații 
noştri de dincolo de Prut. Au mai fost de faţă domnii Mihail Prepeliţă, 
şeful secţiei culturale de la Rezina, violonist şi dirijor, sufletul întregii 
mişcări culturale de aici, şi prietenul nostru, celălalt prieten al nostru, 
arhitectul poet Ion Perciun, precum şi conducătorii ziarului local Faru/ 
Nistrean. 

Toţi cei care am participat la această întâlnire am prânzit împre- 
ună cu conducătorii instituţiilor de cultură. A fost o atmosferă de o 
înaltă simţire românească. S-a cântat, s-a recitat şi s-au ridicat pahare 
pentru viitorul comun al patriei noastre. Ne-am despărțit târziu în 
noapte, ca de la o reuşită petrecere în familie. 

A doua zi dimineaţa, luni, tot pe ploaie, ne-am despărțit după 
îmbrăţişări calde şi ne-am îndreptat spre Chişinău, unde am făcut nu- 
mai un scurt popas din cauza ploii care nu a contenit nici un moment. 
Am traversat un oraş mare, care se situează ca dimensiune între 
Bucureşti şi oricare din marile oraşe româneşti. 

De la plecarea din Chişinău şi până la destinaţie, două momente 
merită, mai ales, a fi consemnate. Punctul de graniță de la Leuşeni, de 
pe malul stâng al Prutului, unde şirul de maşini pe două coloane este 
de 3-4 km şi unde se staționează câte 50-60 de ore este pur şi simplu 
una din cele mai jenante situaţii ce se petrec azi în Europa. Noi am 
trecut fără să aşteptăm şi, o dată ajunşi în vama românească, parcă am 
intrat în altă lume. 

A doua zi, după o noapte dormită la Huşi, tot pe ploaie am oprit 
la Episcopia Buzăului, unde am fost onoraţi de primirea P.S. Teofanie, 
în sala de protocol a palatului episcopal. Pe registrul superior al aces- 
tei săli se află portretele tuturor episcopilor care au păstorit aici. Un- 
deva, în dreapta intrării, se află portretul Vlădicăi Daniil Topoloveanu, 
fost stareţ al Mănăstirii Aninoasa, de unde în 1716 a fost ales episcop 
de Buzău. Între 1719 şi 1732 a fost Mitropolitul Ţării Româneşti. 

În drum spre Piteşti ploaia ne-a însoțit până aproape de 
Leordeni, unde am trecut într-o zonă în care soarele se uita bucuros în 
urmă, într-un superb asfinţit. Am încheiat astfel o călătorie emoțio- 
nantă, dar mai ales plină de promisiuni pentru un viitor românesc. 


(Note de călătorie, publicate parţial în săptămânalul 
argeşean Imposibil, din iunie şi iulie 1991) 

Pe marginea unui autograf 


Cu puţin timp în urmă am primit o carte cu autograf din partea 
unei vechi cunoştinţe cu care am lucrat la Topoloveni până în anul 
1960. 

După desființarea raionului, ne-am despărțit. Domnul profesor 
Petre Popa, fiindcă despre dânsul este vorba, venea la Piteşti director 
al Bibliotecii Regionale Argeş, până când, în 1964, am fost numit eu 
în locul domnului Popa, care primea alte responsabilități. După anul 
1980 ne-am apropiat din nou, în cadrul unei colaborări rodnice, care a 
avut rezultate deosebit de benefice pentru Argeş, în general, şi pentru 
Piteşti, în special. 

Aşa s-a făcut că, din iniţiative care i-au aparținut, a apărut în 
anul 1984 Cartea Eroilor, lucrare monumentală, unică în România, iar 
în 1985, 1986 şi 1988, cele trei variante ale Istoriei Piteştiului, ultima 
dintre ele apărând la Editura Academiei, cu prefața acad. Ştefan 
Ştefănescu. (Nu pot să nu menţionez aici şi colaborarea distinsului 
profesor Paul Dicu la realizarea lucrării privind istoria Piteştiului.) 

Concomitent cu cercetarea şi elaborarea variantelor Istoriei 
Piteştiului, la care trebuie adăugat şi serialul de 25 de articole ample 
în 25 de numere consecutive din revista Argeş, profesorul Petre Popa a 
publicat două ediţii, 1984 şi 1988, dedicate Mausoleului de la Valea 
Mare (Mateiaş) şi Piteşti. Microalbum. 

Aşadar, până la revoluţia din 1989, profesorul Petre Popa publi- 
case, singur sau în colaborare, 10 volume. După 1990, trecut la cate- 
dră, şi-a început seria de volume tipărite cu Monografia Liceului 
„Alexandru Odobescu “, în 1994. 

După trecerea în învățământul universitar, cu o putere de muncă 
aproape ieşită din comun, profesorul Petre Popa a început să scrie şi să 
publice lucrări care se adresează cu precădere studenților de la facul- 
tatea de istorie. 

Astfel au apărut, rând pe rând, volumele: 

e Istoriografie universală (1), Ed. Universităţii din Piteşti, 1998; 

e Istoria economiei naționale a României (1), Ed. Universităţii 
din Piteşti, 1999; 

e Istoria sistemelor administrative (1), Ed. Universităţii din 
Piteşti, 1999; 

e Tradiţie şi actualitate în istoriografia românească, Ed. Uni- 
versității din Piteşti, 2000; 

e Studii istorice (culegere), Ed. Universităţii din Piteşti, 2000. 

Tot în anul 2000, ca dovadă a preocupărilor ample pe care le 
are, istoricul Petre Popa a mai publicat volumele: China, Sensuri isto- 
rice şi Ion Ionescu de la Brad, enciclopedist român. 

În acelaşi an de sfârşit de secol şi mileniu, a mai publicat volu- 
mul de Studii istorice, în care a selectat o parte din articolele pe care 
le-a împrăştiat cu generozitate prin diferite periodice cu profil istoric 
sau cultural. 

În anul 2001 a publicat la Editura Didactică şi Pedagogică vo- 
lumul Performanţe istoriografice româneşti, având peste 320 de pa- 
gini. Pe acest al XX-lea volum al său, profesorul Petre Popa de la 
Universitatea din Piteşti mi-a scris o dedicație care mi-a produs o ma- 
re, o foarte mare bucurie. (În colecţia mea de cărți cu autografe, acest 
volum va sta alături de cele primite de la o serie de academicieni, mari 
universitari sau oameni politici, cărți la care ţin cu pasiunea colecţio- 
narului.) 

Cartea aceasta este unică în felul ei în istoriografia românească, 
atât privind modul în care a fost gândită, cât şi realizată. Cele 12 ca- 
pitole care împart materia sunt o autentică sinteză a istoriografiei, de 
la evul mediu românesc şi până în a doua jumătate a secolului 
al XX-lea. 

Volumul are un aparat critic redutabil, care se întinde pe aproa- 
pe 75 de pagini şi conţine 325 de note, o bibliografie selectivă şi un 
amplu indice de persoane. Ceea ce-i conferă însă unicitate este un in- 
ventar al tuturor istoricilor noştri, împărţiţi în două grupe: prima, sub 
genericul „In gloriam aeternitatis“, conţine 176 de nume aşezate în 
succesiunea anilor de naştere, iar a doua („Autori români contempo- 
rani preocupați constant de elaborări istorice reprezentative“) însu- 
mează, la rândul ei, 199 de autori. 

Până să-i citeşti titlul, cartea ţi se impune prin fotografia istori- 
cului martir Gheorghe I. Brătianu, aflat la masa lui de lucru. După ce 

trecem de pagina de titlu, găsim „În loc de prefață. Cuvântarea lui 
Nicolae Iorga la intrarea în Academia Română“, din 17 mai 1911. 

În cele 27 de pagini, marele istoric evocă personalitatea lui 
Grigore Tocilescu, al cărui fotoliu era chemat să-l ocupe la Academie. 
Dar după binecunoscutu-i obicei, Iorga face, pe lângă evocarea obli- 
gatorie, ample incursiuni în istoriografia românească şi universală, 
subliniind, în ceea ce ne priveşte, realizările notabile de până la el. 
Inspirată idee de a începe această sinteză cu un amplu cuvânt al ma- 
relui savant Nicolae Iorga, față de care, este evident, istoricul Petre 
Popa are o mare considerație. 

Cea de-a 20-a carte a universitarului piteştean este o reuşită 
pentru care îi adresez cele mai calde felicitări şi îl asigur de marea mea 
admiraţie. | 

Cunoscându-l de-o viaţă, ştiu că de câte ori a trecut prin mo- 
mente grele, în loc să devină contemplativ, a muncit cu încrâncenare şi 
a realizat lucruri de excepție. 

Una dintre dovezi este chiar această carte — Permanențe 
istoriografice româneşti — care n-a fost scrisă nici pe departe în mo- 
mente de linişte sufletească. 


(Revista Cultura nr. 1-4, 2001) 


Când fiul se lansează alături de tatăl său 


Silvestru Voinescu -— O viață printre cărți 
Spiridon Voinescu - Incă visător 


Vineri 9 martie, de ziua Sfinţilor Mucenici, în sala de lectură a 
Bibliotecii Judeţene Argeş a avut loc un eveniment cultural unic în 
viaţa Piteştiului şi anume o dublă lansare de carte. Spunem unic, pen- 
tru că autorii lansați sunt tată şi fiu, primul aflat la a 12-a carte, iar fiul 
la cea de-a doua. | 

Este vorba de volumul antologic O viaţă printre cărți de Sil- 
vestru Voinescu, directorul Bibliotecii Judeţene Argeş, şi de volumul 

de versuri Încă visător, de Spiridon Voinescu, fiul directorului. Am- 
bele cărţi sunt apărute la Editura Paralela 45 din Piteşti. 

La lansare au participat numeroşi oameni de cultură, dintre care 
enumerăm pe criticul literar Sergiu I. Nicolaescu, directorul Muzeului 
Judeţean, Radu Stancu, noul consilier-şef al Inspectoratului pentru 
Cultură, Sevastian Tudor, poeţii Virgil Diaconu, Toma Biolan şi 
Florian Stanciu, istoricii Spiridon Cristocea, Vasile Novac şi Constan- 
tin Iliescu, gazetarul şi criticul Gabriel Grigore, profesorul şi istoricul 
literar I.M. Dinu, învăţătoarea şi poeta Elena Marin, dirijorul Emanoil 
Popescu, alți oameni de cultură, de talia lui Costin Alexandrescu, Ra- 
du Oprea şi Octavian Sachelarie, soții Mulţescu, bibliotecari şi cititori. 
Nu în ultimul rând, o muză a poeziei de dragoste a lui Spirică 
Voinescu! 

În cuvântul său, criticul Sergiu I. Nicolaescu a subliniat că noul 
volum al d-lui Silvestru Voinescu reprezintă o contribuție deosebită la 
istoria culturii argeşene. Cât priveşte cartea fiului, Spiridon Voinescu, 
dl. Nicolaescu a recitat, spre exemplificare, o poezie sugestivă. 
Dl. Radu Stancu a arătat apoi că se bucură că participă „la lansarea 
cărții unui om pe care-l preţuiesc foarte mult şi care e prietenul meu 
cel mai de demult. Când eu eram un biet muzeograf la Muzeu, Silvică 
era deja director al bibliotecii. Şi asta la nici 30 de ani. Chiar mă gân- 
deam cum e să fii director la această vârstă. Ne ştim, aşadar, de atunci 
şi mi se pare neschimbat. Mă bucur şi când văd copii care ţâşnesc aşa, 
chiar dacă tatăl e cărturar. 

De fapt, dl. Voinescu este o enciclopedie vie. Sergiu Nicolaescu 
zice că ar fi citit toate cărţile din Biblioteca Judeţeană! Şi sunt vreo 
500 000! Nu le-a citit, sigur, pe toate, dar este omul care cunoaşte cel 
mai bine istoria acestei instituţii prestigioase de cultură. Spune în 
prefaţă că cineva ar trebui să scrie istoria Bibliotecii Judeţene, dar cine 
altul o poate face decât omul care o păstoreşte de 40 de ani?! Practic, o 
treime din istoria bibliotecii de 120 de ani îşi leagă numele de 
dl. Voinescu! 

Titlul cărții spune, de fapt, totul: o viață printre cărți. În fine, am 
mandatul Comisiei de Cultură şi Învăţământ a Consiliului Judeţean 
Argeş să aduc un omagiu d-lui Voinescu şi să-l felicit!“ 

A luat cuvântul apoi dl. Octavian Sachelarie, directorul adjunct 
al B.J.A.: „Am şi eu 23 de ani de când lucrez în bibliotecă, alături de 
dl. director, de la care am învăţat foarte multe. Ţin să-i mulțumesc 
pentru faptul că mi-a insuflat pasiunea cărţii. Prin cărțile pe care le-a 
scris, dl. director a dat curs unuia dintre dezideratele lui Dimitrie 
Gusti, acela de a se realiza o hartă a spiritualității româneşti. Dar 
această hartă se poate face numai din mici bucăţi, iar dl. Voinescu, 
prin cele scrise despre Argeş şi argeşeni, şi-a adus o contribuţie im- 
portantă la realizarea acestei hărți a spiritualității româneşti “. 

D-na profesoară Virginia Biolan a început ex abrupto: „D-le 
Voinescu, vă rog să zâmbiţi! Noi aşa vă ştim şi nu se poate ca tocmai 
acum să staţi aşa! Sunteţi un Lord! Zâmbiţi!“ Replica d-lui Voinescu 
nu s-a lăsat aşteptată: „Sunt un lord cu leafă mică!“ 

Poetul Virgil Diaconu a făcut, mai întâi, o prezentare a poeziei 
d-lui Spiridon Voinescu, iar mai apoi a cărții d-lui Silvestru Voinescu, 
după care a ţinut să facă un apel la noul consilier-şef al Inspectoratului 
pentru Cultură Argeş, dl. Sevastian Tudor, să sprijine apariţia cărților 
scriitorilor argeşeni. Şi asta pentru că la Piteşti trăiesc o serie de 
membri ai Uniunii Scriitorilor, alături de alţi scriitori de valoare. Unul 
este chiar dl. Silvestru Voinescu, cel care, deşi are 12 cărți de valoare 
publicate, nu e membru al U.S. 

Pentru că nu era momentul, cum s-a exprimat, să dea un răspuns 
pe loc, dl. Tudor a promis că va organiza o întâlnire cu scriitorii 
argeşeni exact pe această temă. 

În fine, a luat cuvântul şi tânărul poet aflat la a doua sa carte 
(anul trecut a mai publicat Taxa pe vis), Spiridon Voinescu: „Este o 
mare bucurie şi o cinste pentru mine să lansez cartea mea alături de 
cea a tatălui meu! O altă cinste este aceea că am fost publicat în seria 
Scriitorii oraşului Piteşti, după seria poeţilor consacraţi, şi acest lucru 
mă onorează foarte mult!“ 

Cât îl priveşte pe directorul Voinescu, acesta s-a limitat să 
mulţumească şi să remarce prezenţa în sală a marilor săi prieteni din 
lumea culturii argeşene. A găsit, cu înțelepciune, calea de a vorbi doar 
despre alţii şi mai nimic despre sine. Spunem „mai nimic“, pentru că 
întâlnirea s-a încheiat cu o replică spirituală la o remarcă a d-lui Radu 

Stancu (aceea că dl. Voinescu nu s-ar fi schimbat de peste 30 de ani): 
„Bine, dragă Radule, aşa de bătrân arătam eu acum 30 de ani?“ 

Nici nu se putea un final mai inspirat, cu o nouă floare de spirit 
dăruită nouă de dl. director Voinescu. 


(A consemnat Jean Dumitraşcu, 
în revista Săgetătorul din 13.03.2001) 


Biblioteca Judeţeană în anul 2002 


La 31 decembrie 2001 municipiul Piteşti avea 200 000 de locu- 
_itori. Biblioteca Judeţeană Argeş avea 457 000 de volume, 110 abo- 
namente la periodice româneşti şi străine, 21 977 de cititori înscrişi şi 
528 245 de unităţi bibliotecare împrumutate. 


De la începuturi până în anul 1950 


Primele biblioteci din Piteşti sunt semnalate în prima jumătate a 
secolului al XIX-lea. Astfel, la 25 mai 1852, revizorul şcolar Nicolae 
Simonide raportează printre altele Eforiei Şcoalelor că în „biblioteca“ 
Şcoalei Primare Domneşti nu se mai aflau decât câteva cărţi. Semna- 
lând în raportul său şi acest fapt, este foarte posibil ca această biblio- 
tecă să fi fost creată chiar de Simonide, care fusese primul director al 
şcolii între 1832 şi 1843. 

O altă bibliotecă despre care se ştie este aceea a „Şcolii de 
candidați“ (la preoţie) pe care o înființase şi o întreținea pe cheltuială 
proprie Episcopul Argeşului între 1845 şi 1850, Samuil Tărtăşescu. 
Acesta pusese la dispoziția şcolii propria sa bibliotecă, cu cărţi şi ma- 
nuscrise şi cu Gazeta de Transilvania la care era abonat. 

Dezvoltarea economică a oraşului, care a accelerat mărirea 
numărului ştiutorilor de carte, a făcut să se simtă lipsa unei biblioteci, 
de la care să poată împrumuta cărți toţi cei care voiau să citească. 
Aceasta este una dintre explicaţiile ce se pot da gestului pe care 
Paraschiva Ştefu, proprietară din Piteşti, îl face în anul 1869, când, 

întocmindu-şi testamentul, lăsa o sumă de bani pentru înfiinţarea unei 
biblioteci publice în oraş. 

Prin actul autentificat la Tribunalul Argeş (nr. 15/1869) se spu- 
ne: „Vor fi datori moştenitorii mei să dea 200 de galbeni austrieci 
pentru înființarea unei biblioteci în acest oraş, publică, pentru instrui- 
rea poporului şi care doresc să poarte numele soțului meu pentru me- 
moria lui în eternitate; această sumă de galbeni — 200, se vor depune 
de către moştenitorii mei în termen de un an după decedarea mea, 
primăriei, spre a executa imediat a mea dorință fără a fi permis a se 
urma altfel“. 

Testatoarea încetând din viață în acelaşi an, la 20 februarie 
1870, moştenitorul principal 'S. George Ştefu depune primăriei 
oraşului suma de 2350 lei noi. 

În petiția pe care o depune la primărie cu această ocazie, face pre- 
cizarea: „Scopul pentru care mătușa mea face această donaţie primăriei 
este de a se forma o bibliotecă publică, care să poarte numele Ştefu“. 

Primăria oraşului tărăgănează cu totul nemotivat înfiinţarea bi- 
bliotecii, cu toate intervențiile lui S. George Ştefu, care până la urmă 
se plânge ministrului Cultelor şi Instrucțiunii publice. În anul 1878 
ministrul cere primăriei o copie după testament şi după ce o primeşte 
intervine energic în favoarea bibliotecii. În sfârşit, primăria este sensi- 
bilizată şi în luna noiembrie 1878 cere directorului gimnaziului să 
întocmească o listă de cărți necesare bibliotecii. 

În luna august 1879, primăria organizează licitaţia pe care o 
câştigă librarul I. Racoviceanu, care până la sfârşitul anului predă 
primăriei cea mai mare parte din cărțile cuprinse în listă. La 26 iunie 
1680, primăria predă directorului gimnaziului cele 175 de volume îm- 
preună cu inventarul lor, spre „a le conserva“. 

Biblioteca este organizată într-o cameră a gimnaziului şi înce- 
pând din martie 1881 de conservarea ei va răspunde profesorul Ion 
Trifonescu ce fusese numit de primărie. După câtva timp, biblioteca 
este mutată din nou la primărie, fapt care îl face pe directorul gimna- 
ziului să intervină cu un memoriu în care se face şi precizarea: 
„Cărțile sunt şi continuă de a fi ale comunei, ele se vor ţine numai la 
gimnaziu, de unde procurarea şi lectura lor vor fi mai accesibile, decât 
în birourile primăriei“. Conducerea primăriei este de acord cu propu- 

nerea directorului, dar dispune ca mai întâi să se întocmească un re- 
gulament de organizare şi funcţionare a bibliotecii. Regulamentul a 
fost întocmit şi aprobat de Consiliu la 16 martie 1886. Prin acest re- 


gulament care poartă semnătura primarului N. Constantinescu şi care a 


fost tipărit, directorul gimnaziului era administratorul şi conservatorul 
principal al bibliotecii. 

Biblioteca a crescut de la an la an, atât prin alocaţiile primăriei, 
cât şi prin unele donaţii. 

În anul 1904 biblioteca se măreşte cu cele 1000 de volume pe 
care istoricul piteştean Gh. lonescu-Gion — mort în acel an — le lasă 
prin testament urbei sale natale. 

Din anul 1897 Gimnaziul din Piteşti se transformase în Liceul 
„I.C. Brătianu“ şi funcţiona în monumentalul local existent şi astăzi, 
construit după proiectele arhitectului Alexandru Băicoianu. 

În zilele primului război mondial, când Piteştiul a fost sub 
ocupaţia duşmană iar localul liceului a fost transformat în spital, între- 
gul inventar al şcolii, ca şi biblioteca, au fost salvate prin grija profe- 
sorului Ghimpa, unul dintre cei mai străluciți directori pe care i-a avut 
liceul piteştean. 

După război, când liceul şi-a mărit considerabil numărul de 
elevi, accesul publicului la bibliotecă a început să stânjenească proce- 
sul de învățământ. Pe de altă parte, cu ajutorul Casei Şcoalelor şi al 
donațiilor unor profesori, liceul îşi organizase propria bibliotecă, iar 
directorul acestuia încetase de mult să mai fie primul custode al bibli- 
otecii publice. Se punea deci problema mutării bibliotecii din clădirea 
liceului. Soluţia s-a găsit de-abia în anul 1928, prin înființarea Atene- 
ului popular „Gh. lonescu-Gion“ care, începând din 1929, va 
funcționa neîntrerupt timp de 20 de ani cu bibliotecă şi muzeu. 

Sufletul activităţii ateneului, dar mai ales a bibliotecii, a fost în 
această perioadă institutoarea Tatiana Bobancu. Au fost aduse de la 
liceu cărțile pe care le-a avut biblioteca încă din primii ani, mai puțin 
tratatele şi lucrările enciclopedice din donația lonescu-Gion, care se 
găsesc şi astăzi în biblioteca liceului. 

Între 1930 şi 1940, biblioteca a avut de mai multe ori oaspeți pe 
Nicolae Iorga şi pe Gh. Bogdan-Duică, ce conferenţiau în cadrul ate- 
neului. (Soţul Tatianei Bobancu, braşovean de origine, se înrudea în- 

deaproape cu familia Bogdanilor, în care intrase prin alianţă N. lorga 
şi din care făcea parte Bogdan-Duică.) Printre ceilalți oaspeţi de sea- 
mă, care erau adesea văzuți la biblioteca ateneului, semnalăm pe Liviu 
Rebreanu, care în aceşti ani a locuit mai mult la Valea Mare, lângă 
Piteşti, precum şi pe Mihail Sorbul şi-pe Mihail Lungianu, care profe- 
sau avocatura la Piteşti. 

Până în anul 1949, cartea din biblioteca Ateneului 
„Gh. lonescu-Gion“ a cunoscut o intensă circulaţie în rândurile citito- 
rilor. În acest an, ateneul se desființează şi întreaga lui activitate este 
preluată de Căminul Cultural Judeţean. 


Biblioteca între anii 1950 şi 1990 


O dată cu apariţia Hotărârii Consiliului de Miniştri din 23 iulie 
1950, privind noua împărţire teritorială a țării, biblioteca publică din 
Piteşti a devenit bibliotecă regională. 

La această dată biblioteca avea un număr de 8.000 de volume şi 
o dată cu noua titulatură „Biblioteca Regională Piteşti“ a fost reorga- 
nizată într-un local care se afla pe strada Victoriei, colț cu strada 
Griviței, pe locul de unde începe azi marele magazin „Fortuna“. 
Clădirea avea parter, unde se aflau secția de împrumut pentru adulți şi 
depozitul, şi un etaj unde era o sală de lectură cu 10 locuri şi o secţie 
de împrumut pentru copii. 

În anul 1955, biblioteca s-a mutat în Palatul Culturii — fosta 
clădire a Justiţiei — monument de arhitectură terminat în anul 1914 şi 
construit după proiectele arhitecţilor Eracle Lăzărescu şi Aghir Culina. 

Între timp regiunea Piteşti devenise regiunea Argeş, care se ex- 
tinsese şi peste teritoriul fostei regiuni Vâlcea. Biblioteca Regională 
Argeş a trebuit să-şi organizeze un serviciu metodic pentru a presta în- 
drumare de specialitate în cele 12 raioane: Găeşti, Topoloveni, Piteşti, 
Muscel, Curtea de Argeş, Vâlcea, Horezu, Drăgăşani, Vedea, Slatina, 
Drăgăneşti-Olt şi Costeşti, care totalizau în jur de 250 de comune. 

A fost o perioadă în care au trebuit învinse o mulțime de 
greutăţi: lipsa de bibliotecari, lipsa de spaţiu, lipsa de mobilier, lipsa 
de cărţi care trebuiau în permanenţă „purificate“ potrivit cataloagelor 
publicate pe plan central etc. 

Cu toate acestea, biblioteca piteşteană s-a preocupat în perma- 
nență de creşterea fondului de carte, de atragerea spre lectură a unui 
număr tot mai mare de beneficiari şi de organizarea unor mijloace de 
informare — cataloage generale şi speciale pentru cititori — precum şi 
de reprezentarea în aceste cataloage a întregului fond de carte. 

Strădaniile noastre au dat roade, fapt confirmat de bilanţul gene- 
ral făcut cu ocazia sărbătoririi centenarului bibliotecii în anul 1980. 

| Câteva repere vor fi edificatoare: 


31 decembrie 1951 — 12 195 volume existente; 

31 decembrie 1960 — 18 872 volume existente; 

31 decembrie 1970 — 138 670 volume existente; 

31 decembrie 1980 — 215 000 volume existente; 

31 decembrie 1990 — 329 000 volume existente. 

În privinţa cititorilor şi a volumelor împrumutate, statisticile 
arată astfel: 


1951 — 2 315 cititori înscrişi cu 15 752 volume împrumutate; 
1960 — 7 236 cititori înscrişi cu 98 446 volume împrumutate; 
1970 — 7 742 cititori înscrişi cu 142 309 volume împrumutate; 
1980 — 12 500 cititori înscrişi cu 275 500 volume împrumutate; 
1988 — 14 400 cititori înscrişi cu 370 616 volume împrumutate; 
1990 — 11 338 cititori înscrişi cu 255 430 volume împrumutate. 


În anul 1974 biblioteca a devenit judeţeană, îndeplinind în con- 
tinuare funcţia de bibliotecă publică pentru municipiul Piteşti şi prin- 
cipalul for metodologic pentru cele 99 de localități ale județului, dintre 
care 93 de comune şi cinci oraşe. 

La data sărbătoririi centenarului bibliotecii, în 1980, aceasta se 
prezenta ca una dintre instituţiile de cultură cu cele mai adânci 
implicaţii în viaţa spirituală a municipiului Piteşti. Biblioteca lucra de 
luni până sâmbătă după un program de 12 ore zilnic pentru public, cu 
secția de împrumut pentru adulți organizată cu acces liber la raft, unde 
erau expuse aproape 25 000 de volume din cele mai diverse domenii, 
cu o sală de lectură pentru studiul cărţii cu 70 de locuri, care avea în 
gestiune proprie şi principalul fond de referință (enciclopedii, 
dicționare, mari lucrări de sinteză, româneşti şi străine). Avea, de 


156 


asemenea, secţia de împrumut pentru copii care dispunea de peste 
50 000 de volume şi de 10 locuri într-un spațiu propriu pentru lectură, 
sală de lectură pentru presă cu un număr de 16 locuri, cataloage gene- 
rale pentru cititori — alfabetic, sistematic, index alfabetic al catalogului 
sistematic, catalog pentru periodice, catalog pentru noutăţi şi altele. 
Biblioteca avea şi o secţie de colecţii speciale în care erau incluse şi 
lucrări pasibile de a face parte din patrimoniul cultural naţional, cu un 
număr de peste 10 000 de unităţi şi cu 12 locuri în spaţiul propriu, 
pentru lectură. - | 

La sărbătorirea centenarului bibliotecii au participat pe parcursul 
a zece zile o serie de personalităţi, cum au fost: academicianul Nicolae 
Teodorescu — preşedintele Asociaţiei Oamenilor de Ştiinţă, academi- 
cianul Alexandru Balaci, profesorul Constantin Bălăceanu-Stolnici, 
George Macovescu — preşedintele Uniunii Scriitorilor, Angela 
Popescu-Brediceni, directoarea Bibliotecii Centrale de Stat, cea mai 
mare parte dintre directorii bibliotecilor județene, conducătorii 
județului Argeş şi alte personalități locale şi din afara judeţului. 

Cu această ocazie s-a turnat o medalie la Monetăria Naţională 
care evoca centenarul, iar pe faţada Palatului Culturii s-a aplicat un 
medalion de 50 de cm în diametru, sculptat în calcar de Albeşti, care 
consemnează acelaşi eveniment. | 

În anii 1981-1985 am organizat în fiecare lună iunie o decadă 
de manifestări intitulată „Zilele Bibliotecii Judeţene Argeş“. În fiecare 
an am avut câte un invitat de onoare: în 1981, prof. univ. dr. doc. Dan 
Simonescu; în 1982, prof. univ. dr. doc. Ion Zamfirescu; în 1983, po- 
etul Radu Boureanu; în 1984, poeţii Ion Bănuţă şi George Marinescu 
Dinizvor; în 1985, istoricul Dumitru Almaş. 

Anul 1990 s-a încheiat cu rezultate modeste, mai slabe decât 
cele din anul 1980. Explicaţiile sunt multiple şi uşor de găsit. 


Biblioteca în anii 1991-2001 


După revoluţie, activitatea bibliotecii a intrat în cursul ei nor- 
mal, mai ales din anul 1991. Cataloagele generale ale cititorilor s-au 
îmbogăţit cu câteva sute de lucrări, unele de mare valoare, ale unor 
scriitori ca: Gheorghe Brătianu (istoric), Nichifor Crainic, Nae 
lonescu, Radu Gyr, Vasile Militaru, lonel Gr. Perieţeanu, 

P.P. Negulescu, mitropolitul Irineu Mihălcescu, Petru Dumitriu, 
Ion Caraion şi alţii. 

Lucrările acestor personalități ale culturii noastre existau şi în 
timpul regimului comunist, dar în depozitul general, care este organi- 
zat pe cote de format, pierdute printre celelalte câteva sute de mii de 
cărți. Nu a fost nevoie decât să reintroducem fişele în cataloagele ci- 
titorilor şi ele au început să circule. 

După revoluţie, Piteştiul a devenit un puternic centru universi- 
tar. În anul 1992 s-a înființat Universitatea „Constantin Brâncoveanu“. 

Astăzi oraşul de pe Argeş are 25 000 de studenţi, într-o paletă 
largă de facultăţi. La sfârşitul anului 2001 la biblioteca noastră se 
găseau înscrişi peste 11 000 de studenți. Dispunând de clădiri noi şi 
bine dotate, cele două universități din Piteşti se constituie într-un cen- 
tru universitar puternic şi mai ales de mare viitor. 

În anul 1995 biblioteca a sărbătorit 115 ani de existență. În afara 
bucuriei de a avea printre oaspeţii de onoare pe regretatul academician 
Alexandru Balaci şi pe doamna Georgeta Clinca, directoarea Bibliote- 
cii Naţionale a României şi preşedinta Asociaţiilor bibliotecarilor din 
bibliotecile publice, am avut o surpriză cu totul aparte. Auzind de di- 
mineață la radio pe un post central ce se petrece la Piteşti, 
P.S. Gherasim — Episcopul Vâlcii — ne-a trimis o valoroasă donație 
constând din cărți de cult, printre care „Biblia de la Bucureşti“, cu text 
în litere chirilice şi latine într-o ediţie de lux, îmbrăcată în piele şi scrisă 
cu aur. Donaţia a fost adusă de părintele Gh. State — consilier episcopal 
— şi de regretatul Marian Creangă, bunul nostru coleg şi prieten, fostul 
director al Bibliotecii Judeţene „Antim Ivireanul“ din Rm. Vâlcea. 

Cu prilejul acestei aniversări am scos o insignă cu email la 
Monetăria Naţională. 

Întorcându-mă puţin, trebuie să spun că din anul 1993 Justiţia 
şi-a reluat clădirea pentru a găzdui Curtea de Apel Argeş, de care ţine 
şi judeţul Vâlcea. 

Dacă trebuia să se mai întoarcă la Justiţie această clădire, 
rămâne o chestiune discutabilă; în ce ne priveşte, faptul este depăşit, 
numai că Piteştiul a rămas fără cea mai bună Casă de cultură cu destul 
de multă uşurinţă. 

În anul 1994 conducerea Consiliului Judeţean Argeş — preşe- 
dinte ing. Florea Costache — a depus eforturi susţinute pentru obți- 
nerea Hotărârii de Guvern nr. 346 din 23 iunie 1994 pentru construirea 
unui nou sediu al Bibliotecii Judeţene Argeş. 

Prin protocolul încheiat între Primăria municipiului Piteşti şi 
Ministerul Justiţiei pentru trecerea fostului Palat de Cultură la Justiţie, 
s-a stipulat că Biblioteca Judeţeană Argeş va rămâne în spaţiul pe care 
îl ocupă până se va putea muta într-un local propriu. Proiectul noului 
sediu a fost întocmit de arhitecţii Maria şi Alexandru Mulţescu, de la 
Institutul de Proiectări Argeş. Clădirea este prevăzută cu cinci nive- 
luri: subsol, parter şi trei etaje, totalizând 4 900 mp. Proiectul a fost 
gândit astfel încât să răspundă tuturor cerințelor unei biblioteci mo- 
derne pentru o perioadă de cel puţin 50 de ani. 

În ziua de 11 septembrie 1995 a fost organizată o licitație la ca- 
re au participat şase firme de construcţii din Piteşti şi cunoscuta firmă 
Erbaşu din Bucureşti. A câştigat Societatea de Construcţii-Montaj 
Argeş (SOCOMAR, care mai construise în Piteşti palatul ALCATEL). 

În ziua de 25 octombrie 1995 s-au bătut pe teren primii țăruşi, 
în prezenţa prefectului Constantin Nicolescu, a preşedintelui Consiliu- 
lui Judeţean Florea Costache, a primarului de Piteşti, Tudor Pendiuc, a 
unor miniştri şi a altor personalități. 

În anul 1996, SOCOMAR (director general ing. Gh. Năstase) a 
încheiat un contract de subantrepriză cu Aedificia Carpaţi — cunoscută 
pe plan european — pentru calitatea lucrărilor de construcții şi de fini- 
sare. Termenele de execuţie au fost depăşite din cauza unor deficienţe 
de organizare, cu toate că ordonatorul principal de credite — Consiliul 
Judeţean Argeş — ne-a alocat an de an sumele necesare pentru 
construcţie. 

Între anii 1996 şi 2000, preşedinte al Consiliului Judeţean Argeş 
a fost ales dr. ec. on Mihăilescu, omul care a preluat cu foarte multă 
căldură ideea necesităţii acestei construcţii şi care a făcut în toţi aceşti 
ani eforturi să avem finanțarea corespunzătoare. 

În vara acestui an, 2002, după recepţia ce se va face în luna iu- 
lie, vom începe imediat mutarea întregii noastre avuţii, care este, pri- 
vită cu ochiul cunoscătorului, impresionantă. 

Nu este vorba atât de numărul mare de cărți pe care le avem, 
cât, mai ales, de valoarea acestora. Avem în primul rând un fond de 
referință pe care doar puţine biblioteci din țară îl au, în care se află şi o 
serie de lucrări recent apărute la Paris şi Londra. 

De asemenea, ne putem lăuda cu aproape întreaga literatură ro- 
mână apărută de la Unirea Principatelor până la al doilea război mon- 
dial. În fondul nostru de colecţii speciale avem peste 5 000 de volume 
cu valoare bibliofilă, cum sunt: cărţi vechi străine (cea mai veche, 
Epistolae familiares de Cicero, apărută la Lyon în 1545), o colecţie de 
12 Elzeviruri, Historia della Transilvania a lui Ciro Spontoni, apărută 
la Veneţia în 1638, şi alte aproape 100 de volume din secolul 
al XVII-lea apărute la Lyon, Cambridge, Paris, Dresda, Frankfurt şi 
Lipsca. 

Dintre cărţile româneşti vechi semnalăm: Evanghelia învățătoa- 
re, Govora, 1642, Dealu, 1644; Îndreptarea legii, Târgovişte, 1652; 
Evanghelia, 1682, Apostolul, 1683 şi Biblia, 1688, toate trei de la 
Bucureşti, din timpul lui Şerban Cantacuzino. 

Din secolul al XVIII-lea avem câteva zeci de cărți dintre care 
semnalăm seria celor 12 Minee apărute la Rm. Vâlcea între anii 1776 
şi 1780, monumentală operă de cultură românească, realizată de epis- 
„copii cărturari Chesarie şi Filaret. 

Un domeniu în care avem un număr mare de cărți este cel al 
autografelor şi însemnărilor manuscrise. 

Pe Nouveau vocabulaire frangais, apărut la Paris în 1834, şi-a 
pus semnătura autorul — Alfred de Wailly, Cavaler al Legiunii de 
Onoare, care va deveni rector al Academiei din Bordeaux. Pe acelaşi 
volum şi-a pus semnătura amiralul francez Benjamin Jaur6s, care va fi 
ambasadorul Franţei la Madrid şi Saint Petersburg şi, în sfârşit, la 3 
iulie 1838, acelaşi volum este dăruit de Dumitru Brătianu lui Ion 
Ghica, cu o dedicație foarte frumoasă care se încheie cu: „Salut şi 
frațietate“. Scriitoarea franceză Daniil Stern — pseudonimul literar al 
contesei Maria d” Agoult — îi trimite volumul Florence et Turin în anul 
în care a apărut, 1862, doctorului Carol Davila, cu o dedicație plină de 
sentimente materne. 

Pe volumul Histoire politique et sociale des Principautes 
Danubiennes, autorul, cunoscutul istoric Elias Regnault, a scris o 

dedicație lui Ravenel, care între 1859 şi 1879 a fost subdirector al Bi- 
bliotecii Naţionale din Paris. 

Rezumându-ne numai la aceste trei autografe străine, vom enu- 
mera câteva personalități ale culturii române ale căror autografe le 
avem pe cărți din această colecție: lon Heliade-Rădulescu, George 
Sion, dr. Gheorghe Polizu, Mihail Kogălniceanu, Gh. lonescu-Gion, 
V.A. Urechia, loan Kalinderu, loan Neniţescu, George Bengescu, 
Pericle Papahagi, Alexandru Vlahuţă, Alexandru Lapedatu, Simion 
Mehedinţi, loan Slavici, Grigore Antipa, Victor Eftimiu, Octavian 
Goga, Eugen Lovinescu, Nicolae Bănescu, Alexandru Philippide, 
I. Al. Brătescu-Voineşti, Gheorghe Brătianu, Emanoil Bucuţa, Camil 
Petrescu, George Oprescu, Ion Pillat, Liviu Rebreanu, Mihail 
Sadoveanu, Armand Călinescu, Nicolae lorga, Tudor Arghezi, 
C.C. Giurescu ş.a. 

Am fost preocupaţi în permanență ca cititorii noştri să cunoască 
marile valori pe care le aveam în bibliotecă, chiar dacă uneori n-am 
putut face acest fapt decât prin intermediul expozițiilor. Bunăoară, 
avem două albume mari cu pictură japoneză originală din secolul 
al XIX-lea, care sunt unicate pe mapamond. În acest caz, este de la 
sine înţeles că astfel de lucrări nu pot fi lăsate la foiletat. 

Toate manifestările cu public pe care le-am organizat în ultimii 
30-40 de ani au fost însoţite de expoziţii de carte şi de alte tipărituri, 
pentru care încă de mulți ani ne-am confecționat mobilier adecvat. 

În noul local vom avea o sală de conferinţe cu 150 de locuri, în 
care vom invita cititorii şi publicul piteştean iubitor de carte. Vom 
avea în acest nou spaţiu posibilitatea să oferim cititorilor noştri o serie 
de servicii noi, cum ar fi: o sală de audiții muzicale — individuale şi 
colective, o sală de lectură pentru studiul cărții religioase şi de 
învățământ teologic, un spaţiu pregătit special pentru preşcolari, un 
spaţiu larg pentru studiul presei — curente şi din secolele al XIX-lea şi 
al XX-lea — cu cca 80 de locuri. 

Cea mai mare surpriză pe care sper că o vom face cititorilor 
noştri va fi trecerea întregului sistem informaţional pe calculatoare. În 
momentul de față suntem în curs de completare a echipamentelor ne- 
cesare cu care să putem face față programului îndrăzneț pe care 
specialiştii noştri în domeniul informaticii l-au întocmit. 

Realizările obținute la 30 aprilie 2002 


Cărţi existente: 470.073 

Cititori înscrişi: 12.519 

Cărți împrumutate: 209.073 

Frecvenţă: 86.599 

Despre Biblioteca Judeţeană Argeş se poate vorbi mult, fără să 
ai certitudinea că ai spus tot. Important este că de luni până sâmbătă 
sălile de lectură sunt pline şi cărţile noastre, inclusiv cele din filiale, 
sunt într-o intensă circulaţie. | 

Peste un an, când vom funcţiona în noul sediu, fără îndoială, 
vom putea spune mai multe. 


(Apărut în Biblioteca Bucureştilor, iunie 2002, pp. 21-25) 


Omul săptămânii — Silvestru Voinescu 


(Săptămâna 10 - 16 iunie 2002) 


Cel mai longeviv director de instituție culturală din Argeş, di- 
rectorul Bibliotecii Judeţene, domnul Silvestru Voinescu, va primi la 
finele acestei săptămâni titlul de cetățean de onoare al comunei 
Călineşti, localitate unde s-a născut. 

E un gest de recunoaştere care onorează în egală măsură Consi- 
liul Local din Călineşti şi pe primarul Nicolae Gavrilescu. 

Silvestru Voinescu este nu numai un om de o verticalitate 
aparte, ci şi unul din patriarhii vieţii culturale argeşene din ultimii 30 
de ani, o personalitate completă şi complexă a cărei activitate merită 
să primească o recunoaştere oficială, acum în pragul senectuţii. 

Bine ar fi ca şi Primăria Piteşti să urmeze exemplul 
Călineştiului, fiindcă mii de tineri şi intelectuali din oraşul reşedinţă 
de judeţ au beneficiat, în timp, de o bibliotecă judeţeană ireproşabil 
pusă la punct. 

Este şi motivul pentru care Jurnalul îl declară pe Domnul Sil- 
vestru Voinescu — Omul Săptămânii. 


Cetăţean de onoare al comunei Călineşti 


În satul Călineşti, din comuna Călineşti, m-am născut şi am lo- 
cuit tot timpul. Aici sunt mormintele -părinților mei şi cele ale moşilor 
şi strămoşilor din partea tatălui meu. 

Bunicii şi străbunicii mei au fost ctitori ai bisericii Sf. Nicolae, 
care se află la şoseaua națională, în vechiul centru al comunei. Părinții 
mei şi-au câştigat la rândul lor statutul de ctitori prin ajutorul pe care 
l-au acordat toată viața bisericii, aşa cum se poate constata cu uşurinţă 
în interiorul acesteia şi cum este consemnat şi în pisanie. 

La rândul meu, tot timpul am sprijinit biserica. 

Din anul 1963 fac zilnic naveta la Piteşti, iar în anul 1965 m-am 
mutat din casa părintească în cea pe care mi-am construit-o eu şi în 
care locuiesc de atunci cu familia. 

Până în anul 2002 am publicat 12 volume şi câteva sute de arti- 
cole, studii şi cercetări, toate având ca obiect trecutul Piteştilor, al 
Argeşului şi al zonei Muscel. 

Printre preocupările mele a fost şi cercetarea trecutului satului 
Călineşti, a cărei atestare documentară datează de la 20 mai 1388, 
într-un act al lui Mircea cel Bătrân, în care sunt pomenite pentru prima 
dată localităţile Piteşti şi Călineşti. 

Cu prilejul acestei sărbătoriri, împreună cu Vasile Meilescu, 
primarul din 1988 al comunei Călineşti, am publicat o broşură de for- 
mat mare, bogat ilustrată, intitulată Călinești — Argeş. 600 de ani de la 
prima atestare documentară. De asemenea, la Căminul Cultural s-a 
organizat o sesiune festivă, la care au participat câteva sute de locui- 
tori ai comunei şi fii ai satului cu domicilii în alte localități. Manifes- 
tarea s-a încheiat cu un memorabil concert coral, susținut de corul 
Călineşti, dirijat de prof. Gheorghe Gomoiu, corala bărbătească 
„D.G. Kiriac“, dirijată de prof. Emanoil Popescu, fiu al comunei, şi de 

alte coruri din judeţ şi din afară. De întreaga manifestare s-a ocupat în- 
vățătorul Eugeniu Nae, directorul Căminului Cultural, un vechi şi pa- 
sionat susţinător al culturii şi unul dintre ctitorii noului local al 
Căminului Cultural. 

Despre Călineşti, în afara anuarelor muzeelor Judeţean şi 
Goleşti, am scris şi în cele două volume ale mele O viață printre cărți, 
(vol. 1, 1997, vol. 2, 2001). Am ajutat, de asemenea, câţiva tineri din 
comună să întocmească, pentru examenele lor de licență, monografii 
ale satului Călineşti sau ale unor instituții din comună. 

Ținând cont de cele prezentate mai sus şi de alte considerente, 
Consiliul Local al comunei Călineşti, în şedinţa sa din luna aprilie 
2002, a hotărât să mi se acorde titlul de „Cetăţean de onoare al comu- 
nei Călineşti“. Festivitatea decernării acestui titlu a fost stabilită pen- 
tru 15 iunie 2002. Au fost invitați mulţi locuitori ai comunei, cadre 
didactice şi alţi intelectuali, precum şi o serie de demnitari din condu- 
cerea ţării şi a judeţului. 


As A 


Cu o săptămână înainte a fost trimisă invitaţia cu următorul text: 


„Prin hotărârea Consiliului local al comunei Călineşti din aprilie 
2002, a fost conferit titlul de Cetăţean de onoare al comunei dom- 
nului Silvestru Voinescu, pentru activitatea sa îndelungată în dome- 
niul culturii şi al cercetării trecutului istoric al județului nostru. 

Vă rugăm să ne onoraţi cu participarea Dumneavoastră la festi- 
vitatea decernării acestui titlu, care va avea loc în ziua de 15 iunie 
2002, la ora 11, în localul Şcolii Generale Călineşti. 


Nicolae Gavrilescu 
Primarul comunei Călineşti“ 


În dimineaţa zilei de 15 iunie, la 10.30, în curtea şcolii erau cu 
mult mai mulţi cetăţeni decât ar fi putut intra înăuntru. La ora 1l au 
sosit oficialităţile invitate. 

În prezidiu au luat loc alături de primarul comunei, Nicolae 
Gavrilescu, domnii Nicolae Văcăroiu, preşedintele Senatului Români- 
ei — senator de Argeş —, Constantin Nicolescu, secretarul Senatului, 
senator de Argeş, fost prefect al judeţului, Filip Georgescu, director 

general al Romsilva, deputat de Argeş în Parlament, Constantin 
Tămagă, prefectul județului, şi Ion Mihăilescu, preşedintele Consiliu- 
lui Judeţean Argeş. 

Primarul comunei m-a invitat în prezidiu lângă Domnia Sa şi 
apoi a deschis adunarea. În alocuţiunea pe care a ţinut-o a evidenţiat o 
parte din meritele mele care i-au făcut pe membrii Consiliului Local 
să-mi acorde titlul de Cetăţean de onoare al comunei, după care mi-a 
înmânat Diploma şi o superbă cupă de porțelan comandată expres 
la ARPO. Apoi a mulțumit înalților oaspeți că au acceptat invitația la 
această manifestare. 

Au mai luat cuvântul domnii Nicolae Văcăroiu, Constantin 
Nicolescu, Filip Georgescu, Constantin Tămagă — prefectul de Argeş 
— şi Ion Mihăilescu — preşedintele Consiliului Judeţean. Toţi au arătat 
că îmi cunosc activitatea şi au apreciat în gradul cel mai înalt inițiativa 
Consiliului Local şi a Primăriei Călineşti de a-şi răsplăti concetățenii 
care au activitate meritorie. 

Au cerut apoi cuvântul o serie de participanţi. Primul a fost 
P.C. preot Nicolae Brânzea, vicarul Episcopiei Argeşului, fostul Se- 
cretar de Stat de la Culte, care a citit mesajul P.S. Calinic, Episcopul 
Argeşului şi Muscelului, şi mi-a înmânat Distincția de Vrednicie acor- 
dată de P.S. Calinic. 

Au urmat la cuvânt prof. univ. dr. Radu Stancu, directorul Mu- 
zeului Judeţean Argeş, şi şef de catedră la Universitatea Piteşti, 
prof. Costin Alexandrescu, directorul Centrului Judeţean de îndrumare 
a creaţiei populare, Mihai Octavian Sachelarie, doctor în sociologie, 
director adjunct al Bibliotecii Judeţene Argeş, preotul Ion Dumitrică, 
de la parohia Văleni, care a arătat printre altele că de câţiva ani repre- 
zint Protopopiatul Topoloveni în Consiliul Eparhial al Episcopiei 
Argeşului. Seria de vorbitori a fost încheiată de prof. Corneliu Roşu, 
respectată personalitate a învățământului din Călinești, şi Eugen 
Ciobotariu, directorul Complexului Hotelier Muntenia, fiu al satului, 
care mi-a dăruit macheta în miniatură a corabiei Santa Maria, cu care 
în 1492 Cristofor Columb a descoperit America. 

Plin de emoție, am mulţumit cu stângăcie pentru onoarea ce mi 
s-a făcut, în sală aflându-se soţia mea, Elena Voinescu, precum şi cei 

doi fii ai mei, Gheorghe şi Spiridon, licenţiaţi în drept şi limba engle- 
ză, respectiv A.S.E. 

A fost un moment unic din viaţa mea, cu o teribilă încărcătură 
emoţională. 

A urmat o agapă la care au luat parte invitaţii de onoare şi alte 
aproximativ 70-80 de persoane, reprezentanții presei şi televiziunii, 
consilieri, profesori şi funcționari din comună ş.a. 

În toată organizarea acestei manifestări un rol deosebit l-au avut 
bunii mei prieteni Vasile Meilescu şi Eugeniu Nae, care au fost tot 
timpul alături de primar în tot ceea ce s-a făcut. 

Şi astăzi, când scriu aceste rânduri, la aproape un an de la eve- 
niment, mă gândesc cu recunoştinţă la cei din comună, care m-au ono- 
rat cu acest titlu, precum şi la înalții demnitari din conducerea ţării şi a 
judeţului, care m-au cinstit cu prezența domniilor lor. 


Silvestru Voinescu - Cetăţean de onoare 
al comunei Călineşti 


Sâmbătă, 15 iunie, Primăria şi Consiliul Local Călineşti au 
acordat, în cadrul unei emoţionante ceremonii ce a avut loc la Şcoala 
Nr. 1 Călineşti, de pe strada dr. loan Crăciun, primul titlu de „Cetăţean 
de onoare“ unei personalități culturale cu care se mândreşte întreg 
judeţul, nu numai această comună. 

Şi cine poate fi această personalitate a Călineştiului decât 
dl. Silvestru D. Voinescu, directorul Bibliotecii Judeţene Argeş?! 

Dl. Voinescu nu a părăsit niciodată satul natal, precum 
odinioară Kant orăşelul natal, Kânigsberg, deşi a avut atâtea prilejuri 
s-o facă, preferând să trăiască în casa pe care a construit-o cu propriile 
mâini şi să fie o viaţă întreagă navetist la Piteşti. După aproape 50 de 
ani de activitate, ce poate fi mai frumos şi mai înalt decât titlul 
de Cetăţean de onoare?! De aceea, primarul Nicolae Gavrilescu tre- 
buie felicitat pentru idee! 

De altfel, dacă punem în balanţă cât a făcut pentru Călinești şi cât 
a făcut pentru Piteşti, credem că dl. Voinescu ar merita cu prisosință şi 
titlul de Cetăţean de onoare al municipiului reşedinţă de judeţ! 

Au intuit acest lucru şi personalităţile politice şi culturale ale 
judeţului nostru, în frunte cu preşedintele Senatului, Nicolae Văcăroiu, 
prezente la această festivitate, fapt pentru care merită felicitări, întru- 
cât e un semnal că adevărații oameni de cultură sunt preţuiți şi de „ci- 
ne trebuie“. 

Înainte de a trece la prezentarea vieţii şi operei d-lui Silvestru 
Voinescu (prezentare, credem, necesară pentru noua generaţie), dorim 
să remarcăm un aspect mai puţin discutat, acela că este un caz rarisim 
ca un scriitor să publice 13 cărți din 13 despre oameni şi locuri din 
judeţul său! 

DI. Silvestru Voinescu (domnul Silvică, pentru prieteni) s-a 
născut în comuna Călineşti, judeţul Argeş (pe atunci Muscel), la 2 ia- 
nuarie 1935, ca fiu al Elenei şi al lui Dumitru Voinescu. A făcut 
şcoala primară în comună şi, după ce a urmat două clase la Seminarul 
Central din Bucureşti, s-a întors în comună, unde a terminat clasa 
a VII-a elementară. În anul 1954 a absolvit Liceul de băieţi Nr. 1 din 
Piteşti, de 11 clase (astăzi, Colegiul Naţional „I.C. Brătianu“). 

În anul 1960 a terminat, la fără frecvenţă, Facultatea de Drept din 
Bucureşti. Din anul 1954 şi-a început activitatea ca bibliotecar, la Bibli- 
oteca raională din Topoloveni, unde a rămas până în 1963, când a trecut 
la Biblioteca regională Argeş. Acum 38 de ani, mai precis la 1 sep- 
tembrie 1964, a fost numit director al acesteia, funcţie pe care o ocupă şi 
în prezent, fiind cel mai vechi director din judeţ şi poate din țară. 

În anul 1955 a urmat un curs de calificare de trei luni în dome- 
niul biblioteconomiei şi, din 1965, a făcut, la fiecare cinci ani, cursuri 
de conducere a bibliotecilor, în cadrul Centrului de perfecționare din 
Ministerul Culturii. În anul 1971 a fost trimis în Germania Democrată, 
pentru a cerceta mijloacele tehnice (mecanizate şi electrice) care se 
folosesc în bibliotecile publice. Cu această ocazie a cunoscut îndea- 
proape modul de organizare şi funcționare al bibliotecilor publice din 
oraşe precum Berlin, Dresda, Potsdam, Rostok ş.a. 

În anul 1980 a fost trimis din nou în Germania, tot pentru 20 de 
zile, de data aceasta la Leipzig, unde se află cea mai mare bibliotecă 

de carte germană din lume, Deutsche Bucherei, pentru a cerceta tehni- 
ca hârtiei medievale şi a tipăriturilor din evul mediu german. 

Trăind printre cărți, domnul Silvestru a început să publice di- 
verse articole cu caracter cultural încă din tinereţe. Astfel, au apărut, 
după cum îşi aminteşte, peste 350 de articole şi studii în ziare centrale 
şi locale, cum ar fi: Secera şi ciocanul, Argeşul liber, Argeş, Calende, 
Săgetătorul, Dor, Cultura, Gazeta de Argeş, Jurnalul de Argeş ş.a. dar 
şi din afara judeţului: Contemporanul, Revista de istorie, Biblioteca, 
Biblioteca Bucureştilor, Datini ş.a. De asemenea, a publicat mult în 
revistele de studii şi cercetări ale muzeelor din Piteşti, Goleşti şi Câm- 
pulung, precum şi în revista Institutului de Învăţământ din Piteşti. 

Din 1984 este membru al Asociaţiei oamenilor de ştiinţă, azi 
Academia Oamenilor de Ştiinţă din România, iar din 1995 este mem- 
bru în Consiliul Eparhial al Episcopiei Argeşului şi Muscelului. 

DI. Silvestru Voinescu a mai publicat, până la această dată, 13 
cărţi, pe care le consemnăm aici în ordinea apariţiei: 

+ Mănăstirea Curtea de Argeş. Impresii, Piteşti, 1967 

e Un secol de activitate corală în Piteşti, Piteşti, 1971 

e Argeşeni în spiritualitatea românească, vol. L, Piteşti, 1980 

e Argeş — Cartea eroilor (în colaborare, coordonator prof. dr. 
Petre Popa), Piteşti, 1984 

e Piteşti (în colaborare cu Petre Popa şi Paul Dicu), Editura 
Sport-Turism, Bucureşti, 1985 

e Piteşti 600 (în colaborare cu Petre Popa şi Paul Dicu), Muzeul 
Judeţean Argeş, Piteşti, 1986 

e Istoria municipiului Piteşti (în colaborare cu Petre Popa şi Pa- 
ul Dicu), Editura Academiei Române, Bucureşti, 1988 

e Argeşeni în spiritualitatea românească, vol. II (în colaborare 
cu N. Rizescu şi M.O. Sachelarie), Piteşti, 1988 

e Călineşti 600, Piteşti, 1989 

e Argeşeni şi musceleni în Academia Română, Editura Calende, 
Piteşti, 1995 

e O viaţă printre cărți, vol. |, Editura Cultura, Piteşti, 1997 

e O viaţă printre cărţi, vol. II, Editura Paralela 45, Piteşti, 2001 

e Judeţul Argeş — mică enciclopedie (în colaborare, coordonator 
— general dr. Florian Tucă), Editura Sylvi, Bucureşti, 2001 

Pentru activitatea depusă de-a lungul anilor pe linie profesională 
şi culturală, dl. Silvestru Voinescu a primit mai multe diplome şi 
distincții. 

Dintre acestea menţionăm: Marele premiu al revistei Argeş, 
pentru Istoria municipiului Piteşti, în 1988, Omul caritabil al anului 
1998 (diplomă oferită de către P.S. Calinic, episcopul Argeşului şi 
Muscelului), titlul de Fondator onorific pentru contribuția adusă la 
dezvoltarea Universităţii Constantin Brâncoveanu, Diploma de Exce- 
lență a Direcţiei Judeţene de Cultură, Culte şi Patrimoniu Cultural 
Naţional, pentru întreaga activitate publicistică, în 2002, şi Diploma 
jubiliară primită cu ocazia împlinirii a 10 ani de la constituirea Consi- 
liului Judeţean Argeş. 

La acestea mai pot fi adăugate titlul de Omul de cultură al anu- 
lui 1995, conferit de Jurnalul de Argeş, titlul de Bibliotecarul anului 
1995 din România, oferit de Revista Bibliotecii Naţionale. 

Nu putem încheia aceste rânduri fără a menționa măcar şi cea 
mai... vizibilă dintre operele domniei sale, şi anume noul sediu al Bi- 
bliotecii Judeţene Argeş, pe ale cărei schele este de găsit, la propriu, 
zilnic, din dorinţa ca această capodoperă arhitectonică să fie dată în 
folosință cât mai repede! 


(A consemnat Jean Dumitraşcu, în Săgetătorul — 
supliment al cotidianului Argeşul, 18.V 1.2002) 


Centenar Dan Simonescu 


Profesor universitar doctor docent, 
membru de onoare al Academiei Române 


S-a născut la Câmpulung-Muscel în ziua de 11 decembrie 1902. 
A fost unul dintre cei 17 copii ai Ecaterinei şi ai lui lancu Simonescu, 
dintre care 11 au ajuns la maturitate. Iancu (Ion) Simonescu era de fel 
din Suslăneşti (azi, sat al comunei Mioarele). A fost administrator fi- 
nanciar la Rm. Vâlcea, apoi în cea mai mare parte din anii de serviciu 
la Câmpulung. 

Ecaterina Simonescu, născută Slăvescu, era din Bucureşti, unde 
absolvise Şcoala Centrală de Institutoare. Nu a predat niciodată, pen- 
tru că împovărată cu atâţia copii, a trebuit să se ocupe de creşterea lor. 

Patru dintre fraţi au îmbrăţişat cariera armelor. Doi dintre 
aceştia au căzut eroic în cel de-al doilea război mondial. Constantin 
Simonescu, general, a căzut la Cotul Donului, în fruntea unității pe 
care o comanda. Vladimir Simonescu, colonel, a căzut în luptele de la 
Oarba de Mureş, pentru eliberarea Transilvaniei. Alţi doi frați, 
Gheorghe şi Ion, au urcat până la gradul de căpitan, după care şi-au 
continuat carierele în rezervă. (De cel de-al cincilea dintre fraţi, Dan, 
ne vom ocupa după ce vom scrie câteva rânduri despre cele şase su- 
rori). Marga a fost măritată cu generalul Theodor Nicolau, fost prefect 
al judeţului Muscel — un mare colecționar de carte românească veche 
din secolele al XVI-lea — al XIX-lea. Eugenia a fost măritată cu colo- 
nelul Vasile Ivanovici. Celelalte patru surori, Ana, Sofia, Matilda şi 
Ecaterina, au fost măritate cu profesori sau funcționari. Ecaterina, care 
a fost profesoară la Liceul „Dinicu Golescu“, până în anul 1964, a 
moştenit casa părintească din strada Matei Basarab nr. 2, unde s-a 
născut şi Dan Simonescu. 

Pe zidul dinspre stradă al casei cu cerdac la etaj, în stil 
muscelean, autorităţile municipale au aşezat o placă pe care stă scris: 
„În această casă s-a născut Dan I. Simonescu. Prof. univ. dr. docent. 
Membru de onoare al Academiei Române. 1902 -1993*. 

După absolvirea şcolii primare, 1909-1912, urmează cursul 
gimnazial şi clasele V-VII la Liceul „Dinicu Golescu“ din Câmpulung 
(care între 1894 şi 1917 a fost gimnaziu). Clasa a VIII-a o urmează la 
Liceul „I.C. Brătianu“ din Piteşti, unde în 1921 susţine şi bacalaurea- 
tul. Din acelaşi an, 1921 este student la Facultatea de Litere şi 
Filosofie din Bucureşti. 

În 1925 îşi susține licenţa sub îndrumarea lui Ion Bianu, cu teza 
Viaţa literară şi culturală a mănăstirii Câmpulung- Muscel în trecut. 

Printre marii universitari cărora le-a fost student trebuie 
amintiţi: Nicolae Cartojan, Ovid Densusianu, Mihai Dragomirescu, 
Dimitrie Caracostea. 

Având o adevărată predilecție pentru cultura şi literatura româ- 
nească veche, a fost studentul favorit al lui lon Bianu şi Nicolae 

Cartojan. Chiar până să-şi susțină licenţa, a lucrat un an ca paleograf la 
Arhivele Statului din Bucureşti, ceea ce îi va fi de folos tot restul vieții. 

Probabil la insistenţele familiei, după terminarea facultății va fi 
un an, 1926-1927, profesor la Liceul de fete din Câmpulung. 

În următorii trei ani se va afla din nou la Bucureşti, profesor la 
Liceul „Mihai Eminescu“ şi în acelaşi timp bibliotecar la Seminarul de 
Istoria literaturii române din cadrul Facultăţii de Litere şi Filozofie. 

În anul 1931, Ion Bianu îl aduce la Biblioteca Academiei Ro- 
mâne, unde era director, şi-l numeşte bibliotecar la secția de manuscri- 
se şi cărți vechi. Venirea în acest post îşi va pune amprenta pe întreaga 
lui carieră. 

În acest timp, lon Bianu lucra la volumul 3 al monumentalei 
sale Bibliografia Românească veche, la care l-a asociat pe Dan 
Simonescu, dar în anul 1935 s-a stins din viaţă, dată la care nu erau 
definitivate decât primele două fascicule. Astfel, Dan Simonescu a 
lucrat singur la fasciculele 3-8 şi în anul 1936 volumul a văzut lumina 
tiparului. Volumul 4 a fost lucrat numai de Dan Simonescu şi a ieşit 
de sub tipar în 1944. 

Între timp, tânărul cărturar se gândea tot mai intens la doctorat. 
Fără îndoială, la alegerea temei trebuie să se fi consultat cel puțin cu 
Nicolae Cartojan. 

După ce cu câţiva ani în urmă făcuse călătorii la Atena şi 
Constantinopol, în anul 1937 merge pentru completarea documentării 
la Paris. Foarte temeinic pregătit, în anul 1938 îşi susține doctoratul, 
cu o teză unică în epocă: Literatura română de ceremonial. Condica 
lui Ghiorgachi, 1762. Doctoratul l-a luat cu Summa cum laudae. 

După ce în 1941 va ocupa postul de profesor suplinitor la Facul- 
tatea de Litere şi Filozofie a Universităţii din Iaşi, în anul următor devi- 
ne profesor titular al Catedrei de Istoria literaturii române vechi, funcție 
în care rămâne timp de cinci ani, până în 1947, când este numit director 
în ministerul învățământului, ținând în continuare cursurile la Iaşi. 

Îndepărtat de la catedra universitară între 1953 şi 1958, va fi 
profesor la Secţia de Biblioteconomie a Şcolii Tehnice de Activişti 
Culturali din Bucureşti. (În anul 1955, în perioada ianuarie — martie, 
am făcut primul curs de bibliotecari, fiind la Biblioteca raională 
Topoloveni, şi am avut şansa de a avea profesori pe Dan Simonescu şi 

pe Nicolae Georgescu-Tistu, o altă mare personalitate a bibliotecono- 
miei româneşti. ) 

Paralel cu activitatea de la această şcoală şi după încetarea 
activităţii aici, până în 1968, va fi cercetător ştiinţific principal la In- 
stitutul „N. orga“ al Academiei Române. 

În anul 1962 i se conferă titlul ştiinţific de „doctor docent în 
ştiinţe filologice“. 

În anul 1965 este ales membru al Uniunii Scriitorilor din România. 

Din anul 1968 va fi din nou profesor universitar, de data aceasta 
la Universitatea din Bucureşti. Din acelaşi an, aici se vor putea susține 
doctorate în bibliologie, sub conducerea profesorului universitar Dan 
Simonescu. 

În anii 1967, 1972, 1977, 1982, 1987 este sărbătorit cu multă 
dragoste de către colegii mai tineri şi foştii studenți, la împlinirea vâr- 
stei de 65, 70, 75, 80 şi 85 de ani, atât prin organizarea unor agape la 
Casa Universitarilor, cât, mai ales, prin apariţia în presă a unor articole 
elogioase. 

Printre cei care au scris despre marele cărturar s-au aflat: 
I. Chiţimia, |. Lăudat, G. Mihăilă, Al. Zub, Gabriel Ştrempel, 
Gh. Buluţă, Emil Vasilescu, George Corbu şi alții. 

În ziua de 11 februarie 1992, când profesorul Dan Simonescu a 
împlinit 90 de ani, am fost prezent atât la sesiunea omagială organi- 
zată de Biblioteca „Mihail Sadoveanu“, cât şi la agapa din casa sa din 
Grădina Icoanei 105 A, unde, la ora 13, a fost anunţat că în şedinţa 
Academiei Române, ce încă nu se terminase, fusese ales Membru de 
onoare. Toţi cei care eram în jurul profesorului — imobilizat într-un 
fotoliu — i-am cântat „Mulţi ani trăiască!“, cu ochii inundații de la- 
crimi. 

Pe 11 martie 1993 — tot pe „11“ — profesorul Dan Simonescu s-a 
stins din viață. A fost cel de-al 12-lea academician pe care Muscelul 
l-a dat spiritualității româneşti. 


N.B. Este de datoria mea să aduc cuvenitele mulțumiri domnu- 
lui inginer Dragoş Băjan, nepot de soră al lui Dan Simonescu, cel care 
locuieşte azi în casa din strada Matei Basarab nr. 2, pentru informațiile 
— unele inedite — pe care mi le-a dat cu multă amabilitate. 

Capitolul VI 


PALATUL CĂRȚII 


Certitudinea modernităţii 


Într-o zi cu rezonanţă internaţională, dar şi una vestitoare a 
primăverii, pe 8 martie 2003, Piteştiul a fost martor la o unică 
sărbătoare a spiritului: inaugurarea noului edificiu al Bibliotecii 
Judeţene „Dinicu Golescu“ Argeş. În centrul istoric al localităţii, 
deopotrivă şi centru civic şi administrativ, a fost înălțat, după o muncă 
asiduă de peste opt ani, noul sediu al Bibliotecii, construcție monu- 
mentală, masivă, pe cât de austeră, pe atât de elegantă, îmbinând într-o 
sinteză originală echilibrul clasic al unor asemenea construcții cu 
aspiraţiile arhitecturii de ultimă oră. 

Proiect al arhitecţilor Maria şi Alexandru Mulţescu, finanțat in- 
tegral de Consiliul Judeţean Argeş, noul edificiu aduce o notă distinctă 
în peisajul stradal pe care îl îmbogăţeşte cu volume echilibrate şi îl 
personalizează prin asocierea bazaltului roşu cu tâmplăria metalică 
care susține pe ample suprafeţe sticla termopan. Coloanele simple de 
la intrarea principală înălțate deasupra unor scări masive dau întregu- 
lui ansamblu monumentalitatea necesară, firească unor astfel de 
instituţii de cultură reprezentative pentru orice localitate. Interiorul se 
impune prin amplul hol înălțat pe două etaje şi închis de un vitraliu 
unicat în ţara noastră, de 112 mp, realizat de artistul piteștean 
Emanuel Zoe. Nu intrăm în alte amănunte constructive care dau 
funcţionalitate edificiului, ci doar ne mulțumim să arătăm că prin cei 
5.000 mp cât însumează suprafața desfăşurată a clădirii, Biblioteca 
Judeţeană e unul dintre cele mai mari de acest fel din țară, cu o 
funcţionalitate similară cu a celor mai moderne instituţii de acest gen. 

Numeroase săli rezervate lecturii pentru adulți şi separat pentru 
copii, o sală pentru periodice, fiecare asociată cu depozitul aferent cu 

acces liber la raft, fac ca circulaţia cărţii să se desfăşoare rapid şi flu- 
ent. 

Depozitul de la subsol e deservit de lifturi şi este protejat cu 
instalaţii antiincendiu de ultimă oră, de menținere a unui microclimat 
controlat, iluminarea este naturală, generoasă, inclusiv a subsolului, cu 
largi curți englezeşti. Clădirea dispune de propria centrală termică şi 
de aer condiţionat. Holul de la intrare elegant şi spațios, ca şi sala de 
conferințe cu 150 de locuri permit organizarea unor manifestări cultu- 
rale ample. Construcţia a fost prevăzută cu facilitățile necesare unui 
complex sistem informatizat, deja sala multimedia fiind dotată cu 10 
calculatoare, 2 imprimante şi 2 copiatoare de înaltă eficiență. Având 
deja programul TINLIB instalat ca şi serverul, biblioteca a trecut la 
utilizarea acestei forme rapide de lucru pentru alcătuirea unei baze de 
date electronice. 

Cu o asemenea zestre proaspătă porneşte vechea bibliotecă 
judeţeană piteşteană la un nou drum la acest început de mileniu. Un 
dar pentru argeşeni, pentru copii, tineri şi vârstnici, profesionişti ai 
lecturii şi culturii sau doar începători în tainele cărții, care vor găsi în 
noul lăcaş cele mai bune condiții pentru a ajunge la informaţiile dorite. 
Totul a fost posibil prin angajarea deplină a Consiliului Judeţean, 
finanţatorul lucrării, Primăria Municipiului Piteşti, care a asigurat te- 
renul de construcţie într-o zonă de maxim interes, Prefectura județului, 
Direcţia de Cultură, fiind sprijinitori fermi ai proiectului pe toată du- 
rata derulării lui. Şi să recunoaştem, nu au fost mici dificultăţile, con- 
strângerile bugetare de tot felul presând continuu asupra mărimii şi 
ritmului alocaţiilor, chiar dificultăţile sau inconsecvenţele legislative. 

Resursele alocate au fost utilizate de constructorul general S.C. 
Socomar din Piteşti, de toţi subcontractanţii care au contribuit la realiza- 
rea unei construcţii de bună calitate. Să nu omitem nici sprijinul orga- 
nelor guvernamentale, al căror aviz devenea hotărâtor pentru demararea 
investiţiei. Primul-ministru de atunci, dl. Nicolae Văcăroiu, a consfințit 
prin semnătura domniei sale calea liberă în realizarea construcției. 

Am lăsat în urmă pe cei dintâi, pe cei care au visat, au gândit şi 
au stăruit zi de zi la realizarea proiectului: bibliotecarii din Biblioteca 
Judeţeană. Dl. Silvestru D. Voinescu, sufletul şi mintea noului edificiu, 
directorul. Bibliotecii, nu a avut o clipă de răgaz — şi nu exagerăm — 

până nu şi-a văzut opera împlinită. Nimic nu i-a scăpat, nimic nu a 
fost lăsat la voia întâmplării, nici un efort nu a fost inutil. Cel mai 
vechi director în funcţiune de bibliotecă judeţeană, cu o vastă experi- 
ență organizatorică, şi-a pus întreaga capacitate în slujba acestui edifi- 
ciu, poate cea mai importantă operă a vieţii sale de bibliotecar, pentru 
care şi-a riscat sănătatea, chiar viaţa, în spiritul celei mai autentice 
mitologii argeşene, cea a Meşterului Manole. 

Aducem omagiul nostru întâiului constructor al Bibliotecii 
Judeţene „Dinicu Golescu“ şi îi urăm multă sănătate şi o viață lungă. 
Fără îndoială, singur, d-sa ar fi avut o misie peste putință, însă în jurul 
său s-au aflat oameni de nădejde, dăruiţi profesiei lor şi împlinirii 
acestui vis, care a devenit şi visul lor. Să amintim pe domnul Octavian 
Sachelarie, mereu aproape de problemele curente, pe doamna Elena 
Roceanu, cea care s-a luptat cu formidabila birocraţie a hârtiilor, care 
ar fi descurajat pe oricare altul, pe toţi bibliotecarii mai vechi sau mai 
noi, ataşaţi deplin procesului, împărțiți între îndatoririle zilnice şi 
efortul îndelungat, de „campanie“, al edificării construcţiei. La conflu- 
enţa tuturor acestor voințe: bibliotecari, factori de decizie naţională ŞI 
judeţeană, constructori, s-a înălțat această zidire pe care atâţia au vi- 
sat-o, dar căreia i-a fost dat să se împlinească acum. Fiecare cu res- 
ponsabilitatea lui, dar numai toţi împreună au putut să ducă la împlini- 
re această misiune de spirit singulară. Tuturor, celor de azi şi de mâine 
le suntem recunoscători! 


(Emil Vasilescu, în revista Biblioteca, nr. 3 din 2003) 


Un edificiu pentru viitor. 
Inaugurarea Bibliotecii Judeţene 
„Dinicu Golescu“ din Piteşti 


| Construcţia Bibliotecii Judeţene Argeş este aprobată în 1994. 
În toamna anului următor începe intens lucrul pe un amplasament 
situat în centrul istoric şi civic al municipiului Piteşti. Edificiul este 
inaugurat în ziua de 8 martie 2003. 

Suprafaţa: 5 000 mp format din subsol, parter şi trei etaje. Sala 
de conferințe cu 150 de locuri, săli pentru public cu acces liber la 
rafturi. Sală multimedia cu 10 calculatoare. 

Un vitraliu excepțional de 112 mp dă lumină şi multă persona- 
litate holului central. În fața noului edificiu s-a amplasat bustul scrii- 
torului argeşean Dinicu Golescu, care dă şi numele bibliotecii. 
Aceasta are azi peste 500 000 u.b. şi înscrie peste 22 000 de cititori 
care împrumută circa 600 000 u.b. anual. 


În ziua de 8 martie 2003 a avut loc la Piteşti un eveniment 
aşteptat de mulți ani de către iubitorii de carte: a fost inaugurat noul 
sediu al Bibliotecii Judeţene, început în anul 1995, după proiectul 
arhitecților Maria şi Alexandru Mulţescu şi finanţat în exclusivitate de 
Consiliul Judeţean Argeş, care a susținut întreaga investiţie de 45 mi- 
liarde lei. 

Având o suprafață de 5000 mp, construcţia a fost aprobată prin 
H.G. nr. 346/1994, semnată de Nicolae Văcăroiu, premierul de atunci. 
În anul următor a avut loc licitaţia pe care, dintre şapte firme partici- 
pante, a câştigat-o S.C. SOCOMAR S.A. din Piteşti. Până toamna au 
fost săpate fundaţiile, iar prima cupă de beton a turnat-o prefectul 
Constantin Nicolescu — azi, senator de Argeş şi secretar al Senatului 
Românei. 

Au fost de față toate oficialitățile județului şi municipiului, în 
frunte cu ing. Florea Costache, preşedintele Consiliului Judeţean, cel 
care ne-a întins prima mână în 1994, când Ministerul Justiţiei a preluat 
clădirea care timp de 50 de ani fusese Palatul Culturii. 

În cei şapte ani cât a durat construcţia, am avut parte de tot felul 
de surprize — unele mai colorate decât altele — dar, privind retrospec- 
tiv, surpriza cea mai importantă (şi fericită în acelaşi timp) a fost nu- 
mirea la conducerea Consiliului Judeţean, în urma alegerilor din 1996, 
a lui Ion Mihăilescu, cel care a îmbrăţişat cu căldură iniţiativele pre- 
decesorului său în domeniul culturii. (Din 1996 se derulează o altă 
investiție, cu cca 20 de miliarde mai mare, aceea a lărgirii Muzeului 
Judeţean.) 

În vara anului 2002 construcția a fost terminată, iar din luna au- 
gust am început mutarea în noul sediu. Operaţiunea s-a desfăşurat 
greoi, deoarece întregul fond de publicaţii a fost reorganizat şi aşezat 

în mobilierul deţinut în clădirea veche. În final, a trebuit să confecțio- 
năm în mare grabă o nouă serie de rafturi pentru depozite, totalizând 
peste 1000 m.]. de polițe. 

Noua clădire oferă, în afara aspectului foarte modern, şi o serie 
de facilități pe care beneficiarii noştri şi le doreau de mult. 

Astfel, la parter avem o sală de conferințe de 150 de locuri şi, 
tot la parter, împrumutul pentru adulți care expune la liber acces 
50 000 de volume. 

La etaj, sala de lectură pentru studiul cărţii, cu 100 de locuri, 
sala de împrumut pentru copii care expune la liber acces 50 000 de 
volume şi 40 de locuri pentru lectură. Tot la acest nivel se află cata- 
loagele generale pentru public, într-o sală largă şi bine luminată. 

La etajul al II-lea, sală de lectură pentru presă cu 80 de locuri, 
colecţiile speciale cu 10 locuri pentru lectură şi o sală de lectură cu 20 
de locuri, cu depozitul aferent, pentru învățământul teologic. La 
acelaşi etaj se află o sală multimedia dotată cu 10 calculatoare, două 
imprimante şi două copiatoare, a cărei eficiență se va face din ce în ce 
mai simțită. 

Între etajele al II-lea şi al III-lea se află un vitraliu amplu, de 
112 mp, realizat de artistul piteştean Emanuel Zoe, specializat la 
Veneţia. La etajul al IIl-lea sunt birourile diferitelor servicii ale bibli- 
otecii. Tot aici se află depozitul legal, arhiva, centrala telefonică, 
legătoria, spaţiul pentru un viitor atelier foto etc. 

Clădirea are două scări de serviciu prin partea din spate, un lift 
pentru persoane şi unul pentru cărți. 

Mai are, de asemenea, un subsol amplu, luminat ziua prin gea- 
muri largi, permise de curțile englezeşti aflate pe părțile laterale, şi un 
spaţiu A.L.A. prevăzut cu dotări moderne de aerisire, filtre anti-noxe, 
tunel de alarmă, uşi anti-foc, 20 de grupuri sanitare etc. 

În faţa clădirii, pe o coloană de 4 m înălțime, îmbrăcată în gra- 
nit, am aşezat bustul din bronz al lui Dinicu Golescu, opera artistului 
plastic Vasile Rizeanu din Piteşti. 

După ce luni, 3 martie, am deschis biblioteca pentru public, pe 8 
martie am inaugurat-o în prezența unor demnitari cum sunt: Nicolae 
Văcăroiu, preşedintele Senatului României, miniştrii Şerban Valeca şi 
Georgiu Gingăraş, parlamentarii Constantin Nicolescu, Mihai Un- 


ii: 





gheanu, Nicolae Leonăchescu, Alexandru Stănescu, Ion Burnei şi 
Gheorghe Marin, prefectul județului, Constantin Tămagă, preşedintele 
Consiliului Judeţean, Ion Mihăilescu, consilierul ministrului Culturii 
şi Cultelor, Carmen Pintilie, Doina Banciu, director general al I.C.I., 
Tudor Pendiuc, primarul Piteştiului şi alte personalităţi locale. 

În cuvântările ţinute s-a apreciat la modul superlativ realizarea 
noii construcţii, s-au promis donaţii, s-a apreciat ca bine orientată no- 
ua denumire a Bibliotecii „Dinicu Golescu (1777-1830) etc. 

Biblioteca Judeţeană „Dinicu Golescu“ din Piteşti are azi peste 
500 000 de volume, înscrie 22 000 de cititori şi împrumută în jur de 
600 000 de unităţi bibliotecare. | 

Cei care au pus umărul la această realizare au cu ce se mândri. 

Manifestarea s-a încheiat cu un concert susținut de corul mixt 
„Ars Nova“, dirijat de prof. Gheorghe Gomoiu, şi de Corala preoților 
din Piteşti, dirijată de preotul Marin Drăguşin. 


(Silvestru Voinescu, în revista Biblioteca, nr. 3/2003) 


Avalanşă de VIP-uri 
la inaugurarea Bibliotecii Judeţene 


Toată lumea bună a Piteştiului şi-a dat sâmbătă dimineaţa întâl- 
nire la inaugurarea Bibliotecii Judeţene. Evenimentul a fost onorat de 
numeroase oficialități: preşedintele Senatului, Nicolae Văcăroiu, mi- 
nistrul Cercetării, Şerban Valeca, senatorii Constantin Nicolescu Şi 
Mihai Ungheanu, deputații Alexandru Stănescu, Ion Burnei şi Nicolae 
Leonăchescu. 

De asemenea, au mai participat: preşedintele Consiliului 
Judeţean, Ion Mihăilescu, prefectul Constantin Tămagă, subprefectul 
Mircea Drăghici, primarul Tudor Pendiuc, şeful D.A.A.V. Marin 
Ciungu, directorul D.S.V., Ion Falcă, şeful Poliţiei Argeş, Ion Stoica, 
directorul Arpechim, Mihai Georgescu, prim-vicepreşedintele P.R.M. 

Argeş, Cornel Nicolae, preşedintele P.S.M. Argeş, Ion Vlad, şi nume- 
roşi consilieri judeţeni. 

În acordurile imnului naţional, lon Mihăilescu şi Nicolae 
Văcăroiu au dezvelit monumentul închinat lui Dinicu Golescu şi am- 
plasat chiar în faţa Bibliotecii Judeţene. Pânza care acoperea bustul lui 
Golescu nu s-a lăsat coborâtă cu una-cu două. În fine, după intervenţia 
energică a lui lon Mihăilescu, această problemă a fost rezolvată! 

S-a tăiat şi panglica de la intrare, iar apoi au început cuvântările. 

Seria discursurilor a fost deschisă de Silvestru Voinescu, direc- 
torul Bibliotecii Judeţene. În acest timp a sosit şi ministrul Tineretului 
şi Sportului, Georgiu Gingăraş, care s-a postat imediat în spatele lui 
Nicolae Văcăroiu. Silvestru Voinescu a ţinut să precizeze că preşe- 
dintele Senatului şi Mihai Ungheanu au avut o contribuţie deosebită în 
realizarea noului sediu. 

De asemenea, a fost salutat gestul ministrului Valeca, acesta 
anunțând că se va ocupa de tot ce înseamnă sistem informaţional în 
cadrul bibliotecii. 

Astfel, în opinia lui Silvestru Voinescu „„Piteştii vor deveni un 
centru cultural modern“. Preşedintele C.J., Ion Mihăilescu, a susţinut 
că „Ridicarea modernei clădiri n-a durat mult, deoarece în şapte ani 
am reuşit să facem ceva de-o valoare deosebită. E o mare mulțumire 
pentru noi! Această clădire înscrie Piteştiul în circuitul european şi 
vine în sprijinul cititorilor.“ 

Biblioteca „Dinicu Golescu“ a primit din partea reprezentanţilor 
Universităţii din Piteşti o diplomă şi o medalie. Şi primarul Pendiuc 
s-a grăbit să facă o donaţie: o lalea de porțelan şi câteva cărţi, printre 
care Istoria Primăriei Piteşti şi Managementul administrației publice. 
Gestul său a fost imediat taxat de senatorul Nicolescu. Acesta l-a 
sfătuit pe primar să fie mai larg la inimă şi să dea o mie de cărţi pentru 
Bibliotecă. 

Manifestarea a continuat cu un program artistic. 

În prima parte, manechinele pregătite de Gina Bilous au încân- 
tat asistenţa cu o paradă a modei, iar apoi corul „Ars Nova“ a susţinut 
un mic concert coral. 

La final am reuşit să aflăm cum au perceput oficialitățile această 
inaugurare. 

e Preşedintele Senatului: „Având în vedere că şi Bucureştiul are 
nevoie de o bibliotecă, şi ştiţi bine câte discuţii sunt pe această temă... 
cred că este o mare realizare pentru Piteşti deschiderea noului sediu. 
Oaspeţii din străinătate care vor sosi de acum înainte vor fi invitați să 
vadă această bibliotecă. Vom aduce şi colegi din alte judeţe să vadă că 
se poate. Aş adăuga un lucru foarte important, acela că suntem preocu- 
pați să oferim servicii de calitate pentru cititori, mult îmbunătăţite. 
Vom continua informatizarea, vrem să avem inclusiv imprimante, iar 
oamenii să poată selecta şi scoate din cărți doar pasajele de care au 
nevoie. Eu cred că merită să ne felicităm!...“ 

e Primarul Tudor Pendiuc: „Am inaugurat o bijuterie a Piteş- 
tiului, pentru zeci de mii de cititori care vor să se îmbogăţească din 
seva acestei biblioteci. Este un lucru deosebit, pentru că ne gândim la 
cultură şi la dezvoltarea ei. Nu întâmplător a dat Dumnezeu ca de Ziua 
Femeii să primim un asemenea dar. Sper că şi în alte localităţi se vor 
construi asemenea biblioteci moderne!“ 

e Ministrul Şerban Valeca: „De mic copil am fost pasionat de 
cartea de aventuri, apoi am optat pentru lucrări tehnice de specialitate. 

Această bibliotecă are două componente: cartea clasică, pe care 
o răsfoim, o putem atinge, şi cea electronică! Este vorba de fapt de 
câteva sute de cărți electronice pentru oamenii ocupați, care n-au timp 
să stea prin biblioteci. Astfel, nu mai trebuie să le împrumute şi să le 
aducă înapoi! Cu ajutorul calculatorului fac imediat rost de ceea ce au 
nevoie!“ 


(Georgiana Popescu, în Observator, 10 martie 2003) 


Nicolae Văcăroiu donează cărţi 
pentru Biblioteca Judeţeană 


Sâmbătă dimineaţa pe strada Victoriei au început mişcările de 
trupe. Poliţişti, jandarmi, oameni de ordine şi câţiva băieţi de la S.P.P. 
şi-au preluat posturile şi şi-au intrat în atribuţii. La ora zece şi câteva 
minute circulația pe străzile care duc în centru s-a oprit. 

Motivul pentru care s-au făcut toate aceste pregătiri: deschide- 
rea oficială a Bibliotecii Judeţene Argeş, la care au luat parte doi din- 
tre membrii Guvernului, Şerban Valeca şi Georgiu Gingăraş, parla- 
mentari de Argeş şi nu în ultimul rând numărul doi în stat, preşe- 
dintele Senatului, Nicolae Văcăroiu. 


Reţea informatică de ultimă generaţie 


Peste o sută de piteşteni, la care s-au adăugat reprezentanții 
administraţiei locale şi judeţene, au participat sâmbătă la unul dintre 
evenimentele aşteptate de mult timp de argeşeni. 

După mai bine de şapte ani de la începerea lucrărilor la Biblio- 
teca Judeţeană Argeş, administraţia judeţeană a putut răsufla, în sfâr- 
şit, uşurată. 

Edificiul cultural a fost deschis publicului larg, după o întreru- 
pere a activităţii de mai bine de jumătate de an, timp în care cititorii au 
fost nevoiţi să caute informaţiile necesare sau cărțile pentru lectură la 
bibliotecile universităţilor sau să apeleze la cu totul alte surse. 


Patrimoniu impresionant 


Cum era şi firesc, la deschiderea Bibliotecii Judeţene, Silvestru 
Voinescu a invitat toţi factorii care au contribuit la punerea în practică 
a unuia dintre cele mai îndrăzneţe proiecte de după Revoluţie. Fără a 
mai ţine cont de culoarea politică sau de doctrină, oamenii politici şi 
cei cu funcţii de răspundere au fost prezenți la această manifestare. 

Cu o valoare totală de 45 de miliarde de lei şi o rețea informati- 
că de ultimă generaţie, donată de Ministerul Cercetării, Biblioteca din 
Argeş se doreşte a fi cea mai mare instituție de acest gen din ţară. 
Şanse ar avea dacă ţinem cont de patrimoniul propriu, de aproximativ 
500 de mii de exemplare, de cărți rare precum Scrisorile lui Cicero 
(datate 1545) sau albumele japoneze pictate, unice în lume. 

Preşedintele Senatului a ţinut să puncteze că „edificiul nu putea 
fi construit dacă nu se polarizau toate forțele“, dorind, de asemenea, să 
vină în ajutorul bibliotecii printr-o donaţie consistentă de carte: „Pro- 
iectul Bibliotecii l-am stabilit cu ceva timp în urmă cu senatorul 
P.R.M. Mihai Ungheanu... Voi încerca să ajut, aşa că voi face o 
donaţie de carte consistentă. În biblioteca personală am Istoria Cultu- 

rii Române, titluri ale marilor clasici autohtoni şi internaţionali, pe 
care aş dori să le donez Bibliotecii Judeţene“. 

La rândul său, primarul Tudor Pendiuc a ţinut să-i acorde di- 
rectorului Silvestru Voinescu, „unul dintre simbolurile municipiului 
Piteşti“, evident, citând aici lucrarea Istoria Primăriei Piteşti. 


(Mariana Radomir, în Ziarul de azi, 10 martie 2003) 


„Piteştiul are cea mai frumoasă bibliotecă 
judeţeană din ţară“ 


Zeci de personalităţi au fost prezente la inaugurarea oficială de 
sâmbătă. O investiție de 45 de miliarde 


După ce lunea trecută şi-a deschis porţile pentru cititori, 
sâmbătă, noul sediu al Bibliotecii Judeţene a fost inaugurat oficial. 
Alături de gazde, directorul Silvestru Voinescu şi directorul 
adjunct Octavian „ Sachelarie, au fost prezente numeroase 
personalități: preşedintele Senatului, Nicolae Văcăroiu, senatorii 
Constantin Nicolescu şi Mihai Ungheanu, deputaţii Alexandru 
Stănescu, Nicolae Leonăchescu, Gheorghe Marin şi lon Burnei, mi- 
nistrul Cercetării — Şerban Valeca, ministrul Tineretului şi Sportului — 
Georgiu Gingăraş, consilierul ministrului Culturii — Carmen Pintilie 
şi, bineînţeles, toată conducerea judeţului. 


Ziua cărţii 


Primul moment a fost reprezentat de dezvelirea bustului patro- 
nului spiritual al bibliotecii — Dinicu Golescu — „operaţiunea“ fiind 
executată de preşedintele Senatului şi preşedintele C.J. Argeş. 

Primul cuvânt i-a aparținut directorului Silvestru Voinescu, care 
nu a uitat să menționeze că întreaga investiţie de 45 de miliarde de lei 
a fost realizată prin eforturile Consiliului Judeţean Argeş. 

Dar nici că Hotărârea de Guvern nr. 346/1994, prin care s-a de- 
cis construirea acestui sediu, a fost dată când premier era... Nicolae 
Văcăroiu. 

Preşedintele Ion Mihăilescu a găsit un nume sugestiv pentru 
inaugurare: „Ziua Cărţii“. 


„Cartea a primit un dar: Biblioteca Judeţeană“ 


Preşedintele Senatului a avut numai cuvinte la superlativ despre 
edificiu: „O bijuterie. Piteştiul are cea mai frumoasă bibliotecă 
judeţeană din țară“. 

Prorectorul Gheorghe Secară i-a acordat directorului Bibliotecii 
Judeţene Diploma jubiliară a Universităţii Piteşti. 

Primarul Tudor Pendiuc a donat câteva zeci de cărți bibliotecii, 
spunând apoi foarte inspirat: „Cartea a primit un dar: Biblioteca 
Judeţeană“. 

După spectacolul... discursurilor a urmat un minispectacol ar- 
tistic susținut de corul „Ars Nova“, de solista Loredana Calotescu şi 
de fotomodelele Agenţiei Gina Bilous. 


(Denis Meraru, în ziarul Argeşul, 10 martie 2003) 


Biblioteca Judeţeană Argeş 
conectată la Internet 


La Biblioteca Judeţeană Argeş este implementat un sistem in- 
formatic performant acordat la cele mai noi cerințe ale domeniului 
informării şi comunicării. 

Ideea executării acestui proiect a apărut în urma unei discuţii pe 
care dl. ministru Şerban Valeca a avut-o cu dl. Nicolae Văcăroiu, 
preşedintele Senatului. 

Sistemul informatic implementat la Biblioteca Judeţeană Argeş 
este rezultat al activităţii de cercetare în cadrul proiectului „Reţea dis- 
tribuită de informare bibliografică şi documentară bazată pe TI&C“, 

proiect conceput de către ministrul delegat pentru cercetare, domnul 
Şerban Valeca şi finanțat de Ministerul Educaţiei şi Cercetării, ca 
proiect prioritar. Proiectul a fost executat de Institutul Central de Cer- 
cetare-Dezvoltare în Informatică, ICI, şi a avut o valoare de peste un 
miliard lei. 

Sistemul este în prezent exploatat pe o rețea locală formată din: 
e server Intel dual procescr (XEON, 2 GHz) cu licență de sistem de 
operare; e 3 staţii de lucru (1,7 GHz) complet echipate multimedia şi 
cu licenţă de sistem de operare; e imprimantă coduri de bare; e cititor 
coduri de bare; e echipament complet de conectare la Internet. 

În această reţea este utilizat software-ul TINLIB, sistem aplicat 
informatizării activităţilor de bibliotecă, ce permite exploatarea con- 
form cerinţelor moderne a bazelor de date locale sau pe Internet. 

Prin implementarea acestor sisteme hardware-software în Bibli- 
oteca Judeţeană Argeş se pot consulta: e bibliografia şcolară compusă 
din 35 000 pagini fulltext, adică 106 opere ale clasicilor români, avi- 
zate de M.E.C.; e bibliografia naţională a României (aproximativ 
300 000 de titluri) cu acordul Bibliotecii Naţionale a Românei; e ca- 
talogul electronic al Bibliotecii Judeţene Argeş, catalog aflat în curs 
de formare prin introducerea datelor de descriere bibliografică; e baze 
de date şi informaţii de uz general pe Internet. 

Prin realizarea acestui proiect, cetățenii au acces liber la toate 
informațiile enumerate mai sus şi la alte resurse de informare disponi- 
bile pe Internet, biblioteca fiind conectată la Internet. 


(Ziarul Argeșul, 10 martie 2003) 


Perfect şi nimic mai mult 


Nimeni din afara puterii nu vrea să apere decisiv Biblioteca. 
Nici universităţile, nici profesorii, nici scriitorii. Ciudat. Toţi intelec- 
tualii se plâng de numărul mare de cârciumi, dar nici unul nu vrea 
să-şi pună numele la bătaie şi să spună: „Da, domnule, politicienii 

ăştia pe care nu-i iubeşte nimeni, cam îmbogăţiți, cam îngâmfaţi, cam 
bizantini, ne-au dat o Bibliotecă de o rară frumuseţe şi cu o personali- 
tate ieşită din comun“. 

Dacă nu o face nimeni, o fac eu şi încep prin a spune că valoa- 
rea, utilitatea, semnificaţia acestei Biblioteci nu pot fi puse la îndoială, 
că nu are rost să calculăm câte apartamente se făceau cu prețul ei sau 
câte străzi s-ar fi asfaltat. O bibliotecă se judecă în alți termeni şi nu se 
ştie dacă în următoarea sută de ani sau în următoarele două sute chiar, 
această Bibliotecă a Argeşului nu va contribui, în felul ei, la diminua- 
rea nefericirii, agresivităţii, ipocriziei şi la sporirea sincerităţii, 
sănătăţii, bucuriei de a exista. 

Cred că de când fac ei politică în Argeş, domnii Văcăroiu, 
Nicolescu, Mihăilescu et comp. nu au realizat ceva mai indubitabil 
decât această Bibliotecă şi nici nu cred că vor mai reuşi ceva pe 
măsură. Fiindcă se poate bârfi pe seama oricărei investiţii de interes 
public, se pot spune istorii ale corupţiei, se pot face diferite scenarii. 
Tocmai de aceea, despre Bibliotecă nu e cazul să vorbim urât. 

Acum, Biblioteca este cea mai frumoasă clădire din oraş şi din 
judeţ, cea mai luxoasă, cea mai reprezentativă. 

Este imposibil ca aceste calități să nu spună nimic bun tinere- 
tului. Văd ei tinerii vile, maşini de lux, curve şi şmecherii, dar văd şi 
faptul că Biblioteca e ca un templu, că totuşi cartea are o catedrală a 
ei, că a studia poate să însemne a oficia în numele raţiunii şi al sensi- 
bilității. 

Poate că aceste rânduri sunt inutile şi poate că unii le vor găsi 
prea simpliste. Corect. Adevărurile peremptorii seamănă mult, când le 
exprimi, cu banalitatea. Nu-i nimic, de data asta vreau să fiu banal, 
cenuşiu, simplist, plictisitor, dar îi rog pe toţi cei care au ceva de zis 
sau vor avea ceva de zis împotriva Bibliotecii să se abţină. Probabil că 
nu realizăm, fiind prea aproape de eveniment, ce miracol trăim prin 
inaugurarea acestui edificiu. Vor realiza, cred, generaţiile viitoare. 

Sunt voci care spun că Biblioteca este inutilă sau nu poate fi 
utilă decât dacă devine un fel de internet-cafe. Informaţia culturală şi 
ştiinţifică se va stoca şi pe hârtie, şi pe suport electronic, important 
este să existe clădirea, centrul în care să poată fi ordonate informaţiile, 
să poată fi clarificate şi comunicate publicului. 

Evident că va conta enorm modul în care Biblioteca va fi ex- 
ploatată. Şi va trebui exploatată ştiinţific şi modern. 

Asta e altă poveste. 

Deocamdată trebuie să acceptăm necondiţionat că Biblioteca 
Argeşului, departe de a fi o greşeală, e un regal. Şi mai e prima 
demonstraţie vie că, împotriva oricăror nostalgii, democraţia poate 
face mai mult decât comunismul şi în domeniul cultural. 

Este prima oară când se realizează, în Argeş, o astfel de demon- 
strație. 


(Un editorial de Gheorghe Smeoreanu, 
în Curierul zilei, 10 martie 2003) 

ANEXĂ 


Diplome ale autorului 











„Fericiţi cei milostivi că aceia se vor milui” 
(Matei, cap.V, 7) 












Conferim 


țitlul de onoare 
EPISCOPIA ARGEȘULUI 
ŞI MUSCELULUI 

obştii 
creştine 

EPISCOPIA ARGEȘULUI ŞI MUSCELULUI 


DISTINCŢIE DE VBEDNICE 


Fii credincios pănă la moarte şi își vai da cununa vieții. 

(Apocalipsa 2, 10) 

Noi, CALINIC, prin harul lui Dumnezeu EPISCOP AL ARGEȘULUI ŞI 

MUSCELULUI, urmând cuvântul Sfintei Scripturi care spune că în Biserică „sunt 

felurite slujiri, dar acelaşi Doma; şi lucrările sunt felurite dar este același Dumnezeu 

care lucrează toate în toţi” (1 Corinteni 12, 5-6), Ne bucurăra când fiii şi fiicele Bisericii 

noastre dreptmăritoare înmulţesc talanţii primiţi în dar de la Preamilostivul 
Dumnezeu, apărând credinţa ortodoxă şi lucrând pentru bincle Bisericii, 

Conferim, cu părintească dragoste, această 

protopopiatul maaneanoaacenenaa jUCELUL am otea Rat! mere Ca semn al prețuirii 

şi binecuvântării Noagire, „pentr gâvna şi dărnicia arătate față de Biserică. 
Anul mântuirii 

SILVESTRU VOINESCU 


Se acordă doamneildomnului 
cu ocazia aniversării a 75 de ani de activitate muzeografică la Piteşti, 
pentru colaborarea la dezvoltarea Muzeului Judeţean Argeş şi a 


muzeografiei româneşti 


5 “Rrof. univ. dr. Radu Stancu 
= Director general 

